༄༅། །རྒྱུད་སྡེ་བདུན་ཅུ་རྩ་གཉིས་ཀྱི་དཀར་ཆག་གསལ་བའི་སྒྲོན་མེ་བཞུགས།། ན་མོ་གུ་རུ་བུདྡྷ་དྷྭ་ཛ་ཡེ། འདིར་ལེགས་པར་སྨྲ་བར་བྱ་བ་འདི་ལྟ་སྟེ། རང་རེ་ས་སྐྱ་པའི་བསྟན་འཛིན་དུ་ཁས་འཆེ་བ་རྣམས་ལ་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན་གསལ་ཁ་ཅན་ཞིག་དགོས་རྒྱུར་འདུག་ནའང་། བླ་མ་གོང་མའི་གསུང་རབ་གསར་རྙིང་ཐམས་ཅད་ན་སྤོམ་ཡོར་བ་ལས་མི་འདུག་མོད། འོན་ཀྱང་དུས་ཕྱིས་ཆོས་རྗེ་གློ་བོ་མཁན་ཆེན་པས་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན། བླ་མ་གོང་མ་རྣམས་ཀྱི་རྒྱུད་ཀྱི་དཀར་ཆག་སོ་སོ་ནས་བསྡུས་ཏེ་འདྲ་ཕྱོགས་རྣམས་བསྒྲིག་པར་མཛད་པའི་རྒྱུད་སྡེ་བདུན་ཅུ་རྩ་གཉིས་ཀྱི་དཀར་ཆག་ཅིག་མཛད་འདུག་པ་དེ་ཉིད་འདིར་བཤད་པར་བྱའོ། །དེ་ཡང་གསུང་རབ་དེ་ཉིད་ལས་འདི་ལྟར་འབྱུང་སྟེ། རྗེ་བཙུན་ས་སྐྱ་པ་ཆེན་པོ་ལ་ཕྱག་འཚལ་ལོ། །བླ་མ་ཆེན་པོ་འདིས་རྣལ་འབྱོར་དབང་ཕྱུག་ལ་རྣལ་འབྱོར་བླ་ན་མེད་པའི་རྒྱུད་གཙོ་བོར་གྱུར་པའི་རྒྱུད་སྡེ་བདུན་ཅུ་རྩ་གཉིས་གསན་ནོ་ཞེས་གསུངས་པ་ཡོད་ཀྱང་། རེ་རེ་ནས་འདི་དང་འདི་ཡིན་ནོ་ཞེས་དངོས་སུ་བགྲངས་པ་མ་མཐོང་ཞིང་། བླ་མ་རྣམས་ཀྱི་གསུང་བགྲོས་ལས་མ་ཐོས་མོད་ཀྱི། འོན་ཀྱང་རྣལ་འབྱོར་དབང་ཕྱུག་ནས་བརྒྱུད་པའི་རྒྱུད་བཤད་ལུགས་ཀྱི་བབས། སམྦུ་ཊིའི་ཊིཀྐ་ཆེན་པོ་དང་། བླ་མ་གོང་མ་རྣམས་ཀྱི་རྒྱུད་འདིའི་དཀར་ཆག་རྗེ་བཙུན་དང་ཕྱ་པས་མཛད་པ་དང་། ཆོས་རྗེ་ས་སྐྱ་པཎྜི་ཏའི་གསུང་བགྲོས་ཀྱི་ཟུར་ལས་རྗེས་སུ་དཔག་ན། གྲངས་སུ་འདྲེན་རྒྱུ་འདི་ལྟར་ཡིན་ནམ་སྙམ་སྟེ། རྣལ་འབྱོར་ཆེན་པོ་ཐབས་ཀྱི་རྒྱུད་ལས། རྗེ་བཙུན་ཆེན་པོའི་དཀར་ཆག་ཏུ། གསང་འདུས་རྩ་རྒྱུད། དེའི་རྒྱུད་ཕྱི་མ། བཤད་རྒྱུད་རྡོ་རྗེ་ཕྲེང་བ། དགོངས་པ་ལུང་སྟོན། ལྷ་མོ་བཞིས་ཞུས་པ། ཡེ་ཤེས་རྡོ་རྗེ་ཀུན་ལས་བཏུས་པ། གཤིན་རྗེ་དགྲ་ནག གཞོན་ནུ་གདོང་དྲུག རྡོ་རྗེ་འཇིགས་བྱེད། རྣམ་སྣང་སྒྱུ་འཕྲུལ་དྲ་བ་སྟེ་བཅུའོ། །ཤེས་རབ་ཀྱི་རྒྱུད་ལ། སངས་རྒྱས་མཉམ་སྦྱོར་རྩ་རྒྱུད། རྒྱུད་ཕྱི་མ། ཕྱི་མའི་ཕྱི་མ། ཟླ་བཟང་ཐིག་ལེ། རྡོ་རྗེ་གདན་བཞི། དེའི་བཤད་རྒྱུད། མནྟྲ་ཨྃ་པ། བཤད་རྒྱུད་ཆེན་པོ། མཧཱ་མ་ཡ། སངས་རྒྱས་ཐོད་པ། རྡོ་རྗེ་བདུད་རྩི། བདེ་མཆོག་རྩ་རྒྱུད། ཨ་བྷི་དྷ་ན། རྡོ་རྗེ་མཁའ་འགྲོ། མཁའ་འགྲོ་རྒྱ་མཚོ། ཀུན་ཏུ་སྤྱོད་པ། ཧེ་རུ་ཀ་མངོན་འབྱུང་། ཕག་མོ་མངོན་བྱུང་། རྣལ་འབྱོར་མ་བཞི་ཁ་སྦྱོར་གྱི་རྒྱུད། བདེ་མཆོག་སྡོམ་འབྱུང་སྟེ་བཅུ་དགུའོ། །འདིར་རྗེ་བཙུན་དང་ཕྱ་པས་མཛད་པའི་དཀར་ཆག་གཉིས་ཆར་དུ། མཻ་ཏྲི་མཁའ་སྤྱོད་ཀྱི་རྒྱུད་ཀྱི་དུམ་བུ་བགྲངས་མོད་ཀྱང་། དེ་ནི་རྗེ་བཙུན་གྱི་དུས་སུ་བསྒྱུར་བ་ཡིན་གྱིས། ས་ཆེན་གྱི་དུས་སུ་མི་བཞུགས་པས་མ་བགྲང་བསམ་མོ། །གཉིས་སུ་མེད་པའི་རྒྱུད་ལས། ཀྱེ་རྡོར་རྩ་རྒྱུད། ཕྱག་རྒྱ་ཆེན་པོ་ཐིག་ལེ། རྡོ་རྗེ་གུར། ཡེ་ཤེས་ཐིག་ལེ། དེ་ཁོ་ན་ཉིད་ཀྱི་སྒྲོན་མེ། གསང་བའི་སྒྲོན་མ། དེ་ཁོ་ན་ཉིད་ཀྱི་མན་ངག སྙོག་མེད་ཨ་ར་ལི། རྡོ་རྗེ་ཨ་ར་ལི། རིགས་ཀྱི་ཨ་ར་ལི། མགོན་པོ་མངོན་འབྱུང་། ཇི་བཞིན་སྙེད་པ་ནམ་མཁའ་དང་མཉམ་པའི་རྒྱུད། ཐོད་པ་བརྟག་པ། མཚན་ཡང་དག་པར་བརྗོད་པ། དུས་འཁོར་རྩ་རྒྱུད། དེའི་བསྡུས་རྒྱུད། དབང་གི་དོན། རྒྱུད་ཀྱི་དུམ་བུ། མི་གཡོ་བའི་རྒྱུད་ལེའུ་བཞི་པ། བཤད་རྒྱུད་སམྦུ་ཊི། དེའི་རྒྱུད་ཕྱི་མ་སྟེ་ཉི་ཤུའོ། །འདི་གཉིས་སོ་སོར་བགྲངས་ཤིང་རྣམ་བཤད་ཀྱང་སོ་སོར་མཛད་པ་ཡོད། འདིའི་ནང་གི་སམྦུ་ཊིའི་རྒྱུད་གཉིས་དང་། ཇི་བཞིན་སྙེད་པ་ནམ་མཁའ་དང་མཉམ་པའི་རྒྱུད་མ་གཏོགས་པའི་བཅུ་བདུན་པོ་རྣམས་ནི། རྒྱུད་སྡེ་སྤྱི་རྣམ་དུ། སམྦུ་ཊིའི་ད་ལྟ་དངོས་སུ་བསལ་བར་བྱེད་པའི་སྙིང་པོའི་རྒྱུད་བཅུ་བདུན་ཡོད་ཅེས་གསུངས་པ་ཡིན་ནོ། །དེ་ལྟར་དུ་རྗེ་བཙུན་གྱི་དཀར་ཆག་ཏུ། གཉིས་མེད་རྒྱུད་ཀྱི་ནང་དུ་ཡེ་ཤེས་སྙིང་པོ་རྣལ་འབྱོར་མའི་རྒྱུད་ཀྱང་བཤད་པས་བླ་མེད་ཀྱི་རྒྱུད་ལྔ་བཅུར་བྱས་པ་ཉིད་རིགས་ཏེ། ཆོས་རྗེ་ས་སྐྱ་པཎྜི་ཏས། རྡོ་རྗེ་རྣམ་པར་འཇོམས་པའི་རྒྱུད་བླ་མེད་ལྟར་འགྲེལ་བའི་ཚེ། བརྒྱ་ཕྲག་ཕྱེད་ཀྱི་བླ་མ་དབྱེ། །ཞེས་གསུངས་པའི་ཕྱིར་རོ། །དེ་ལྟར་རྣལ་འབྱོར་བླ་ན་མེད་པའི་རྒྱུད་སྡེའི་གྲངས་ལྔ་བཅུ་དེའི་དུས་སུ་འགྱུར་ནས་ཡོད་ཅིང་། དེ་ཐམས་ཅད་རྣལ་འབྱོར་དབང་ཕྱུག་ཉིད་ལ་དངོས་སུ་གསན་ལ། དེ་ཉིད་ཀྱི་ནང་ནས་ཀྱང་བཤད་རྒྱུད་ཀྱི་གཙོ་བོར་གྱུར་པ། སམྦུ་ཊི་གསན་པའི་ཚེ། དེ་གསལ་བར་བྱེད་པའི་རྒྱུད་སྡེ་འོག་མ་དགུ་ཡང་གསན་ནོ། །དགུ་ནི། རྣལ་འབྱོར་རྒྱུད་ལ་དེ་ཉིད་འདུས་པ། རྡོ་རྗེ་རྩེ་མོ། དཔལ་མཆོག་དང་པོ། སྒྲོལ་མ་རྒྱ་མཚོའི་རྒྱུད་ཆུང་ངུ་སྟེ་བཞིའོ། །སྤྱོད་རྒྱུད་ལས་རྟ་མགྲིན་གྱི་རྟོགས་པ་ཆུང་ངུ་། སྟོབས་པོ་ཆེའི་རྟོགས་པ། རྣམ་སྣང་མངོན་བྱང་སྟེ་གསུམ་མོ། །བྱ་རྒྱུད་ལ་འོད་ཟེར་ཅན་གྱི་རྟོགས་པ། རིག་པ་མཆོག་གི་རྒྱུད་གཉིས་པོ་ནི་སམྦུ་ཊིའི་སྐབས་སུ་ཕན་འདོགས་པའི་རྒྱུད་ཡིན་པས་སམྦུ་ཊིའི་ཆར་གཏོགས་ཀྱིས། རྒྱུད་སྡེ་འོག་མ་དགུ་ནི། དེ་དགོངས་ཀྱང་རྡོ་རྗེ་རྣམ་པར་འཇོམས་པའི་གཟུངས་ཉིད་བླ་མེད་ཀྱི་ལུགས་ལྟར་དུ་བཀྲལ་ཏེ་བཤད་པའི་ཚེ། དེ་དང་འབྲེལ་བའི་རྒྱུད་ནི། རྡོ་རྗེ་རྣམ་པར་འཇོམས་པའི་གཟུངས། དེའི་རྒྱུད་རི་རབ་ཆེན་པོའི་ཁང་བུ་བརྩེགས་པ། རྡོ་རྗེ་མི་ཕམ་མེ་ལྟར་རྨོངས་བྱེད། རྡོ་རྗེ་སྙིང་པོའི་གཟུངས། རྡོ་རྗེ་ཕྲ་མོ་ཐོགས་པ་མེད་པའི་གཟུངས། འཕགས་པ་སྟོབས་པོ་ཆེའི་གཟུངས། ལག་ན་རྡོ་རྗེ་བཅུའི་སྙིང་པོའི་གཟུངས། རྡོ་རྗེ་འཇིགས་བྱེད་ཀྱི་གཟུངས། འཕགས་པ་རྡོ་རྗེའི་མཆུ། གནམ་ལྕགས་མཆུ། ལྕགས་ཀྱི་མཆུ་ནག་པོ། དྲང་སྲོང་ཀླུ་ལ་དམོད་བོར་བའི་གཟུངས། སོག་མ་མེད་པའི་རྟོག་པ་བརྒྱད་པ་སྟེ་བཅུ་གསུམ་མོ། །འདི་དག་ནི་རང་གི་ངོ་བོ་བྱ་རྒྱུད་ཡིན་ཡང་། འགྲེལ་ལུགས་ཀྱི་དབང་གིས་བླ་མེད་ལྟར་དུ་བཤད་པའི་ཁོངས་སུ་འདུའོ། །གོང་དུ་རྡོ་རྗེ་རྣམ་པར་འཇོམས་པས་གསལ་བར་བྱེད་པའི་བླ་མེད་ཀྱི་རྒྱུད་ལྔ་བཅུ། ཞེས་གསུངས་པ་ནི་རྒྱུད་སྡེ་བཞིའི་ཟླས་ཕྱེ་བའི་དབང་དུ་བྱས་པའོ། །དེ་ལྟར་བླ་མེད་ཀྱི་རྒྱུད་སྡེའི་ངོ་བོ་ལྔ་བཅུ། སམྦུ་ཊིའི་ཆར་གཏོགས་ཀྱི་རྒྱུད་སྡེ་འོག་མ་དགུ། རྣམ་འཇོམས་བིར་ལུགས་ཀྱི་ཆར་གཏོགས་ཀྱི་རྒྱུད་བཅུ་གསུམ་སྟེ་བདུན་ཅུ་རྩ་གཉིས་སོ། །འདི་དག་ཀྱང་སྤྱིར་སྤྲུལ་པའི་གང་ཟག་གིས་ཆོས་གསན་པའི་རྣམ་འཕྲུལ་བསམ་གྱིས་མི་ཁྱབ་པས། ལུང་གི་ཟིན་སོ་མེད་པར་སོ་སོ་སྐྱེ་བོའི་བློས་འདིའོ་ཞེས་ངེས་པར་དཀའ་ན་ཡང་གོང་དུ་བཤད་པ་ལྟར་ཅུང་ཟད་ཙམ་རྗེས་སུ་དཔགས་ཏེ། གཞན་གྱི་རྩད་གཅོད་པའི་བློ་འཇུག་པ་ལ་ཕན་པར་བསམ་ནས་དགེ་སློང་པུཎྱ་བས་བྲིས་པའོ། །དོན་དུ་མ་གྱུར་བློ་ཡིས་བསླད་པ་དང་། །རྗེས་སུ་དཔགས་ཏེ་ཚད་བཟུང་བགྱིས་པ་ཡི། །དྲི་མེད་ཚོགས་ཆེན་དེ་དག་བླ་མ་དང་། །མཁའ་འགྲོའི་ཚོགས་ཀྱིས་མྱུར་དུ་སྦྱང་དུ་གསོལ། །ཡང་སྨྲས་པ། འདིའི་སྐབས་སུ་བརྒྱུད་པ་རྣལ་འབྱོར་དབང་ཕྱུག་ལ་བསྙགས་པ། བརྒྱུད་རིམ་བླ་མ་ཆོས་ཀྱི་རྒྱལ་པོ་འཕགས་པ་རིན་པོ་ཆེའི་བར་དུ་ཡོད་པ། བཤད་སྲོལ་རྣལ་འབྱོར་བླ་མེད་ཁོངས་སུ་གཏོགས་པ་གཅིག་ནི་བདུན་ཅུ་རྩ་གཉིས་པོ་ཡོངས་རྫོགས་ལ་འཕགས་པ་རིན་པོ་ཆེ་ཡན་ཆད་ལ་ཡོད་དམ་སྙམ་སྟེ། སྤྱིའི་གོ་ཡུལ་འདིའི་འགོ་ནས་གྲངས་ཀྱི་བསྡུ་ལུགས་བྱས་པ་ཡིན་པར་གོ་བར་བྱའོ། །རྡོ་རྗེ་ཕུར་པའི་རྒྱུད་ལ་སོགས་པ་རྙིང་མའི་རྒྱུད་འགའ་ཡར་དང་། ཐུན་མོང་མ་ཡིན་པའི་གསང་བ་ལ་སོགས་པ་གསར་མའི་རྒྱུད་དག་པ་འགའ་ཡར་ཡོད་ཀྱང་། ལ་ལ་བརྒྱུད་པ་མི་མཐུན། ལ་ལ་བཤད་སྲོལ་མི་གཅིག་པ་སོགས་ཀྱི་ཕྱིར་མ་བགྲངས་སོ། །སམྦུ་ཊིའི་ཊཱིཀ་ཆེན་དུ་རྒྱུད་འདི་ཉིད་རྒྱུད་སྡེ་བཞི་ཆར་གྱི་བཤད་རྒྱུད་དུ་སྦྱར་བ་དང་། བྱེ་བྲག་ཏུ་བླ་མེད་ཀྱི་བཤད་རྒྱུད་དུ་སྦྱར་བ་ནི་བཤད་ལུགས་ཀྱི་བབས་སོ། །ཞེས་འབྱུང་བ་ཡིན་ལ། འདི་ལྟ་བུའི་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན་ནི་ཆོས་རྗེ་གློ་བོ་མཁན་ཆེན་པའི་འདི་ཁོ་ན་ལས་མ་མཐོང་བས། དེས་ན་ལུགས་འདི་ལ་དང་འདོད་ཡིད་ཆེས་ཀྱི་དད་པ་ཅན་རྣམས་གསུང་རབ་འདི་ཉིད་གཞིར་བྱས་ཏེ་སླར་ཡང་ལེགས་བཤད་ཀྱི་དགའ་སྟོན་སྤེལ་བར་བྱའོ། །ཞེས་པ་འདི་ནི་ཁམས་གསུམ་ཆོས་ཀྱི་རྒྱལ་པོ་པུཎྱ་ཨནྟྲི་དང་། རྒྱལ་སྲས་སྦས་པའི་རྣལ་འབྱོར་སེམས་དཔའ་ཆེན་པོ་གྲགས་པའི་མཚན་ཅན་དང་། དཀྱིལ་འཁོར་རྒྱ་མཚོའི་ཁྱབ་བདག་དྲུག་པ་རྡོ་རྗེ་སེམས་དཔའི་ངོ་བོ་མུས་ཆེན་སངས་རྒྱས་རྒྱལ་མཚན་རྣམས་ཀྱི་ཞབས་རྡུལ་སྤྱི་བོས་ལེན་པ། ཡོན་ཏན་དང་བརྩོན་འགྲུས་ཀྱིས་རྒྱང་རིང་དུ་དབེན་ཞིང་ཟ་ཉལ་འཆག་གིས་ཉིན་མཚན་དུས་འདའ་བ་ས་སྐྱ་པ་ངག་དབང་ཀུན་དགའ་བསོད་ནམས་ཞེས་བྱ་བ་རྣལ་འབྱོར་དབང་ཕྱུག་ངན་པས་བྱིན་གྱིས་བརླབས་པའི་གང་ཟག་དེ་ཉིད་ཀྱིས་སྦྱར་བ་འདིས་བསྟན་འགྲོ་ལ་ཕན་པར་གྱུར་ཅིག ཡི་གེ་པ་ནི་གདོང་དགའ་བ་ཨརྠའི་མིང་ཅན་གྱིས་བྲིས་པ་འདི་རེ་ཞིག་རྫོགས་སོ། །མངྒ་ལཾ།། ༈ །།རྒྱུད་སྡེ་བདུན་ཅུ་རྩ་གཉིས་ཀྱི་དཀར་ཆག་གསལ་བའི་སྒྲོན་མེ་བཞུགས། །ན་མོ་གུ་རུ་བུདྡྷ་དྷྭ་ཛ་ཡེ། འདིར་ལེགས་པར་སྨྲ་བར་བྱ་བ་ནི་འདི་ལྟ་སྟེ། རང་རེ་ས་སྐྱ་པའི་བསྟན་འཛིན་དུ་ཁས་འཆེ་བ་རྣམས་ལ་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན་གསལ་ཁ་ཅན་ཞིག་དགོས་རྒྱུར་འདུག་ནའང་། བླ་མ་གོང་མའི་གསུང་རབ་གསར་རྙིང་ཐམས་ཅད་ན་སྤོམ་ཡོར་བ་ལས་མི་འདུག་མོད། འོན་ཀྱང་དུས་ཕྱིས་ཆོས་རྗེ་གློ་བོ་མཁན་ཆེན་པས་རྒྱུད་སྡེ་བདུན་ཅུ་རྩ་གཉིས་ཀྱི་ངོས་འཛིན། བླ་མ་གོང་མ་རྣམས་ཀྱི་རྒྱུད་ཀྱི་དཀར་ཆག་སོ་སོ་ནས་བཏུས་ཏེ་འདྲ་ཕྱོགས་རྣམས་བསྒྲིག་པར་མཛད་པའི་རྒྱུད་སྡེ་བདུན་ཅུ་རྩ་གཉིས་ཀྱི་དཀར་ཆག་ཅིག་མཛད་འདུག་པ་དེ་ཉིད་འདིར་བཤད་པར་བྱའོ། །དེ་ཡང་གསུང་རབ་དེ་ཉིད་ལས་འདི་ལྟར་འབྱུང་སྟེ། རྗེ་བཙུན་ས་སྐྱ་པ་ཆེན་པོ་ལ་ཕྱག་འཚལ་ལོ། །བླ་མ་ཆེན་པོ་འདིས་རྣལ་འབྱོར་དབང་ཕྱུག་ལ་ལམ་འབྲས་གནང་བའི་ཐོག་མར་འབྲེལ་བརྟག་པའི་ཚེ། དང་པོ་རྗེ་ག་ཡ་དྷ་རའི་གཟིམ་ཁང་སྐར་མ་ཕུག གཉིས་པ་དེའི་འོག་རྗེ་འབྲོག་མིའི་གཟིམ་ཕུག་བདེ་གསལ་མི་རྟོག་ཕུག གསུམ་པ་གསང་བདག་ཕྱག་ན་རྡོ་རྗེས་འབྲོག་མི་ལ་ཞལ་དངོས་སུ་བསྟན་ནས་གསང་སྔགས་ཀྱི་བདག་པོར་བྱིན་གྱིས་བརླབས་པའི་གནས་ཕྱག་ན་རྡོ་རྗེ་ཕུག བཞི་པ་སློབ་དཔོན་དཔའ་བོ་རྡོ་རྗེས་རྒྱ་གར་ནས་ཉི་ཟེར་ལ་ཆིབས་ནས་བྱོན་ཏེ་ལོ་གསུམ་བཞུགས་ནས་རིན་ཆེན་འབར་བ་བརྩམས་པའི་གནས་དཔའ་བོ་རྡོ་རྗེ་ཕུག ལྔ་པ་རྣམ་སྲས་ཕྱག་མཛོད་ཕུག དྲུག་པ་བཙུན་མོ་རྒྱུ་ལམ་ཕུག བདུན་པ་ཆང་ར་བདུད་རྩི་ཕུག བརྒྱད་པ་གཡོས་ར་ནག་ཚང་ཕུག དགུ་པ་གུར་བརྟག་གསང་གསུམ་སོགས་རྒྱུད་ཀྱི་རྒྱལ་པོ་དུ་མ་དང་། བསྟན་བཅོས་རྣམ་པར་དག་པ་བསམ་གྱིས་མི་ཁྱབ་པའི་འགྱུར་མཛད་པའི་གནས་ཏེ་སྒྲ་བསྒྱུར་ལོ་ཙཱ་ཕུག བཅུ་པ་པཎ་ཆེན་ག་ཡ་དྷ་ར་དང་། འབྲོག་མི་ལོ་ཙཱ་བ་གཉིས་ཀྱིས་གསང་སྔགས་ཀྱི་ཁྱད་ཆོས་སྨིན་བྱེད་ཀྱི་དབང་ལམ་ཐམས་ཅད་ཀྱི་གཙོ་བོར་མཛད་ནས་དབང་བཞི་ཡོངས་སུ་རྫོགས་པར་བསྐུར་བའི་གནས་ཏེ་དབང་བསྐུར་བྱིན་རླབས་ཕུག ཕུག་པ་རྣམས་ཀྱི་ནང་ནས་འདི་མཆོག་ཏུ་འཛིན་ནོ། །བཅུ་གཅིག་པ་རྒྱུད་མན་ངག་རྣམས་ཀྱི་སྐལ་ལྡན་གྱི་གདུལ་བྱ་སྨིན་གྲོལ་ལ་འགོད་པའི་འཆད་ཉན་མཛད་པའི་གནས་ཏེ་ཆོས་སྒྲ་སྒྲོག་པ་ཕུག བཅུ་གཉིས་པ་མཁའ་སྤྱོད་བདེ་ལྡན་ཕུག བཅུ་གསུམ་པ་ཕྱག་ཆེན་བཀྲ་ཤིས་ཕུག་གོ །འདི་ལ་དབུས་པ་གྲོད་པ་ཕུག་ཀྱང་ཟེར། དེ་ལྟར་ཕུག་པ་བཅུ་གསུམ་ཀྱི་ངོས་འཛིན་འདི། འཇམ་དབྱངས་ས་ལོའི་གསུངས་བཞིན་དཔལ་ས་སྐྱ་པ་ཆེན་པོ་སྔགས་འཆང་ངག་གི་དབང་པོ་ཀུན་དགའ་རིན་ཆེན་གྱིས་མུ་ཁུ་ལུང་ཞིག་གསོས་མཛད་དུས་ཕུག་པ་རྣམས་ལ་ཁ་བྱང་དུ་གནས་དེ་ཉིད་དུ་འདེབས་པར་མཛད་པ་ལས། སླར་ཡང་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་བར་སྐབས་སུ་དཔེ་མ་དག་པ་རྒྱ་འབྱམས་དུ་སོང་འདུག་པ་ལ་ཞུས་དག་ལེགས་པར་བགྱིས་པ་ལགས། དགེའོ།། ༈ །།སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་གྱི་གསུང་འབུམ་གྱི་དཀར་ཆག་རིན་པོ་ཆེའི་ཕྲེང་བ་ཞེས་བྱ་བ་བཞུགས་སོ། །ཨོཾ་སྭསྟི་སིདྡྷཾ། སྐྱེས་ཆེན་གང་གི་ངོ་མཚར་རྣམ་ཐར་ཆ། །གང་ལ་བསམ་ཡང་དཔྱོད་ལྡན་ཡིད་འཕྲོག་པའི། །སྙིགས་དུས་བསྟན་པའི་ཉི་མ་སྔགས་འཆང་རྗེ། །ངག་དབང་ཀུན་དགའ་རིན་ཆེན་རྒྱལ་གྱུར་ཅིག །འདིར་སྙིགས་དུས་ཀྱི་རྒྱལ་བ་གཉིས་པ་སྔགས་འཆང་ངག་གི་དབང་པོ་ཀུན་དགའ་རིན་ཆེན་གྱིས་མཛད་པའི་གསུང་རབ་དྲི་མ་མེད་པ་རྣམས། དེའི་བཀའ་འབངས་བརྒྱུད་འཛིན་གྱི་གྲངས་མར་གཏོགས་པ། ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་འབད་པ་ཆེར་བྱས་ནས་ལུང་རྒྱུན་ཞུས་ཤིང་ཕྱོགས་གཅིག་ཏུ་བསྒྲིགས་པའི་མཚན་གྱི་རྣམ་གྲངས་ལ། ཐོག་མར་བཀའ་འབུམ་པོ་ཏི་དང་པོ་ལ། ས་ལོ་ཐམས་ཅད་མཁྱེན་པ་ལ་བསྟོད་པ་རྒྱལ་བའི་མཁྱེན་བརྩེ་མ། རྗེ་དཀོན་མཆོག་ལྷུན་གྲུབ་ལ་བསྟོད་པ་དཀོན་མཆོག་གདུང་འཛིན་མ། སྔགས་འཆང་ཉིད་ཀྱི་བདག་བསྟོད་ཤླཽ་ཀ་གཅིག གུར་མགོན་ལྷ་བརྒྱད་ཀྱི་བླ་མ་བརྒྱུད་པའི་གསོལ་འདེབས། དགེ་སྡིངས་མགོན་ཁང་དུ་ཕུལ་བའི་མདའ་དར་ཁ་ཡིག ལམ་ཟབ་རྒྱུན་གྱི་ཉམས་ལེན། ལམ་ཟབ་བླ་མའི་རྣལ་འབྱོར་གྱི་ཁྲིད་བྱིན་རླབས་བྱ་ཚུལ། རྣལ་འབྱོར་དབང་ཕྱུག་བིརྺ་པའི་སྒྲུབ་ཐབས། རྣལ་འབྱོར་དབང་ཕྱུག་གི་ལུང་བྱིན་རླབས་བྱ་ཚུལ། དཔལ་འཁོར་ལོ་སྡོམ་པ་ནག་པོ་པའི་ལུགས་ཀྱི་དཀྱིལ་འཁོར་སྒྲུབ་མཆོད་ཀྱི་ཆོ་གའི་གསལ་བྱེད་གསར་བུའི་བློ་ཅན་རྟོགས་པར་སླ་བ། འཁོར་ལོ་བདེ་མཆོག་གི་སྔགས་ཕྲེང་ཕྱག་བྲིས་མ་ལས་འབྲུ་ལེན་བྱས་པ་ཤིན་ཏུ་དག་པ། སློབ་དཔོན་སྤྱོད་པའི་རྡོ་རྗེའི་ལུགས་ཀྱི་སློབ་མ་དབང་བསྐུར་གྱི་མཚམས་སྦྱོར་སློབ་དཔོན་ལས་དང་པོ་ལ་ཉེ་བར་མཁོ་བའི་ཕྱག་ལེན་གྱི་རིམ་པ་གསལ་བ། རྡོ་རྗེ་རྣལ་འབྱོར་མའི་རྒྱུན་གྱི་ཉམས་ལེན། རྗེ་བཙུན་རྡོ་རྗེ་རྣལ་འབྱོར་མའི་སྒྲུབ་ཐབས་རྒྱས་པ་མ་རིག་མུན་སེལ། རྗེ་བཙུན་རྡོ་རྗེ་རྣལ་འབྱོར་མ་ནཱ་རོ་མཁའ་སྤྱོད་ཀྱི་སིནྡྷུ་རའི་དཀྱིལ་འཁོར་དུ་སློབ་མ་རྗེས་སུ་འཛིན་པའི་ཆོ་ག་ཤིན་ཏུ་གསལ་བ། ནཱ་རོ་མཁའ་སྤྱོད་ཀྱི་སྒྲུབ་ཐབས་ཀྱི་བཤད་པ་ཟིན་བྲིས། གྲིབ་མ་ཆུང་ངུ་ཁྲུས་ཀྱིས་སེལ་བའི་ཆོ་ག ཐུགས་རྗེ་ཆེན་པོ་དང་ཕྱག་རྒྱ་ཆེན་པོ་ཟུང་འཇུག་ཏུ་བསྒོམ་ཚུལ་བླ་མའི་རྣལ་འབྱོར་ལ་སྦྱར་བ། བདུད་རྩི་རིལ་བུ་བསྒྲུབ་ཚུལ་བ་ས་དང་པོ་ལ་མཁོ་བ་བདུད་རྩི་འབྱུང་བ། མན་ངག་ལུགས་ཀྱི་དབང་གི་མཚམས་སྦྱོར། ཀྱཻ་རྡོ་རྗེ་རྒྱུ་དུས་ཀྱི་དབང་གི་རྟོགས་བསྐྱེད། ལམ་དུས་ཀྱི་དབང་བསྐུར་ཚུལ་ཀུན་མཁྱེན་ཆེན་པོས་མཛད་པ་ལ་མཆན་གནང་བ། ལམ་དུས་ཉམས་སུ་ལེན་པའི་རིམ་པ། རྗེ་བཙུན་རྡོ་རྗེ་བདག་མེད་མའི་བྱིན་རླབས་བྱ་ཚུལ། སྒྲུབ་པ་ལུང་སྦྱིན་གྱི་གསལ་བྱེད་སྙིང་གི་ཟེའུ་འབྲུ། གཤེད་དམར་དཔའ་གཅིག་གི་སྒྲུབ་ཐབས་གཏོར་བསྔོ་དང་བཅས་པ། དཔལ་གསང་བ་འདུས་པ་མི་བསྐྱོད་རྡོ་རྗེའི་སྒྲུབ་ཐབས་གཞན་ཕན་དོན་ཡོད། དཔལ་གསང་བ་འདུས་པ་མི་བསྐྱོད་རྡོ་རྗེའི་སྒྲུབ་མཆོད་ཀྱི་ཕྱག་ལེན་གཞན་ཕན་རྒྱས་བྱེད། དཔལ་གསང་བ་འདུས་པ་འཕགས་ལུགས་ཀྱི་དཀྱིལ་འཁོར་དུ་སློབ་མ་དབང་བསྐུར་བའི་མཚམས་སྦྱོར་གཞན་ཕན་ལྷུན་གྲུབ། གདན་ས་ཆེན་པོ་དཔལ་ལྡན་ས་སྐྱའི་ཆོས་གྲྭ་ཆེན་པོ་ཐུབ་བསྟན་ལྷ་ཆེན་གྱི་བཅའ་ཡིག་བསླབ་པ་ཀུན་བཏུས། མཁན་ཆེན་དཔལ་ལྡན་བཟང་པོ་མདོ་ཁམས་ལ་འབུལ་བསྐུལ་ལ་གནང་སྐབས་ཀྱི་སྤྱི་འགྲོ། ཡང་བླ་མ་ཀུན་དགའ་དཔལ་བཟང་མདོ་ཁམས་ལ་འབུལ་བསྐུལ་ལ་གནང་བའི་སྤྱི་འགྲོ། དེབ་ཆེན་རིན་ཆེན་གཏེར་མཛོད། དུས་མདོས་ཆེན་མོའི་དེབ་བྲིས་རྣམས་བཞུགས། བཀའ་བུམ་པོ་ཏི་གཉིས་པ་ལ། འཇམ་དཔལ་ཨ་ར་པ་ཙ་ནའི་སྒྲུབ་པ་བྱེད་ཚུལ། མོལ་གཏམ་ཡིད་བཞིན་གྱི་ནོར་བུ། སྔགས་འཆང་ངག་གི་དབང་པོ་དེ་ཉིད་ཀྱིས་སྲས་མཆོག་སྔགས་འཆང་གྲགས་པ་བློ་གྲོས་རྒྱལ་མཚན་དཔལ་བཟང་པོ་ལས་རིམ་པར་འཕེལ་ཏེ་དཔལ་ས་སྐྱའི་གདུང་བརྒྱུད་དྲི་མ་མེད་པ་རྒྱུན་མ་ཆད་པ་འབྱུང་བའི་རྟེན་འབྲེལ་དུ། དུས་མཆོད་པ་དགེར་གྱི་གདུང་རབས་བསྒྲིག་པར་མཛད་པའི་ཡི་གེ་ཉུང་ངུ་། རབ་གནས་དོན་གསལ་གྱི་གསལ་བྱེད་དངོས་གྲུབ་འབྱུང་བ། དཔལ་ཡང་དག་མར་མེ་དགུ་པའི་སྒྲུབ་ཐབས་རིམ་པ་གསལ་བ། ཡང་དག་མེ་དགུའི་དཀྱིལ་འཁོར་གྱི་ཆོ་ག་བློ་དམན་དགའ་བ་སྐྱེད་བྱེད། ཡང་དག་མེ་དགུའི་རྡུལ་ཚོན་ལ་བརྟེན་པའི་དཀྱིལ་འཁོར་སྒྲུབ་མཆོད་བྱེད་ཚུལ་ངག་འདོན་གྱི་ཐོ། རྡོ་རྗེ་ཕུར་པའི་རྔ་བྱིན་དབབ་ཀྱི་བརྡ་སྤྲོད་མཐོང་བ་རང་གྲོལ། དཔལ་རྡོ་རྗེ་ཕུར་པའི་བསྙེན་སྒྲུབ་ཀྱི་གསལ་བྱེད་བདུད་རྩི་འོད་ཅན་ཞེས་བྱ་བ་ས་ལོས་མཛད་པ་ལ་སྔགས་འཆང་ཆེན་པོས་མཆན་གནང་བ། རྡོ་རྗེ་ཕུར་པའི་སྟོད་ལས་བྱང་ཆུབ་བསྒྲུབ་པའི་དཀྱིལ་འཁོར་གྱི་ཆོ་གས་རང་གཞན་སྨིན་བྱེད་ཀྱི་ཕྱག་ལེན་ཤིན་ཏུ་གསལ་བ་ཡིད་འོང་བློ་གྲོས་ཁ་འབྱེད། རྡོ་རྗེ་ཕུར་པའི་དབང་གི་མཚམས་སྦྱོར་བློ་གསལ་དགའ་བ་སྐྱེད་བྱེད། དྲག་པོ་སྒྲོལ་བའི་རྗེས་གནང་གི་གསལ་བྱེད་རིན་ཆེན་ཕྲེང་བ། རྡོ་རྗེ་ཕུར་བུ་དངོས་གྲུབ་ཆར་འབེབས་ཀྱི་མཚམས་ཀྱི་བརྗེད་བྱང་སྣང་བ་འགྱུར་ཐུབ། སྟོང་ར་ཆོས་རྗེ་ཀུན་དགའ་ལེགས་གྲུབ་པའི་དྲིས་ལན། དམ་ཅན་བསྟན་མ་བཅུ་གཉིས་ཀྱི་སྐུ་མདོག་ཕྱག་མཚན་རྒྱན་ཆ་བཞོན་པ་རྣམས་བསྟན་པ། དཔལ་རྡོ་རྗེ་ནག་པོ་ཆེན་པོའི་སྐུ་བཞེངས་ཚུལ་ཡིད་བཞིན་ནོར་བུ་མཐོང་བ་རང་གྲོལ། སྒྲུབ་རྔའི་ནང་གཟུངས་འབྲི་ཚུལ། གུར་གྱི་མགོན་པོ་ཁྲོ་བཅུའི་སྲུང་འཁོར་རྡོ་རྗེ་བྲག་རྫོང་མ་བར་ཆད་ཀུན་སེལ། དཔལ་རྡོ་རྗེ་ནག་པོ་ཆེན་པོའི་བསྙེན་སྒྲུབ་གསལ་བྱེད་གདམས་པ་རིན་ཆེན་འབར་བ། མགོན་པོའི་ལུས་དཀྱིལ་རྫོགས་རིམ་བསྒོམ་ཚུལ་གྱི་ཁྲིད་ཁ་གསལ་གཞན་ཕན་རྒྱས་བྱེད། ས་ལོ་ཐམས་ཅད་མཁྱེན་པའི་ཕྱག་ལེན་གྱི་རིམ་པ་ཇི་ལྟ་བའི་གཏོར་ཆོག དཔལ་ས་སྐྱའི་བཀའ་སྲུང་རྣམས་ཀྱི་གཏོར་ཆོག་རྒྱུན་གྱི་ཉམས་ལེན་ཤིན་ཏུ་གསལ་བའི་ཕྱག་ལེན་མ་འབྲིང་པོ། གཏོར་ཆོག་བསྡུས་པ་ཤིན་ཏུ་ཉམས་ལེན་བདེ་བ་བར་ཆད་ཀུན་བཅོམ་དངོས་གྲུབ་མཆོག་སྩོལ། རང་སྲུང་རྒྱས་པ་འབྲི་ཚུལ་ཤིན་ཏུ་གསལ་བ། དཔལ་ལྡན་ས་སྐྱའི་ཆོས་སྐྱོང་ཁྱད་པར་ཅན་རྣམས་ཀྱི་དུས་གཏོར་གྱི་ཕྱག་ལེན་རོལ་ཡིག གསོན་པོའི་སྐྲ་དང་སེན་མོ་ལ་ཚ་ཚ་བཏབ་པའི་ཡིག་ཆུང་། བདག་ཆེན་ཀུན་ལེགས་པ་ལ་གནང་བའི་བཀའ་ཤོག་རྣམས་བཞུགས། བཀའ་འབུམ་པོ་ཏི་གསུམ་པ་ལ། ཀ་མད་སུམ་ཅུ་ལ་གྲས་པའི་གསུང་མགུར། དངུལ་ཆུ་ཆོས་རྫོང་གི་རྒྱལ་སྲས་ཐོགས་མེད་པའི་སྐུ་འདྲ་ལ་སྙན་དར་ཕུལ་པའི་ཁ་ཡིག ཀ་མད་སུམ་ཅུ་ལ་གྲས་པའི་ས་ལོ་ལ་གསོལ་འདེབས། བྱས་འགྱུར་གནས་བསྟོད། དབུས་ཕྱོགས་སུ་མཛད་པའི་ཉམས་མགུར་མཁྱེན་བརྩེ་མ། བྱས་འགྱུར་སྒྲུབ་ཆེན་དགེ་སློང་ཀུན་དགའ་ལ་གདམས་པའི་ཉམས་མགུར་ཆེ་ཆུང་གཉིས། ཡང་བྱས་འགྱུར་དུ་གནང་བའི་མགུར་མ་ཞིག བསོད་ནམས་ཆོས་ཀྱི་དཔལ་འཛོམ་ལ་གནང་བའི་ཉམས་མགུར། སྐྱིད་སྡུག་མེད་པའི་ཉམས་དབྱངས། ཡེ་ཤེས་མཁའ་འགྲོ་ལ་གདམས་པའི་ཞལ་གདམས། ཆོས་ཀྱི་རྒྱལ་པོ་ལ་གདམས་པའི་ཞལ་གདམས། གོང་དཀར་དབོན་པོ་མཁྱེན་རབ་ལ་གནང་བའི་བཀའ་ཤོག གདོང་དགའ་ཆོས་རྗེ་ལ་གནང་བའི་བཀའ་ཤོག གུ་རུ་དྲག་པོའི་དབང་ཆོག་མཐོང་བ་རང་གྲོལ། གུ་རུ་དྲག་པོའི་ལས་མཐའ་གསལ་བྱེད་དགྲ་བགེགས་ཚར་གཅོད་ཀྱི་དཔེ། མགོན་པོ་ཚེ་དཔག་ཏུ་མེད་པ་ཛཱེ་ཏ་རི་ལྷ་དགུའི་དཀྱིལ་འཁོར་སྒྲུབ་ཅིང་མཆོད་པ་དང་འཇུག་ཅིང་དབང་བླངས་ཏེ་སློབ་མ་ལ་དབང་བསྐུར་བའི་མཚམས་སྦྱོར་དང་བཅས་པ། ཚེ་སྒྲུབ་ཟབ་མོ་ས་སྐྱ་པའི་གདམས་པ་ཐུན་མོང་མ་ཡིན་པ། མ་ཅིག་གྲུབ་པའི་རྒྱལ་མོ་ལུགས་ཀྱི་ཚེ་དཔག་མེད་ཀྱི་དབང་ཆོག རྗེ་བཙུན་མ་སྒྲོལ་མ་ཡིད་བཞིན་འཁོར་ལོའི་སྒྲུབ་ཐབས། རྗེ་བཙུན་མ་སྒྲོལ་མ་ཡིད་བཞིན་འཁོར་ལོའི་ཚེ་ཁྲིད་བཀླགས་ཆོག་མ། རྗེ་བཙུན་མ་འཕགས་མའི་རྗེས་གནང་བྱ་ཚུལ་ཤིན་ཏུ་ཟབ་པ། ཐུབ་པ་གནས་བརྟན་ཆེན་པོ་བཅུ་དྲུག་དང་བཅས་པའི་རྗེས་གནང་བྱ་ཚུལ། མགོན་པོ་ལྷ་བརྒྱད་ཀྱི་རྗེས་གནང་བྱ་ཚུལ་ཤིན་ཏུ་གསལ་བ། ཙ་ཏུརྨུ་ཁའི་རྗེས་གནང་བྱ་ཚུལ་བཀླགས་ཆོག་མ། སྒྲུབ་ཐབས་རྗེས་གནང་བྱེད་དུས་ལུང་བྱེད་པའི་ཡི་གེ དམག་ཟོར་རྒྱལ་མོའི་རྗེས་གནང་བྱ་ཚུལ། དཔལ་དུར་ཁྲོད་ཀྱི་བདག་པོ་ཡབ་ཡུམ་གྱི་རྗེས་གནང་བྱ་ཚུལ་ས་ལོའི་གསུང་བཞིན་བཀོད་པ། པུ་ཏྲ་མིང་སྲིང་གསུམ་གྱི་རྗེས་གནང་བྱ་ཚུལ། པུ་ཏྲའི་རྗེས་གནང་ཟུར་བཀའ་བྱེད་ཚུལ། བྲན་བདུད་གཤིན་རྗེ་ནག་པོ་ཡབ་ཡུམ་གྱི་རྗེས་གནང་བཀའ་གཏད་བྱ་ཚུལ། དཀར་བདུད་ལྕམ་དྲལ་གྱི་རྗེས་གནང་བྱ་ཚུལ་ཤིན་ཏུ་གསལ་བ། མགོན་པོ་ལྷོ་ནུབ་པའི་རྗེས་གནང་བྱ་ཚུལ། ཛམ་དམར་ཡིད་བཞིན་འཁོར་ལོའི་རྗེས་གནང་བྱེད་ཚུལ་བཀླགས་ཆོག་མ། གྲུབ་ཆེན་བརྒྱད་ཅུ་རྩ་བཞིའི་རྗེས་གནང་བྱ་ཚུལ། གྲུབ་ཐོབ་བརྒྱད་ཅུ་རྩ་བཞིའི་རྣམ་ཐར། གུར་གྱི་མགོན་པོའི་ལས་མཁན་རུ་འདྲེན་དང་བཅས་པའི་འཆམ་དཔེ། དཔལ་ས་སྐྱའི་ཆོས་སྐྱོང་གུར་གྱི་མགོན་པོའི་ལས་ཚོགས་གཏོར་མ་ལ་བརྟེན་ནས་དགྲ་བསད་པའི་མན་ངག་དྲུག་ཅུ་པའི་ཆོ་ག་དགྲ་བགེགས་གནད་གཅོད་ཀྱི་སྤུ་གྲི་ཞེས་བྱ་བ་ས་ལོས་མཛད་པ་ལ་སྔགས་འཆང་ཆེན་པོས་མཆན་བུ་གནང་བ། གཏོར་མ་བརྒྱ་རྩའི་ངག་འདོན། བུམ་གཏེར་གྱི་ལག་ལེན། ཆུ་གཏོར་གཏོང་བའི་རིམ་པ་བློ་གསར་དགའ་བ་སྐྱེད་བྱེད། ཀླུ་གཏོར་གཏོང་ཚུལ་གསལ་བྱེད་སྒྲོན་མེ། དཀར་བདུད་ཀྱི་བསྐང་གསོ། དམག་ཟོར་རྒྱལ་མོའི་བསྐང་གསོའི་ཡི་གེ་རྣམས་བཞུགས་སོ། སྔགས་འཆང་གསུང་རབ་གླེགས་བམ་རྣམ་གསུམ་འདི། །ཤཱཀྱའི་དགེ་བསྙེན་སྔགས་འཆང་ས་སྐྱ་པ། །ངག་དབང་ཀུན་དགའ་བསོད་ནམས་ཞེས་བྱ་བས། །དད་དང་བརྩོན་པ་ཆེན་པོས་ལྷན་ཅིག་བསྡེབས། །བསོད་ནམས་འདི་ཡིས་བདག་ཅག་དཔོན་སློབ་ཀྱི། །ཚེ་འདིའི་བསམ་དོན་མཐར་ཕྱིན་བསྟན་པ་རྒྱས། །ཕྱི་མ་ལྷན་ཅིག་བདེ་བ་ཅན་སྐྱེས་ནས། །སྤྲུལ་པས་ས་སྐྱའི་བསྟན་པ་རྒྱས་བྱེད་ཤོག། །།སརྦ་མངྒ་ལཾ།། ༈ །།གྲུབ་པའི་འཁོར་ལོས་བསྒྱུར་བ་འཇམ་པའི་དབྱངས་བསོད་ནམས་དབང་པོའི་གསུང་འབུམ་དཀར་ཆག་ནོར་བུའི་ཕྲེང་བ་བཞུགས། །ན་མོ་གུ་རུ་པུ་ཎྱ་ཨིནྡྲ་ཡེ། མཐུ་སྟོབས་དབང་ཕྱུག་པདྨ་འབྱུང་གནས་དང་། །གང་ཐུགས་ཡེ་ཤེས་ངོ་བོར་རོ་གཅིག་པའི། །གྲུབ་མཆོག་དེད་དཔོན་འཇམ་དཔལ་དབང་པོའི་ཞབས། །གུས་པས་འདུད་དོ་བརྩེ་བས་གཟུང་དུ་གསོལ། །ཞེས་མཆོད་པར་བརྗོད་ནས། འདིར་སྙིགས་དུས་ཀྱི་གྲུབ་པའི་དབང་ཕྱུག་མཐུ་སྟོབས་ཀྱི་མངའ་བདག་ཆེན་པོ་འཇམ་པའི་དབྱངས་བྱམས་པ་དཔལ་ངག་དབང་བསོད་ནམས་དབང་པོ་གྲགས་པ་རྒྱལ་མཚན་དཔལ་བཟང་པོ་པའི་གསུང་རབ་རྣམས། དེའི་སློབ་བུའི་ཐ་ཆུང་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་ཕྱོགས་གཅིག་ཏུ་བསྒྲིགས་པ་ལ་གསུང་འབུམ་པོ་ཏི་གཉིས་བྱུང་བའི་གླེགས་བམ་དང་པོའི་ནང་དུ་བཞུགས་པའི་རིམ་པ་ལ། ལམ་འབྲས་བརྒྱུད་པའི་གསོལ་འདེབས་དངོས་གྲུབ་བསམ་འཕེལ། ཡང་ལམ་འབྲས་བརྒྱུད་པའི་གསོལ་འདེབས་བསྡུས་པ་བྱིན་རླབས་མྱུར་འཇུག དཔལ་འཁོར་ལོ་སྡོམ་པའི་བླ་མ་བརྒྱུད་པ་ལ་གསོལ་བ་འདེབས་པ་དད་པའི་ཕོ་ཉ། འཁོར་ལོ་སྡོམ་པའི་བླ་མ་བརྒྱུད་པའི་གསོལ་འདེབས་བསྡུས་པ། གུར་དྲག་བླ་མ་བརྒྱུད་པའི་གསོལ་འདེབས། བརྒྱུད་འདེབས་བསྡུས་པ་འདོད་དོན་མྱུར་འགྲུབ། ཞལ་བཞི་པའི་བླ་མ་བརྒྱུད་པའི་གསོལ་འདེབས་བར་ཆད་ཀུན་སེལ། མཐུ་སྟོབས་ཀྱི་དབང་ཕྱུག་སྔགས་འཆང་ཆེན་པོ་ལ་བསྟོད་པ་བྱིན་རླབས་དངོས་གྲུབ་ཀྱི་ཆར་འབེབས། རང་རིག་བླ་མའི་གསོལ་འདེབས་མཐོང་བ་རང་གྲོལ། བླ་མའི་བསྟོད་པ་ཕུན་ཚོགས་དགེ་ལེགས་ཀུན་གྱི་འབྱུང་གནས། འདྲེན་མཆོག་དམ་པ་གཞོན་ནུ་བློ་གྲོས་ཀྱི་སྐུ་བསྟོད་བྱིན་རླབས་མྱུར་འཇུག གདམས་པ་ཟབ་མོ་ཁྱད་པར་ཅན། བླ་མ་མཆོད་པའི་ཆོ་ག་བསྡུས་པ་འཕྲིན་ལས་བསམ་འཕེལ། མོན་བུ་པུ་ཏྲའི་དྲག་བསྐུལ་དམ་ཉམས་ཚར་གཅོད་དཔའ་བོའི་འབྲུག་སྒྲ། སྲུང་མ་སྤྱིའི་དམོད་བཅོལ་གྱི་བསྐུལ་དམ་ཉམས་ཚར་གཅོད་རྡོ་རྗེའི་མེ་དབལ། རྟེན་རྡོ་རང་འབྱོན་ལུང་བསྟན། རོལ་མོའི་བསྟན་བཅོས་མྱོང་གྲུབ་ཀྱི་ལག་ལེན་འཁྲུལ་མེད་གཅིག་ཤེས་ཀུན་གྲོལ། ཇ་མཆོད་ཕུན་ཚོགས་དགེ་ལེགས་མ། སྐྱབས་འགྲོའི་རྣམ་བཤད་བློ་གསལ་དང་བ་སྐྱེད་བྱེད། རྡོ་རྗེ་ཕུར་པའི་སྒྲུབ་ཐབས་བསྡུས་པ་ཤིན་ཏུ་བདེ་བ། བཤེས་གཉེན་རྣམས་ཀྱི་དྲི་བའི་ལན་བསྟན་པ་རྒྱས་བྱེད། དམ་ཚིག་རྡོ་རྗེའི་སྒྲུབ་ཐབས་དམ་ཚིག་གོང་འཕེལ། ཚེ་སྒྲུབ་འཆི་མེད་ལྷུན་གྲུབ། རིག་འཛིན་ཚེའི་སྒྲུབ་པ་ཡིད་བཞིན་ནོར་བུ། ཚེ་སྒྲུབ་འཆི་མེད་རྡོ་རྗེ། རྡོ་རྗེ་སེམས་དཔའི་སྒྲུབ་ཐབས་སྡིག་སྒྲིབ་ཀུན་འཇོམས། སྒྲོལ་དཀར་ཡིད་བཞིན་འཁོར་ལོའི་སྒྲུབ་ཐབས་ཤིན་ཏུ་བདེ་བ། གཉན་སྒྲོལ་ཡན་ལག་དྲུག་པའི་སྒྲུབ་ཐབས་རྗེས་གནང་གི་ཆོ་ག་དང་བཅས་པ་འཕྲིན་ལས་ལྷུན་གྲུབ། ཁྲོ་བོའི་རྒྱལ་པོ་རྨེ་བ་བརྩེགས་པའི་སྒྲུབ་ཐབས་བར་ཆད་ཀུན་སེལ། འཕགས་པ་སེང་གེ་སྒྲའི་སྒྲུབ་ཐབས་ནད་ཀུན་སེལ་བྱེད། གསུང་ངག་རིན་པོ་ཆེའི་དམིགས་རིམ་ཉམས་སུ་ལེན་ཚུལ་ཤིན་ཏུ་བདེ་བ། ལམ་འབྲས་བུ་དང་བཅས་པའི་ཁྲིད་ཀྱི་ཡང་སྙིང་བསྡུས་པ་ཚིག་ཉུང་དོན་རྒྱས། ལམ་བསྡུས་ཀྱི་དབང་རྒྱས་པར་བསྐུར་བའི་ཆོ་ག་གྲོལ་ལམ་མཐར་ཕྱིན། དཔལ་ཀྱཻ་རྡོ་རྗེ་མན་ངག་ལུགས་ཀྱི་མངོན་པར་རྟོགས་པ་ཡན་ལག་དྲུག་གི་རྣལ་འབྱོར་ཉམས་སུ་ལེན་ཚུལ་གྱི་བསྒོམ་དོན་རྣམས་ཕྱོགས་གཅིག་ཏུ་དྲིལ་བ་ཉམས་རྟོགས་གོང་འཕེལ། རྗེ་བཙུན་རྡོ་རྗེ་བདག་མེད་མའི་སྒྲུབ་དཀྱིལ་གྱི་ཐོ་ཡིག་ཡིད་བཞིན་ནོར་བུ། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་ཁྲིད་ཡིག་ཤིན་ཏུ་གོ་བདེ་བ་གསུང་རྒྱུན་གྱི་རིམ་པ་གསལ་བ་དངོས་གྲུབ་རྒྱ་མཚོ་་་་་་འདི་འཕྲོ་ཅན་ཡིན། རྣམས་བཞུགས། དེ་རྣམས་ཀྱིས་གླེགས་བམ་དང་པོའི་དཀར་ཆག་བསྟན་ཟིན་ནས། གསུང་འབུམ་པོ་ཏི་གཉིས་པར་བཞུགས་པའི་ཆོས་ཀྱི་རྣམ་གྲངས་ལ། ནང་གི་བླ་མའི་རྣལ་འབྱོར་གྱི་བྱིན་རླབས་བྱ་ཚུལ་གསང་བ་ཡིད་བཞིན་ནོར་བུ། མཧཱ་ཀཱ་ལ་འཁོར་བཅས་ཀྱི་བསྟོད་པ་ཁམས་གསུམ་ཟིལ་གནོན། བསྟན་སྲུང་འཁོར་བཅས་ཀྱི་བསྟོད་པ་བར་ཆད་ཀུན་སེལ། དབེན་གནས་བྱས་འགྱུར་རྡོ་རྗེའི་བྲག་རྫོང་གི་གནས་བཤད་དངོས་གྲུབ་རྒྱ་མཚོ། བྱ་བཏང་ཀུ་ས་ལའི་བརྟུལ་ཞུགས་ལ་གནས་པ་རི་ཁྲོད་དབང་པོའི་ཉམས་མགུར་བདེ་ཆེན་ཕུན་ཚོགས། དབེན་གནས་ངོ་མཚར་ཅན་ཕུར་རི་རྡོ་རྗེའི་བྲག་རྫོང་གི་གནས་བཤད་ངོ་མཚར་རྒྱ་མཚོ་དགོས་འདོད་ཀུན་འབྱུང་། ཉམས་དགའ་བློ་བདེའི་མགུར། ངེད་རང་ལ་གནང་བའི་ཞལ་གདམས་དགོས་འདོད་ཀུན་འབྱུང་། བླ་མ་རྒྱང་འབོད་ཀྱི་ཚིགས་བཅད་དགོས་འདོད་ཀུན་འབྱུང་། བྱ་བཏང་རི་ཁྲོད་པ་པུ་ཎྱ་ཨིནྡྲས་རང་ལ་རང་གིས་གྲོས་འདེབས་ཀྱི་ཚིགས་སུ་བཅད་པ་སྙིང་གཏམ་ཡིད་བཞིན་ནོར་བུ། མཆོག་དམན་གྱི་གང་ཟག་ཀུན་ལ་ཞུ་བའི་འཕྲིན་ཡིག་དོན་གཉིས་ལྷུན་གྲུབ། སྨོན་ལམ་གྱི་ཚིགས་བཅད་ཅི་བསམ་ཆོས་བཞིན་འགྲུབ་པ་དང་། བཀྲ་ཤིས་ཀྱི་ཚིགས་བཅད་བཀྲ་ཤིས་དོན་འགྲུབ་གཉིས། རིག་འཛིན་གྲུབ་པའི་དབང་ཕྱུག་ཆེན་པོ་པདྨ་འབྱུང་གནས་ཀྱི་རྣམ་པར་ཐར་པ་ངོ་མཚར་ཕུན་སུམ་ཚོགས་པའི་རྒྱ་མཚོ། རང་རིག་དབང་བསྐུར་གྱི་བསྒོམ་ཚུལ་གཅིག་ཤེས་ཀུན་གྲོལ། སློབ་དཔོན་རིན་པོ་ཆེ་པདྨ་འབྱུང་གནས་དང་རྗེ་འབངས་ཉེར་ལྔ་ལ་གསོལ་བ་འདེབས་པའི་ཚིགས་སུ་བཅད་པ་དངོས་གྲུབ་ཀུན་སྩོལ། གྲུབ་ཆེན་ཤྲཱི་སིངྷ་དང་མཇལ་ཚུལ་ཕྱག་བྲིས་མ་ལས་ཞལ་བཤུས་པ། སློབ་དཔོན་རིན་པོ་ཆེ་པདྨ་འབྱུང་གནས་ཀྱི་བླ་མའི་རྣལ་འབྱོར་ཉམས་སུ་བླང་ཚུལ་གྲུབ་གཉིས་བསམ་འཕེལ། རྡོ་རྗེ་ཕུར་པའི་ལས་ཐིག་གདབ་ཚུལ་མ་རིག་མུན་སེལ་རྣམས་བཞུགས་སོ། །དེ་ལྟར་གྲུབ་མཆོག་དབང་པོའི་མཚན་ཅན་གྱི། །གསུང་འབུམ་བསྡེབས་དང་དཀར་ཆག་འདིར་བྲིས་པས། །དགེ་བས་བདག་ཅག་དཔོན་སློབ་འཁོར་བཅས་ཀྱི། །དུས་གསུམ་སྡིག་པ་མ་ལུས་བྱང་གྱུར་ཅིག །དེ་ལ་བརྟེན་ནས་འདི་དང་ཕྱི་མའི་དོན། །ཀུན་ཀྱང་འབད་མེད་སྔར་བཞིན་ལྷུན་གྲུབ་ནས། །རྣམ་པ་ཀུན་ཏུ་རྗེ་བཙུན་པ་སྐྱ་པའི། །བསྟན་པའི་གསལ་བྱེད་མཆོག་ཏུ་བདག་གྱུར་ཅིག །ཅེས་འཇམ་པའི་དབྱངས་དབང་པོའི་མཚན་ཅན་གྱི་གསུང་འབུམ་དཀར་ཆག་ནོར་བུའི་ཕྲེང་བ་ཞེས་བྱ་བ་འདི་ཡང་། རྗེ་དེ་ཉིད་ཀྱི་བཀའ་འབངས་སུ་གཏོགས་པའི་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་བཞི་ཐོག་བླ་བྲང་གི་ཡངས་རྩེ་ངོ་མཚར་འཆི་མེད་རྡོ་རྗེའི་ཕོ་བྲང་ཨེ་ཝཾ་བྱང་ཆུབ་འབྱུང་བའི་གནས་མཆོག་ཏུ་ལེགས་པར་སྦྱར་བའི་ཡི་གེ་པ་ནི་ཤབ་སྟོད་པ་བཀྲ་ཤིས་དོན་གྲུབ་ཀྱིས་བགྱིས་སོ།། །།སརྦ་མངྒ་ལཾ།། ༈ །།སྔགས་འཆང་གྲགས་པ་བློ་གྲོས་ཀྱི་གསུང་འབུམ་དཀར་ཆག་པདྨོའི་ཕྲེང་བ་བཞུགས། །ཨོཾ་སྭསྟི་སིདྡྷཾ། ཐམས་ཅད་མཁྱེན་པ་བསོད་ནམས་རྒྱལ་མཚན་གྱི། །རྣམ་པར་སྤྲུལ་པ་སྔགས་འཆང་གྲགས་པའི་མཚན། །གང་གི་གསུང་རབ་ཡིད་འོང་པདྨའི་ཚོགས། །ལྷན་ཅིག་བཞུགས་པའི་རྣམ་གྲངས་འདི་ལྟར་རོ། །དེ་ལ་འདིར་བཀའ་དྲིན་གཞལ་དུ་མེད་པའི་སྔགས་འཆང་བླ་མ་སྦས་པའི་སངས་རྒྱས་གྲགས་པ་བློ་གྲོས་རྒྱལ་མཚན་དཔལ་བཟང་པོ་དེ་ཉིད་ཀྱི་གསུང་རབ་དྲི་མ་མེད་པ་རྣམས་མགོན་པོ་དེའི་སློབ་བུའི་ཐ་ཤལ་ཟ་ཉལ་འཆག་གི་རྣལ་འབྱོར་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་ཕྱོགས་གཅིག་ཏུ་བསྒྲིགས་པའི་མཚན་གྱི་རྣམ་གྲངས་ལ་ཐོག་མར་སྔགས་འཆང་ཆེན་པོ་ལ་མཚན་བསྟོད་ཀྱི་སྒོ་ནས་གསོལ་བ་འདེབས་པ་ཚིགས་སུ་བཅད་པ། བར་དོའི་གདམས་པ་ཟབ་མོ། ཆོས་ཀྱི་རྒྱལ་པོ་འཕགས་པ་རིན་པོ་ཆེའི་རྣམ་ཐར་འཇའ་ས་དྲུག་པ་ཚིགས་བཅད་དུ་མཛད་པའི་གསུང་རྩོམ་འཕྲོ་ཅན། ཆོས་དུང་དཀར་པོ་རྒྱང་གྲགས་ཀྱི་ལོ་རྒྱུས་སྔགས་འཆང་ཆེན་པོའི་གསུང་རྒྱུན་བཞིན་བཀོད་པ། བསེ་འབག་ནག་པོ་འཕུར་ཤེས་ཀྱི་ལོ་རྒྱུས་སྙན་བརྒྱུད་མ། གུར་གྱི་མགོན་པོའི་ལས་ཚོགས་གཏོར་མ་ལ་བརྟེན་ནས་དགྲ་བསད་པའི་མན་ངག་གི་སྐབས་སུ་མེད་ཐབས་མེད་པའི་མན་ངག་དམ་པ། གསུང་མགུར་བླ་མ་རྒྱང་འབོད། དཔལ་འཁོར་ལོ་བདེ་མཆོག་ནག་པོ་པའི་སྦྱིན་སྲེག་གི་ངག་དོན་དང་ཕྱག་ལེན་གསལ་བར་བཀོད་པ་ལས་དང་པོ་པ་ལ་ཉེ་བར་མཁོ་བ་དངོས་གྲུབ་མྱུར་སྩོལ། རྡོ་རྗེ་ཕུར་པ་དང་ཀྱེ་རྡོར་གྱི་སྦྱིན་སྲེག་གི་ཕྱག་ལེན་ཞལ་ཤེས་མཁས་པའི་ཡིད་འཕྲོག གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་ཁྲིད་ཡིག་དང་པོའི་བློ་ཅན་གྱིས་རྟོགས་པར་སླ་བ་གསུང་རྒྱུན་གྱི་རིམ་པ་གསལ་བ། དུག་སྲུང་ཟབ་མོ། རྗེ་རྒྱལ་བ་མུས་པ་ཆེན་པོ་དང་ངེད་རང་ལ་ལུང་བསྟན་གྱི་ཚུལ་དུ་གནང་བའི་བཀའ་ཤོག་ཚན་པ་གསུམ། ངེད་རང་སྐུ་མཆེད་ལ་གནང་བའི་གསང་གཏོར་བྱེད་ཚུལ་གྱི་ཡི་གེ དཔལ་རྡོ་རྗེ་གཞོན་ནུའི་སྒྲུབ་ཐབས་འབྲིང་པོ་གཞན་ཕན་བདུད་རྩིའི་ཆུ་རྒྱུན་རྣམས་བཞུགས། དེ་ལྟར་ཡབ་རྗེ་ཆོས་ཀྱི་རྒྱལ་པོ་ཡི། །གསུང་རབ་དྲི་མེད་ལྷན་ཅིག་བསྡེབས་པའི་མཐུས། །བདག་ཅག་དཔོན་སློབ་འདི་ཕྱི་ཐམས་ཅད་དུ། །འབྲལ་བ་མེད་ཅིང་བསམ་དོན་ཀུན་འགྲུབ་ཤོག། །།སརྦ་མངྒ་ལཾ།། ༈ །།དྲིན་ཅན་རྩ་བའི་བླ་མ་འཇམ་པའི་དབྱངས་སྐུ་མཆེད་དང་རྗེ་བཙུན་མུས་པ་ཆེན་པོ། རྒྱལ་ཡུམ་ལྷ་སྲས་བསོད་ནམས་རྒྱལ་མོ་རྣམས་ཀྱི་དགོངས་པ་རྫོགས་ཐབས་དངུལ་གདུང་རིན་པོ་ཆེ་གསུམ་སོགས་རྟེན་བཞེངས་གསར་དུ་བགྱིས་པ་རྣམས་ལ་གཟུངས་རྫོངས་བཞུགས་ཚུལ་གྱི་དཀར་ཆག་དད་པ་སྐྱེད་བྱེད་ཅེས་བྱ་བ་བཞུགས་སོ། །སརྦ་མངྒ་ལཾ། །ཨོཾ་སྭསྟི་སིདྡྷྃ། གངས་ཅན་ལྗོངས་འདིར་རྡོ་རྗེ་ཐེག་པའི་རིགས་སྔགས་འཆང་བ་ཡོངས་ཀྱི་གཙོ། །ངག་གི་དབང་པོ་ཀུན་དགའི་ཉིན་བྱེད་ཐུབ་བསྟན་རིན་ཆེན་གསལ་བ་ཅན། །བཀྲ་ཤིས་ཕན་བདེ་གྲགས་པའི་རྒྱལ་མཚན་ཀུན་ཏུ་འཛིན་པའི་འོད་འབར་བ། །ཆོས་དང་སྲིད་ཀྱི་དཔལ་ཡོན་བཟང་པོ་བསྟན་པའི་ཉི་མ་ཆེ་དེ་རྒྱལ། །མཐུ་སྟོབས་འགྲན་བྲལ་པདྨ་འབྱུང་གནས་ཉིད། །གཞན་ངོར་དགེ་སློང་རྡོ་རྗེ་འཛིན་པའི་ཟོལ། །བདག་གི་བླ་མ་གྲུབ་མཆོག་དབང་པོའི་ཞབས། །ལན་གཅིག་མིན་པར་རྟག་ཏུ་ཕྱག་གི་གནས། །ཕན་བདེའི་འབྱུང་གནས་བསྟན་པའི་ཉིན་བྱེད་གང་། །དུས་སྐབས་ནུབ་རིའི་སྤོ་ལ་ཉེ་བ་ན། །ཞི་དུལ་བྱམས་པའི་འཕྲིན་ལས་སྣ་ཚོགས་ཀྱིས། །དཔལ་ལྡན་ས་སྐྱའི་འཛིན་མར་ཡུན་རིང་དུ། །འཛིན་མཛད་སྔགས་འཆང་རྒྱལ་བའི་རྒྱལ་ཚབ་མཆོག །ཡང་སྲིད་དུ་མར་སྐྱེས་ཆེན་བགྲང་ཡས་སུ། །སྤྲུལ་ནས་བསྟན་དང་འགྲོ་བའི་དོན་མཛད་པའི། །དུས་གསུམ་རྒྱལ་བའི་ཡབ་གཅིག་ཕྱག་གི་གནས། །སངས་རྒྱས་བསྟན་འཛིན་ཉིད་དུ་ཞལ་འཆེ་བའི། །མཁས་བཙུན་བཟང་གསུམ་ལྡན་པ་མང་བྱོན་ཡང་། །ཀུན་གྱིས་འགྲན་བྲལ་དུས་གསུམ་སྒྲིབ་མེད་དུ། །གསལ་ལེར་གཟིགས་པའི་རྗེ་བཙུན་མུས་པ་རྒྱལ། །ཞེས་མཆོད་པར་བརྗོད་ནས། ཁམས་གསུམ་འགྲོ་བའི་མགོན་པོ། དུས་གསུམ་སངས་རྒྱས་ཐམས་ཅད་གཅིག་ཏུ་བསྡུས་པའི་ངོ་བོ། སྲིད་པ་གསུམ་གྱི་འདྲེན་པར་གྱུར་པ། མཐོང་ཐོས་དྲན་རེག་ཙམ་གྱིས་བླ་ན་མེད་པའི་ཡེ་ཤེས་ཀྱི་མཆོག་སྩོལ་བར་ངེས་པའི་བདག་ཉིད། དྲུག་པ་རྡོ་རྗེ་འཆང་ཆེན་པོ་དང་དབྱེར་མ་མཆིས་པའི་བཀའ་དྲིན་ཅན་གྱི་རྩ་བའི་བླ་མ་དམ་པ་འཇམ་མགོན་གྲུབ་པའི་འཁོར་ལོ་བསྒྱུར་བ་འཇམ་དབྱངས་བྱམས་པ་དཔལ་ངག་དབང་བསོད་ནམས་དབང་པོ་གྲགས་པ་རྒྱལ་མཚན་དཔལ་བཟང་པོའི་ཞལ་སྔ་ནས་དང་། དེའི་གཅུང་སྔགས་འཆང་ཆོས་ཀྱི་རྒྱལ་པོའི་ཐུགས་སྲས་རྒྱལ་ཚབ་དམ་པར་གྱུར་པ། སྐྱེས་མཆོག་སྦས་པའི་སངས་རྒྱས། སྙིགས་དུས་ཀྱི་སྐྱེ་བོ་དམུ་རྒོད་གདུག་པ་ཅན་རྣམས་འདུལ་བ་ལ་བསམ་བཞིན་དུ་བྱོན་པའི་ཅི་མཛད་བསྟན་འགྲོའི་དོན་དུ་གྱུར་པའི་དུས་མཐར་བསྟན་འཛིན་ཀུན་གྱི་གཙུག་རྒྱན་དམ་པར་གྱུར་ཅིང་། བདག་ལ་བཀའ་དྲིན་མཆོག་ཏུ་ཆེ་བའི་རྩ་བའི་བླ་མ་དམ་པ་དཔལ་ས་སྐྱ་པ་ཆེན་པོ་སྔགས་འཆང་གྲགས་པ་བློ་གྲོས་རྒྱལ་མཚན་དཔལ་བཟང་པོ་པ་སྟེ། འཇམ་པའི་དབྱངས་སྐུ་མཆེད་ཞལ་རྣམ་པ་གཉིས་དང་། རིགས་ཐམས་ཅད་དང་དཀྱིལ་འཁོར་ཐམས་ཅད་ཀྱི་ཁྱབ་བདག་དྲུག་པ་རྡོ་རྗེ་སེམས་དཔའ་ཉིད་གཞན་ངོར་ངུར་སྨྲིག་གི་བླ་གོས་འཆང་བའི་དུས་གསུམ་གྱི་རྒྱལ་བ་སྲས་དང་སློབ་མར་བཅས་པ་ཐམས་ཅད་ཀྱི་སྤྲོ་བསྡུའི་བྱེད་པོར་གྱུར་པ། སྐལ་ལྡན་དག་པའི་གདུལ་བྱ་རྣམས་ཀྱི་སྣང་ངོར་མཁས་བཙུན་བཟང་གསུམ་གྱི་ཡོན་ཏན་མ་ལུས་ཤིང་ལུས་པ་མེད་པར་རྫོགས་པའི་བདག་ཉིད་ཆེན་པོ། ཁྱད་པར་ཁོ་བོ་ཅག་ལ་བུ་གཅིག་པ་ལྟར་དགོངས་པའི་བཀའ་དྲིན་ཆེ་བ་ལས་ཀྱང་ཆེས་ཆེ་བའི་སྐྱབས་གནས་ཀུན་འདུས་ཀྱི་རྩ་བའི་བླ་མ་གཅིག་ཆོག་རྒྱལ་པོ་རྗེ་བཙུན་མུས་པ་ཆེན་པོ་སངས་རྒྱས་རྒྱལ་མཚན་རྣམས་ཀྱི་དགོངས་པ་ཆོས་དབྱིངས་སུ་རྫོགས་པའི་ཕྱིར་དང་། གཞན་ཡང་རང་ལ་བཀའ་དྲིན་ཆེ་བའི་རྒྱལ་ཡུམ་དམ་པ་ལྷ་སྲས་བསོད་ནམས་རྒྱལ་མོ་དང་། རང་གི་གཅེན་འཇམ་དབྱངས་ཀུན་དགའ་དབང་རྒྱལ་སོགས་ཀྱི་དགོངས་པ་རྫོགས་སླད་དུ། བློ་ངན་ཞེས་པ་ལྕགས་མོ་བྱའི་ལོ་ཧོར་ཟླ་དྲུག་པའི་གཟའ་ཚེས་བཟང་པོ་ནས་རྟེན་བཞེངས་རྣམས་ཀྱི་དབུ་བཙུགས། རྔ་ཆེན་ཞེས་པ་ཆུ་ཕོ་ཁྱིའི་ལོའི་ནག་པ་ཟླ་བའི་ཁོངས་སུ་གེགས་མེད་དུ་ལེགས་པར་གྲུབ་ནས། ས་ག་ཟླ་བའི་དཀར་པོ་ཕྱོགས་ཀྱི་གཟའ་སྐར་འགྲུབ་སྦྱོར་འཛོམས་པའི་ཉིན་རབ་གནས་བགྱིས་པའི་དངུལ་གདུང་རིན་པོ་ཆེ་ངོ་མཚར་ཅན་ཆེ་ཆུང་གསུམ་དང་། སྐུ་འདྲ་རིན་པོ་ཆེ་སྐུ་ཚབ་རྣམས་བཞེངས་པའི་བཟོ་བོ་ནི། འཕགས་པ་ཤིང་ཀུན་གྱི་གཙུག་ལག་ཁང་དང་ཉེ་བའི་གནས་སུ་སྐྱེས་པའི། རྩ་བའི་བླ་མ་རྣམས་གསུམ་གྱི་ཐུགས་རྗེ་ལས་བྱུང་བའི་བལ་པོའི་ལྷ་བཟོ་བ། རཏྣ་ཤིང་། ཛྙཱ་ན་ཤིང་། དྷ་ལམ་ཤིང་། ཀྱི་ན་ཤིང་། མ་བྲན། གྷ་ཤིང་སྤུན་གསུམ། བྱང་ནས་སྤྲུལ་སྐུ་རེ་ས་རྣམས་ཀྱིས་གུས་སྤྲོའི་སྒོ་ནས་ལེགས་པར་བསྒྲུབས་ཤིང་། ཞལ་གསེར་སྤྱན་འབྱེད་བཞུགས་ཁྲི་མཆོད་ཅོག་སོགས་ཀྱི་མཚོན་རྣམས་རང་ཞབས་སུ་སྐྱེས་པའི་ལྷ་བཟོ་མཁས་པ་ངག་དབང་ཆོས་བཟང་། ཡི་གེ་དང་གཟུངས་རྒྱག་སྒྲིལ་བྱེད་མི་ས་སྐྱ་གཞིར་སྡོད་ཀྱི་ཡི་གེ་པ་ཀུན་དགའ་དོན་འགྲུབ། དངུལ་གདུང་རིན་པོ་ཆེ་རྣམས་ཀྱི་ཤིང་སྒྲིགས་བཞུགས་ཁྲི་མཆོད་སྟེགས་སོགས་ཀྱི་ཤིང་བཟོ་བ་ཆོས་བཟང་གྲོགས་མཆེད། གོས་དར་གྱི་ཚེམ་བུ་མགོན་པོ་དོན་འགྲུབ་གྲོགས་དང་བཅས་པས་དད་གུས་ཀྱི་སྒོ་ནས་ལེགས་པར་བགྱིས་པའི་རྟེན་རྣམས་ཀྱི་སྐུ་རྒྱུ་སོང་ཚུལ་ལ་ཟངས་ཁལ་བརྒྱ་དང་བདུན་ཅུ་དོན་གཅིག དངུལ་གདུང་རྣམས་ཀྱི་བུམ་ལྡིར་སོགས་ལ་དངུལ་ཁལ་བདུན། དངུལ་ཆུ་ཞོ་བདུན་ཅུ་དོན་གཅིག གསེར་ཞོ་སུམ་བརྒྱ་དང་ལྔ་བཅུ་ང་གཅིག གདུང་རྟེན་རྣམས་ཀྱི་བུམ་ལྡིར་སོགས་ཀྱི་ཕྲ་རྒྱན་ལ་གཡུའི་རྡོ་རྗེ་རྒྱ་གྲམ་གཉིས། གཡུའི་ནོར་བུ་འབར་བ་གཅིག་དང་པདྨ་གཅིག གཡུའི་པད་སྐོར་ཆེ་ཆུང་འདྲེས་པ་དགུ་བཅུ་གོ་གཅིག མུ་ཏིག་ཤིན་ཏུ་དངོས་གཙང་བ་ཁྱད་པར་ཅན་སྟོང་ཕྲག་གཅིག་དང་། བརྒྱ་ཕྲག་དགུ་དང་བཅུ་དྲུག གཡུའི་རྡོ་རྗེ་གཉིས་དང་། རྡོ་རྗེ་ཕྱེད་པ་གཉིས། རྡོར་འདྲ་བཞི། གཞན་མ་གཡུ་ཆེ་ཆུང་འདྲེས་པ་བརྒྱ་དང་དྲུག་ཅུ་རེ་བཞི་རྣམས་སོང་། དེ་ལྟ་བུའི་རྟེན་གསར་བཞེངས་འདི་རྣམས་ལ་གཟུངས་རྫོངས་བཞུགས་པའི་རིམ་པ་ལ། ཁྱད་པར་བ་སོ་སོར་བཞུགས་པའི་རིམ་པ་དང་། ཐམས་ཅད་ལ་མཐུན་པར་བཞུགས་པའི་རིམ་པ་གཉིས་ལས། དང་པོ་ནི། ཐོག་མར་འཇམ་མགོན་གྲུབ་པའི་དཔའ་བོ་དབང་པོའི་མཚན་ཅན་གྱི་ནང་རྟེན་དངུལ་གདུང་ཡིད་བཞིན་ནོར་བུའི་གཟུངས་བཞུགས་ཀྱི་གཙོ་བོ་ལ་རྗེ་བཙུན་མཐུ་སྟོབས་དང་ནུས་པའི་མངའ་བདག་འགྲན་བྲལ་གྱི་སྐྱེས་བུ་དེ་ཉིད་ཀྱི་སྐུ་གདུང་རིལ་པོ་དགོས་འདོད་འབྱུང་བའི་ཡིད་བཞིན་གྱི་ནོར་བུ་དེ་ཉིད་གཙོ་བོར་བཞུགས་ཤིང་། གཞན་ཡང་རྗེ་དེ་ཉིད་ཀྱི་དབུ་ལོ་སྟོབས་ཆེ་བ་དང་། སྔགས་འཆང་ངག་གི་དབང་པོ། སྔགས་འཆང་གྲགས་པའི་མཚན་ཅན་རྗེ་བཙུན་མུས་ཆེན་སངས་རྒྱས་རྒྱལ་མཚན་རྣམས་ཀྱི་སྐུ་གདུང་བུང་ཆེ་བ་རེ་རེ་བཞུགས། རྒྱལ་སྲས་སྦས་པའི་སངས་རྒྱས་སྔགས་འཆང་གྲགས་པའི་མཚན་ཅན་གྱི་ནང་རྟེན་དངུལ་གདུང་ཡིད་བཞིན་གྱི་ནོར་བུ་རིན་པོ་ཆེའི་གཟུངས་བཞུགས་ཀྱི་གཙོ་བོ་ལ། སྔགས་འཆང་བསྟན་པའི་ཉི་མ་ཆེན་པོ་དེ་ཉིད་ཀྱི་ཐུགས་སྲས་རྒྱལ་ཚབ་ཀུན་གྱི་གཙུག་རྒྱན་དམ་པ་སྔགས་འཆང་མཚུངས་མེད་གྲགས་པ་བློ་གྲོས་རྒྱལ་མཚན་དཔལ་བཟང་པོ་དེ་ཉིད་ཀྱི་སྨན་སྐུ་ཕྱག་ནས་སྟོང་རྩ་མ་བྱིན་རླབས་ཀྱི་གཟི་འོད་འབར་བ། རྗེ་ཉིད་ཞལ་བཞུགས་དུས་ངེད་རང་ལ་གནང་བའི་ཚེམས་ལ་རིང་བསྲེལ་གསར་དུ་བྱོན་པ་ངོ་མཚར་ཅན། རྡོ་རྗེ་ཕུར་པའི་གསུང་བསྙེན་ཁ་གསོ་མཛད་དུས་ཀྱི་ཞལ་རྒྱན་བུབས་མ་ཉམས་པ། ཉིད་ཀྱིས་གཞི་བསྙེན་མཛད་དུས་ཀྱི་དབུ་ལོའི་ཟེགས་མ་ལ་སྔགས་འཆང་ཆེན་པོའི་ཕྱག་རིས་མའི་འཇམ་དབྱངས་བསོད་ནམས་རྒྱལ་མཚན་གྱིས་གཞི་བསྙེན་བྱས་དུས་ཀྱི་སྐྲ་ཡིན་ཞེས་པའི་ཁ་ཡིག་འབྱར་མ། སྔགས་འཆང་ཉིད་ཀྱི་སྐུ་གདུང་ལས་འཁྲུངས་པའི་རིང་བསྲེལ་སྔོན་པོ་ཆེ་བ་བདུན། ཉིད་ཀྱི་སྐུ་ཆོས་བུབ་མ་ཉམས་པ་སྐུ་དྲེག་ཅན་གཅིག རྗེ་ཉིད་ཀྱི་དགོངས་པ་ཆོས་དབྱིངས་སུ་ཐིམ་པའི་ཚུལ་བསྟན་སྐབས་སྐུ་ལ་བཞེས་པའི་གསོལ་གློ་བུབས་མ་ཉམས་པ་སྐུ་མདུན་རྣམས་ལ་ཤངས་ནས་བྱང་སེམས་ཀྱི་རྒྱུན་བཟང་པོ་བབས་པའི་ཡོངས་སུ་ཁྱབ་པའི་དྲི་བསུང་ཁྱད་པར་ཅན་དང་ལྡན་པ་བྱིན་རླབས་ཡིད་ཆེས་ཅན་དེ་ཉིད། ཡང་ཉིད་ཀྱི་སྐུ་ལ་ཡུན་རིང་བཞེས་པའི་གོས་ཆེན་དམར་པོ་སྤྲིན་རིས་མའི་སྐུ་བེམ་ཤིན་ཏུ་རྙིང་པ་རྣམས་བཞུགས་ཤིང་། སྔགས་འཆང་ཉིད་དང་། མུས་ཆེན་འཁོར་ལོ་སྡོམ་པ་སངས་རྒྱས་རྒྱལ་མཚན། སྔགས་འཆང་ངག་གི་དབང་པོ་ཀུན་དགའ་རིན་ཆེན་རྣམས་ཀྱི་སྐུ་གདུང་སྟོབས་ཆེ་བའི་ཐུམ་བུ་རེ་རེ། རྗེ་བཙུན་མུས་ཆེན་ཉིད་ཀྱི་སྨན་སྐུ་ཕྱག་ནས་བརྒྱ་ཚར་མ། དེ་ཉིད་ཀྱི་སྐུ་ཆོས་བུབ་མ་ཉམས་པ་ཚུལ་ཁྲིམས་ཀྱི་དྲི་བསུང་ཁྱད་པར་ཅན་འཐུལ་བ། རྗེ་ཉིད་ཀྱི་དབུ་ལོ་དང་གདུང་ཚ་སྟོབས་ཆེ་བ། སྔགས་འཆང་ཆེན་པོའི་སྐུ་འགག་ཐེར་སྟོད་མ་བུབ། ཡང་སྔགས་འཆང་ཉིད་ཀྱི་སྐུ་གཟན་སྦྱར་མ་བུབ་ཅུང་མ་ཚང་བ་རྣམས་བཞུགས་ཤིང་། ཡང་བྲིས་འབུར་གྱི་སྐུ་བྱིན་རླབས་ཅན་བཞུགས་པ་ལ། སྔགས་འཆང་ཆེན་པོས་སྐུ་ཚེ་རིལ་པོར་འབྲལ་སྤངས་མཛད་པའི་ས་ལོ་ཐམས་ཅད་མཁྱེན་པའི་སྐུ་འདྲ་རིན་པོ་ཆེ་སྐུ་དངོས་དང་བྱིན་རླབས་ཁྱད་པར་མེད་པའི་སྔགས་འཆང་ཉིད་བཞུགས་སྐབས་ཐན་པ་བྱུང་ན་སྐུ་འདྲ་ཉིད་དང་འཕེལ་གདུང་ལ་ཁྲུས་གསོལ་མཛད་པས་ཆར་ཕབ་པ་སོགས་བྱིན་རླབས་ཡིད་ཆེས་ཅན་དེ་ཉིད་དང་། ངེད་རང་ལ་བྱང་ངམ་རིང་ནས་བྱུང་བའི་ཐེག་ཆེན་རིན་པོ་ཆེའི་སྐུ་འདྲ་ཕྱག་ནས་མ། སྤྱན་འགུག་གཡས་ན་རིང་བསྲེལ་གསར་དུ་བྱོན་པའི་བྱིན་རླབས་མངོན་གྱུར་ཅན། ཡང་བྲིས་སྐུ་ལ་ཐོག་མར་རྗེ་བཙུན་གྱི་ཕྱག་རིས་འཁྲུལ་མེད་བྲིས་ཐང་ཆུང་ངུ་ལ་ལམ་འབྲས་བརྒྱུད་པ་ཚང་མར་བཞུགས་པའི་སྟེང་སྟར་ལ། གཡས་ཟུར་ནས་རིམ་པ་བཞིན་བདག་མེད་མ། བིརྺ་པ། ཌཱ་མ་རུ་པ། ཨ་ཝ་དྷུ་ཏི་པ། ག་ཡ་དྷ་ར་རྣམས་དང་། འོག་སྟར་ལ། འབྲོག་མི། སེ་མཁར་ཆུང་པ། ཞང་སྟོན། དཔལ་ཆེན་འོད་པོ། ས་པཎ། ཟང་ཚ་གཉིས་ཆར་སྐུ་སྐྱ་བོའི་ཚུལ་དང་། དབུས་སུ་རྗེ་བཙུན་སྐུ་མཆེད་རང་གི་སྐུ་ཆེ་བ་ཞལ་སྤྲོད། དེའི་དབུས་སུ་ས་སྐྱ་པ་ཆེན་པོའི་སྐུ་ཆེ་བ་དང་བཅས་པ་བཞུགས་པ་ལ། སྔགས་འཆང་ཆེན་པོས་གསར་དུ་ཕུལ་བའི་གོང་བཤམས་འཇའ་རིས་ཉིས་བརྩེགས། ཞལ་ཁེབས་བཞི་བརྩེགས་རྒྱབ་དར་དང་བཅས་པ། སྔགས་འཆང་ཆེན་པོས་བཞེངས་པའི་ས་ལོ་ཐམས་ཅད་མཁྱེན་པའི་སྐུ་འདྲ་བརྒྱ་ཚར་མ་ཕྱག་ནས་གྲངས་མེད་བཞུགས་པ་ལ། ས་ལོའི་སྐུ་འདྲ་བརྒྱ་དང་བཅུ་གསུམ། དེ་དག་གི་དྲུང་དུ་སྔགས་འཆང་ཉིད་ཀྱི་སྐུ་བརྒྱ་དང་བཅུ་གཅིག གཙོ་བོའི་སྐུ་དཔུང་གཡས་གཡོན་ན་འཇམ་དཔལ་དང་མི་གཡོ་བ། དབུ་གཙུག་ན་རྗེ་བཙུན་གོང་མ་ལྔ་དང་བཅས་པའི་བྲིས་སྐུ། ཡང་སྔགས་འཆང་ཆེན་པོས་བཞེངས་པའི་ཐེག་ཆེན་སྤུར་ཐལ་ལས་གྲུབ་པའི་ས་ལོའི་བྲིས་སྐུ་ཆུང་ངུའི་གཡས་སྟེང་ན་རྗེ་བཙུན་རིན་པོ་ཆེ། གཡས་འོག་ན་སྔགས་འཆང་ཆེན་པོ། དབུ་གཙུག་ན་མི་དཀྱུས་མའི་སེན་གང་གི་རྒྱ་ཁྱོན་ལ། ཐུབ་དབང་གནས་བརྟན་བཅུ་དྲུག་དང་བཅས་པ་ཡོངས་རྫོགས་ཚང་བའི་བཟོ་ཁྱད་དང་བྱིན་རླབས་ངོ་མཚར་ཆེ་བ། ཡང་རྡོ་རྗེ་འཆང་ཀུན་དགའ་བཟང་པོའི་སྤུར་རས་ལ་སྔགས་འཆང་ཆེན་པོའི། གཙོ་བོ་ས་ལོ་དང་ངོར་ཆེན་དཀོན་མཆོག་ལྷུན་གྲུབ་ཞལ་སྤྲོད་ལ་ལམ་འབྲས་ཉེ་བརྒྱུད་མ་ཚང་བ་མེད་པས་བསྐོར་བའི་འོག་ལྟར་གྱི་ཁྲོད་ན་རྡོ་རྗེ་རྣལ་འབྱོར་མ། སེང་ལྡིང་ནགས་སྒྲོལ། ཚེ་དཔག་མེད། གུར་མགོན་རྣམས་དང་བཅས་པའི་རྒྱབ་གཟུངས་སྔགས་འཆང་རང་གི་ཕྱག་བྲིས་མ་རྒྱས་པར་བཞུགས་པ། ཡང་ངོར་ཆེན་དཀོན་མཆོག་ལྷུན་གྲུབ་ཀྱི་བྲིས་སྐུ་ངོར་ཆེན་རང་གིས་ཕྱག་ནས་སྨིན་རྒྱས་ལན་གསུམ་མཛད་པའི་བྱིན་རླབས་ཅན་གྱི་དབུས་ནས་ངོར་ཆེན་རང་གི་སྐུ་ཆེ་བ། སྟེང་ཕྱོགས་ན་བིརྺ་པ་དང་རྗེ་བཙུན་དཀར་པོ་རྣམ་གསུམ། ས་པཎ་གཡས་ཕྱོགས་ན་རྣལ་འབྱོར་མ་དང་དཀོན་མཆོག་འཕེལ་བ། གཡོན་ཕྱོགས་ན་བདག་མེད་མ་དང་འཇམ་དབྱངས་སངས་རིན། འོག་ན་གུར་མགོན་དང་བཅས་པའི་རྒྱབ་གཟུངས་ཤིན་ཏུ་རྒྱས་པ་དང་བཅས་པ། ཡང་ས་ལོ་ཐམས་ཅད་མཁྱེན་པའི་སྤུར་རས་ལ་སྔགས་འཆང་ཆེན་པོས་བཞེངས་པའི་ལམ་འབྲས་བརྒྱུད་པ་ཆུང་ངུ་བཞུགས་པའི་དབུས་ན་བིརྺ་པ། གཡས་ཟུར་སྟེང་ན་རྡོ་རྗེ་འཆང་། གཡོན་ན་བདག་མེད་མ། གཡོན་ཟུར་གཡོན་ན་ནག་པོ་པ། གཡས་ན་ས་ལོ་དང་སྔགས་འཆང་། གཙོ་ཐང་གི་གཡས་དང་པོའི་དབུས་ན་རྗེ་ས་ཆེན། སྟེང་ཟུར་གཡས་ན་ཌཱ་མ་རུ་པ། གཡོན་ན་ཨ་ཝ་དྷུ་ཏི་པ། འོག་ཟུར་གཡོན་ན་ག་ཡ་དྷ་ར། གཡས་ན་ས་ལོ་དང་སྔགས་འཆང་། གཡས་གཉིས་པའི་དབུས་ན་ས་པཎ། སྟེང་ཟུར་གཡས་པར་གྲུབ་ཆེན་བུདྡྷ་ཤྲཱི། གཡོན་ཟུར་ན་རྡོ་རྗེ་འཆང་ཀུན་དགའ་བཟང་པོ། འོག་ཟུར་གཡས་ན་ས་ལོ་དང་སྔགས་འཆང་། གཡོན་ན་རྗེ་སེམས་དཔའ་ཆེན་པོ། གཡས་གསུམ་པར་དབུས་སུ་དཔལ་ལྡན་བླ་མ་དམ་པ། སྟེང་ཟུར་གཡས་ན་མཁན་ཆེན་བསོད་ནམས་ལྷུན་གྲུབ། གཡོན་ན་འཇམ་དབྱངས་སངས་རིན། འོག་ཟུར་གཡས་ན་ས་ལོ་དང་སྔགས་འཆང་། གཡོན་ན་ངོར་ཆེན་དཀོན་མཆོག་ལྷུན་གྲུབ། གཡས་བཞི་པར་རྗེ་ས་ཆེན་ལ་འཇམ་དབྱངས་བདུན་བརྒྱུད་ཀྱིས་བསྐོར་བའི་དབུས་ན་ས་ཆེན། གཡས་ངོས་ན་གཅེན་ཀུན་དགའ་འབར། བསོད་རྩེ། རྗེ་བཙུན། གཅུང་དཔལ་ཆེན་འོད་པོ། གཡོན་ངོས་ན་ས་པཎ། ཟང་ཚ། འཕགས་པ། འགྲོ་མགོན་ཕྱག་ན། འོག་ཕྱོགས་ན་ས་ལོ་དང་སྔགས་འཆང་། གཙོ་ཐང་བིརྺ་པའི་གཡོན་དང་པོ་ལ། དབུས་ན་སློབ་དཔོན་བསོད་ནམས་རྩེ་མོ། སྟེང་ཟུར་གཡས་ན་འབྲོག་མི་ལོ་ཙཱ་བ། གཡོན་ན་སེ་མཁར་ཆུང་བ། འོག་ཟུར་གཡས་ན་ས་ལོ་དང་སྔགས་འཆང་། གཡོན་ན་ཞང་སྟོན་ཆོས་འབར། གཡོན་གཉིས་པ་ན་དབུས་ན་རྗེ་བཙུན་ཆེན་པོ། སྟེང་ཟུར་གཡས་ན་ཞང་དཀོན་མཆོག་དཔལ། གཡོན་ན་ནམ་ཟ་བྲག་ཕུག་པ། འོག་ཟུར་གཡས་ན་ས་ལོ་དང་སྔགས་འཆང་། གཡོན་ན་བླ་མ་དཔལ་ལྡན་ཚུལ་ཁྲིམས། གཡོན་གསུམ་པའི་དབུས་ན་ཆོས་རྒྱལ་འཕགས་པ། སྟེང་ཟུར་གཡས་ན་རྒྱལ་ཚབ་དམ་པ་ཀུན་དགའ་དབང་ཕྱུག གཡོན་ན་ཀུན་མཁྱེན་བསོད་ནམས་སེང་གེ འོག་ཟུར་གཡས་ན་ས་ལོ་དང་སྔགས་འཆང་། གཡོན་ན་ཡོངས་འཛིན་དཀོན་མཆོག་འཕེལ། གཡོན་བཞི་པ་ན་སྔགས་འཆང་ཆེན་པོ་དེ་ཉིད་ཀྱི་མཚན་ལྟས་གཟིགས་སྣང་ལ་ཤར་བའི་བདེ་བ་ཅན་གྱི་ཞིང་བཀོད་འབྲི་བར་མཛད་པ་ལ་དབུས་ན་ས་ལོ་ཐམས་ཅད་མཁྱེན་པ་མཚོ་ལས་སྐྱེས་པའི་པད་སྡོང་ལ་ཉི་ཟླའི་གདན་གྱི་སྟེང་དུ་ས་ལོ་འཇམ་པའི་རྡོ་རྗེ་ཉིད་རྡོ་རྗེ་སྐྱིལ་ཀྲུང་ཆོས་འཆད་སྤོས་རལ་གྱིས་མཛེས་པའི་དབུ་འོད་ལྗང་ཁུ། རྒྱབ་ཡོལ་སྔོན་པོའི་དར་དམར་སེར་གྱི་སྟེང་གསེར་གྱི་དྲ་བས་སྤྲས་པའི་སྐུ་རྒྱབ་ངོས་ནས་དཔག་བསམ་གྱི་སྡོང་པོ་ལ་རིན་པོ་ཆེའི་དྲ་བ་དྲ་ཕྱེད་ཀྱིས་མཛེས་པ་དེའི་རྒྱབ་སྤྲིན་གྱིས་བརྒྱན་ཞིང་། དབུ་གཙུག་ན་རྒྱལ་བ་འོད་དཔག་མེད་ཀྱི་གཡས་གཡོན་གྱི་སྤྲིན་གསེབ་ན་ལྷའི་བུ་མང་པོས་མཆོད་པ་བྱེད་པ། ས་ལོའི་སྐུའི་གཡས་གཡོན་གྱི་སྤྲིན་གསེབ་ན། ཁང་བཟང་རྒྱ་ཕིབས་སོགས་མྱུག་གེ་བ་མང་པོ་དང་། གཙོ་བོའི་སྐུའི་གཡས་ངོས་ཀྱི་ཁང་བཟང་གི་འོག་གི་སྤྲིན་གསེབ་ལ། བཀྲས་པ་སེན་བདུན་མ་ཞིག་བཙུགས་པ་ལ་སྔགས་འཆང་ཉིད་དང་གཞན་གྲྭ་པ་ཞིག་འབྱོན་བཞིན་པའི་བཀོད་པ་དང་བཅས་པ། ས་ལོའི་སྐུ་གདོང་ན་པད་སྡོང་ལ་ཁྱེའུ་གཉིས་བརྫུས་ཏེ་སྐྱེས་པའི་ཚུལ་དང་། སྐུ་རྒྱབ་ན་ཁྱེའུ་ཞིག་རྫིང་བུར་ཁྲུས་བྱེད་པའི་ཚུལ་དང་བཅས་པའི་བདེ་བ་ཅན་གྱི་ཞིང་བཀོད་ལ་ངག་གི་དབང་པོའི་རྨི་ལམ་ཡིན་ཞེས་པའི་ཁ་བྱང་འབྱར་བ་དང་བཅས་པའི་སྟེང་ཟུར་གཡས་ན་འཇམ་དབྱངས་ངག་གི་དབང་ཕྱུག གཡོན་ན་བདག་ཆེན་ཚ་ནས། འོག་ཟུར་གཡས་ན་འཕགས་ཆེན་དཔལ་ལྡན་བཀྲ་ཤིས། གཡོན་ན་གུར་གྱི་མགོན་པོ་སྟེ་ཡེ་ཤེས་པ་བཞུགས་ངེས་པའི་བྲིས་ཐང་ཁྱད་པར་ཅན་དེ་རྣམས་དང་། ཡང་ཁྱབ་བདག་འཁོར་ལོའི་མགོན་པོ་རྗེ་བཙུན་མུས་པ་ཆེན་པོའི་བྲིས་སྐུ་རྗེ་ཉིད་ཀྱི་ཕྱག་ནས་བརྒྱ་ཚར་བཞུགས་ངེས་པའི་བྱིན་རླབས་ཀྱི་གཟི་འོད་འབར་པའི་དབུས་ན་རྗེ་མུས་ཆེན། དབུ་གཙུག་ན་ཤཱཀྱ་ཐུབ་པ། སྟེང་ཟུར་གཡས་ན་སྒྲོལ་མ་དཀར་མོ། གཡོན་ན་རྒྱལ་བ་ཚེ་དཔག་མེད་བཞེངས་སྐུ། འོག་ཟུར་གཡས་ན་ནོར་རྒྱུན་མ། གཡོན་ན་དུར་ཁྲོད་བདག་པོ་ཡབ་ཡུམ་རྣམས་བཞུགས་པའི་ངེད་རང་གིས་བྲིས་པའི་རྒྱབ་གཟུངས་རྒྱས་པ་དང་བཅས་པ། ཡང་རྡོ་རྗེ་རྣལ་འབྱོར་མའི་བྲིས་ཐང་ལ་བདེ་མཆོག་བརྒྱུད་པས་བསྐོར་བ། དཔལ་ལྡན་བླ་མ་དམ་པའི་ཕྱག་ནས་མ་བྱིན་རླབས་ཅན་ངེད་རང་ལ་སྨོན་འགྲོ་ནས་འབྱུང་བའི་གཙོ་བོར་རྡོ་རྗེ་རྣལ་འབྱོར་མ་བཞུགས་པའི་དབུ་ཐོག་ཏུ་རྡོ་རྗེ་འཆང་། རྡོ་རྗེ་འཆང་གི་གཡས་སུ་དཔའ་བོ་རྡོ་རྗེ། གཡོན་དུ་དྲིལ་བུ་པ། སྟེང་ཟུར་གཡས་སུ་མཻ་ཏྲི་མཁའ་སྤྱོད། གཡོན་དུ་ཕག་མོ་ཞལ་གཉིས་མ། གཙོ་བོའི་གཡས་སྟེང་ཟུར་དང་པོ་ན་རུས་སྦལ་ཞབས། ནག་པོ་པ། རྣམ་རྒྱལ་ཞབས། གཡས་ཟུར་གཉིས་པ་ན་ནཱ་རོ་པ། ཀློཀྱ་པ། གཡས་ཟུར་གསུམ་པ་ན་ས་ཆེན། རྗེ་བཙུན་རིན་པོ་ཆེ། གཡས་ཟུར་བཞི་པ་ན། འཕགས་པ་རིན་པོ་ཆེ། ནམ་བཟའ་བྲག་ཕུག་པ། གཡས་ཟུར་ལྔ་པ་ན་སྔགས་འཆང་གཟུང་པ་བ། བླ་ཆེན། གཡས་དྲུག་པ་ན་མི་ཉག་ཆོས་གྲགས། འོག་ཟུར་གཡས་ན་རྡོ་རྗེ་བདག་མེད་མ། གཙོ་བོའི་གཡོན་དང་པོ་ན། ཛ་ལན་དྷ་ར། གུ་ཧྱ་པ། ཏི་ལོ་པ། གཡོན་གཉིས་པ་ན་ཕམ་ཐིང་པ་སྐུ་མཆེད། གཡོན་གསུམ་པ་ན་མཧཱ་ལོ་ཙཱ་བ་སློབ་དཔོན་རིན་པོ་ཆེ། གཡོན་བཞི་པ་ན་སྐྱ་པ་པཎྜི་ཏ། དཀོན་མཆོག་དཔལ་བ། གཡོན་ལྔ་པ་ན། བླ་མ་དམ་པ། དགེ་བཟང་པ། གཡོན་དྲུག་པ་ན། དཀོན་མཆོག་དཔལ་བ། རྡོ་རྗེ་རྒྱལ་མཚན་པ། འོག་ཟུར་གཡོན་ན་རྗེ་བཙུན་སྒྲོལ་མ། གུར་ལྕམ་དྲལ་ཏེ་བྲིས་ཐང་ཡེ་ཤེས་སེམས་དཔའ་བཞུགས་ངེས་པ་དེ་ཉིད་དང་། ཡང་ས་ལོ་ཐམས་ཅད་མཁྱེན་པས་རྡོ་རྗེ་ཕུར་པའི་གསུང་བསྙེན་མཛད་པའི་ཐུགས་དམ་རྟེན་བྱིན་རླབས་ཀྱི་གཟི་འོད་འབར་བ་འདི་ཉིད་ལ། སྔགས་འཆང་ཡབ་སྲས་རྣམས་ཀྱིས་ཀྱང་གསུང་བསྙེན་མཛད་དུས་ཀྱི་རྡོ་རྗེ་ཕུར་པའི་བྲིས་སྐུ་ལ་གཙོ་བོ་རྡོ་རྗེ་ཕུར་པ། སྟེང་ཟུར་གཡས་ན་སློབ་དཔོན་རིན་པོ་ཆེ་པདྨ་འབྱུང་གནས། སྟེང་ཟུར་གཡོན་ན་གུ་རུ་དྲག་དམར། འོག་ཟུར་གཡས་ན་དཀར་མོ་ཉི་ཟླ། གཡོན་ན་བདུད་རྒྱལ། ཡང་ས་ལོ་དང་སྔགས་འཆང་ཡབ་སྲས་རྣམས་ཀྱིས་བདེ་མཆོག་གསུང་བསྙེན་མཛད་དུས་ཀྱི་ཐུགས་དམ་རྟེན་འཁོར་ལོ་བདེ་མཆོག་གི་བྲིས་སྐུ་ཆུང་ངུ་བྱིན་རླབས་ཅན། ཡང་འཇམ་དབྱངས་སྐུ་མཆེད་ཀྱི་ཕྱག་ནས་མའི་ཀྱཻ་རྡོར་དང་གསང་འདུས་ཀྱི་བྲིས་སྐུ་རེ་རེ། ཡང་སློབ་དཔོན་རིན་པོ་ཆེའི་གཏེར་སྐུ་འཁྲུལ་མེད་གྲངས་གསེར་རྫིབ་གཏོང་བྱས་པ་གཅིག་རྣམས་བཞུགས་ཤིང་། བྲིས་སྐུ་བྱིན་རླབས་ཁྱད་པར་ཅན་འདི་རྣམས་བཞུགས་པ་ནི། ས་ལོས་མཛད་པའི་འཇམ་དབྱངས་སངས་རིན་གྱི་རྣམ་ཐར་དུ། རྗེ་སངས་རིན་པའི་ཕྱི་རྟེན་གླིང་ཁ་དགོན་པ་ན་བཞུགས་པའི་བྱང་ཆུབ་མཆོད་རྟེན་གྱི་གཟུངས་བཞུགས་ལ། རྗེ་བཙུན་གྱི་ཕྱག་ནས་བཞུགས་པའི་རིགས་ལྔའི་བྲིས་སྐུ་ཞིག་བཞུགས་ཡོད་པར་གསུངས་འདུག་པ་དང་། གདན་ས་ཆེན་པོའི་ངོ་མཚར་བའི་རྟེན་བཞིའི་ནང་ཚན་སྒྲོལ་མ་ལྷ་ཁང་གི་སྒྲོལ་མའི་སྐུ་གསར་བཞེངས་ལ་ཡང་བྲིས་སྐུ་ཞིག་བཞུགས་ཡོད་པར་གསུངས་འདུག་པ་དང་། གཞན་ཡང་ཡིག་ཆ་མང་པོ་ན་རྟེན་ངོ་མཚར་ཅན་དུ་མའི་གཟུངས་བཞུགས་ལ་བྲིས་སྐུ་བྱིན་རླབས་ཅན་མང་པོ་བཞུགས་པའི་ལོ་རྒྱུས་འདུག་པ་ནས། འདི་བཞིན་ཤིན་ཏུ་ཕན་ཡོན་ཆེ་བར་རྟོགས་ནས་བཞུགས་སུ་གསོལ་བ་ལགས། ཡང་གསང་སྔགས་ཟབ་མོའི་བཟླས་བརྗོད་བྱེ་བའི་མཐར་སོན་མཐུ་སྟོབས་ནུས་པའི་གཏེར་ཆེན། འཇམ་པའི་དབྱངས་གྲུབ་མཆོག་བསོད་ནམས་དབང་པོའི་སྐུ་ཚད་སྐུ་འདྲ་རིན་པོ་ཆེའི་གཟུངས་བཞུགས་ཀྱི་གཙོ་བོ་ལ། རྗེ་ཉིད་ཀྱི་སྐུ་འདྲ་ཕྱག་ནས་བརྒྱ་ཚར་མ། ལམ་འབྲས་བརྒྱུད་པ། སྔགས་འཆང་གྲགས་པའི་མཚན་ཅན་གྱི་ནང་རྟེན་དབུ་རྩེ་ན་བཞུགས་པ་འདི་ཉིད་ཀྱི་བཟོ་ཕུད་ལ་བཞེངས་པ་དེ་ཉིད་དང་། སྔགས་འཆང་ངག་གི་དབང་པོ་ཀུན་དགའ་རིན་ཆེན། སྔགས་འཆང་གྲགས་པའི་མཚན་ཅན། རྗེ་བཙུན་མུས་ཆེན་རྣམས་ཀྱི་སྐུ་གདུང་སྟོབས་ཆེ་བའི་ཐུམ་བུ་རེ་རེ། རྗེ་ཉིད་ཀྱི་དབུ་ལོ་བུབ་དང་། སྐུ་ཤམ་སྐུ་རགས་སོགས་མནབས་ཟ་བུབ་མ་ཉམས་པ་གྲངས་མང་བ། ལྷག་པར་རྒྱུན་རིང་སྐུ་ལ་བཞེས་པའི་འཛང་དམར་གྱི་སྐུ་གཟན་སྐུ་དྲེག་ཤིན་ཏུ་ཆེ་བ་གཅིག་རྣམས་བཞུགས་ཤིང་། ཡང་བདག་ལ་བཀའ་དྲིན་གཞལ་དུ་མེད་པའི་ཡུམ་ལྷ་སྲས་རྒྱལ་མོའི་དངུལ་གདུང་ངོ་མཚར་ཅན་གྱི་གཟུངས་བཞུགས་ཀྱི་གཙོ་བོ་ལ། རྒྱལ་ཡུམ་ཉིད་ཀྱི་སྐུ་གདུང་ལ་ཡབ་རྗེ་ཆོས་ཀྱི་རྒྱལ་པོས་གནང་བའི་ཕྱག་ཚ་གྲངས་མང་བ་དང་། ངེད་རང་གིས་ཆེད་གཉེར་ཞུས་པའི། རྗེ་བཙུན་མུས་ཆེན་གྱི་ཕྱག་ཚ་བརྒྱད་རྣམས་བཞུགས་ཤིང་། འདི་ཉིད་སྔ་མོར་གླིང་དགའ་ཆོས་རྭ་ཟུར་དུ་རྗེ་མུས་ཆེན་ཉིད་བཞུགས་པ་ལ། ངེད་རང་གིས་ཡུམ་གྱི་སྐུ་གདུང་དང་འཇིམ་པ་བསྲེས་པ་ཁྱེར་ནས་ཕྱག་ཞུ་རུ་ཕྱིན་སྐབས། རྗེའི་གསུང་ལས། ད་ལམ་སྤུར་ཚ་བརྒྱད་རང་འདེབས་པ་ཡིན་ནོ་གསུངས་ནས་དེ་བཞིན་གནང་སོང་བ་ལ། དེ་དུས་རང་གི་བསམ་པ་ལ་ཕྱག་ཚ་དེ་ལས་མང་བ་ཞིག་གནང་ན་ལེགས་པ་འདྲ་སྙམ་པ་ཤར་ཡང་གང་ཡང་ཞུ་མ་སྤོབས་ཤིང་། ཕྱིས་བསམ་པས་མ་འོངས་པ་མཁྱེན་པའི་ཐུགས་མཁྱེན་དུ་སྣང་སྟེ། དུས་ཕྱིས་རྒྱལ་ཡུམ་དམ་པའི་དངུལ་གདུང་ལ་གཟུངས་རྫོངས་ཕུལ་དུས། སྔགས་འཆང་གྲགས་པའི་མཚན་ཅན་གྱི་ཕྱག་ཚ་རྣམས་བཞུགས་སུ་གསོལ་ནས། རྗེ་མུས་ཆེན་གྱི་ཕྱག་ཚ་རྣམས་གཟུངས་རྫོངས་སུ་ཕུལ་བ་ན། ཕྱག་ཚ་བརྒྱད་ལས་མང་དུ་མི་ཤོང་ཞིང་། ཉུང་ན་གདུང་ཁ་མི་ཁེངས་པའི་སྐྱོན་ཡོང་བ་འདུག་པ་ལ། དེ་ལྟ་བུའི་སྐྱོན་ལས་གྲོལ་བའི་མ་བསྒྲིགས་རང་འགྲིག་ཏུ་གྱུར་པའི་ཚེ། རྗེ་བླ་མ་བཀའ་དྲིན་ཅན་དེ་ཉིད་ཀྱི་མ་འོངས་པ་མཁྱེན་པའི་ཐུགས་མཁྱེན་ལ། ཡིད་ཆེས་ཀྱི་དད་པ་སླར་ཡང་གོང་འཕེལ་དུ་གྱུར་པ་ཡིན་ནོ། །རང་གི་གཅེན་འཇམ་དབྱངས་ངག་དབང་ཀུན་དགའ་དབང་རྒྱལ་གྱི་ནང་རྟེན་ཉིད་ཀྱི་སྐུ་འདྲ་སྐུ་ཚད་མ་ཆེ་བ་དང་། རྗེས་སུ་གདུང་ཚ་བཞུགས་པའི་སླད་དུ་བསྒྲུབས་པའི་ཡབ་རྗེ་ཆོས་ཀྱི་རྒྱལ་པོའི་སྐུ་འདྲ་གཉིས་ཀྱི་གཟུངས་བཞུགས་ཀྱི་གཙོ་བོ་ལ་སྐུ་ཆེ་བ་ལ། སྔགས་འཆང་ཡབ་སྲས་གསུམ་དང་། རྗེ་མུས་ཆེན་རྣམས་ཀྱི་སྐུ་གདུང་། དབུ་ལོ། མནབས་ཟ་སོགས་ཀྱི་བྱིན་རླབས་སྟོབས་ཆེ་བ་དང་། ཉིད་ཀྱི་གཞི་བསྙེན་མཛད་དུས་ཀྱི་དབུ་ལོ་སོགས་བཞུགས་ཤིང་། སྐུ་ཆུང་བ་ལ་འཇམ་དབྱངས་ངག་དབང་ཀུན་དགའ་དབང་རྒྱལ་རང་ཉིད་ཀྱི་གདུང་ཚ་སྟོབས་ཆེ་བས་གར་བུ་ལུགས་ཀྱི་ཚུལ་དུ་བཞུགས་སུ་གསོལ་བའི་སྨན་སྐུ་ཁྱད་པར་ཅན་སྐུ་ཚད་མ་འདི་ཉིད་ཀྱི་གཟུངས་བཞུགས་ཀྱི་གཙོ་བོ་ལ། སྔགས་འཆང་ཆེན་པོ་ཉིད་ཀྱི་དབུ་ལོ་དང་། སྤུར་རུས་སྟོབས་ཆེ་བ། ལྷག་པར་སྐུ་གདུང་ལ་ཐོག་མར་ཕུལ་བའི་སྒོམ་ཐག་ཀ་ཤི་ཀའི་རས་ཡུག་ལ་ཆབ་སེར་དང་། སྐུའི་ལྤགས་མེ་སྟོབས་ཆེ་བ་བྱོན་པ་རྣམས་ཕྱོགས་གཅིག་ཏུ་ཞུས་པས། སྐུ་ལྤགས་པ་བྲེ་གང་ཙམ་བྱུང་བ་དང་། དེ་དུས་རས་ཡུག་གི་ལོགས་ལ་བྱོན་པའི་སྐུ་གདུང་གི་གསང་སྤུ་བུབས་མ་ཉམས་པ། སྤུར་ཚྭ། སྤུར་སྤོས། སྤུར་གསོལ་རྣམས་དང་། སྐུ་གདུང་གི་ཆབ་སེར་གྱི་སྣོད་བཟང་སྒོར་ཏེ། དེ་ལྟར་སྐུ་གདུང་གི་སྒོམ་ཐག་རས་ཡུག་ནས། ཆབ་སེར་སྣོད་ཀྱི་བར་རྣམས་ཅུང་ཟད་ཀྱང་མ་ཉམས་པ་ཡོངས་རྫོགས་སུ་བཞུགས་ཤིང་། ཡང་སྔགས་འཆང་ཉིད་ཀྱི་སྐུ་སྟོད་དང་། སྐུའི་སྨད་གཡོགས་བུབས་མ་ཉམས་པ་ཞིག་ཀྱང་བཞུགས་སོ། །ཡང་ཁྱབ་བདག་འཁོར་ལོའི་མགོན་པོ་རྒྱལ་བ་མུས་པ་ཆེན་པོ་སངས་རྒྱས་རྒྱལ་མཚན་གྱི་ཞལ་སྔ་ནས་ཀྱི་སྐུ་འདྲ་རིན་པོ་ཆེ་དངུལ་སྐུ་གཅིག་དང་། སྨན་སྐུ་ཆེ་ཆུང་གཉིས་བཞེངས་པའི་དངུལ་སྐུའི་གཟུངས་བཞུགས་ཀྱི་གཙོ་བོ་ལ། རྗེ་བཙུན་འཁོར་ལོ་སྡོམ་པ་དེ་ཉིད་རང་གི་དབུ་ཐོད་ཀྱི་དུམ་བུ་སོགས་སྐུ་གདུང་སྟོབས་ཆེ་བ། རྗེ་ཉིད་ཞལ་བཞུགས་དུས་ངེད་རང་ལ་གནང་བའི་དབུ་ལོ་བུབས། ཡང་བདེ་མཆོག་བསྙེན་ཆེན་སྔ་མ་མཛད་དུས་སོགས་ཀྱི་དབུ་ལོ་སྟོབས་ཆེ་བ། རྗེ་དེ་ཉིད་ཀྱིས་རྒྱུན་པར་དབུ་ལ་བཞེས་པའི་སྒོམ་ཞྭ་ཕྱི་གོས་ཆེན་གྱིས་བྱས་པ་སྐུ་དྲེག་ཤིན་ཏུ་ཆེ་བ་ངེད་རང་ལ་བྱིན་རླབས་རྟེན་དུ་གནང་བ་དེ་ཉིད་བུབས་མ་ཉམས་པ། སློབ་དཔོན་པདྨའི་སྐུ་ཚབ་གཏེར་ལྔའི་ནང་ཚན་བྱེ་མ་ཨ་ཀྲོང་ལས་གྲུབ་པའི་སྐུ་ལས་བྱོན་པའི་རིང་བསྲེལ། ཆོས་རྗེ་ས་པཎ་གྱི་རིང་བསྲེལ། ཀུན་མཁྱེན་བསོད་ནམས་སེང་གེའི་རིང་བསྲེལ། བུ་སྟོན་རིན་པོ་ཆེའི་རིང་བསྲེལ། སྔགས་འཆང་གྲགས་པ་བློ་གྲོས་ཀྱི་རིང་བསྲེལ་བཞུགས་ཤིང་། ཡང་རྗེ་བཙུན་མུས་པ་ཆེན་པོ་དེ་ཉིད་ཀྱི་སྨན་སྐུ་ཆུང་བའི་གཟུངས་བཞུགས་ཀྱི་གཙོ་བོ་ལ། རྗེ་ཉིད་ཀྱི་སྐུ་འདྲ་ཕྱག་ནས་བརྒྱ་ཚར་ལན་མང་དུ་བཞུགས་པ་ཞིག་རྗེའི་ཞབས་འབྲིང་པ་ཆེན་པོ། དགེ་སློང་བྱམས་པ་དཔལ་གྱི་ལག་ནས་ངེད་རང་ལ་བྱུང་བ་དེ་ཉིད་དང་། རྗེ་བཙུན་ཉིད་ཀྱི་དབུ་ལོ་དང་། སྐུ་གདུང་ནམ་བཟའ་སོགས་སྟོབས་ཆེ་བ་བཞུགས་ལ། ཡང་རིགས་ཀུན་ཁྱབ་བདག་དཔལ་ལྡན་འཁོར་ལོ་སྡོམ་པ་དང་དབྱེར་མེད་པའི་རྗེ་བཙུན་བུདྡྷའི་མཚན་ཅན་གྱི་སྨན་སྐུ་ཆེ་བ་སྐུ་ཚད་མ་རྗེ་ཉིད་ཀྱི་སྐུ་དངོས་དང་ཁྱད་པར་མེད་པའི་བྱིན་རླབས་ཀྱི་གཟི་འོད་འབར་བ། དཔལ་ས་སྐྱའི་བཞི་ཐོག་བླ་བྲང་གི་གཙུག་ལག་ཁང་གསར་པར་བཞུགས་པའི་རིག་འཛིན་བླ་མ་བརྒྱུད་པའི་ཁ་སྐོང་དུ་བཞེངས་ཏེ། ད་ལྟ་གཙུག་ལག་ཁང་ཁྱད་པར་ཅན་དེ་ཉིད་ཀྱི་སྔགས་འཆང་ཆེན་པོའི་ནང་རྟེན་དངུལ་གདུང་རིན་པོ་ཆེའི་དྲུང་ན་བཞུགས་སུ་གསོལ་བ་འདི་ཉིད་ཀྱི་གཟུངས་བཞུགས་ཀྱི་གཙོ་བོ་ལ། རྗེ་མུས་པ་ཆེན་པོ་ཉིད་ཀྱི་སྐུ་གདུང་དང་དབུ་ལོ་སྟོབས་ཆེ་བ་སྐུ་ཤག་བུབ་ཅུང་མ་ཚང་བ། རྗེ་ཉིད་ཀྱི་རྒྱུན་པའི་ཕྱག་ཕྲེང་བྱིན་རླབས་ཅན། རྗེ་རྡོ་རྗེ་འཆང་གི་གདུང་ཚ་ཐུམ་བཅུ་གཅིག རྗེ་ཡོངས་འཛིན་པ་དང་ངོར་ཆེན་དཀོན་མཆོག་ལྷུན་གྲུབ་ཀྱི་གདུང་ཚ་ཐུམ་བཅུ་གཅིག་རེ། རྗེ་རྡོ་རྗེ་འཆང་གི་བཞུགས་གདན་གྱི་དུམ་བུ་ཆེ་བ། སྔགས་འཆང་ཆེན་པོའི་སྐུ་བེམ་གླེགས་བམ་གྱི་ནང་སྣམ་བུ་རྒྱ་ཚོས་ལས་བྱས་པ་བུབ་ཅུང་མ་ཚང་བ། འཇམ་དབྱངས་སངས་རྒྱས་རིན་ཆེན་གྱི་ཕྱག་ནས་བཞུགས་པའི་ཀྱཻ་རྡོར་ལྷ་དགུའི་བྲིས་ཐང་ཞིང་ཁམས་མ་ལ་ལམ་འབྲས་བརྒྱུད་པ་དང་། འདོད་ལྷ་ཚེ་དཔག་མེད། རྣམ་རྒྱལ། ནོར་རྒྱུན་མ། འཛམ་བྷ་ལ། གུར་ལྕམ་དྲལ། མི་གཡོ་བ་དཀར་པོ། རྣམ་འཇོམས། འབྱུང་འདུལ། སྒྲོལ་དཀར། སྒྲོལ་ལྗང་རྣམས་ཀྱིས་བསྐོར་བ་བྱིན་རླབས་ཀྱི་གཟི་འོད་འབར་བ། རྗེ་དཀོན་མཆོག་ལྷུན་གྲུབ་ལ་རྒྱུད་གསུམ་བླ་མ་བརྒྱུད་པས་བསྐོར་བའི་བྲིས་ཐང་ངོར་ཆེན་ཉིད་ཀྱི་ཕྱག་ནས་མ། སྔགས་འཆང་ཆོས་ཀྱི་རྒྱལ་པོའི་ཕྱག་ནས་ཐུགས་དམ་རྟེན་ཡུན་རིང་མཛད་ཅིང་། རྒྱབ་གཟུངས་ཀྱང་ཕྱག་རིས་འཁྲུལ་མེད་རྒྱས་པར་བཞུགས་པའི་གུར་གྱི་མགོན་པོའི་བྲིས་ཐང་ལ། རྗེ་གོང་མ་ལྔ། ཀྱཻ་རྡོར། བདེ་མཆོག ཕུར་པ། འབྱུང་འདུལ། གཤེད་དམར། གུར་དྲག གུར་ལྷ་བརྒྱད། ཞལ་བཞི་པ། དུར་ཁྲོད་བདག་པོ། དཀར་བདུད། བེར་ནག བྲན་བདུད། ཕུར་སྲུང་དམ་ཅན་བཅུ་གཉིས་རྣམས་ཡོད་པ་བདག་གི་བླ་མ་སྔགས་འཆང་གྲགས་པའི་མཚན་ཉིད་ཀྱི་བྱེས་ཁྱེར་གྱི་ཐུགས་དམ་རྟེན་དང་། ཐུགས་རྩིས་ཤིན་ཏུ་ཆེ་བར་མཛད་པ་དེ་ཉིད་དང་། ཡང་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་གྱི་སྐུ་ཚེ་ཧྲིལ་པོར་འབྲལ་སྤངས་མཛད་པའི། དེའི་རྒྱལ་ཚབ་དམ་པ་སྔགས་འཆང་གྲགས་པའི་མཚན་ཅན་གྱིས་ཀྱང་རྒྱུན་རིང་སྐུ་དང་འབྲལ་མེད་དུ་མཛད་པའི་ཀྱཻ་རྡོ་རྗེའི་དམ་ཚིག་བྲིས་སྐུ། དམ་ཚིག་གླེགས་བམ། དམ་ཚིག་རྡོར་དྲིལ་རྣམས་དྲིལ་ལྐོག་ཚུན་ཆད་སྔགས་འཆང་ཆེན་པོའི་ཕྱག་དྲེག་འབྱར་བའི་དྲི་བསུང་ཁྱད་པར་ཅན་དང་ལྡན་པ་ཡོངས་རྫོགས་སུ་བཞུགས་པའི་དམ་ཚིག་གླེགས་བམ་རྩ་རྒྱུད་བརྟག་གཉིས་འདི། སྔགས་འཆང་ཆེན་པོའི་ཡབ་བདག་ཆེན་ཚེ་ནས་ཀྱི་ཐུགས་དམ་གསུང་སྒྲོག་གནང་བའི་ཕྱག་དཔེ་འཁྲུལ་མེད་ཡིན་ཞིང་། དམ་ཚིག་རྡོར་དྲིལ་འདི་ནི་སྔགས་འཆང་ཆེན་པོའི་མགུལ་གྱི་དམ་འཕྲུག་འབྱར་བ་འདིའི་དཀར་ཆག་ཡིག་ཆུང་ལས་འདི་ལྟར་འབྱུང་སྟེ། རྗེ་རྡོ་རྗེ་འཆང་གིས་སེམས་དཔའ་ཆེན་པོ་གདན་ས་ལ་བཀོད། རྗེ་ས་ཆེན་གྱི་སྐུ་གཉེན་ཡིན་ཐང་ཞལ་བཤུས་ཀྱི་སྐུ་ཐང་། དམ་ཚིག་དྲིལ་བུ་ཕྱག་དྲིལ་རྩེ་ལྔ་འདི། བླ་གོས་རྔ་ཐེར་གྱི་སྐུ་ཆོས་རྣམས་གནང་བ་ཡིན་ཐང་ཞལ་བཤུས། རྗེ་དཀོན་མཆོག་ལྷུན་གྲུབ་ཀྱི་ཕྱག་ཏུ་བབ་ནས་ད་ལྟ་ངོར་ན་ཡོད། སྐུ་ཆོས་འཕན་ཡུལ་ལྷུན་པོ་རྩེར། རྡོ་རྗེ་འཆང་ཀུན་དགའ་བཟང་པོའི་གསེར་སྐུ་བཞེངས་པའི་རྟེན་རྫོངས་སུ། རྗེ་སངས་རྒྱས་རིན་ཆེན་གྱིས་འཇུག་པ་གནང་། ཕྱིས་དགའ་ལྡན་པས་སྐུ་གཤམ་ནས་བཏོན་པ། སྟོང་ར་ཆོས་རྗེ་ཀུན་དགའ་ལེགས་གྲུབ་པའི་ཕྱག་ཏུ་བྱུང་ནས་རྟེན་རྫོངས་སོགས་འགྲོ་ཕན་གང་ཆེ་གནང་། ངེད་ལ་ཡང་ཚལ་བུ་གཅིག་བྱུང་ནས། ལམ་འབྲས་བརྒྱུད་པ་གསར་བཞེངས་འདིའི་རྟེན་རྫོངས་ལའང་བཞུགས། གོང་གི་ཕྱག་དྲིལ་འདི་རྗེ་སེམས་དཔའ་ཆེན་པོ་རང་གིས་བྱང་པ་རྟ་སི་ལ་གནང་བ་རིམ་པས་ངེད་རང་གི་ལག་ཏུ་བྱུང་ནས། སྔགས་འཆང་ངག་གི་དབང་པོ་ཀུན་དགའ་རིན་ཆེན་གྱི་དམ་ཚིག་དྲིལ་བུ་བྱས་པ་ལགས། བཀྲ་ཤིས་ཞེས་འབྱུང་བ་ཡིན་ལ། ཡང་གྲུབ་ཆེན་ནག་པོ་སྤྱོད་པའི་སྐུའི་སྐྱེ་བ་རྗེ་བཙུན་ཀུན་དགའ་གྲོལ་མཆོག་ཞབས་ཀྱི་ཐུགས་དམ་མ་བྱིན་རླབས་ཅན་ན་རོ་མཁའ་སྤྱོད་ཀྱི་བྲིས་སྐུ་ངོ་མཚར་ཅན་བཞུགས་པའི་སྟེང་ཕྱོགས་ན་འཁོར་ལོ་བདེ་མཆོག་གི་ཉེ་བརྒྱུད། མུས་ཆེན་སེམས་དཔའ་ཆེན་པོ་ཡན་སྤྱི་དང་འདྲ་བའི་བླ་མ་བརྒྱུད་པའི་སྐུ་དང་། དེའི་རྗེས་སུ་བསོད་ནམས་དབང་ཕྱུག སློབ་དཔོན་བསོད་ནམས་རྒྱལ་མཚན། སྦྱིན་བདག་རྗེ་རྡོ་རིང་པ་ལ་སློབ་མ་བཅུ་གཅིག་གིས་བསྐོར་བ། དམར་པོ་སྐོར་གསུམ་དང་བཅས་པ་ཡོད་པའི་བྲིས་ཐང་གི་གོང་བཤམས་ལ། རྗེ་གྲོལ་མཆོག་ཞབས་ཀྱི་བྲིས་ཐང་འདི་དཔོན་དྲུང་འཕན་ལ་གནང་དུས་ཕྱག་བྲིས་ཡིག་ཆུང་ཞལ་བཤུས་བྱས་པ་ལས་འདི་ལྟར་འབྱུང་སྟེ། རྣལ་འབྱོར་མའི་ཞལ་ཐང་འདི་ན་ནིང་རྒྱལ་མཆོག་རྒྱ་གར་དུ་རྐང་གཏད་བཏང་ནས་མ་ཁུགས་པ་དེ་ཡིན་པས། སྦྱིན་བདག་ནི་རྡོ་རིང་ཀུན་སྤངས་རིན་པོ་ཆེའི་སྐུ་འདྲ་ཡིན། ཆོས་ཉན་འདི་རྣམས་དེ་དུས་རྩ་དབུ་མ་ཉན་མི་རྣམས་ཡིན། མི་ནག་པ་ཕྲུག་གུ་འདི་རྒྱ་གར་བའི་དབོན་པོ་དྲུང་པ་དབུས་ན་ཡོད་པ་དེ་ཡིན་པས། ཞིབ་ཞིབ་རང་མིག་ཡུལ་དུ་ཕེབས་པ་དང་། གྲྭ་པའི་གྲངས་བཤད་རྒྱུ་ཡོད་པ་གལ་ཆེ། རྒྱ་བོ་འདི་སློབ་དཔོན་དོན་ཡོད་པ། ག་པ་འདི་སློབ་དཔོན་ལུ་གུ་གདོང་པ་ཡིན། འདི་ངས་རྣལ་འབྱོར་མའི་ཐང་ག་འབྲིང་བ་མཐོང་བའི་སྔོན་མ་རང་ཡིན་པས། མཁའ་སྤྱོད་རྩེ་མོའི་དཔོན་ས་རྡོར་མོའི་གནང་བའི་ཐང་ཁའི་འོག་ཏུ། ཁྲོམ་ཞེས་པའི་ཡི་གེ་རྣམས་མཚལ་གྱི་བྲིས་པ་དང་བཅས་པ་རྣམས་བཞུགས་ཤིང་། དེ་དག་གི་གཟུངས་རྫོངས་བཞུགས་པའི་རིམ་པ་ལ། ཁྱད་པར་སོ་སོར་བཞུགས་པའི་རིམ་པ་བསྟན་ཟིན་ནས། ད་ནི་ཐམས་ཅད་ལ་ཐུན་མོང་དུ་བཞུགས་པའི་རིམ་པ་བརྗོད་པར་བྱ་སྟེ། དེ་ལ་ཡང་བླ་མ་གོང་མའི་བྱིན་རླབས་རྟེན་བཞུགས་པའི་རིམ་པ་དང་། གཟུངས་སྔགས་བསམ་གྱིས་མི་ཁྱབ་པ་བཞུགས་པའི་རིམ་པ་གཉིས་ལས། དང་པོ་ནི་གོང་མའི་རྟེན་ཐམས་ཅད་ལ་ཡང་དག་པ་རྫོགས་པའི་སངས་རྒྱས་ཀྱི་འཕེལ་གདུང་དགའ་ལྡན་ནས་བྱོན་པ་རེ་རེ། ས་ཆེན་གྱི་དབུ་ལོ། སློབ་དཔོན་རྩེ་མོའི་དབུ་ལོ། རྗེ་བཙུན་རིན་པོ་ཆེའི་དབུ་ལོ། སྐུ་གདུང་། གདུང་ཐལ། དབུ་ཐོད་ལ་འཇམ་དབྱངས་འཁྲུངས་པའི་དུམ་བུ། ཚེམས་ཀྱི་དུམ་བུ། མནབས་བཟའི་དུམ་བུ། ཕྱག་ཕྲེང་ཁུག་མའི་དུམ་བུ་རྣམས་དང་། རྗེ་བཙུན་ས་པཎ་གྱི་སྐུ་གདུང་། གདུང་ཐལ། བླ་མ་གནམ་ཁ་འུབ་པའི་དབུ་ཐོད་ལ་ཕྱག་རྡོར་དང་། ཨ་ཡིག་འཁྲུངས་པའི་དུམ་བུ། ཐེག་ཆེན་ཆོས་རྗེའི་སྐུ་གདུང་། གདུང་ཐལ། སྔགས་འཆང་ཆེན་པོའི་སྐུ་གདུང་། མུས་ཆེན་སངས་རྒྱས་རྒྱལ་མཚན་གྱི་དབུ་ཐོད་ཀྱི་དུམ་བུ། རྒྱལ་ཚབ་དམ་པའི་སྐུ་གདུང་། སེམས་དཔའ་ཆེན་པོ་དཀོན་མཆོག་རྒྱལ་མཚན་གྱི་སྐུ་གདུང་། བྲམ་ཟེ་མཆེད་བདུན་གྱི་སྐུ་གདུང་། འཇམ་དབྱངས་ནམ་མཁའ་རྒྱལ་མཚན་གྱི་དབུ་ཐོད་ཀྱི་དུམ་བུ། བྱང་ཆུབ་སེམས་དཔའ་ཛྙཱ་ནའི་སྐུ་གདུང་། ས་ལོ་ཐམས་ཅད་མཁྱེན་པ། ཐེག་ཆེན་ཆོས་རྒྱལ། བདག་ཆེན་གྲགས་བློ་བ། འཇམ་དབྱངས་ནམ་མཁའ་རྒྱལ་མཚན། རྒྱ་གར་ཤེས་རབ་རྒྱལ་མཚན། འཁོན་བློ་གྲོས་རྒྱལ་མཚན་རྣམས་ཀྱི་སྐུ་གདུང་བཏུལ་མ་བྱིན་རླབས་ཀྱི་གཟི་འོད་འབར་བ། རྟེན་འདམ་དཔེ་གྲགས་མ་ནི། ཡང་དག་པར་རྫོགས་པའི་སངས་རྒྱས་ཀྱི་སྐུ་གདུང་། བྲམ་ཟེ་ཆེན་པོ་ས་ར་ཧ། འཕགས་པ་ཀླུ་སྒྲུབ་སོགས་ནས་ཁ་ཆེ་པཎ་ཆེན་གྱི་བར་གྱི་རྒྱ་གར་གྱི་མཁས་གྲུབ་ཐམས་ཅད་ཀྱི་སྐུ་གདུང་། རྡོ་རྗེ་གདན། བྱ་རྒོད་ཕུང་པོ། དུར་ཁྲོད་ཆེན་པོ་བརྒྱད། ཡུལ་ཆེན་ཉེར་བཞི། གནས་ཆེན་སོ་གཉིས་ཀྱི་ས། གཞན་ཡང་འཕགས་ཡུལ་གྱི་བྱིན་རླབས་རྟེན་ཚང་མ་བསྡུད་པར་མཛད་ཅིང་། བོད་ཀྱི་མཁས་གྲུབ་ཀྱང་། བདག་ཉིད་ཆེན་པོ་ས་པཎ་ཡན་ཆོད་ཀྱི་བླ་མ་གོང་མ། རྒྱལ་པོ་སྲོང་བཙན་སྒམ་པོ། ཆོས་རྒྱལ་ཁྲི་སྲོང་ལྡེ་བཙན། སད་མི་མི་བདུན་སོགས་ནས་བདག་ཉིད་ཆེན་པོ་ཡན་ཆོད་ཀྱི་སྐུ་གདུང་དང་བྱིན་རླབས་རྟེན་ཚང་མ་བསྲེ་བར་མཛད་པའི་རྟེན་འདམ། དེའི་སྟེང་དུ་རྗེ་ས་པཎ། ཆོས་རྒྱལ་འཕགས་པ་སོགས་ནས། ས་ལོ་ཐམས་ཅད་མཁྱེན་པའི་བར་གྱི་དཔལ་ས་སྐྱ་པའི་གདུང་བརྒྱུད་རིམ་པར་བྱོན་པ་རྣམས་ཀྱི་སྐུ་གདུང་། ཤངས་མཚལ། གདུང་ཐལ། སྤུར་ཚ་སོགས་དང་བྱང་སེམས་ཟླ་བ་རྒྱལ་མཚན། དབོན་སྟོན་སྐྱེར་སྒང་པ། ཚོགས་བསྒོམ་པ། ཉན་ཆེན་པ། རྗེ་དཔལ་ལྡན་ཚུལ་ཁྲིམས། ཤར་ཆེན་ཡེ་ཤེས་རྒྱལ་མཚན། ལོ་ཙཱ་བ་མཆོག་ལྡན། མུས་ཆེན་ནམ་མཁའི་རྣལ་འབྱོར། བུ་སྟོན་རིན་པོ་ཆེ། ལོ་ཆེན་བྱང་རྩེ། ས་བཟང་མ་ཏི། ས་བཟང་འཕགས་པ། རྡོ་རྗེ་འཆང་ཀུན་དགའ་བཟང་པོ། སེམས་དཔའ་ཆེན་པོ་དཀོན་མཆོག་རྒྱལ་མཚན། རྗེ་ཀུན་དགའ་དབང་ཕྱུག ཀུན་མཁྱེན་བསོད་ནམས་སེང་གེ ཡོངས་འཛིན་དཀོན་མཆོག་འཕེལ་བ། འཇམ་དབྱངས་སངས་རྒྱས་རིན་ཆེན། མཁན་ཆེན་བསོད་ནམས་ལྷུན་གྲུབ། ལོ་ཆེན་ཆོས་སྐྱོང་བཟང་པོ། ངོར་ཆེན་དཀོན་མཆོག་ལྷུན་གྲུབ་རྣམས་ཀྱི་སྐུ་གདུང་། གདུང་ཐལ། ཞུན། སྤུར་ཚ་རྣམས་བསྲེས་པའི་བྱིན་རླབས་ཀྱི་གཟི་འོད་འབར་བའི་རྟེན་འདམ། སྔགས་འཆང་གྲགས་པ་བློ་གྲོས་རྒྱལ་མཚན་གྱི་སྐུ་གདུང་། སྔགས་འཆང་ཆེན་པོའི་ཆབ་སེར་རིལ་བུ། འཇམ་དབྱངས་བསོད་ནམས་དབང་པོའི་ཤངས་མཚལ། སྤྱན་སྔ་རིན་པོ་ཆེའི་སྐུ་མཚལ་རྣམས། གཞན་ཡང་ཁ་ཆེ་པཎ་ཆེན་གྱི་དབུ་ལོ། ས་ལོ་ཆེན་པོའི་དབུ་ལོ། སྤྱན་སྔ་ངག་དབང་ཆོས་གྲགས་ཀྱི་དབུ་ལོ། གྲུབ་ཆེན་དཔལ་ལྡན་བཀྲ་ཤིས་ཀྱི་དབུ་ལོ། རྗེ་དཀོན་མཆོག་ལྷུན་གྲུབ་ཀྱི་དབུ་ལོ། ཤར་ཆེན་ཡེ་ཤེས་རྒྱལ་མཚན་གྱི་དབུ་ལོ། རྡོ་རྗེ་འཆང་ཀུན་དགའ་བཟང་པོའི་དབུ་ལོ། འཇམ་དབྱངས་ཤེས་རབ་རྒྱ་མཚོའི་དབུ་ལོ། སེམས་དཔའ་ཆེན་པོ་དཀོན་མཆོག་རྒྱལ་མཚན་གྱི་དབུ་ལོ། ཞ་ལུ་ལོ་ཆེན་ཆོས་སྐྱོང་བཟང་པོའི་དབུ་ལོ། མཁས་གྲུབ་ཐམས་ཅད་ཀྱི་དབུ་ལོ་ཀུན་འདུས། ཡོངས་འཛིན་དཀོན་མཆོག་འཕེལ་བའི་དབུ་ལོ། འཇམ་དབྱངས་སངས་རྒྱས་རིན་ཆེན་གྱི་དབུ་ལོ། གློ་བོ་མཁན་ཆེན་གྱི་དབུ་ལོ། སྔགས་འཆང་ཆེན་པོས་སྒོ་རུམ་བསེ་འབག་གི་དྲུང་དུ་ཤ་ས་ནའི་གསུང་བཟླས་གནང་དུས་ཀྱི་དབུ་ལོ། ཡང་སྔགས་འཆང་ཆེན་པོས་བྱས་འགྱུར་དུ་ལོ་གསུམ་གནང་དུས་ཀྱི་དབུ་ལོ། ལམ་ཟབ་དང་ལམ་གྱི་ཐུན་བཞི་ལ་དབང་བཞི་ལེན་པ་གཙོ་བོར་མཛད་དེ། ཨཥྚ་འབུམ་ཕྲག་སོ་གཉིས་གནང་དུས་ཀྱི་དབུ་ལོ། སྔགས་འཆང་དེ་ཉིད་ཀྱི་སྐུ་གདུང་རིལ་པོ་ལས་ཞུས་པའི་དབུ་ལོ། གཞན་ཡང་རྒྱལ་པོ་འོད་ཟེར་གོ་ཆའི་དབུ་ལོ། འུ་ཡུག་པ་རིག་པའི་སེང་གེའི་དབུ་ལོ། དུས་ཕྱིས་སྔགས་འཆང་ཆེན་པོས་རྒྱ་བོད་ཀྱི་མཁས་གྲུབ་ཐམས་ཅད་ཀྱི་དབུ་སྐྲ་རྣམས་ཕྱོགས་གཅིག་ཏུ་བསྡུ་བར་མཛད་པའི་དབུ་སྐྲ་ཀུན་འདུས། གཏེར་སྟོན་ཤེས་རབ་འོད་ཟེར་གྱི་དབུ་ལོ། མུས་ཆེན་སངས་རྒྱས་རྒྱལ་མཚན་གྱི་དབུ་ལོ། ངག་དབང་ཀུན་དགའ་དབང་རྒྱལ་གྱི་དབུ་ལོ། འཇམ་པའི་དབྱངས་བསོད་ནམས་དབང་པོས་རྡོ་རྗེ་གཞོན་ནུའི་བསྙེན་བསྒྲུབ་གསལ་བྱེད་ལ་བརྟེན་ནས་ཀི་ལ་ཡ་འབུམ་ཕྲག་ལྔ་བཅུ་རྩ་ལྔ་སོང་བའི་དབུ་ལོ། གཞན་ཡང་ཡི་དམ་ཞི་ཁྲོ་རབ་འབྱམས་བགྲང་བ་ལས་འདས་པ་རྣམས་དང་། ཆོས་སྐྱོང་སོ་སོའི་གསུང་བསྙེན་གནང་དུས་ཀྱི་དབུ་ལོ། རྡོ་རྗེ་གདན་པ་ཀུན་དགའ་རྣམ་རྒྱལ་གྱི་ན་བཟའི་དུམ་བུ། རྡོ་རྗེ་འཆང་ཀུན་དགའ་བཟང་པོའི་སྐུ་ཆོས་ཀྱི་དུམ་བུ། སྐུ་རགས་ཀྱི་དུམ་བུ། སྔགས་འཆང་ཆོས་ཀྱི་རྒྱལ་པོའི་སྐུ་རགས་ཀྱི་དུམ་བུ། སྐུ་འདབས་ཀྱི་དུམ་བུ། བཞུགས་འདིང་གི་དུམ་བུ། སྐུ་སྲུང་གི་ལྐོག ཞབས་སེན་གྱི་དུམ་བུ། འཁོན་དཀོན་མཆོག་རྒྱལ་པོ་དང་ས་ཆེན་ཐུན་མོང་བའི་སྐུ་བེམ་གྱི་དུམ་བུ། དཔལ་ལྡན་བླ་མ་དམ་པའི་ན་བཟའི་དུམ་བུ། རྡོ་རྗེ་འཆང་ཀུན་དགའ་བཟང་པོའི་སྐུ་ཆས་ཚང་མ་མུས་ཆེན་སངས་རྒྱས་རིན་ཆེན་གྱིས་འཕན་ཡུལ་ལྷུན་པོ་རྩེར། གསེར་སྐུ་སྐུ་ཚད་ཀྱི་གཟུངས་བཞུགས་ལ་གནང་བ་དགེ་ལྡན་པའི་དམག་གིས་བཤིགས་ནས་སྟོན་པ་ཆོས་རྗེ་ཀུན་དགའ་ལེགས་གྲུབ་ཀྱི་ཕྱག་ཏུ་བྱུང་བ། སྔགས་འཆང་ཆེན་པོའི་ཕྱག་ཏུ་ཕུལ་པའི་སྐུ་ཆས་ཀྱི་དུམ་བུ། ངོར་ཆེན་དཀོན་མཆོག་ལྷུན་གྲུབ་ཀྱི་སྤུར་རས་ཀྱི་དུམ་བུ། ཀུན་མཁྱེན་ཆེན་པོའི་སྐུ་གཟན་གྱི་དུམ་བུ། རྡོ་རྗེ་འཆང་གི་གསོལ་འཆིང་གི་དུམ་བུ། རྗེ་ཀུན་དགའ་དབང་ཕྱུག་གི་གདུང་རས། ཡོངས་འཛིན་དཀོན་མཆོག་འཕེལ་བའི་སྐུ་ཆས་ཀྱི་དུམ་བུ། རྒྱལ་སྲས་ཐོགས་མེད་པ། ཀུན་མཁྱེན་སངས་རྒྱས་འཕེལ། རྗེ་སངས་རྒྱས་རིན་ཆེན་རྣམས་ཀྱི་ན་བཟའི་དུམ་བུ། རྗེ་ཀུན་དགའ་གྲོལ་མཆོག་གི་དབུ་ཞྭའི་དུམ་བུ། རྡོ་རྗེ་གདན་པ་ཀུན་དགའ་རྣམ་རྒྱལ་གྱི་སྐུ་བེམ། སྐུ་གཟན། སྐུ་ཤམ་རྣམས་ཀྱི་དུམ་བུ། ངོར་ཆེན་དཀོན་མཆོག་ལྷུན་གྲུབ་ཀྱི་དབུ་ཞྭའི་དུམ་བུ། ས་ལོ་ཐམས་ཅད་མཁྱེན་པའི་ཤངས་མཚལ། ཤངས་སྣབས། དབུ་ཞྭའི་ནང་དར། ཤངས་ཕྱིས། སྤུར་རས། སྐུ་འདབས། སྐུ་རགས་ཀྱི་ཁ་ཚར། ཕུར་པའི་སྲུང་འཁོར་དབུ་ཐོག་ཏུ་ཕུབས་པ་དབུའི་དྲེག་པ་ཡོད་པ་རྣམས་ཀྱི་དུམ་བུ། མུས་ཆེན་སངས་རྒྱས་རྒྱལ་མཚན་གྱི་སྐུ་རགས་ཀྱི་དུམ་བུ། སྐུ་གཟན་གྱི་དུམ་བུ། སྐུ་ཤམ་ཀྱི་དུམ་བུ། འཇམ་དབྱངས་བསོད་ནམས་དབང་པོའི་ཤངས་ཕྱིས་ཀྱི་དུམ་བུ། སྐུ་རགས་ཀྱི་དུམ་བུ། སྐུ་འཚལ་གནང་དུས་སྐུ་ལ་མཆོད་རས་ཀྱི་དུམ་བུ། བསེ་འབག་ནག་པོ་འཕུར་ཤེས་ཀྱི་ན་བཟའི་དུམ་བུ། སྙན་དར་གྱི་དུམ་བུ། དམ་རྫས་རིལ་བུ། འཆི་མེད་རིལ་བུ་ངེད་རང་ས་སྐྱ་པའི་ཞལ་ངོ་ན་རིམ་བཞིན་གྱིས་ཕྱག་ལེན་རྣམ་པར་དག་པའི་སྒོ་ནས་ཚུལ་བཞིན་བསྒྲུབས་པའི་ཁྲི་རྡོ་སིལ་མ་སོགས་བགྲང་བ་ལས་འདས་པ་བཞུགས་སོ། །དེ་རྣམས་ཀྱིས་བླ་མ་གོང་མའི་བྱིན་རླབས་རྟེན་བཞུགས་པའི་ཚུལ་བསྟན་ཟིན་ནས། ད་ནི་གཟུངས་སྔགས་ཀྱི་རིམ་པ་བསམ་གྱིས་མི་ཁྱབ་པ་བཞུགས་པའི་ཚུལ་བརྗོད་པར་བྱ་སྟེ། དེ་ཡང་ཐོག་མར་དབུ་གཟུངས་བཞུགས་པའི་རྣམ་གྲངས་ལ། ལམ་ཟབ་མོ་བླ་མའི་རྣལ་འབྱོར་གྱི་བརྒྱུད་པ། བླ་མའི་ཕྱག་འཚལ་རྒྱས་པའི་སྤེལ་ཚིག རིག་པ་ཆེན་པོའི་སྔགས། ཀྱེ་རྡོ་རྗེ་མན་ངག་ལུགས་ཀྱི་བརྒྱུད་པ། ཕྱག་འཚལ་སྤེལ་ཚིག་དང་བཅས་པ་སོགས་འོག་མ་ཀུན་ལ་འགྲེ་སྟེ། ཀྱཻ་རྡོར་འགྲེལ་པ་ལུགས་ཀྱི་དབང་གི་བརྒྱུད་པ། སྤེལ་ཚིག་དང་བཅས་པ། ཀྱཻ་རྡོར་འགྲེལ་པ་ལུགས་ཀྱི་དབང་གི་བརྒྱུད་པ། ཕྱག་འཚལ་སྤེལ་ཚིག་དང་རིག་པ་ཆེན་པོ་དང་བཅས་པ། ནག་པོ་ལུགས་ཀྱི་དབང་གི་བརྒྱུད་པ། དཔལ་དུས་ཀྱི་འཁོར་ལོ་ས་ལུགས་ཀྱི་དབང་གི་བརྒྱུད་པ། འཁོར་ལོ་བདེ་མཆོག་ལཱུ་ཧི་པའི་དབང་གི་བརྒྱུད་པ། བདེ་མཆོག་དྲིལ་བུ་པའི་དབང་གི་བརྒྱུད་པ། བདེ་མཆོག་ནག་པོ་པའི་དབང་གི་བརྒྱུད་པ། ཕུར་པ་ས་ལུགས་ཀྱི་དབང་གི་བརྒྱུད་པ། གསང་འདུས་མི་བསྐྱོད་རྡོ་རྗེའི་དབང་གི་བརྒྱུད་པ་རྒྱས་པའི་སྤེལ་ཚིག འཇིགས་བྱེད་ས་ལུགས་ཀྱི་དབང་གི་བརྒྱུད་པ། ཀུན་རིག་ས་ལུགས་ཀྱི་དབང་གི་བརྒྱུད་པ། འཇམ་དབྱངས་ཨ་ར་པ་ཙ་ན་ལྷ་ལྔའི་དབང་གི་བརྒྱུད་པ། ཚེ་དཔག་མེད་ཛེ་ཏཱ་རིའི་ལུགས་ཀྱི་དབང་གི་བརྒྱུད་པ། དབུ་མ་ལུགས་ཀྱི་སེམས་བསྐྱེད་ཀྱི་བརྒྱུད་པ། སོ་སོར་ཐར་པའི་སྡོམ་བརྒྱུད་ཕྱག་འཚལ་སྤེལ་ཚིག་དང་བཅས་པ། གུར་མགོན་ལྷ་བརྒྱད། ཞལ་བཞི་པའི་བརྒྱུད་པ་ཕྱག་འཚལ་སྤེལ་ཚིག་དང་བཅས་པ་སྟེ། ཀུན་དྲིལ་བརྒྱུད་པའི་སྡེ་ཚན་ཉེར་བཞི་བཞུགས་ཤིང་། དེ་ནས་སྐུ་གཟུངས་བཞུགས་པའི་རྣམ་གྲངས་ལ། ཐོག་མར་ཀྱཻ་རྡོ་རྗེ་གཙོ་འཁོར་གྱི་སྔགས། ཕྱག་གཉིས་པའི་སྙིང་པོ། ཕྱག་བཞི་པའི་སྙིང་པོ། ཕྱག་དྲུག་པའི་སྙིང་པོ། བདག་མེད་ལྷ་མོ་བཅོ་ལྔའི་སྙིང་པོ། གུར་རིགས་བསྡུས་གཙོ་འཁོར་གྱི་སྔགས། སྃ་བུ་ཊི་རྡོ་རྗེ་དབྱིངས་གཙོ་འཁོར་གྱི་སྔགས། ཨ་བྷི་དྷཱ་ནར་གསུངས་པའི་ཧེ་རུ་ཀའི་ཡིག་བརྒྱ། རིག་བྱེད་མའི་སྙིང་པོ་སྤེལ་ཚིག་དང་བཅས་པ། དུས་འཁོར་གྱི་སྙིང་པོ་དང་ཉེ་སྙིང་། འཁོར་ལོ་བདེ་མཆོག་གི་དཀྱིལ་འཁོར་གྱི་སྔགས། ནཱ་རོ་མཁའ་སྤྱོད་ཀྱི་སྔགས། བདེ་མཆོག་རིགས་དྲུག་འཁོར་ལོ་བསྒྱུར་བ་དྲུག་གི་སྔགས། སངས་རྒྱས་ཐོད་པའི་སྙིང་པོ། མ་ཧཱ་མ་ཡ་གཙོ་འཁོར་གྱི་སྔགས། མཁའ་འགྲོ་རྒྱ་མཚོའི་སྙིང་པོ་རྩ་སྔགས་རྐང་པ་བརྒྱད་པ། སྲོག་ཤིང་བརྟེན་པའི་སྔགས། ཕུར་པ་རྩ་དུམ་གྱི་སྔགས། གསང་འདུས་མི་བསྐྱོད་རྡོ་རྗེའི་གཙོ་འཁོར་གྱི་སྔགས། འཇམ་པའི་རྡོ་རྗེའི་སྙིང་པོ། གསང་འདུས་ཀྱི་སྙིང་པོ། དེ་གཉིས་ཀྱི་འཁོར་གྱི་སྔགས། གཤེད་དམར་ལྷ་ལྔ་གཙོ་འཁོར། དགྲ་ནག་གཙོ་འཁོར་གྱི་སྔགས། གདོང་དྲུག་གཙོ་འཁོར་གྱི་སྔགས། འཇིགས་བྱེད་རྩ་སྔགས། སྙིང་པོ་ཉེ་སྙིང་། རྣམ་སྣང་སྒྱུ་དྲ་རིགས་ལྔའི་སྙིང་པོ། འཁོར་ཆེན་གྱི་སྙིང་པོ། ཕྱག་རྡོར་གཏུམ་པོའི་སྙིང་པོ། ཡོ་ག་རྡོ་རྗེ་དབྱིངས་གཙོ་འཁོར་གྱི་སྔགས། ཀུན་རིག་གཙོ་འཁོར་གྱི་སྔགས། ཤཱཀ་ཐུབ་སྐུའི་དཀྱིལ་འཁོར། ཚེ་དཔག་མེད་གསུང་གི་དཀྱིལ་འཁོར། ཕྱག་རྡོར་ཐུགས་ཀྱི་དཀྱིལ་འཁོར་རྣམས་ཀྱི་སྔགས། དེ་གསུམ་ཐུན་མོང་འཁོར་གྱི་སྔགས། འཁོར་ལོ་བསྒྱུར་བ་ཡོན་ཏན་གྱི་དཀྱིལ་འཁོར་གྱི་སྔགས། མེ་ལྷ་འབར་བ་འཕྲིན་ལས་ཀྱི་དཀྱིལ་འཁོར་གྱི་སྔགས། ཆོས་དབྱིངས་གསུང་དབང་གི་སྙིང་པོ། ཁམས་གསུམ་རྣམ་རྒྱལ་གྱི་གཙོ་བོའི་སྔགས། དཔལ་མཆོག་གཙོ་བོའི་སྔགས། དེ་ཉིད་འདུས་པར་གསུངས་པའི་ཡི་གེ་བརྒྱ་པ། གཙུག་ཏོར་གདུགས་དཀར་གྱི་སྙིང་པོ་སྤེལ་ཚིག་དང་བཅས་པ། རྣམ་སྣང་མངོན་བྱང་གཙོ་བོའི་སྔགས། འཇམ་དབྱངས་ཨ་ར་པ་ཙ་ན་ལྷ་ལྔའི་སྔགས། རྒྱལ་པོ་རོལ་པའི་སྔགས། ཡན་ལག་མེད་པའི་སྔགས། ངག་གི་རྒྱལ་པོའི་སྔགས། ཤེས་རབ་འཁོར་ལོ་རྣམས་ཀྱི་སྔགས། དཔའ་བོ་གཅིག་སྒྲུབ་ནས་བཤད་པའི་ཚེ་སྒྲུབ་ཀྱི་སྔགས། བཅུ་གཅིག་ཞལ་གྱི་གཟུངས། སེང་གེ་སྒྲའི་སྔགས། སྤྱན་རས་གཟིགས་ས་བཅུ་པའི་གཟུངས། བྱང་སེམས་གཟི་བརྗིད་ཆེན་པོའི་སྔགས། འོད་ཟེར་ཅན་གྱི་གཟུངས། སྨན་བླའི་གཟུངས། མི་བསྐྱོད་པའི་གཟུངས། སྟོབས་པོ་ཆེའི་སྔགས། ཕྱག་ན་རྡོ་རྗེའི་གཟུངས་རིང་། མི་གཡོ་བའི་སྔགས། རྡོ་རྗེ་རྣམ་འཇོམས་ཀྱི་གཟུངས་རིང་། རྟེན་འབྲེལ་སྙིང་པོ། བརྟན་བཞུགས་ཀྱི་སྔགས་རྣམས་ཏེ་ཡོངས་དྲིལ་གཟུངས་ཚན་དྲུག་ཅུ་རེ་བཞུགས་ཤིང་། ཡང་གཙུག་ཏོར་རྣམ་རྒྱལ་གྱི་གཟུངས་རིང་རྒྱས་པའི་སྤེལ་ཚིག་དང་བཅས་པ། གཙུག་ཏོར་དྲི་མེད་ཀྱི་གཟུངས་རིང་སྤེལ་ཚིག་དང་བཅས་པ། གསང་བ་རིང་བསྲེལ། རྟེན་འབྲེལ་སྙིང་པོ། རབ་གནས་བརྒྱུད་གཟུངས། ཚུལ་ཁྲིམས་རྣམ་དག་གི་གཟུངས། སྲོག་ཤིང་བརྟེན་པའི་གཟུངས། རྡོ་རྗེ་དབྱིངས་ཀྱི་སྙིང་པོ། ཆོས་དབྱིངས་སྙིང་པོ། སྔགས་དབྱིངས་སྙིང་པོ་སྤེལ་ཚིག་དང་བཅས་པ། བྱང་ཆུབ་རྒྱན་འབུམ། ཚེ་གཟུངས། འཕགས་པ་བྱམས་པའི་དམ་བཅས་པའི་གཟུངས། སྐལ་བཟང་སངས་རྒྱས་སྟོང་གི་སྙིང་པོ་སྤེལ་ཚིག་དང་བཅས་པ། རྟེན་འབྲེལ་སྙིང་པོ། མཛོད་སྤུ་ནོར་བུ། དེ་བཞིན་གཤེགས་པའི་ཡི་གེ་བརྒྱ་པ། མཚམས་མེད་ཀྱི་སྒྲིབ་པ་སྦྱོང་བའི་གཟུངས། དོན་ཡོད་གྲུབ་པའི་གཟུངས། ཤེས་རབ་ཕ་རོལ་ཏུ་ཕྱིན་པའི་སྙིང་པོ། ཤེར་སྙིང་གི་སྔགས། ནམ་མཁའ་མཛོད་ཀྱི་གཟུངས་སྤེལ་ཚིག་དང་བཅས་པ་སྟེ་ཡོངས་དྲིལ་གཟུངས་རིགས་ཉེར་གཅིག་བཞུགས་ཤིང་། ཡང་པད་གཟུངས་བཞུགས་པའི་རྣམ་གྲངས་ལ། གུར་མགོན་ལྕམ་དྲལ་གྱི་སྔགས། གདོང་བཞི་པའི་སྔགས་རིང་ཐུང་འདོད་དོན་སྤེལ་ཚིག་དང་བཅས་པ། རྣམ་སྲས་འཁོར་བཅས་ཀྱི་སྔགས། ནོར་བུ་བཟང་པོའི་སྔགས་འདོད་དོན་སྤེལ་ཚིག་དང་བཅས་པ། བརྟན་བཞུགས་ཀྱི་སྔགས། གནོད་སྦྱིན་ཕོ་དགུ་མོ་དགུའི་སྔགས། ཛམ་བྷ་ལྷ་ནག་པོའི་སྔགས། ཚོགས་བདག་གི་ཉེ་སྙིང་། སྙིང་པོ། མིང་གི་སྙིང་པོ། ཚངས་པའི་གཟུངས། བརྒྱ་བྱིན་གྱི་གཟུངས། དབང་ཕྱུག་ཆེན་པོའི་གཟུངས། མཆོད་པའི་སྤྲིན་གྱི་གཟུངས། རྟེན་འབྲེལ་སྙིང་པོ་འདོད་དོན་སྤེལ་ཚིག་དང་བཅས་པ། དཔལ་མགོན་བདུན་ཅུ་རྩ་ལྔའི་སྔགས། མཆོག་ཐོབ་པའི་སྔགས། ལས་འགྲུབ་པའི་སྔགས། དོན་ཐམས་ཅད་འགྲུབ་པའི་སྔགས་སྤེལ་ཚིག་དང་བཅས་པ། ཕུན་སུམ་ཚོགས་པའི་བཀྲ་ཤིས་དང་། ཕ་རོལ་ཕྱིན་དྲུག་གི་སྨོན་ལམ། འབྱུང་པོ་གང་དག་འདིར་ནི་ལྷགས་གྱུར་གྱི་བཀྲ་ཤིས་རྣམས་རྒྱ་སྐད་དུ་བྲིས་པ། བརྟན་བཞུགས་ཀྱི་སྔགས། ཁྱིམ་བདག་དེས་པ་ལ་གསུངས་པའི་དཀོན་མཆོག་གསུམ་གྱི་བཀྲ་ཤིས་ཀྱི་ཚིགས་སུ་བཅད་པ། རྟེན་འབྲེལ་སྙིང་པོ་རྣམས་ཏེ། ཡོངས་དྲིལ་གཟུངས་སྡེ་ཚན་ཉེར་ལྔ་བཞུགས་ཤིང་། གཞན་ཡང་རྟེན་ཐམས་ཅད་ལ་ངེད་རང་གིས་ཚུལ་བཞིན་བསྒྲུབས་པའི་གནོད་སྦྱིན་འཁོར་ལོ་རེ་རེ་ཡང་བཞུགས་སོ། །དེ་ལྟ་བུའི་རྟེན་ངོ་མཚར་ཅན་དེ་དག་ནི་བྱིན་རླབས་ཀྱི་གར་བུ་ལུགས་སུ་བཞུགས་པ་ལ། རབ་ཏུ་གནས་པ་ཚུལ་བཞིན་དུ་བགྱིས་པ་ཡིན་པས། སུ་ཞིག་གིས་གསོལ་བ་བཏབ་ཀྱང་མཆོག་དང་ཐུན་མོང་གི་དངོས་གྲུབ་བདེ་བླག་ཏུ་སྩོལ་བ་ལ་ཡིད་གཉིས་དང་བྲལ་བར་ཤེས་པར་བྱའོ། །དེ་ལྟར་འགྲོ་བ་ཀུན་གྱི་བསོད་ནམས་ཞིང་། །ངོ་མཚར་རྟེན་མཆོག་གསར་དུ་བཞེངས་པ་ཡི། །ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་གི་སྨོན་ལམ་འདི་དག་འགྲུབ་གྱུར་ཅིག །བསྟན་པ་འཕེལ་ཞིང་ཡུན་དུ་གནས་པའི་ཕྱིར། །བདག་ཅག་དཔོན་སློབ་དུས་འདིར་ཚེ་རིང་ཞིང་། །བསམ་དོན་ཐམས་ཅད་སྔར་བཞིན་འབད་མེད་དུ། །ལྷུན་གྱིས་གྲུབ་ནས་བསྟན་པ་རབ་རྒྱས་ཤོག །དེ་ལྟའི་བསྟན་པའི་རྒྱུན་བཟང་སྐྱོང་བ་ལ། །རྣམ་དཔྱོད་བློ་ལྡན་བསམ་པ་རབ་དགེ་ཞིང་། །བསོད་ནམས་སྟོབས་ལྡན་རིགས་བརྒྱུད་གཙང་མ་འགའ། །མྱུར་དུ་འབྱུང་ཞིང་བསྟན་པ་འཛིན་པར་ཤོག །གཞན་ཡང་ཐུབ་དབང་རྒྱལ་ཚབ་ས་སྐྱ་པའི། །གདུང་བརྒྱུད་བསྐལ་བརྒྱར་རྒྱུན་ཆད་མེད་པ་དང་། །བདག་ཅག་དཔོན་སློབ་ཚེ་འདི་འཕོས་མ་ཐག །ལྷན་ཅིག་བདེ་བ་ཅན་དུ་སྐྱེ་བར་ཤོག །དེར་ཡང་སྤངས་རྟོགས་ཡོན་ཏན་མྱུར་རྫོགས་ནས། །གང་ལ་གང་འདུལ་སྤྲུལ་པ་སྣ་ཚོགས་ཀྱིས། །སྤྱི་དང་བྱེ་བྲག་བསྟན་པ་རིན་ཆེན་འདི། །རབ་ཏུ་འཕེལ་ཞིང་ཡུན་དུ་གནས་བྱེད་ཤོག །ཅེས་དྲིན་ཅན་རྩ་བའི་བླ་མ་འཇམ་པའི་དབྱངས་སྐུ་མཆེད་དང་། རྗེ་བཙུན་མུས་པ་ཆེན་པོ། རྒྱལ་ཡུམ་ལྷ་སྲས་བསོད་ནམས་རྒྱལ་མོ་རྣམས་ཀྱི་དགོངས་པ་རྫོགས་ཐབས་དངུལ་གདུང་རིན་པོ་ཆེ་གསུམ་སོགས་རྟེན་བཞེངས་གསར་དུ་བགྱིས་པ་རྣམས་ལ་གཟུངས་རྫོངས་བཞུགས་ཚུལ་གྱི་དཀར་ཆག་དད་པ་སྐྱེད་བྱེད་ཅེས་བྱ་བ་འདི་ཡང་ཤྲཱི་ས་སྐྱ་པ་ཤཱཀྱའི་དགེ་བསྙེན་པཎྜི་ཏ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། ཡོན་ཏན་རིན་པོ་ཆེ་དུ་མའི་འབྱུང་གནས་གདན་ས་ཆེན་པོ་དཔལ་ལྡན་ས་སྐྱའི་ཆོས་གྲྭ་ཆེན་པོའི་བཞི་ཐོག་བླ་བྲང་གི་ཡང་རྩེར་སྔར་མེད་གསར་དུ་བསྐྲུན་པའི་གཙུག་ལག་ཁང་ངོ་མཚར་ཅན། ལི་མ་ལྷ་ཁང་རྡོ་རྗེ་གདན་ཞེས་བྱ་བ་དང་། རྒྱ་ནག་ལྷ་ཁང་རི་བོ་རྩེ་ལྔའི་བྱ་འདབས། དཔེ་ཁང་ཆོས་མཛོད་ཆེན་མོར་སྦྱར་བའི་ཡི་གེ་པ་ནི་རང་དང་ཉེ་བར་གནས་པའི་རབ་འབྱམས་སྨྲ་བ་དགེ་སློང་རྡོ་རྗེ་འཛིན་པ་བསམ་གཏན་རྒྱ་མཚོ་ཞེས་བྱ་བའི་རྣམ་དཔྱོད་ཀྱི་བློ་གྲོས་རབ་ཏུ་གསལ་བ་དེ་ཉིད་ཀྱིས་བགྱིས་སོ། །སརྦ་མངྒ་ལཾ།། ༈ །།སངས་རྒྱས་ཀྱི་བསྟན་པ་སྤྱི་དང་བྱེ་བྲག་དཔལ་ལྡན་ས་སྐྱའི་ལྟ་གྲུབ་ལ་བཀའ་དྲིན་ཆེ་བའི་སྐྱེས་མཆོག་དམ་པ་རྣམས་ཀྱི་བྲིས་སྐུ་གཙོ་བསྡུས་ཆེན་མོའི་དཀར་ཆག་ཡིད་བཞིན་རིན་པོ་ཆེའི་འཕྲེང་མཛེས་ཞེས་བྱ་བ་བཞུགས་སོ། །ན་མོ་གུ་རུ་བུདྡྷ་དྷྭ་ཛ་ཡེ། དོན་གཉིས་མཐར་ཕྱིན་སྟོན་པ་རྫོགས་སངས་རྒྱས། །དེས་གསུང་ལུང་རྟོགས་བདག་ཉིད་དམ་པའི་ཆོས། །རྒྱལ་སྲས་བསྟན་འཛིན་ཚོགས་མཆོག་དགེ་འདུན་ཏེ། །རྣམ་གསུམ་བྱང་ཆུབ་བར་དུ་ཕྱག་གི་གནས། །ཕན་བདེའི་འབྱུང་གནས་བསྟན་པ་རིན་པོ་ཆེ། །འཕགས་པའི་ཡུལ་དང་བོད་འདིར་གསལ་མཛད་པའི། །མཁས་གྲུབ་ལོ་པཎ་རིམ་པར་བྱོན་རྣམས་ལ། །བཀའ་དྲིན་དྲན་པས་ལན་བརྒྱར་ཕྱག་བགྱིའོ། །ཁྱད་པར་གངས་རིའི་ཁྲོད་འདིར་སངས་རྒྱས་ཀྱི། །ཡོངས་རྫོགས་བསྟན་པའི་བདག་པོ་ས་སྐྱ་པ། །ཡབ་སྲས་ཁུ་དབོན་བརྒྱུད་པར་བཅས་པ་ལ། །དང་འདོད་ཡིད་ཆེས་དད་པ་ཆེན་པོས་འདུད། །གང་གི་བསྟན་པའི་རྒྱུན་བཟང་སྐྱོང་བ་ལ། །ངོ་མཚར་རྣམ་ཐར་ཕན་ཚུན་འགྲན་པ་བཞིན། །རིམ་པར་བྱོན་པའི་དཔལ་ལྡན་ས་སྐྱ་པའི། །བསྟན་འཛིན་ཀུན་ལ་བདག་ཅག་སྙིང་ནས་དད། །ལྷག་པར་སྙིགས་དུས་བསྟན་པའི་གསལ་བྱེད་མཆོག །སྔགས་འཆང་བླ་མ་ཀུན་དགའ་རིན་ཆེན་དང་། །གང་གི་རིགས་སྲས་གྲུབ་མཆོག་དབང་པོའི་ཞབས། །འཛམ་གླིང་མཛེས་རྒྱན་གྲགས་པའི་མཚན་རྣམས་རྒྱལ། །དུས་གསུམ་རྒྱལ་བའི་སྲོལ་བསྡུའི་བྱེད་པོ་གང་། །ཡབ་གཅིག་ཧེ་རུ་ཀ་དཔལ་མུས་པ་རྗེ། །མཆོག་དང་ཐུན་མོང་དངོས་གྲུབ་ཀུན་སྩོལ་བའི། །སྐྱབས་གནས་བསླུ་མེད་ཞབས་ལ་གུས་བཏུད་ནས། །སྤྱི་དང་བྱེ་བྲག་བསྟན་པ་རིན་ཆེན་ལ། །བཀའ་དྲིན་ཆེ་བའི་སྐྱེས་བུ་མཆོག་རྣམས་ཀྱི། །བྲིས་སྐུ་ངོ་མཚར་གཙོ་བསྡུས་ཆེན་མོ་ཡི། །དཀར་ཆག་ཡིད་བཞིན་རིན་ཆེན་འཕྲེང་མཛེས་སྤེལ། །དེ་ལ་འདིར་རྒྱ་གར་ལུགས་ལ་ཤྲཱི་མུ་ཁ་སྟེ་དཔལ་གདོང་ཞེས་གྲགས་ཤིང་། རྒྱ་ནག་ལུགས་ལ་ཆུ་མོ་བྱའི་ལོ་ཆུ་སྟོད་ཟླ་བའི་དཀར་པོའི་ཕྱོགས་ཀྱི་ཚེས་ལ་གཟའ་སྐར་བཟང་པོ་འཛོམས་པའི་ཉིན་རབ་ཏུ་གནས་པ་ལེགས་པར་བགྱིས་པའི་བྲིས་སྐུ་ངོ་མཚར་ཅན་གཙོ་བསྡུས་ཆེན་མོ་འདི་ཉིད་ནི། སྤྱིར་ས་སྐྱ་པའི་རྗེ་བཙུན་གོང་མ་རྡོ་རྗེ་འཆང་དང་དབྱེར་མ་མཆིས་པ་བླ་ཆེན་ཀུན་དགའ་སྙིང་པོ་ཡབ་སྲས་སོགས་ནས་བཟུང་། སྐྱེས་ཆེན་རིམ་པར་བྱོན་པ་ཐམས་ཅད་དང་། ཁྱད་པར་སྙིགས་དུས་ཀྱི་བསྟན་པའི་གསལ་བྱེད་ཆེན་པོ་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་བཀྲ་ཤིས་གྲགས་པ་རྒྱལ་མཚན་དཔལ་བཟང་པོ་པ་དང་། དེའི་ཐུགས་སྲས་དམ་པ་བདག་གི་བླ་མ་གྲུབ་པ་མཆོག་གི་དེད་དཔོན་འཇམ་པའི་དབྱངས་བསོད་ནམས་དབང་པོའི་ཞལ་སྔ་ནས་དང་། སྔགས་འཆང་རྒྱལ་བའི་རྒྱལ་ཚབ་རྒྱལ་སྲས་སྦས་པའི་སངས་རྒྱས་ཅི་མཛད་བསྟན་འགྲོའི་དོན་དུ་གྱུར་པའི་སྐྱེས་ཆེན་མཚུངས་མེད་སྔགས་འཆང་གྲགས་པ་བློ་གྲོས་དང་། དུས་གསུམ་རྒྱལ་བ་ཀུན་གྱི་སྤྲོ་བ་དང་བསྡུ་བའི་བྱེད་པ་པོ་རིགས་ཀུན་གྱི་ཁྱབ་བདག་དཔལ་ལྡན་རྡོ་རྗེ་སེམས་དཔའ་ཉིད་གཞན་ངོར་ངུར་སྨྲིག་གི་བླ་གོས་འཆང་བ་རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་ལ་སོགས་ཏེ་བདག་ལ་བཀའ་དྲིན་གཞལ་དུ་མེད་པའི་རྩ་བའི་བླ་མ་རྣམས་ཀྱིས་གཙོ་མཛད་འབྲེལ་ཚད་དོན་དང་ལྡན་ངེས་པའི་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱི་དགོངས་པ་ཆོས་དབྱིངས་སུ་རྫོགས་པའི་ཕྱིར་དང་། གཞན་ཡང་བཀའ་དྲིན་ཅན་གྱི་མ་གཅིག་ལྷ་སྲས་བསོད་ནམས་རྒྱལ་མོ་དེ་ཉིད་ཀྱི་དགོངས་པ་རྫོགས་ཐབས་སུ་ཡང་དམིགས་ཤིང་། བསྟན་པ་སྤྱི་དང་བྱེ་བྲག་དཔལ་ལྡན་ས་སྐྱ་པའི་སྡེ་བསྟན་པ་གདུང་བརྒྱུད་དང་བཅས་པ་ཡར་ངོའི་ཟླ་བ་ལྟར་འཕེལ་ཞིང་རྒྱས་ལ་ཡུན་རིང་དུ་གནས་པའི་ཕྱིར་དང་། བདག་ཅག་དཔོན་སློབ་རྣམས་ཀྱི་འདི་ཕྱིའི་དོན་ཐམས་ཅད་ཡིད་བཞིན་དུ་འགྲུབ་སྟེ་མཐོང་ཐོས་དྲན་རེག་གི་འགྲོ་བ་མ་ལུས་པ་དག་པའི་ཞིང་མཆོག་བདེ་བ་ཅན་དུ་དྲངས་ནས་རྣམ་གྲོལ་གྱི་ལམ་ལ་བཀོད་པའི་ཕྱིར་འབད་པ་ཆེན་པོའི་སྒོ་ནས་ཉེ་བར་བསྒྲུབས་པའི་བྲིས་སྐུ་ངོ་མཚར་ཅན་གཙོ་བསྡུས་ཆེན་མོ་འདི་ཉིད་ཀྱི་བྲིས་ཐང་སོ་སོའི་གཙོ་འཁོར་རྣམས་ཀྱི་བཞུགས་ཚུལ་སོགས་དཀར་ཆག་ཏུ་འགོད་པ་ལ། དེ་ཡང་རྒྱ་གར་འཕགས་པའི་ཡུལ་དང་བོད་གངས་རིའི་ཁྲོད་འདིར་རྒྱལ་བའི་བསྟན་པ་སྤྱི་དང་། བྱེ་བྲག་དཔལ་ལྡན་ས་སྐྱ་པའི་བསྟན་པ་རིན་པོ་ཆེ་ལ་བཀའ་དྲིན་མཆོག་ཏུ་ཆེ་བའི་སྐྱེས་ཆེན་དམ་པ་རྣམས་ཀྱི་སྐུ་བརྙན་མཐའ་དག་བྲིས་ཐང་སོ་སོའི་གཙོ་བོར་བཞུགས་པ་ལ། དེ་རྣམས་ཀྱི་མཐའ་སྐོར་དུ་ཁོ་བོ་ཅག་རང་ཉིད་ཀྱིས་རྩ་བའི་བླ་མ་བཀའ་དྲིན་ཅན་རྣམས་ལས་ཐོབ་པའི་མདོ་རྒྱུད་མན་ངག་གིས་བསྡུས་པའི་ཆོས་ཚུལ་རྒྱ་མཚོ་ལྟ་བུའི་ནང་ནས། དབང་། ཁྲིད། མན་ངག་སོགས་ཆོས་བཀའ་གཙོ་ཆེ་བ་དག་གི་བླ་མ་བརྒྱུད་རིམ་རྣམས་དང་། སངས་རྒྱས་བྱང་སེམས་ཡི་དམ་ཞི་ཁྲོ་ཆོས་སྐྱོང་ནོར་ལྷ་སོགས་ཀྱི་སྐུ་རྣམས་ལྷ་མགྲོན་གྱི་ཚུལ་དུ་བཀོད་པ་མཛེས་པར་བཞུགས་སུ་གསོལ་བའི་བྲིས་ཐང་ཐོག་ཚད་མ་གྲས་མཐུན་བཅུ་ཕྲག་གསུམ་དང་ལྔ་ཡིས་ལྷག་པའི་གྲངས་བ་དང་ལྡན་པའི་བྲིས་སྐུ་ངོ་མཚར་ཅན་རྨད་དུ་བྱུང་བ་ཡོངས་སུ་རྫོགས་པ་རྣམས་ལ་མཚན་ཡང་གཙོ་བསྡུས་ཆེན་མོར་གསོལ་བ་འདི་ཉིད་ཀྱི་བྲིས་ཐང་རེ་རེ་ལ་ཡང་གཙོ་འཁོར་ཇི་ལྟར་བཞུགས་པའི་ཚུལ་མདོ་ཙམ་བརྗོད་ན། ཐོག་མར་གཙོ་བསྡུས་ཆེན་མོའི་གཙོ་ཐང་རྡོ་རྗེ་འཆང་ལ་དུས་གསུམ་སངས་རྒྱས་སྔགས་འཆང་ཡབ་སྲས་རྣམ་གསུམ། རྒྱལ་བ་མུས་པ་ཆེན་པོ། སྤྱན་རས་གཟིགས། བྱམས་པ་སོགས་ཀྱིས་བསྐོར་བ། གཙོ་བསྡུས་ཆེན་མོའི་གཡས་དང་པོ་བསྟན་པའི་གཙོ་བོ་ལ་གནས་བརྟན་བཅུ་དྲུག རྒྱལ་ཆེན་བཞི་སོགས་ཀྱིས་བསྐོར་བ། གཙོ་བསྡུས་ཆེན་མོའི་གཡོན་དང་པོ་བདེ་བ་ཅན་གྱི་ཞིང་བཀོད་ཀྱི་འོད་དཔག་མེད་ལ་ཉེ་བའི་སྲས་བརྒྱད་སོགས་ཀྱིས་བསྐོར་བ། གཙོ་བསྡུས་གཡས་གཉིས་པ་འཕགས་པ་ཀླུ་སྒྲུབ་ལ་རྒྱན་དྲུག་མཆོག་གཉིས་སོགས་ཀྱིས་བསྐོར་བ། གཙོ་བསྡུས་གཡོན་གཉིས་པ་སློབ་དཔོན་པདྨ་འབྱུང་གནས་ལ་གུ་རུ་མཚན་བརྒྱད་སོགས་ཀྱིས་བསྐོར་བ། གཙོ་བསྡུས་གཡས་གསུམ་པ་རྣལ་འབྱོར་དབང་ཕྱུག་ལ་བིརྺ་པའི་སྐུའི་རྣམ་འགྱུར་དྲུག་སོགས་ཀྱིས་བསྐོར་བ། གཙོ་བསྡུས་གཡོན་གསུམ་པ་ཇོ་བོ་རྗེ་ལ་བཀའ་གདམས་ལྷ་བཞི་དང་། མཁན་པོ་བྷུ་ཏི་སཏྭ་དང་། བོད་ཀྱི་སད་མི་མི་བདུན་སོགས་ཀྱིས་བསྐོར་བ། གཙོ་བསྡུས་གཡས་བཞི་པ་འཁོན་དཀོན་མཆོག་རྒྱལ་པོ་ལ་ལྷ་ཐོ་ཐོ་རི། ཆོས་རྒྱལ་མེས་དབོན་རྣམ་གསུམ། འཁོན་དཔལ་པོ་ཆེ། ཐོན་མི་སམྦྷོ་ཊ། རྒྱལ་པོ་ཁྲི་རལ་པ་ཅན་སོགས་ཀྱིས་བསྐོར་བ། གཙོ་བསྡུས་གཡོན་བཞི་པ་རྗེ་ས་ཆེན་ལ་ཀྱེ་རྡོར་མན་ངག་ལུགས་ཀྱི་རྒྱུ་དབང་ངེད་རང་ས་སྐྱ་པའི་ཞལ་ངོ་ནང་བརྒྱུད་སོགས་ཀྱིས་བསྐོར་བ། གཙོ་བསྡུས་གཡས་ལྔ་པ་སློབ་དཔོན་བསོད་ནམས་རྩེ་མོ་ལ་གསུང་ངག་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་ལྔ་པ་རྗེ་བཙུན་རིན་པོ་ཆེ་ལ་བདེ་མཆོག་ལཱུ་ནག་དྲིལ་གསུམ་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་དྲུག་པ་རྗེ་ས་པཎ་ལ་དབུ་མ་ལུགས་ཀྱི་སེམས་བསྐྱེད་ཀྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་དྲུག་པ་འཕགས་པ་རིན་པོ་ཆེ་ལ་གསང་འདུས་མི་བསྐྱོད་པའི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བདུན་པ་བླ་མ་བདག་ཉིད་ཆེན་པོ་ལ་དུས་མཆོད་གདུང་རབས་ཀྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བདུན་པ་དཔལ་ལྡན་བླ་མ་དམ་པ་བསོད་ནམས་རྒྱལ་མཚན་ལ་ཀུན་རིག་ས་ལུགས་ཀྱི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བརྒྱད་པ་ཐེག་ཆེན་རིན་པོ་ཆེ་ལ་དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོའི་དབང་དང་རྗེས་གནང་ཁྲིད་མན་ངག་རྣམས་ཀྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བརྒྱད་པ་མཁན་ཆེན་གཡག་པ་སངས་རྒྱས་དཔལ་བ་ལ་ས་སྐྱ་པའི་བློ་སྦྱོང་ཞེན་པ་བཞི་བྲལ་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་དགུ་པ་རྡོ་རྗེ་འཆང་ཀུན་དགའ་བཟང་པོ་ལ་ཀྱཻ་རྡོར་རྒྱུད་གསུམ་གྱི་བཤད་བཀའི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་དགུ་པ་རོང་སྟོན་ཤེས་བྱ་ཀུན་རིག་ལ་ཤིན་ཏུ་ཟབ་པའི་ཚེ་སྒྲུབ་ཞག་བདུན་མའི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅུ་པ་མུས་ཆེན་སེམས་དཔའ་ཆེན་པོ་དཀོན་མཆོག་རྒྱལ་མཚན་ལ་རིམ་ལྔའི་ཁྲིད་སོགས་གསང་འདུས་མི་བསྐྱོད་པའི་ཆོས་སྐོར་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅུ་པ་བདག་ཆེན་རྒྱ་གར་བ་ལ་གུ་རུ་དྲག་དམར་གྱི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅུ་གཅིག་པ་བདག་ཆེན་རྡོ་རྗེ་འཆང་བློ་གྲོས་རྒྱལ་མཚན་ལ་གཤེད་དམར་གྱི་དབང་ཁྲིད་དང་ཆོས་སྐོར་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅུ་གཅིག་པ་ཀུན་མཁྱེན་བསོད་ནམས་སེང་གེ་ལ་གསང་འདུས་འཇམ་པའི་རྡོ་རྗེའི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅུ་གཉིས་པ་རྡོ་རྗེ་གདན་པ་ཆེན་པོ་ཀུན་དགའ་རྣམ་རྒྱལ་ལ་འཇིགས་བྱེད་ས་ལུགས་ཀྱི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅུ་གཉིས་པ་གློ་བོ་མཁན་ཆེན་བསོད་ནམས་ལྷུན་གྲུབ་ལ་འཇིགས་བྱེད་ར་ལུགས་ཀྱི་དབང་ཁྲིད་ཆོས་སྐོར་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅུ་གསུམ་པ་འཇམ་དབྱངས་སངས་རྒྱས་རིན་ཆེན་ལ་རྡོ་རྗེ་འཕྲེང་བ་ཊི་ཡ་དང་བཅས་པའི་དཀྱིལ་འཁོར་རྣམས་ཀྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅུ་གསུམ་པ་ས་ལོ་ཐམས་ཅད་མཁྱེན་པ་ལ་དཔལ་དུས་ཀྱི་འཁོར་ལོའི་དབང་ཁྲིད་ཆོས་སྐོར་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅུ་བཞི་པ། མཁས་པའི་དབང་པོ་དཀོན་མཆོག་ལྷུན་གྲུབ་ལ་རྡོ་རྗེ་གུར་རིགས་བསྡུས་དང་། སམྤུ་ཊི་རྡོ་རྗེ་དབྱིངས་ཀྱི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅུ་བཞི་པ་སྙིགས་དུས་ཀྱི་བསྟན་པའི་གསལ་བྱེད་དམ་པ་སྔགས་འཆང་ཆེན་པོ་ལ་རྡོ་རྗེ་ཕུར་པའི་དབང་དང་ལམ་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅོ་ལྔ་པ་ཚར་ཆེན་ཆོས་ཀྱི་རྒྱལ་པོ་ལ་ཐེག་ཆེན་བློ་སྦྱོང་གི་ཁྲིད་དང་ཆོས་སྐོར་གྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅོ་ལྔ་པ་སྤྱན་སྔ་འཇམ་དབྱངས་དཀོན་མཆོག་རྒྱ་མཚོ་ལ་སྦྱོང་རྒྱུད་དཀྱིལ་འཁོར་བཅུ་གཉིས་ཀྱི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅུ་དྲུག་པ་གྲུབ་ཐོབ་ཀྱི་འཁོར་ལོ་བསྒྱུར་བ་འཇམ་དབྱངས་བསོད་ནམས་དབང་པོ་ལ་དཔལ་ཧེ་རུ་ཀ་ཡང་དག་གི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅུ་དྲུག་པ་ཡབ་རྗེ་སྦས་པའི་སངས་རྒྱས་སྔགས་འཆང་གྲགས་པ་བློ་གྲོས་ལ་དཔལ་མགོན་ཞལ་བཞི་པའི་རྗེས་གནང་ཁྲིད་མན་ངག་གི་ཆོས་སྐོར་ཟབ་མོ་ཡོངས་རྫོགས་ཀྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡས་བཅུ་བདུན་པ་ཁྱབ་བདག་འཁོར་ལོའི་མགོན་པོ་རྒྱལ་བ་མུས་པ་ཆེན་པོ་སངས་རྒྱས་རྒྱལ་མཚན་ལ་རྡོ་རྗེ་རྣལ་འབྱོར་མའི་བྱིན་རླབས་ཁྲིད་དང་ཆོས་སྐོར་རྣམས་ཀྱི་བླ་མ་བརྒྱུད་པ་སོགས་ཀྱིས་བསྐོར་བ། གཙོ་བསྡུས་གཡོན་བཅུ་བདུན་པ་སྦྱིན་བདག་ལ་གྲུབ་ཆེན་ཛེ་ཏ་རི་ལུགས་ཀྱི་ཚེ་དཔག་མེད་ལྷ་དགུའི་དབང་གི་བླ་མ་བརྒྱུད་པ་སོགས་ཀྱིས་བསྐོར་བ། དེ་ལྟ་བུའི་བྲིས་ཐང་རེ་རེ་ལ་ཡང་སྙིགས་དུས་ཀྱི་བསྟན་པའི་གསལ་བྱེད་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་གྱི་སྐུ་བརྙན་རེ་རེ་དང་། ཁོ་བོ་ཅག་གི་ཡོངས་སུ་འཛིན་པ་རྣམས་ཀྱི་གཙུག་རྒྱན་དམ་པར་གྱུར་པ་འཇམ་པའི་དབྱངས་བསོད་ནམས་དབང་པོ། སྔགས་འཆང་གྲགས་པ་བློ་གྲོས། རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་ཏེ་བཀའ་དྲིན་ཆེ་བའི་བླ་མ་རྣམ་གསུམ་གྱིས་རང་ཉིད་བྱང་ཆུབ་བར་དུ་ཐུགས་རྗེས་སྐྱོང་བ་མཚོན་བྱེད་ཀྱི་བཀོད་པ་ངོ་མཚར་ཅན་དང་བཅས་པའི་སྐུ་བརྙན་རེ་རེ། གཞན་ཡང་འོ་སྐོལ་གྱི་སྟོན་པ་ཐམས་ཅད་མཁྱེན་པའི་སྐུ་བརྙན་བཞེངས་པ་དང་བཞུགས་པའི་བཀོད་པ་སྣ་ཚོགས་ལ་ས་གནོན་དང་ཆོས་འཆད་སོགས་ཕྱག་རྒྱ་ཐ་དད་པ་དུ་མས་མཛེས་པའི་སངས་རྒྱས་ཀྱི་སྐུ་ཡོངས་བསྡོམས་བརྒྱད་ཅུ་གྱ་དགུ་ཙམ་དང་། བདེ་ཀྱེ་གསང་གསུམ། འཇིགས་བྱེད། གཤེད་དམར། དུས་འཁོར། ཡང་ཕུར། གུར་དྲག་སོགས་ཡི་དམ་གྱི་ལྷ་ཉི་ཤུ་རྩ་གཉིས། རྣམ་རྒྱལ། ཚེ་དཔག་མེད། སྒྲོལ་དཀར་སོགས་འཆི་མེད་ཀྱི་ཚེ་སྦྱིན་པར་བྱེད་པའི་ལྷ་ཚོགས་ཀྱི་སྐུ་བརྙན་སུམ་ཅུ་སོ་དགུ་ལྷག་པ་ཙམ་དང་། བྱང་སེམས་ཀྱི་སྐུ་ལྔ་ཕྲག་གཉིས་དང་གཉིས་ཀྱིས་ལྷག་པ། དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོ་ལྷ་བརྒྱད། དཔལ་མགོན་བྲམ་ཟེའི་གཟུགས་ཅན། དཔལ་ལྡན་དཀར་མོ་ཉི་ཟླ་ལྕམ་དྲལ་སོགས་ཆོས་སྐྱོང་གི་སྐུ་བཅོ་ལྔ་ཙམ་དང་། དམར་པོ་སྐོར་གསུམ། དབྱུག་གུ་མ་མཆེད་གསུམ། འཛམ་བྷ་ལ་སོགས་ནོར་ལྷའི་རིགས་ཀྱི་སྐུ་ལྔ་ཕྲག་གཅིག་དང་གཉིས་ཀྱིས་ལྷག་པ་སོགས་དང་། རྩ་བརྒྱུད་ཀྱི་བླ་མ་རྣམས་ཀྱི་སྐུ་ཆེ་ཆུང་ཡོངས་བསྡོམས་སྟོང་ཕྲག་གཅིག་དང་བརྒྱ་ཕྲག་གཅིག་བཅུ་ཕྲག་ལྔ་དང་གཅིག་གིས་ལྷག་པ་སྟེ་སྟོང་རྭ་ཅན་ལ་ཉེ་བ་ཙམ་བཞུགས་པའི་བྲིས་སྐུ་ངོ་མཚར་ཅན་དེ་ཐམས་ཅད་ལ། བོད་ཆེན་པོའི་ཡུལ་ནས་འོངས་པའི་རིན་ཐང་གཞལ་དུ་མེད་པའི་གོས་བཟང་། རིན་པོ་ཆེ་ཨིནྡྲ་ནི་ལ་དང་། བཙོ་མའི་གསེར་དང་། པདྨ་ར་ཀའི་ཁ་དོག་འཛིན་པ་དག་ལ་རིན་ཆེན་གསེར་གྱིས་ལེབ་ཐགས་སུ་བྱས་པའི་རི་མོ། ལན་ཚའི་མ་ཎི་དང་། འབྲུག་རིས་འཁོར་འབྲུག་དང་། པདྨའི་སྡོང་བུ་དང་། བཀྲ་ཤིས་རྟགས་བརྒྱད་དང་། འབྲུག་རྒྱབ་རིས་སོགས་རི་མོ་ངོ་མཚར་ཅན་དུ་མས་གོ་མཚམས་མེད་པ་མཛེས་པར་སྤྲས་པའི་ཁྱད་ཆོས་འབའ་ཞིག་ལས་གྲུབ་པའི་གོང་གཤམ་འཇའ་རིས་གསུམ་སྦྲགས་དང་བཅས་པ། དེ་ཐམས་ཅད་ཀྱི་སྒྲིལ་ཤིང་གི་ཏོག་དང་། གོང་ཤིང་འགེལ་ལུང་གི་འཛིན་བྱེད་ཀྱི་བཟུང་ང་དང་ཨ་ལོང་ཐམས་ཅད་དངུལ་དཀར་ལྗང་བརྡུངས་འབའ་ཞིག་ལས་བྱས་ཤིང་། ཁ་དོག་སྣ་ཚོགས་པ་བཀྲ་བའི་སྨན་ཚེའི་རིགས་མང་པོ་དང་། དར་ཆེན་ཁ་དོག་སྣ་ཚོགས་པ་ལྷ་རྫས་ཀྱི་དཔལ་ལ་ཞུམ་པ་སྟེར་བ་དག་གིས་གཙོ་ཐང་ཉིད་ལ་ན་བཟའ་ཞལ་ཁེབ་ལྔ་སྦྲགས་དང་། གཞན་ཐམས་ཅད་ལ་བཞི་སྦྲགས་རེ་རེ་དང་བཅས་པའི་གོང་གཤམ་འཇའ་རིས་དེ་རྣམས་ལ་ཡོངས་བསྡོམས་གོས་ཆེན་ཡུག་ལྔ་ཕྲག་གཉིས་དང་གཅིག་གིས་ལྷག་པ་སྟེ་དར་ཡུག་བཞི་བཅུ་ཞེ་བཞི་ལྷག་ཙམ་སོང་ཞིང་། བྲིས་ཐང་རྣམས་ཀྱི་ཞལ་གསེར་གསེར་རིས་སོགས་ལ་གསེར་བཏུལ་མ་ཞོ་བཅོ་ལྔ་ལྷག་ཙམ་དང་། སྒྲིལ་ཤིང་རྣམས་ཀྱི་ཏོག་སོགས་ཀྱི་རྒྱུ་ལ་དངུལ་དཀར་ཉག་བཅོ་བརྒྱད་ལྷག་ཙམ་རྣམས་གུས་སྤྲོའི་སྒོ་ནས་ཕུལ་བ་ལགས། དེ་ལྟར་སྐྱེས་བུ་རྣམ་དཔྱོད་དང་ལྡན་ཞིང་བློ་གཟུ་བོར་གནས་པ་སུ་ཞིག་གིས་མཐོང་ཡང་དང་འདོད་ཀྱི་དད་པ་ཁྱད་པར་ཅན་དབང་མེད་དུ་བསྐྱེད་པར་ནུས་པའི་བྲིས་སྐུ་ངོ་མཚར་ཅན་གཙོ་བསྡུས་ཆེན་མོ་འདི་ཉིད་ལེགས་པར་བཞེངས་པའི་དགེ་བ་འདིའི་མཐུས། བདག་ཅག་དཔོན་སློབ་རྣམས་ཀྱི་འདི་དང་ཕྱི་མའི་དོན་ཐམས་ཅད་ཡིད་ལ་རེ་བ་བཞིན་འབད་མེད་ལྷུན་གྲུབ་ཏུ་གྱུར་ནས་རྗེ་བཙུན་ས་སྐྱ་པའི་བསྟན་པ་ཕྱོགས་དུས་གནས་སྐབས་ཐམས་ཅད་དུ་དཀར་འབྱམས་སུ་བྱེད་ནུས་པའི་མཐུ་དང་ལྡན་པར་གྱུར་ཅིག ལེགས་བྱས་འདིས་མཚོན་དུས་གསུམ་དགེ་བའི་མཐུས། །རྡོ་རྗེ་འཆང་དང་རྣམ་དབྱེར་མ་མཆིས་པའི། །རྩ་བརྒྱུད་བླ་མའི་ཐུགས་དགོངས་རབ་རྫོགས་ཏེ། །བདག་ཅག་རྣམས་ལ་བྱིན་རླབས་འཇུག་གྱུར་ཅིག །དེ་ལ་བརྟེན་ནས་བདག་དང་གདུལ་བྱ་ཡི། །དུས་གསུམ་སྡིག་པའི་དྲི་མ་ཀུན་བྱང་ནས། །ཚེ་མཐར་ཕྱིན་ཅིང་བསམ་དོན་ཀུན་འགྲུབ་སྟེ། །ས་སྐྱའི་ཆོས་སྲིད་དཔལ་འབྱོར་རབ་རྒྱས་ཤོག །དེ་རྒྱུན་བསྐལ་བར་རིགས་བརྒྱུད་དྲི་མེད་ཀྱིས། །རྒྱུན་དུ་སྐྱོང་ཞིང་གོང་ནས་གོང་འཕེལ་ཏེ། །ས་སྐྱ་པ་ཡི་ལྟ་གྲུབ་དྲི་མེད་ཀྱིས། །གངས་ཅན་ལྗོངས་འདི་ཀུན་ཀྱང་ཁྱབ་གྱུར་ཅིག །བདག་ཅག་དཔོན་སློབ་ཚེ་འདི་འཕོས་མ་ཐག །འབྲལ་མེད་ལྷན་ཅིག་བདེ་བ་ཅན་སྐྱེས་ནས། །སླར་ཡང་གང་འདུལ་སྤྲུལ་པ་སྣ་ཚོགས་ཀྱིས། །སྲིད་མཐའི་བར་དུ་བསྟན་པ་འཛིན་པར་ཤོག །རྩ་བརྒྱུད་བླ་མ་རྣམས་ཀྱི་ཐུགས་རྗེ་དང་། །ཡི་དམ་ཞི་ཁྲོ་རྣམས་ཀྱི་བྱིན་རླབས་དང་། །དམ་ཅན་བཀའ་སྲུང་རྣམས་ཀྱི་མཐུ་རྩལ་གྱིས། །བསམ་པའི་དོན་ཀུན་འགྲུབ་པའི་བཀྲ་ཤིས་ཤོག །ཅེས་སངས་རྒྱས་ཀྱི་བསྟན་པ་སྤྱི་དང་བྱེ་བྲག་དཔལ་ལྡན་ས་སྐྱ་པའི་ལྟ་གྲུབ་ལ་བཀའ་དྲིན་ཆེ་བའི་སྐྱེས་མཆོག་དམ་པ་རྣམས་ཀྱི་བྲིས་སྐུ་གཙོ་བསྡུས་ཆེན་མོའི་དཀར་ཆག་ཡིད་བཞིན་རིན་པོ་ཆེའི་འཕྲེང་མཛེས་ཞེས་བྱ་བ་འདི་ཡང་། དཔལ་ས་སྐྱ་པ་ཤཱཀྱའི་དགེ་བསྙེན་པཎྜི་་་་་་མཁས་པ། ཏ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་རང་གི་བགྲང་གཞི་བཅུ་ཕྲག་གསུམ་དང་བདུན་གྱིས་ལྷག་པ་ལོན་པའི་དཔལ་གདོང་ཞེས་བྱ་བ་ཆུ་མོ་བྱའི་ལོ། དཔལ་ས་སྐྱའི་སྡེ་བསྟན་པ་གདུང་བརྒྱུད་དང་བཅས་པའི་སྤྱི་ཐེས་སུ་ཕན་པར་དམིགས་ནས་བཞེངས་པའི་བྲིས་སྐུ་ངོ་མཚར་ཅན་གཙོ་བསྡུས་ཆེན་མོ་བཞེངས་པ་གེགས་མེད་དུ་མཐར་ཕྱིན་པའི་དགེ་མཚན་གྱི་དཔལ་ལ་ལོངས་སྤྱོད་པའི་ཚེ་སྣྲོན་གྱི་ཟླ་བའི་དམར་ཆ་དགའ་བ་གསུམ་པའི་ཚེས་ལ། བོད་ཀྱི་རྡོ་རྗེ་གདན་དཔལ་ས་སྐྱའི་བཞི་ཐོག་བླ་བྲང་གི་འོད་གསལ་སྣང་བར་སྦྱར་བའི་ཡི་གེ་པ་ནི་རྣམ་དཔྱོད་ཀྱི་བློ་མིག་རབ་ཏུ་གསལ་ཞིང་ཨཱ་ཀྵ་རའི་འདུ་བྱེད་ལ་ཕུལ་དུ་ཕྱིན་པའི་ཤབ་སྟོད་པ་བཀྲ་ཤིས་དོན་གྲུབ་ཀྱིས་བགྱིས་སོ། །འདིས་བདག་ཅག་དཔོན་སློབ་ཀྱི་འདི་ཕྱིའི་དོན་ཐམས་ཅད་ཡིད་བཞིན་དུ་འགྲུབ་པར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག །མ་མཱ་ཨུ་པུཥྱ་ཛྙཱ་ན་ཤྲཱི་བྷུ་ཏི་པུཥྚིཾ་ཀུ་རུ།་་་་་བདག་གི་ཚེ་དང་བསོད་ནམས་ཡེ་ཤེས་དཔལ་འབྱོར་རྒྱས་པར་མཛོད། མ་ཧཱ་མུ་ཏྲ་པ་ར་མ་སིདྡྷི་པྲསྟཱ་ཀུ་རུ་སྭཱཧཱ།་་་་་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་མཛོད། གཞི་ཚུགས། །སརྦ་སུ་ཁ་བྷ་ཝནྟུ།་་་་་ཐམས་ཅད་དགེ་ལེགས་སུ་གྱུར་ཅིག། ༈ །།རྗེ་མུས་ཆེན་གྱི་དངུལ་སྐུ་ཁྱད་པར་གྱི་གཟུངས་བཞུགས་ཀྱི་ཐོ་བཞུགས་སོ། །ན་མོ་གུ་རུ་བུདྡྷ་དྷྭ་ཛ་ཡེ། དུས་གསུམ་རྒྱལ་བ་རབ་འབྱམས་མ་ལུས་པ། །ཀུན་གྱི་སྤྲོ་དང་བསྡུ་བའི་བྱེད་པོ་གང་། །ཡབ་གཅིག་ཧེ་རུ་ཀ་དཔལ་མུས་པ་རྗེ། །སངས་རྒྱས་རྒྱལ་མཚན་ཞབས་ལ་སྙིང་ནས་འདུད། །ཅེས་མཆོད་པར་བརྗོད་ནས། བདག་ཅག་གི་ཡོངས་སུ་འཛིན་པ་རྡོ་རྗེ་སློབ་དཔོན་ཆེན་པོ་འགྲན་ཟླ་དང་བྲལ་བ་དེ་ཉིད་ཀྱི་འདྲ་སྐུ་དངུལ་གར་བུ་ལུགས་ལས་གྲུབ་པ། བཟོ་ཁྱད་ངོ་མཚར་ཅན། ས་སྐྱ་པ་ངག་དབང་ཀུན་དགའ་བསོད་ནམས་ཀྱིས་བཞེངས་པ་འདི་ཉིད་ལ། གཟུངས་བཞུགས་ཁྱད་པར་ཅན་རྣམས་བཞུགས་པའི་ཐོ་ལ། དབུ་གཟུངས་ལ་བདེ་ཀྱེ་གཙོ་བོར་གྱུར་པའི་བླ་གཟུངས་ཆ་ཚང་། སྐུ་གཟུངས་དང་བར་གཟུངས་ལ་བདེ་ཀྱེ་གཉིས་ཀྱི་དཀྱིལ་འཁོར་གྱི་ལྷ་ཚོགས་ཀྱི་གསང་སྔགས་ཟབ་མོ་རྣམས་དང་། གཟུངས་ཆེན་ལྔ་སོགས་ཟབ་ལ་མང་བ། པད་གཟུངས། ཆོས་སྐྱོང་ནོར་ལྷ་དཔལ་མཆོག་བདུན་ཅུ་རྩ་གཉིས། གནོད་སྦྱིན་ཕོ་མོ་སོགས་ཀྱི་གཟུངས་སྔགས་རྣམས་དང་། ལྷག་པར་ངེད་རང་གིས་ཚུལ་བཞིན་བསྒྲུབས་པའི་བཤད་ཚོད་དང་མཐུན་པའི་གནོད་སྦྱིན་འཁོར་ལོ་རྣམས་བཞུགས་ཤིང་། གཞན་ཡང་བྱིན་རླབས་རྟེན་བཞུགས་པ་ལ། ཡང་དག་པ་རྫོགས་པའི་སངས་རྒྱས་ཀྱི་འཕེལ་གདུང་། དགའ་ལྡན་ནས་བྱོན་པའི་སློབ་དཔོན་པདྨའི་སྐུ་ཚབ་གཏེར་ལྔའི་ནང་ཚན་བྱེ་མ་ཨ་ཀྲོང་ལས་གྲུབ་པའི་སྐུ་ལས་བྱོན་པའི་རིང་བསྲེལ། རྗེ་བཙུན་ཆེན་པོའི་དབུ་ཐོད་ལས་འཇམ་དབྱངས་ཀྱི་སྐུ་རང་བྱོན་དུ་འཁྲུངས་པའི་དུམ་བུ། རྗེ་བཙུན་གྱི་ཚེམས་ཀྱི་དུམ་བུ། གནམ་ཁ་འུབ་པའི་དབུ་ཐོད་ལ་ཕྱག་རྡོར་དང་ཨ་ཡིག་རང་བྱོན་དུ་འཁྲུངས་པའི་དུམ་བུ། ཆོས་རྗེ་ས་པཎ་གྱི་རིང་བསྲེལ། ཀུན་མཁྱེན་བུ་སྟོན་གྱི་རིང་བསྲེལ། བཀའ་དྲིན་མཉམ་མེད་སྔགས་འཆང་གྲགས་པ་བློ་གྲོས་རྒྱལ་མཚན་གྱི་རིང་བསྲེལ། མུས་ཆེན་འཁོར་ལོ་སྡོམ་པ་དེ་ཉིད་རང་གི་དབུ་ཐོད་གྱི་དུམ་བུ་སོགས་སྐུ་གདུང་སྟོབས་ཆེ་བ་དང་། རྗེ་དེ་ཉིད་ཞལ་བཞུགས་དུས་ངེད་རང་ལ་གནང་བའི་དབུ་ལོ་བུབས། ཡང་བདེ་མཆོག་བསྙེན་ཆེན་མཛད་དུས་སོགས་ཀྱི་དབུ་ལོ་སྟོབས་ཆེ་བ། རྗེ་ཉིད་ཀྱི་བརྒྱུད་པའི་སྒོམ་ཞྭ་ཕྱི་གོས་ཆེན་གྱིས་བྱས་པ་སྐུ་དྲེག་ཤིན་ཏུ་ཆེ་བ་ངེད་རང་ལ་བྱིན་རླབས་རྟེན་དུ་གནང་བ་དེ་ཉིད་བུབས་མ་ཉམས་པ། ཡང་འཕེལ་གདུང་གི་བྱེ་མ། ས་ལོ་ཆེན་པོ། ཐེག་ཆེན་རིན་པོ་ཆེ། བདག་ཆེན་གྲགས་བློ་བ། འཇམ་དབྱངས་ནམ་མཁའ་རྒྱལ་མཚན། རྒྱ་གར་ཤེས་རབ་རྒྱལ་མཚན། རྒྱ་གར་ཤེས་བཟང་། བདག་ཆེན་བློ་གྲོས་པ་རྣམས་ཀྱི་གདུང་རུས་བཏུལ་མ་སྦྱར་བའི་རིལ་བུ། རྒྱ་བོད་ཀྱི་མཁས་གྲུབ་ཕལ་ཆེར་གྱི་གདུང་དང་དབུ་ལོ་སྦྱར་བའི་རིལ་བུ། སེམས་དཔའ་ཆེན་པོའི་གདུང་། རྒྱལ་ཚབ་དམ་པའི་གདུང་། བདག་ཆེན་གྲགས་བློའི་གདུང་། འཇམ་དབྱངས་ཤེས་རབ་རྒྱ་མཚོ་བའི་གདུང་། བདག་ཆེན་ནམ་མཁའ་རྒྱལ་མཚན་གྱི་གདུང་། དགྲ་བཅོམ་པ་ཉི་མ་གུང་པའི་གདུང་། བྲམ་ཟེ་མཆེད་བདུན་གྱི་གདུང་དང་རིང་བསྲེལ་གྱི་དུམ་བུ། བསེ་མཁར་པའི་གདུང་། ཉན་ཆེན་པའི་གདུང་། ཆོས་རྗེ་ས་པཎ་གྱི་གདུང་། བླ་མ་དཔལ་ལྡན་སེང་གེའི་གདུང་། རྗེ་མུས་ཆེན་གྱི་སྐུ་གཟན་དང་སྐུ་རགས་ཀྱི་དུམ་བུ། སྔགས་འཆང་ཆེན་པོའི་སྐུ་སྒོམ་དང་སྐུའི་ཨང་རག་གི་དུམ་བུ། སྔགས་འཆང་ཆེན་པོ་དང་སྔགས་འཆང་གྲགས་པ་བློ་གྲོས་རྒྱལ་མཚན་གཉིས་ཀྱི་གདུང་སྟོབས་ཆེ་བ། རྗེ་ས་པཎ་གྱི་གདུང་ཐལ་རིང་བསྲེལ་མ། རྗེ་བཙུན་གྲགས་པའི་ཕྱག་འཕྲེང་འཕྲེང་ཁུག་གི་དུམ་བུ། རྗེ་ཀུན་དགའ་གྲོལ་མཆོག་གི་དབུ་ཞྭའི་དུམ་བུ། རྗེ་དཀོན་མཆོག་རྒྱ་མཚོའི་གདུང་། རྗེ་སངས་རྒྱས་རིན་ཆེན་གྱི་ཤངས་མཚལ་དང་ཆབ་སེར་རིལ་བུ། རྗེ་སངས་རྒྱས་སེང་གེའི་གདུང་། རྗེ་རིན་ཆེན་ཆོས་འཕེལ་བའི་གདུང་། འཇམ་དབྱངས་སངས་རྒྱས་རིན་ཆེན་གྱི་གདུང་། རྗེ་རྡོ་རྗེ་འཆང་གི་གདུང་། འཇམ་དབྱངས་ནམ་མཁའ་སངས་རྒྱས་ཀྱི་གདུང་། རྗེ་ཡོངས་འཛིན་ཚེམས་ཀྱི་དུམ་བུ། འཇམ་དབྱངས་ཤེས་རབ་རྒྱ་མཚོའི་དབུ་ཐོད་ཀྱི་དུམ་བུ། འདྲེན་མཆོག་དམ་པའི་ཕྱག་སེན། བྲམ་ཟེ་དྲི་མེད་སྙིང་པོའི་ཕྱག་མཛུབ་ཀྱི་རྐང་འོམ་བུ་གླང་མར་ན་གཏེར་དུ་བཞུགས་པ་གཏེར་སྟོན་ཤེས་རབ་འོད་ཟེར་གྱིས་གཏེར་ནས་སྤྱན་དྲངས་པའི་དུམ་བུ། ཐེག་ཆེན་པའི་གདུང་ཐལ། ཤར་པ་ཡེ་ཤེས་རྒྱལ་མཚན་པའི་གདུང་། ཐེག་ཆེན་ཆོས་རྗེའི་སྐུ་ཤ་སྟོབས་ཆེ་བ། མ་གཅིག་སངས་རྒྱས་རི་མའི་སྐུ་ཤ ཆོས་རྗེ་གཡག་པའི་གདུང་། སློབ་དཔོན་པདྨའི་ཚེ་རིལ། འཇམ་དབྱངས་སངས་རིན། རྗེ་ལྷ་མཆོག་སེང་གེ ས་ལོ་ཐམས་ཅད་མཁྱེན་པ། སྔགས་འཆང་ཆེན་པོ། སྔགས་འཆང་གྲགས་པ་བློ་གྲོས་རྣམས་ཀྱི་བདུད་རྩི་རིལ་བུ་སྟོབས་ཆེ་བ། དབོན་སྟོན་སྐྱེར་སྒང་པའི་གདུང་། ཞྭ་ལུ་མཁྱེན་རབ་ཆོས་རྗེའི་གདུང་། བླ་མ་མཉམ་མེད་ཆེན་པོའི་གདུང་། པཎྜི་ཏ་གྲགས་པ་རྡོ་རྗེའི་གདུང་། པཎ་ཆེན་ཤཱཀྱ་ཤྲཱིའི་དབུ་ལོ། ས་ལོའི་དབུ་ལོ། སྔགས་འཆང་ཆེན་པོས་བདེ་ཀྱེ་གཉིས་ཀྱི་གསུང་བསྙེན་གནང་དུས་ཀྱི་དབུ་ལོ། ཡང་སྔགས་འཆང་ཆེན་པོས་སྒོ་རུམ་བསེ་འབག་གི་དྲུང་དུ་ཤ་ས་ནའི་གསུང་བཟླས་གནང་དུས་ཀྱི་དབུ་ལོ། ཡང་སྔགས་འཆང་ཆེན་པོས་བྱས་འགྱུར་དུ་ལོ་གསུམ་གནང་དུས་ཀྱི་དབུ་ལོ་དང་། ལམ་ཟབ་དང་ལམ་གྱི་ཐུན་བཞི་ལ་དབང་བཞི་ལེན་པ་གཙོ་བོར་མཛད་དེ་ཨཥྚ་འབུམ་ཕྲག་སོ་གཉིས་གནང་དུས་ཀྱི་དབུ་ལོ། སྔགས་འཆང་དེ་ཉིད་ཀྱི་སྐུ་གདུང་རིལ་བུ་ལས་ཞུས་པའི་དབུ་ལོ། རྗེ་བཙུན་གྲགས་པའི་དབུ་ལོ། རྗེ་དཀོན་མཆོག་ལྷུན་གྲུབ་ཀྱི་དབུ་ལོ། ལོ་ནས་སྤྱན་སྔ་རིན་པོ་ཆེའི་དབུ་ལོ། ངག་དབང་ཆོས་གྲགས་ཀྱི་དབུ་ལོ། རྡོ་རྗེ་འཆང་གི་དབུ་ལོ། སེམས་དཔའ་ཆེན་པོའི་དབུ་ལོ། གྲུབ་ཆེན་དཔལ་ལྡན་བཀྲ་ཤིས་ཀྱི་དབུ་ལོ། རྗེ་སངས་རྒྱས་སེང་གེའི་དབུ་ལོ། ཀུན་མཁྱེན་རིན་པོ་ཆེའི་དབུ་ལོ། ཤར་ཆེན་ཡེ་ཤེས་རྒྱལ་མཚན་གྱི་དབུ་ལོ། གློ་བོ་མཁན་ཆེན་གྱི་དབུ་ལོ། རྒྱལ་པོ་འོད་ཟེར་གོ་ཆའི་དབུ་ལོ། འུ་ཡུག་པ་རིག་པའི་སེང་གེའི་དབུ་ལོ། གཞན་ཡང་དུས་ཕྱིས་སྔགས་འཆང་ཆེན་པོས་རྒྱ་བོད་ཀྱི་མཁས་གྲུབ་ཐམས་ཅད་ཀྱི་དབུ་ལོ་རྣམས་ཕྱོགས་གཅིག་ཏུ་བསྡུ་བར་མཛད་པའི་དབུ་སྐྲ་ཀུན་འདུས་ལྟོས་ཆེ་བ། འཁོན་དཀོན་མཆོག་རྒྱལ་པོ་དང་ས་ཆེན་ཐུན་མོང་བའི་སྐུ་བེམ་དུམ་བུ། དཔལ་ལྡན་བླ་མ་དམ་པའི་ན་བཟའི་དུམ་བུ། རྡོ་རྗེ་འཆང་ཀུན་དགའ་བཟང་པོའི་སྐུ་ཆོས་ཚང་མ། མུས་ཆེན་སངས་རྒྱས་རིན་ཆེན་གྱིས་འཕན་ཡུལ་ལྷུན་པོ་རྩེར། གསེར་སྐུ་སྐུ་ཚད་ཀྱི་གཟུངས་བཞུགས་ལ་གནང་བ་དགའ་ལྡན་པའི་དམག་གི ཆོས་རྗེ་ཀུན་དགའ་ལེགས་གྲུབ་ཀྱི་ཕྱག་ཏུ་བྱུང་བ་སྔགས་འཆང་ཆེན་པོར་ཕུལ་བའི་སྐུ་ཆོས་ཀྱི་དུམ་བུ། ཡང་རྡོ་རྗེ་འཆང་གི་སྐུ་རགས་ཀྱི་དུམ་བུ། བྱང་སེམས་ཟླ་བ་རྒྱལ་མཚན་གྱི་སྐུ་ཆོས་ཀྱི་དུམ་བུ། ངོར་ཆེན་དཀོན་མཆོག་ལྷུན་གྲུབ་ཀྱི་སྤུར་རས། ཀུན་མཁྱེན་ཆེན་པོའི་སྐུ་གཟན་དུམ་བུ། རྗེ་རྡོ་རྗེ་འཆང་གི་སྐུ་ཆིངས་དུམ་བུ། རྗེ་ཀུན་དགའ་དབང་ཕྱུག་གི་གདུང་རས། ཡོངས་འཛིན་དཀོན་མཆོག་འཕེལ་བའི་སྐུ་ཆོས་ཀྱི་དུམ་བུ། རྒྱལ་སྲས་ཐོགས་མེད་པ་དང་། ཀུན་མཁྱེན་སངས་རྒྱས་འཕེལ། རྗེ་སངས་རྒྱས་རིན་ཆེན་རྣམས་ཀྱི་ན་བཟའི་དུམ་བུ། ངོར་ཆེན་དཀོན་མཆོག་ལྷུན་གྲུབ་ཀྱི་དབུ་ཞྭའི་དུམ་བུ། རྡོ་རྗེ་གདན་པ་ཀུན་དགའ་རྣམ་རྒྱལ་གྱི་སྐུ་བེམ། སྐུ་གཟན་སྐུ་ཤམ་རྣམས་ཀྱི་དུམ་བུ། ས་ལོ་ཐམས་ཅད་མཁྱེན་པའི་ཤངས་མཚལ། ཤངས་སྣབས། དབུ་ཞྭའི་ནང་དར། ཤངས་ཕྱིས། སྤུར་རས། སྐུ་རགས་ཁ་ཚར། ཕུར་པའི་སྲུང་འཁོར་དབུ་ཐོག་ཏུ་ཕུབ་པ་དབུའི་སྐུ་དྲག་ཡོད་པ་རྣམས་ཀྱི་དུམ་བུ་རྣམས་བཞུགས་སོ། །འདིར་སྨྲས་པ། འབྲེལ་ཚད་དོན་ལྡན་མུས་པ་ཆེན་པོ་ཡི། །སྐུ་བརྙན་དངོས་དང་འདྲ་བའི་ངོ་མཚར་ཅན། །གྲངས་མེད་བྱིན་རླབས་རིན་ཆེན་གཏེར་གྱུར་འདི། །ངག་དབང་ཀུན་དགས་དད་པའི་མཐུ་ལས་བསྐྲུན། །སྐྱོན་མེད་བླ་མ་དམ་པས་རྗེས་བཟུང་སྟེ། །ཟབ་རྒྱས་གདམས་པ་རྒྱ་མཚོའི་མཛོད་བཟུང་ནས། །དངོས་གྲུབ་ཐམས་ཅད་བླ་མ་ཁོ་ན་ལས། །གཞན་དུ་མི་རེ་དམ་པའི་རྣམ་ཐར་ཡིན། །ཚུལ་འདི་སྔོན་ཚེ་དཔྱོད་ལྡན་ཡོངས་ལ་གྲགས། །དེང་དུས་ཁོ་བོའི་སྤྱོད་ཡུལ་ལས་གཞན་གང་། །དེ་ཕྱིར་དམ་པའི་མགོན་གྱིས་ཉེར་བཟུང་ནས། །ཤེས་ནས་དད་པ་ཐོབ་འདི་སྐལ་བ་བཟང་། །ཞེས་པ་འདི་ནི། ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། རྗེ་བཙུན་བླ་མ་མུས་པ་ཆེན་པོ་དེ་ཉིད་ཟབ་མོ་ཆོས་དབྱིངས་སུ་མཉམ་པར་བཞག་པའི་ཚུལ་བསྟན་ནས་ལོ་ལྔ་ལོན་པ་ཆུ་ཁྱི་ཟླ་བ་ལྔ་པའི་རྗེ་བླ་མ་དེ་ཉིད་ཀྱི་དུས་དྲན་གྱི་མཆོད་པ་འབུལ་བ་ལ་ཁད་ཉེ་བའི་དཀར་པོའི་ཕྱོགས་ཀྱི་ཚེས་ལ། ཁྱབ་བདག་འཁོར་ལོའི་མགོན་པོ་དེ་ཉིད་ཀྱི་དངུལ་སྐུ་གསར་བཞེངས་ལ་གཟུངས་བཞུགས་དང་རབ་གནས་བགྱིས་པའི་ཉིན་ཡི་གེ་འདི་ཡང་བོད་ཀྱི་རྡོ་རྗེ་གདན་དཔལ་ས་སྐྱའི་བཞི་ཐོག་བླ་བྲང་དུ་སྦྱར་བའོ། །ཡི་གེ་པ་ནི་གདོང་དགའ་བ་གསོ་བ་རིག་པ་དང་ཡི་གེའི་འདུ་བྱེད་ལ་མཁས་པ་བསམ་པ་དོན་འགྲུབ་ཀྱིས་བགྱིས་སོ། །ལེགས་པར་བྱས་པའི་བསོད་ནམས་འདི་ཡི་མཐུས། །བདག་ཅག་དཔོན་སློབ་དུས་འདིར་ཚེ་རིང་ཞིང་། །བསམ་དོན་ཀུན་འགྲུབ་བསྟན་པ་རྒྱས་པ་དང་། །ཕྱི་མ་བདེ་བ་ཅན་དུ་སྐྱེ་བར་ཤོག །མངྒ་ལཾ།། ༈ །།དཔལ་ས་སྐྱ་པ་སྔགས་འཆང་ངག་དབང་ཀུན་དགའ་དབང་རྒྱལ་དང་། ཆོས་རྒྱལ་མཐུ་སྟོབས་དབང་པོ་སྐུ་མཆེད་ཀྱི་དགོངས་རྫོགས་དངུལ་གདུང་གསར་བཞེངས་ཀྱི་གཟུངས་བཞུགས་དཀར་ཆག་བཞུགས། །བླ་མ་དམ་པ་ཐམས་ཅད་ཀྱིས་དངོས་གྲུབ་ཐམས་ཅད་སྩལ་དུ་གསོལ།་་་་་སརྦ་སངྒུ་ར་ཝཿསརྦ་སིདྡྷིམྨེ་པྲ་ཡཙྪ། བསྟན་པའི་གསལ་བྱེད་སྔགས་འཆང་ཆོས་རྗེ་དང་། །གང་གི་རྒྱལ་ཚབ་འཇམ་དབྱངས་སྐུ་མཆེད་ཞབས། །རྒྱལ་བ་མུས་པ་ཆེན་པོར་གུས་བཏུད་ནས། །རྟེན་མཆོག་གསར་བཞེངས་གཟུངས་བཞུགས་དཀར་ཆག་བྲི། །དེ་ལ་འདིར་མྱོས་ལྡན་ཞེས་གྲགས་ས་མོ་ཡོས་ཀྱི་ལོ། ལྷ་མིའི་འདྲེན་པ་དཔལ་ལྡན་ས་སྐྱ་པ་སྔགས་འཆང་ངག་དབང་ཀུན་དགའ་དབང་རྒྱལ་གྱི་ནང་རྟེན་དུ་དངུལ་གདུང་རིན་པོ་ཆེ་ཕལ་ཐོག་ལྷག་ཙམ་དང་། བསྟན་པའི་སྦྱིན་བདག་ཆེན་པོ་ཆོས་རྒྱལ་བསོད་ནམས་མཐུ་སྟོབས་དབང་པོ་སྡེའི་དགོངས་རྫོགས་སུ་གོང་གི་དངུལ་གདུང་ལས་ཅུང་ཆུང་བའི་གདུང་རྟེན་ངོ་མཚར་ཅན། ཡང་བདག་པོ་ཕུན་ཚོགས་བསོད་ནམས་ལྷུན་གྲུབ་སྐུ་མཆེད་ཀྱི་དགོངས་རྫོགས་སུ་དམིགས་པའི་གདུང་རྟེན་ཁྱད་པར་ཅན་གཅིག་རྣམས་གསར་དུ་བཞེངས་པའི་སོ་སོའི་གཟུངས་བཞུགས་ཀྱི་བཞུགས་ཚུལ་ལ། སེམས་དཔའ་ཆེན་པོ་སྔགས་འཆང་ངག་དབང་ཀུན་དགའ་དབང་རྒྱལ་གྱི་ནང་རྟེན་དངུལ་གདུང་རིན་པོ་ཆེའི་གཟུངས་བཞུགས་ཀྱི་གཙོ་བོ་ལ་གཙོ་གཅེན་རིན་པོ་ཆེ་དེ་ཉིད་ཀྱི་གདུང་རུས་ཐམས་ཅད་མཆོད་རྟེན་བརྒྱ་རྩ་མ་དང་། སློབ་དཔོན་པདྨ་འབྱུང་གནས་ཀྱི་སྐུ་དང་། འཇམ་པའི་དབྱངས་ཀྱི་སྐུ། ཚེ་དཔག་མེད་ཀྱི་སྐུ་འབའ་ཞིག་སྤར་དུ་བཏབ་པ་ལ་ན་བཟའ་གསེར་དངུལ་གསོལ་བ་དང་། གཟུངས་གཞན་ཚ་ཚང་དང་བཅས་པས་སྐུའི་ནང་ཐམས་ཅད་གོ་མཚམས་མེད་པར་གཏམས་ནས་བཞུགས་པའི་ཡབ་རྗེ་སྦས་པའི་སངས་རྒྱས་སྔགས་འཆང་གྲགས་པའི་མཚན་ཅན་གྱི་གསེར་སྐུ་རྐང་གང་ལྷག་ཙམ་པ་ཞིག་དངུལ་གྱི་སྒོ་ཁྱིམ་དུ་ཀུན་གྱི་མངོན་གྱུར་དུ་བཞུགས་ཤིང་། ཆོས་རྒྱལ་ཆེན་པོ་བསོད་ནམས་མཐུ་སྟོབས་དབང་པོ་སྡེའི་ནང་རྟེན་གྱི་སྒོ་ཁྱིམ་དུ་སྔོན་སྔགས་འཆང་ཆེན་པོའི་དགོངས་རྫོགས་ཀྱི་རྟེན་བཞེངས་སྐབས་སུ་བཟོ་ཕུད་དུ་བཞེངས་པའི་སྔགས་འཆང་ཉིད་ཀྱི་སྐུ་རྐང་གང་ཙམ་པ་འཇམ་པའི་དབྱངས་དབང་པོའི་མཚན་ཅན་སྐུ་མཆེད་ཀྱིས་གཟུངས་བཞུགས་ཕྱག་ནས་མཛད་པའི་བྱིན་རླབས་ཀྱི་གཟི་འོད་འབར་བ་ཉིད་བཞུགས་སུ་གསོལ་ཞིང་། བདག་པོ་ཕུན་ཚོགས་བསོད་ནམས་ལྷུན་གྲུབ་སྐུ་མཆེད་ཀྱི་གདུང་རྟེན་གྱི་སྒོ་ཁྱིམ་དུ་རྒྱལ་བ་བྱམས་པའི་སྐུ་བོད་ལི་རྙིང་མ་སྔགས་འཆང་ཆེན་པོ་ཡབ་སྲས་ཀྱི་གཟིམ་ཆུང་མཆོད་བཤོམ་གྱི་རྟེན་གྲལ་ལ་བཞུགས་པའི་བྱིན་རླབས་ཅན་དེ་ཉིད་བཞུགས་ཤིང་། གཞན་ཡང་ཀྱེ་རྡོར་ལྷ་དགུའི་བུམ་སྐུ་རྒྱ་གར་མ་ངོ་མཚར་བཟོ་ཁྱད་ཅན་གཅིག སློབ་དཔོན་པདྨ། སྔགས་འཆང་ཆེན་པོ། བླ་མ་དཔལ་ལྡན་ཚུལ་ཁྲིམས་སོགས་བླ་མའི་སྐུ་དུ་མ་དང་། ཐུབ་པ། སྨན་བླ། སྤྱན་རས་གཟིགས། ཕྱག་རྡོར། བྱམས་པ། ཛམྦྷ་ལ། མཆོད་རྟེན་རྒྱ་གར་མ་མང་བ། རྣམ་རྒྱལ་སྐུ་སོགས་གསེར་སྐུ་དང་ལི་མའི་རིགས་ཆེ་ཆུང་འདྲེས་པ་བཞི་བཅུ་ཞེ་གསུམ། ཀྱེ་རྡོར་རྩ་རྒྱུད། བདེ་མཆོག་རྩ་བཤད། དུས་འཁོར་བསྡུས་རྒྱུད། རིག་པ་མཆོག་གི་རྒྱུད། དཔལ་མཆོག་དང་པོ། མཁའ་འགྲོ་རྒྱ་མཚོ། དེ་ཁོ་ན་ཉིད་བསྡུས་པ། ཐམས་ཅད་གསང་བ། རྡོ་རྗེ་རྣམ་འཇོམས་སོགས་གཟུངས་བསྡུས་པོ་ཏི་ཆེ་བ། དོན་ཞགས་ཆོ་ག་ཞིབ་མོ། སྤྱན་རས་གཟིགས་ཀྱི་རྒྱུད། གཤིན་རྗེ་གཤེད་ཀྱི་འཁོར་ལོ་ལས་ཐམས་ཅད་གྲུབ་པ། ཁམས་གསུམ་རྣམ་རྒྱལ་གྱི་རྒྱུད། སངས་རྒྱས་ཀྱི་མཚན་ལྔ་སྟོང་བཞི་བརྒྱ་པ། ཤེར་ཕྱིན་ཚུལ་བརྒྱ་ལྔ་བཅུ་པ། བརྒྱད་སྟོང་པ། མདོ་སྡུད་པ། གསེར་འོད་དམ་ཆེན། བདེ་མཆོག་སྐོར་གྱི་རྒྱ་གཞུང་མང་པོ་སོགས་མདོ་སྔགས་ཀྱི་གསུང་རབ་པོ་ཏི་ཉི་ཤུ་རྩ་གྲངས་ཤིག་བཞུགས་ཤིང་། བྲིས་ཐང་བྱིན་རླབས་ཅན་བཞུགས་པ་ལ། རྗེ་ས་ཆེན་ཡབ་སྲས་ཞལ་སྤྲོད་ལ་ལམ་འབྲས་བརྒྱུད་པ། གུར་མགོན་སོགས་འདོད་ལྷས་བསྐོར་བ། སྒོ་རུམ་སྒམ་ནག་ནས་སྤྱན་དྲངས་པ་རྗེ་བཙུན་སྐུ་མཆེད་ཀྱི་ཕྱག་ནས་བཞུགས་ངེས་པ་ན་བཟའ་དུ་མ་དང་བཅས་པ་གཅིག་དང་། སློབ་དཔོན་བསོད་ནམས་རྩེ་མོའི་ཐུགས་དམ་འཁྲུལ་མེད་བདེ་མཆོག་གི་བྲིས་ཐང་ཆེ་བ་གཅིག་བཞུགས་ཤིང་། གཞན་ཡང་སངས་རྒྱས་ཀྱི་འཕེལ་གདུང་རེ་རེ། བླ་མ་གོང་མའི་གདུང་རུས། གདུང་ཚ། ན་བཟའ། དབུ་ལོ་སོགས་ཀྱི་བྱིན་རླབས་འཛོམ་པའི་ཐུམ་བུ། དབུ་གཟུངས། བར་གཟུངས། པད་གཟུངས་རྣམས་བཞུགས་ཆེ་བ་ཆ་ཚང་རེ་གནོད་སྦྱིན་འཁོར་ལོའི་བར་དུ་བཞུགས་པ་ལ་ངེད་རང་རྡོ་རྗེ་འཛིན་པ་དཔོན་སློབ་བཅུ་ཕྲག་གཉིས་ལྷག་ཙམ་གྱིས་རབ་ཏུ་གནས་པ་ཚུལ་བཞིན་དུ་བགྱིས་པས། འགྲོ་བ་ལྷ་མི་ཀུན་གྱི་བསོད་ནམས་ཀྱི་ཞིང་དམ་པར་བཀྲ་ཤིས་དང་དགེ་ལེགས་ཀྱི་དཔལ་འབར་བར་བཞུགས་པ་ལགས། འདིར་སྨྲས་པ། ལེགས་བྱས་འདིའི་མཚོན་དུས་གསུམ་དགེ་བའི་མཐུས། །བདག་ཅག་དཔོན་སློབ་རྣམས་ཀྱི་འདི་ཕྱིའི་དོན། །ཡིད་བཞིན་འགྲུབ་ནས་སྲིད་པ་ཇི་སྲིད་པར། །སྔགས་འཆང་ཡབ་སྲས་བསྟན་པ་རྒྱས་བྱེད་ཤོག །ཧིསྟ་སུ་ཁཤྩ་ཀཱ་ར་བུདྡྷ་དེ་ཤ་བིསྟ་ར་བྷ་ཝ་སརྦ་སིདྡྷ་མྨེ་པྲ་ཡཙྪནྟུ།་་་་་ཕན་པ་ཡང་དག་པའི་འབྱུང་གནས་སངས་རྒྱས་ཀྱི་བསྟན་པ་རྣམ་པར་རྒྱས་པར་མཛོད། དངོས་གྲུབ་ཐམས་ཅད་བདག་ལ་རབ་ཏུ་སྩལ་དུ་གསོལ། སརྦ་མངྒ་ལཾ།།་་་་་ཐམས་ཅད་བཀྲ་ཤིས།། ༈ །།དངོས་གྲུབ་གླིང་གི་མགོན་ཁང་གི་འཕྲིན་བཅོལ་གྱི་ཡི་གེ་བཞུགས་པས་ཕྲིན་ལས་རྒྱས་པར་གྱུར་ཅིག །ཨོཾ་སྭསྟི་སིདྡྷྃ། མགོན་ཁང་དངོས་གྲུབ་གླིང་འདི་ཉིད་དཔལ་ལྡན་ས་སྐྱ་པའི་ཡབ་ཆོས་ལྷད་མེད་ཡང་ཕུར་གཉིས་ཀྱི་སྲུང་མ་ཆོས་སྐྱོང་དཀར་མོ་ཉི་ཟླ་དང་། བདུད་རྒྱལ་ཐོད་འཕྲེང་ཅན་མངོན་སུམ་དུ་བཞུགས་པའི་གནས་མཆོག་ཁྱད་པར་ཅན་ཡིན་པས་ན། བླ་མ་གོང་མ་རྣམས་ཀྱི་སྐུ་རིང་ལ་འཁོན་རོག་གི་ཐུགས་དམ་འཁྲུལ་མེད་དཀར་མོ་ཉི་ཟླའི་བྲིས་འབུར་གྱི་སྐུ། སྤྱན་གཟིགས་གཏོར་ཚོགས་དང་བཅས་བཞུགས་པ་ལ། དུས་ཕྱིས་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དབང་རིན་ཆེན་གྱིས་དཀར་མོ་ཉི་ཟླའི་བྲིས་ཐང་གསར་བཞེངས་མཛད་དེ། དེ་དང་དུས་མཉམ་དུ་ཁོ་བོ་ཅག་གི་ཡབ་རྗེ་ཆོས་ཀྱི་རྒྱལ་པོ་དེ་སྐུ་གཞོན་ནུའི་དུས་སུ་སྔགས་འཆང་ཆོས་ཀྱི་རྒྱལ་པོའི་བཀའ་བཞིན་ཕྱག་བཟོ་འདྲེས་མེད་གནང་བའི་ཐུགས་དམ་གཏོར་མ་ངོ་མཚར་ཅན་གྱི་གཟི་འོད་འབར་བ་འདི་ཉིད་འཛུགས་པར་མཛད་ཅིང་། དེ་རྗེས་སྔགས་འཆང་གྲགས་པའི་མཚན་ཅན་དེ་ཉིད་ཀྱིས་ཀྱང་མགོན་ཁང་གི་ལོགས་བྲིས་སོགས་ཞལ་བཀོད་ཕུལ་དུ་ཕྱིན་པ་མཛད་པ་དེ་དག་གི་ཞབས་འདེགས་དམིགས་ནས། དཀར་མོ་ཉི་ཟླའི་བྲིས་ཐང་རྙིང་མ་ཚོན་འཚོགས་མ་འཁོན་རོག་གི་ཐུགས་དམ་འཁྲུལ་མེད་རི་མོ་ངོ་མཚར་ཅན་བྱིན་རླབས་ཤིན་ཏུ་ཆེ་བ་འདི་ཉིད་དང་། གཞན་ཡང་ཕུར་སྲུང་བཅུ་གཉིས། རྡོ་རྗེ་ཕུར་པའི་དཀྱིལ་འཁོར་གྱི་སྒོ་མ་བཞི་དང་བཅས་པའི་བྲིས་ཐང་ལྔ་པོ་འདི། འཁོན་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས། བསྟན་པ་ཇི་སྲིད་གནས་ཀྱི་བར་དུ་མགོན་ཁང་དངོས་གྲུབ་གླིང་འདིར་བཞུགས་སུ་གསོལ་བ་ཡིན་པས། དོན་མ་གོ་འདྲས་བྲིས་ཐང་འདི་རྣམས་ཕྱི་འཁྱར་བྱས་པ་བྱུང་ན། དཀར་བདུད་ལྕམ་དྲལ་ཕུར་སྲུང་བཅུ་གཉིས་དང་བཅས་པས་ཚར་གཅོད་པའི་འཕྲིན་ལས་མཛོད་ཅིག །སརྦ་མངྒ་ལཾ། ཀལྱཱ་ན་ཝརྡྷནྟུ།། ༈ །དབུ་རྩེར་གསེར་འཕན་ཕུལ་བའི་དཀར་ཆག་བཞུགས། ཨོཾ་སྭསྟི་སིདྡྷྃ། བོད་ཀྱི་རྡོ་རྗེ་གདན་དཔལ་ས་སྐྱའི་གཙུག་ལག་ཁང་གི་གཙོ་བོ་དབུ་རྩེ་གསར་རྙིང་ན་བཞུགས་པའི་གསོལ་བ་བཏབ་ན་མཆོག་ཐུན་མོང་གི་དངོས་གྲུབ་བདེ་བླག་ཏུ་སྩོལ་བ་གདོན་མི་ཟ་བའི་ཡིད་ཆེས་ཅན་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་མཆོག་བགྲང་བ་ལས་འདས་པའི་དྲུང་དུ་མཆོད་རྫས་ཡིད་འཕྲོག་རིན་ཆེན་གསེར་གྱི་ལྷེབ་མོ་ལེབ་ཐགས་སུ་བྱས་པ་ལྟ་བུའི་གོས་འཕན་ངོ་མཚར་ཅན་བཅུ་ཕྲག་གསུམ་དང་། ལྔ་ཕྲག་གཅིག་གིས་ལྷག་པ་འདིས་གཙོས་པའི་མཆོད་རྫས་ཀྱི་བྱེ་བྲག་བསམ་གྱིས་མི་ཁྱབ་པ་འདི་དག དཔལ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་དད་གུས་ཆེན་པོས་ཀུན་ནས་བསླངས་ཏེ་འབུལ་ལ། བདག་གི་དུས་གསུམ་དགེ་བ་འདི་ཡི་མཐུས། །བདག་ཅག་དཔོན་སློབ་དུས་འདིར་ཚེ་རིང་ཞིང་། །བསམ་དོན་ཐམས་ཅད་ཡིད་བཞིན་འགྲུབ་པ་དང་། །ཕྱི་མ་བདེ་བ་ཅན་དུ་སྐྱེ་བར་ཤོག །བསམ་དོན་ཐམས་ཅད་ཡིད་བཞིན་འགྲུབ་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་མ་གྱུར་ཅིག །སརྦ་མངྒ་ལཾ།། ༈ །།བདེ་མཆོག་ཕོ་བྲང་གི་གཙུག་ལག་ཁང་མགོན་ཁང་དང་བཅས་པ་ཞིག་གསོ་བྱས་པའི་དཀར་ཆག་བཞུགས། ན་མོ་གུ་རུ་བཛྲ་དྷ་ར་ཤྲཱི་དྷརྨ་སྭ་མི་ཡེ་ན་མཿ རྡོ་རྗེ་འཆང་དངོས་མི་ཡི་གཟུགས་འཛིན་པའི། །ས་སྐྱའི་བླ་ཆེན་ཀུན་དགའ་སྙིང་པོ་དང་། །དེ་སྲས་མཁའ་སྤྱོད་དབང་པོ་བསོད་ནམས་རྩེ། །དཔལ་ལྡན་གྲགས་པའི་མཚན་རྣམས་ཕྱག་གི་གནས། །ཐུབ་དབང་གཉིས་པ་ས་སྐྱ་པཎ་ཆེན་དང་། །འཛམ་གླིང་བསྟན་པའི་མངའ་བདག་འཕགས་པའི་ཞབས། །ཁྱད་པར་བསྟན་པའི་ཉི་མ་སྔགས་འཆང་རྗེ། །ཀུན་དགའ་རིན་ཆེན་རྣམ་ཐར་བསམ་བཞིན་དད། །གང་གི་ཐུགས་སྲས་བསོད་ནམས་དབང་པོ་དང་། །སྔགས་འཆང་རྒྱལ་བའི་རྒྱལ་ཚབ་གྲགས་པའི་མཚན། །རིགས་ཀུན་ཁྱབ་བདག་མུས་པ་ཆེན་པོ་ལ། །གསོལ་བ་འདེབས་སོ་བྱང་ཆུབ་བར་དུ་སྐྱོབས། །ཞེས་མཆོད་པར་བརྗོད་ནས། འདིར་བོད་ཀྱི་རྡོ་རྗེ་གདན་དཔལ་ས་སྐྱའི་ཆོས་གྲྭ་ཆེན་པོའི་གནས་མཆོག་ཆུ་མིག་རྫིང་ཁའི་བླ་བྲང་བདེ་མཆོག་ཕོ་བྲང་འདི་ཉིད་སྔོན་སློབ་དཔོན་རིན་པོ་ཆེ་བསོད་ནམས་རྩེ་མོ་བདེ་བ་ཅན་དུ་གཤེགས་པའི་གཟིམ་ཁང་གི་ཤུལ་དུ། ས་ལོ་འཇམ་པའི་རྡོ་རྗེའི་བཀའ་བཞིན། སྔགས་འཆང་བསྟན་པའི་གསལ་བྱེད་ཆེན་པོ་ངག་དབང་ཀུན་དགའ་རིན་ཆེན་གྱིས་ཐུགས་དགོངས་རྣམ་པར་དག་པའི་སྒོ་ནས་གཙུག་ལག་ཁང་སྐྱེད་མོས་ཚལ་དང་བཅས་པ་སྔོན་མེད་གསར་དུ་བསྐྲུན་པར་མཛད་དེ། ལྷ་མིའི་བསོད་ནམས་ཀྱི་ཞིང་གཞན་ལས་ངོ་མཚར་ཆེ་བར་བཞུགས་པ་ལས། དུས་ཕྱིས་ལོ་མང་ལོན་པ་དང་། མེ་ཏོག་ར་བའི་ཉེར་མཁོའི་ཆུ་རྣམས་བཞུ་འཁྱགས་ཀྱི་དབང་ལས། ལྷ་ཁང་མགོན་ཁང་སོགས་ཤིན་ཏུ་ཉེན་པས་ཉམས་གསོའི་ཞབས་ཏོག་མི་བྱེད་ཀ་མེད་ཤར་བ་ནས། ས་སྐྱ་པ་ཤཱཀྱའི་དགེ་བསྙེན་པཎྜི་ཏ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། རྩ་བརྒྱུད་ཀྱི་བླ་མ་སྤྱི་དང་། ཁྱད་པར་སྔགས་འཆང་ཆོས་ཀྱི་རྒྱལ་པོ་ཡབ་སྲས་རྣམས་ཀྱི་དགོངས་པ་རྫོགས་པའི་ཕྱིར་ལྷག་བསམ་རྣམ་པར་དག་པས་ཀུན་ནས་བླང་སྟེ། ལྷ་ཁང་སྟེང་འོག་གི་ལོགས་ཀྱི་བྲིས་སྐུ་རྣམས་ལ་ཨརྒའི་ཆོ་ག་བླ་མའི་གསུང་རབ་ནས་འབྱུང་བ་བཞིན་བགྱིས་ཏེ། གཙུག་ལག་ཁང་གི་འགྲམ་རྩ་བ་ནས་བསླངས་ཏེ། བརྟན་ཞིང་བརྗིད་ཆགས་པ། ལྷུན་པོ་ལྟ་བུར་བགྱིས་པའི་བླ་མ་ལྷ་ཁང་དུ་བྲིས་སྐུ་སྔར་ཡོད་རྣམས་མ་ཉམས་པའི་སྟེང་། ཁ་སྐོང་གི་བླ་མའི་སྐུ་མང་པོ་དང་། བདེ་བ་ཅན་གྱི་ཞིང་བཀོད་སོགས་གསར་དུ་བཞེངས་ཏེ། བླ་མའི་སྐུ་བྲིས་འབུར་སྡོམ་པའི། ས་སྐྱ་པའི་ཡབ་ཆོས་བདེ་ཀྱཻ་གཉིས་ཀྱི་ཆོས་སྐོར་ཡོངས་རྫོགས་ཀྱི་བླ་མ་བརྒྱུད་པ་ཆ་ཚང་བ་བར་མ་ཆད་པ་བཞུགས་པར་བྱས་ཤིང་། མགོན་ཁང་དུ་ཡང་སྔར་ཀྱི་ལོགས་བྲིས་ཀྱི་སྐུ་རགས་བསྡུས་ཡོད་པ་རྣམས་ཉམས་མེད་ཀྱི་སྟེང་དུ། གུར་གྱི་མགོན་པོ། འདོད་ཁམས་ལྷ་མོ་གཙོ་འཁོར་ཡོངས་རྫོགས། ཞིང་སྐྱོང་བྲམ་ཟེའི་གཟུགས་ཅན་ཡུམ་ཆེན་བཞི་དང་བཅས་པ་དང་། མགོན་པོ་རང་གི་ཆོས་སྐོར་ཡོངས་རྫོགས་ཀྱི་བླ་མ་བརྒྱུད་པ་ཐམས་ཅད་ཀྱི་བྲིས་སྐུ་གསར་དུ་བཞེངས་ཏེ། ངེད་རང་རྡོ་རྗེ་འཛིན་པ་དཔོན་སློབ་རྣམས་ཀྱིས་རབ་ཏུ་གནས་པའི་ཆོ་ག་ཚུལ་བཞིན་དུ་བགྱིས་ཏེ། འགྲོ་བ་ལྷ་མི་ཀུན་གྱི་བསོད་ནམས་ཀྱི་ཞིང་མཆོག་ཏུ་གྱུར་པ་འདི་ནི། རྒྱ་གར་ལུགས་ལ་ཡུ་བཱ་ཞེས་བྱ་ཞིང་། རྒྱ་ནག་ལུགས་ལ་ཤིང་མོ་ཕག་གི་ལོ་གཙུག་ལག་ཁང་གི་འགྲམས་བཏིང་པ་ནས་བཟུང་འཕགས་པའི་ཡུལ་དུ་དྷཱ་རཿཞེས་གྲགས་ཤིང་། རྒྱ་ནག་པའི་མེ་ཕོ་བྱི་བའི་ལོའི་སྨིན་དྲུག་གི་ཟླ་བའི་དཀར་པོའི་ཕྱོགས་ཀྱི་ཚེས་བཅུ་ལ་གེགས་མེད་དུ་གྲུབ་པ་འདིས་འཕྲལ་དང་ཡུན་དུ་བདེ་ལེགས་སུ་གྱུར་ཅིག ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་ཅག་དཔོན་སློབ་དུས་འདིར་ཚེ་རིང་ཞིང་། །ཤིན་ཏུ་ལུས་བརྟས་དབང་པོ་རབ་གསལ་བས། །སྔར་བཞིན་ས་སྐྱའི་ཆོས་སྲིད་རྒྱས་བྱེད་ཤོག །རིགས་བརྒྱུད་གཙང་མ་ལོ་ཟླ་མ་འགྱངས་པར། །མྱུར་དུ་འབྱུང་ཞིང་དེ་དག་བརྒྱུད་བཅས་ཀྱིས། །སྔགས་འཆང་ཡབ་སྲས་བསྟན་པའི་རྒྱུན་འདི་ཉིད། །ལེགས་པར་འཛིན་ཞིང་གོང་ནས་གོང་འཕེལ་ཤོག །ཆོས་མེད་བདག་དང་བདག་ལ་ཡིད་གཏད་པའི། །གདུལ་བྱར་བཅས་རྣམས་ཕྱི་མ་ལྷན་ཅིག་པར། །ཞིང་མཆོག་བདེ་བ་ཅན་དུ་ལེགས་སྐྱེ་ཞིང་། །བསམ་ཡས་སྤྲུལ་པས་སྲིད་མཐར་བསྟན་འཛིན་ཤོག །ཤུ་བྷྃ་མསྟུ་སརྦ་ཛ་ག་ཏྃ།། ༈ །།བཞི་ཐོག་བླ་བྲང་གི་རིག་འཛིན་ལྷ་ཁང་དུ་མཁན་ཆེན་ཐམས་ཅད་མཁྱེན་པའི་སྐུ་འདྲ་རིན་པོ་ཆེ་སོགས་བཞེངས་པའི་གཟུངས་བཞུགས་ཀྱི་དཀར་ཆག་བཞུགས། ཨོཾ་སྭསྟི་སིདྡྷཾ། འདིར་སྣ་ཚོགས་ཞེས་པ་ཆུ་ཕོ་རྟའི་ལོ། དཔལ་ས་སྐྱའི་བཞི་ཐོག་བླ་བྲང་གི་རིག་འཛིན་བླ་མ་བརྒྱུད་པའི་ཁ་སྐོང་དུ། ངེད་རང་གི་འདྲ་འབག་ཅིག་དང་། མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ཀྱི་དགོངས་པ་རྫོགས་ཐབས་སུ་རྗེ་ཉིད་ཀྱི་འདྲ་སྐུ་ཞིག་བཞེངས་པའི། རྟེན་དེ་གཉིས་ཀྱི་གཟུངས་བཞུགས་ཐོར་བཀོད་པ་ལ། གཉིས་ཀ་ལ་སངས་རྒྱས་ཀྱི་འཕེལ་གདུང་གཉིས་རེ། དབུ་གཟུངས། ཐུགས་གཟུངས། བར་གཟུངས། པད་གཟུངས་སོགས་གནོད་སྦྱིན་འཁོར་ལོའི་བར་གྱི་གཟུངས་རྣམས་ཆ་ཚང་བ་རེ་རེ། ཡབ་རྗེ་ཆོས་ཀྱི་རྒྱལ་པོའི་དམ་རྫས་རིལ་བུ་ཁྲི་རྡོ་རེ། སྔགས་འཆང་ཆེན་པོ་དང་། འཇམ་དབྱངས་བསོད་ནམས་དབང་པོའི་དམ་རྫས་རིལ་བུ་སིལ་མ་ཐུམ་རེ། བླ་མ་གོང་མའི་དབུ་སྐྲ་ཀུན་འདུས་དང་། ན་བཟའ་ཀུན་འདུས། ཁྱད་པར་སྔགས་འཆང་ཆེན་པོ་དང་། ཡབ་རྗེ་ཆོས་ཀྱི་རྒྱལ་པོའི་གདུང་རུས་དང་། གྲུབ་མཆོག་བསོད་ནམས་དབང་པོའི་དབུ་ལོ། ཡབ་སྲས་དེ་གསུམ་གྱི་ན་བཟའ་སྟོབས་ཆེ་བ། རྗེ་མུས་ཆེན་གྱི་ཕྱག་ཕྲེང་བརྒྱ་རྩ་མ་ནས་ཕྱག་སྐོར་རེ་ཙམ་རེ་དང་། ན་བཟའི་དུམ་བུ་ཚན་ཆེ་བ། ངོར་ཆེན་རྡོ་རྗེ་འཆང་། ཡོངས་འཛིན་དཀོན་མཆོག་འཕེལ། རྗེ་ལྷ་མཆོག་སེང་གེ་སོགས་ངོར་པ་མཁན་རབས་ཕལ་ཆེར་གྱི་གདུང་ཚ་འཁྲུལ་མེད་བཅུ་གཅིག་རེ་སྐུ་གཉིས་ཆར་ལ་བཞུགས་ཤིང་། མཁན་ཆེན་ཐམས་ཅད་མཁྱེན་པའི་སྐུ་འདྲ་རིན་པོ་ཆེའི་ཐུགས་ཀར་རྗེ་དེ་ཉིད་ཀྱི་ཐུགས་རིལ་པོ་བྱོན་པ་མ་ཉམས་པ་དང་། སྐུ་ཤ་ལྟོས་ཆེ་བ་བྱོན་པ་གདུང་རུས་དང་ལྷན་ཅིག་ན་བཟས་བཏུམ་པ་ས་བྲོའི་བཞི་ཆ་ཙམ་གྱི་ཚད་དང་མཉམ་པ་བཞུགས་ཤིང་། རྗེ་ཉིད་ཀྱི་གདུང་ཚ་འཇམ་དབྱངས་དང་། ཚེ་དཔག་མེད་ཀྱི་སྐུ་དངུལ་གྱི་ན་བཟའ་གསོལ་བ་ལྔ་བཅུ་ང་བདུན། རྗེ་བྱམས་ཆེན་རབ་འབྱམས་པའི་སྐུ་འཕྱར་གོས་ལུ་ཧྃ་ལས་གྲུབ་པ་སྐུ་དྲེག་ཅན། རྗེ་མཁན་ཆེན་ཉིད་ཀྱི་སྐུ་ཚེ་གཏན་གང་བླ་མེད་ཀྱི་དབང་གནང་ཚད་དང་། ལས་གྲལ་མཛད་དུས་ཐམས་ཅད་སྐུ་ལ་རྒྱུན་བཞེས་མཛད་ཅིང་། མཐར་ཞིང་བརྗེས་དུས་སྐུ་གདུང་གི་ན་བཟར་ཕུལ་འདུག་པར། ཐུགས་དམ་གྲོལ་དུས་དབུ་གཙུག་འཕགས་པ་དང་བསྟུན་ཤངས་ནས་བྱང་སེམས་མང་དུ་བབས་པའི་རྗེས་དང་བཅས་ཤིང་། དྲི་བཟང་ཁྱད་པར་ཅན་དང་ལྡན་པའི་བྱིན་རླབས་ཅན་དེ་ཉིད་བུབས་མ་ཉམས་པ་དང་། རྗེ་ཉིད་ཀྱི་དབུ་ལོ་བུབས་དབུ་ཞྭ་པཎ་ཞྭ་གོས་ཆེན་ལས་བྱས་པ་སྐུ་དྲེག་ཅན་ཡོངས་རྫོགས། གདུང་རྟེན་རྒྱ་གར་མ་འགའ་ཤས་དང་བཅས་པ་བཞུགས་ཤིང་། ངེད་རང་གི་འདྲ་འབག་ལ་བྲིས་ཐང་བྱིན་རླབས་ཅན་འགའ་བཞུགས་པའི། ཐོག་མར་སྔགས་འཆང་ཆེན་པོའི་ཐུགས་དམ་ཕྱག་ནས་མ་རིག་འཛིན་བརྒྱུད་པའི་བྲིས་ཐང་བདུན་བཞུགས་པའི་གཙོ་ཐང་ལ་རྡོ་རྗེ་འཆང་། རྡོ་རྗེ་སེམས་དཔའ། པདྨ་འབྱུང་གནས། འཁོན་ཀླུའི་དབང་པོ། གཅུང་རྡོ་རྗེ་རིན་ཆེན། ཡི་དམ་རྡོ་རྗེ་གཞོན་ནུ། ས་ལོ་པད་སྡོང་ལ་སྐུ་ཁྱེལ་མཛད་པ་དང་། སེང་གེ་ལ་ཆིབས་པ་གཉིས། སྔགས་འཆང་ཉིད་རབ་བྱུང་གི་ཆ་ལུགས། ཉེ་གནས་ཀུན་ཚེ་དང་བཅས་པ། གཡས་དང་པོ་ལ་སྤྲིན་གསེབ་ནས་ས་ལོ་གཉིས། ཡི་དམ་ཀྱེ་རྡོར། འཁོན་ཤེས་རབ་ཡོན་ཏན། འཁོན་ཚུལ་ཁྲིམས་རྒྱལ་པོ། འཁོན་རྡོ་རྗེ་གཙུག་ཏོར། འཁོན་དགེ་སྐྱབས། རྗེ་ས་ཆེན། སྔགས་འཆང་ཆེན་པོ་སྔགས་ཆས་བཞེས་པ། ཉེ་གནས་ཀུན་ཚེ་དང་བཅས་པ། གཡོན་དང་པོ་ལ་རི་བྲག་གི་གསེབ་ན་ས་ལོ་གཉིས། ཡི་དམ་བདེ་མཆོག འཁོན་དགེ་མཐོང་། འཁོན་བལ་པོ། འཁོན་ཤཱཀྱ་བློ་གྲོས། འཁོན་ཤེས་རབ་ཚུལ་ཁྲིམས། སློབ་དཔོན་རྩེ་མོ། སྔགས་འཆང་ཉིད་སྔགས་ཆས་བཞེས་པ། ཉེ་གནས་ཀུན་ཚེ་དང་བཅས་པ། གཡས་གཉིས་པ་ལ། ས་ལོ་གཉིས། གཅིག་སྤྲིན་གསེབ་ཀྱི་ཁང་བཟང་ན་བཞུགས་ཤིང་། གཅིག་བྱས་འགྱུར་ན་བཞུགས་དུས་བར་སྣང་ལ་འཕུར་ནས་བྱོན་པའི་བཀོད་པ། ཡི་དམ་ཚེ་དཔག་མེད། ཆོས་རྗེ་ས་པཎ། བུ་ལུང་པ་ཀུན་རྡོར། ལོ་ཙཱ་བ་མཆོག་ལྡན། དགའ་ལྡན་པ་ཀུན་བསོད། གན་པ་རིན་རྒྱལ། སྔགས་འཆང་ཉིད་རབ་བྱུང་གི་ཆ་ལུགས། ཉེ་གནས་ཀུན་ཚེ་དང་བཅས། གཡོན་གཉིས་པ་ལ། ས་ལོ་གཉིས་ནམ་མཁའ་ན་པད་ཟླའི་གདན་ལ་བཞུགས་པ། ཡི་དམ་གཤེད་དམར། འཁོན་དཀོན་མཆོག་རྒྱལ་པོ། རྗེ་བཙུན་ཆེན་པོ། གཅུང་དཔལ་ཆེན་འོད་པོ། ཟངས་ཚ་བསོད་རྒྱལ། ཁའུ་པ་འོད་ལྡན་དཔལ། སྔགས་འཆང་ཉིད་རབ་བྱུང་གི་ཆ་ལུགས། ཉེ་གནས་ཀུན་ཚེ་དང་བཅས་པ། གཡས་གསུམ་པ་ལ། སྤང་དང་གཡའ་རིའི་ངོས་ལ་ས་ལོ་གཉིས། ཡི་དམ་རྡོ་རྗེ་རྣལ་འབྱོར་མ། ཆོས་རྒྱལ་འཕགས་པ། དཔལ་ལྡན་བླ་མ་དམ་པ། བླ་ཆེན་ཀུན་དགའ་རྒྱལ་མཚན། ཐེག་ཆེན་ཆོས་ཀྱི་རྒྱལ་པོ། བླ་མ་དཔལ་ལྡན་ཚུལ་ཁྲིམས། ངོར་ཆེན་རྡོ་རྗེ་འཆང་། ཆོས་སྐྱོང་དཀར་བདུད་ལྕམ་དྲལ། སྔགས་འཆང་ཉིད་རབ་བྱུང་གི་ཆ་ལུགས། ཉེ་གནས་ཀུན་ཚེ་དང་བཅས་པ། གཡོན་གསུམ་པ་ལ། ས་ལོ་ཆུང་བ་གཉིས་བྲག་སྟེང་དུ་བཞུགས་པ། གཙོ་བོ་ཆེ་བ་སེང་གེའི་ཁྲི་ལ་བཞུགས་པ། འཇམ་དབྱངས་ནམ་མཁའ་རྒྱལ་མཚན། པཎ་ཆེན་གྲགས་རྒྱལ། གློ་བོ་མཁན་ཆེན། བདག་ཆེན་རྒྱ་དཀར་བ། འཁོན་ནམ་མཁའ་བཀྲ་ཤིས། སྔགས་འཆང་ཉིད་རབ་བྱུང་གི་ཆ་ལུགས། བདག་ཆེན་ཀུན་དགའ་བསམ་འགྲུབ་དང་བསྒྲིགས་ནས་བཞུགས་པ། ཉེ་གནས་ཀུན་ཚེ་སོགས་འཁོར་སྐྱ་སེར་མང་པོ། རྟ་དྲེའུ། ཇ་གོས་དར་སོགས་ཀྱི་བཟོ་རྩེད་དུ་མ་དང་བཅས་པ་བྲིས་སྐུ་དེ་ཐམས་ཅད་ལ་རྒྱབ་གཟུངས་རྒྱས་པ། སྔགས་འཆང་ཉིད་ཀྱིས་ཕྱག་བྲིས་སུ་མཛད་པའི་ཝར་ཏུའི་ཡི་གེ་ཆུང་ལེགས་གྲས་ཤིག་དང་། ཐམས་ཅད་ཀྱི་མཇུག་ན་ཕྱག་བྲིས་དངོས་ཀྱི། ཐེག་ཆེན་ཆོས་ཀྱི་རྒྱལ་པོའི་སྐུ་གདུང་རིན་པོ་ཆེའི་སྒོམ་ཐག་གི་དར་ལ། པིར་འཛིན་རྒྱལ་པོ་ཆ་ཕྱི་བ་དཔལ་ལྡན་དང་། དབོན་རིན་ཆེན་བཀྲ་ཤིས། ཨ་འོ་ཆོས་འཕེལ་ཏེ་ཁུ་ཚན་གསུམ་གྱིས་བྲིས་བཀྲ་ཤིས། ཞེས་པ་རེ་རེ་ཡང་ཕྱག་བྲིས་སུ་མཛད་པའི་བྲིས་ཐང་དེ་རྣམས་དང་། ཡང་གཙོ་བོ་ན་རོ་མཁའ་སྤྱོད་ལ། ཨིནྡྲ་མཁའ་སྤྱོད། མཻ་ཏྲི་མཁའ་སྤྱོད། ཕག་མོ་དཀར་མོ། གྲུབ་ཆེན་ན་རོ་པ། རྗེ་རིན་ཆེན་ཆོས་འཕེལ་དཔོན་སློབ། པདྨའི་སྦུབ་ནས་ཁྱེའུ་ཞིག་སྟོད་ཉང་ངེ་བ་དང་བཅས་པ་ཡོད་པའི་བྲི་ཐང་། རྗེ་རིན་ཆེན་ཆོས་འཕེལ་གྱིས་བཞེངས་ནས་ཐུགས་དམ་རྟེན་རྒྱུན་རིང་མཛད་པ། ཕྱིས་རྗེ་ཆོས་དབང་ཕྱུག་དང་། རྗེ་ལོང་ར་བ་བརྒྱུད་པའི་མུས་ཆེན་འཁོར་ལོ་སྡོམ་པ་སངས་རྒྱལ་མཚན་དེ་ཉིད་ཀྱི་ཕྱག་ཏུ་བྱུང་བ་བདག་གི་ལག་ཏུ་བབས་པ་དེ་དང་། ཡང་མུས་ཆེན་སེམས་དཔའ་ཆེན་པོ་ཡན་ཆད་ཀྱི་ནཱ་རོ་མཁའ་སྤྱོད་ཀྱི་ཆོས་སྐོར་གྱི་བླ་མ་བརྒྱུད་པ་ཡོངས་རྫོགས་ཡོད་པའི་བྲིས་ཐང་བྱིན་རླབས་ཅན་གཅིག གཤེད་དམར་གྱི་བྲིས་སྐུ་རྒྱ་གར་མ་ཡིན་ངེས་ཤིག བདེ་བ་ཅན་གྱི་ཞིང་བཀོད་ཆེ་ཆུང་གཉིས་ལ། གཙོ་བོ་རྒྱལ་བ་འོད་དཔག་མེད་ལ། འཁོར་སྤྱན་རས་གཟིགས་དང་། ཕྱག་ན་རྡོ་རྗེ་གཉིས་ལྡེམ་གྱི་ཚུལ་དང་། གཞན་ཡང་སངས་རྒྱས་བྱང་སེམས། ཉན་ཐོས་སོགས་ཀྱི་སྐུ་བགྲང་བ་ལས་འདས་པ་བཞུགས་པའི་སྔོན་དུས་ཀྱི་བྲིས་ཐང་བྱིན་རླབས་ཅན་གཉིས་དང་། སྒོ་རུམ་སྒམ་ནག་གི་རྗེ་བཙུན་གོང་མའི་ཐུགས་དམ་མའི་གྲས་གཙོ་བོ་རྣམ་རྒྱལ་ལྷ་དགུ་ལ། གཞན་ཐུགས་རྗེ་ཆེན་པོ། ཐུབ་དབང་། ཁྱུང་ཁྲ་སོགས་ལྷ་ཞེ་གསུམ་ཙམ་ཡོད་པའི་སྦྱིན་བདག་ལ་རྗེ་ས་ཆེན་དང་། སློབ་དཔོན་རྩེ་མོ་གཉིས་མཚན་འཆང་འབྱར་བ་བཞུགས་པ་དེ་སོགས་བྲིས་ཐང་བྱིན་རླབས་ཀྱི་གཟི་འོད་འབར་བ་དེ་རྣམས་དང་། ཆོས་རྗེ་ས་པཎ་གྱི་གདུང་ཚྭ་ཐུབ་དབང་གི་སྐུ་ཇུ་ཚེ་མ། ཆོས་རྗེ་གློ་བོ་མཁན་ཆེན་གྱི་སྐུ་འདྲ་གསེར་སྐུ་ཕྱག་ནས་མ། སྔགས་འཆང་ཆེན་པོ་དབུ་སིལ་གནང་སྐབས། ཆོས་རྗེ་ཀུན་བཀྲས་ཀྱིས་ཕྱག་ཕྱི་ཞུས་པའི་ཞལ་རྒྱན་བུབས་མང་པོ་གཟུངས་རྫོངས་ལ་བཞུགས་པའི་སྔགས་འཆང་ཉིད་ཀྱི་སྐུ་ཕྱག་ནས་བརྒྱ་ཚར་བཞུགས་ངེས་ཤིག་དང་། གཞན་ཡང་མཆོད་རྟེན་རྒྱ་གར་མ། འོད་དཔག་མེད་དང་། ཚེ་དཔག་མེད་ཀྱི་གསེར་སྐུ་མང་པོ། སྔགས་འཆང་ཆེན་པོའི་རྣམ་ཐར་ཆེན་མོ་རྩོམ་དུས་ཀྱི་ཤོག་རིལ་ཡོངས་རྫོགས་རྣམས་བཞུགས་སོ། །སྐུ་བརྙན་འདི་དག་བཞེངས་པའི་ལེགས་བྱས་ཀྱིས། །མཚོན་པའི་བདག་གཞན་འགྲོ་བའི་བསོད་ནམས་མཐུས། །ལུས་ཅན་ཀུན་གྱི་ཉེས་ལྟུང་སྡིག་སྒྲིབ་ཀུན། །བྱང་ནས་ཤེས་རྒྱུད་ཁ་བ་དུང་འདྲར་ཤོག །དེ་ལ་བརྟེན་ནས་བདག་ཅག་དཔོན་སློབ་རྣམས། །ཚེ་རིང་ནད་མེད་དབང་པོ་གསལ་བ་སོགས། །བསམ་དོན་ཀུན་འགྲུབ་བསྟན་འགྲོའི་དོན་མཐའ་དག །མཐའ་རུ་ཕྱིན་ཅིང་རེ་སྨོན་ཀུན་འགྲུབ་ཤོག །ཕྱི་མ་ལྷན་ཅིག་བདེ་བ་ཅན་སྐྱེས་ནས། །ཕན་ཚུན་ངོ་ཤེས་བསམ་སྦྱོར་ཀུན་མཐུན་པས། །ས་ལམ་མྱུར་བགྲོད་རང་དོན་མཐར་ཕྱིན་ནས། །སྤྲུལ་པས་སྲིད་མཐར་བསྟན་པ་རྒྱས་བྱེད་ཤོག །ཅེས་པའི་དཀར་ཆག་སྨོན་ལམ་དང་བཅས་པ་འདི་ཡང་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱི་བློ་མཚོ་ལས་སོ། །འདིའི་ཡི་གེ་པ་ནི་ས་སྐྱར་སྐྱེས་པའི་བསམ་འགྲུབ་ལྷས་སྦྱིན་གྱིས་མགྱོགས་པར་བགྱིས་པ་འདིས་འཕྲལ་དང་ཡུན་དུ་དགེ་བར་གྱུར་ཅིག །ཀ་ལྱ་ན་ཝརྡྷནྟུ།། ༈ །།འཇམ་དབྱངས་མཐུ་སྟོབས་དབང་ཕྱུག་གི་དགོངས་རྫོགས་ཀྱི་རྟེན་བཞེངས་དུས་ཀྱི་རྟེན་གྱི་གཟུངས་བཞུགས་དཀར་ཆག་བཞུགས། །ཨོཾ་སྭསྟི་སིདྡྷྃ། ཐམས་ཅད་འདུལ་ཞེས་པ་མེ་མོ་ཕག་གི་ལོ་དཔལ་ས་སྐྱ་པ་ཆེན་པོ་གྲུབ་པའི་འཁོར་ལོ་བསྒྱུར་བ་འཇམ་པའི་དབྱངས་མཐུ་སྟོབས་དབང་ཕྱུག་གྲགས་པ་རྒྱལ་མཚན་དཔལ་བཟང་པོའི་དགོངས་པ་རྫོགས་ཐབས་སུ་སྐྱེས་ཆེན་དམ་པ་དེ་ཉིད་ཀྱི་ནང་རྟེན་དུ་རྒྱུ་རིན་པོ་ཆེ་དངུལ་ལས་གྲུབ་པའི་གདུང་རྟེན་ཕལ་ཐོག་གཉིས་ལྷག་ཙམ་ཡོད་པ་དང་། སྐུ་ཚབ་ལམ་འབྲས་བརྒྱུད་པའི་ཁ་སྐོང་དུ་གང་སྐུ་མདའ་གང་ལྷག་ཙམ། གཞན་ཡང་ལམ་འབྲས་བརྒྱུད་པའི་སྐུ་ཆུང་ངུ་ཡོངས་རྫོགས་ཞལ་གྲངས་ལྔ་བཅུ་རྩ་གྲངས་ཤིག་དང་། ཚེ་ལས་འདས་པ་ཨོ་རྒྱན་བསོད་ནམས་རྒྱལ་མོའི་དོན་དུ་འོད་དཔག་མེད་ཀྱི་གསེར་སྐུ་རྐང་གང་ལྷག་ཙམ་ཡོད་པ་རྣམས་ཆུ་སྟོད་ཟླ་བའི་དཀར་ཕྱོགས་ཀྱི་ཚེས་གཅིག་ཚུན་ལ་གེགས་མེད་དུ་གྲུབ་པའི་རྟེན་སོ་སོ་ལ་ནང་བཞུགས་པའི་ཐོ་ལ། ཐོག་མར་གདུང་རྟེན་རིན་པོ་ཆེ་ལ་སྟེང་གཟུངས། བར་གཟུངས། སྨད་གཟུངས་རྣམས་ཆ་ཚང་བཞུགས་ཆེ་བ་དང་། གདུང་ཚྭ་ལ་སྤྱན་སྔ་ཆོས་ཀྱི་སྤྱན་ལྡན་གྱི་སྐུ་གདུང་ལ་མཆོད་དགུ་མ་ཆེ་ཆུང་འདྲེས་པ་སུམ་ཅུ་སྐོར་དང་། མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ཀྱི་གདུང་ཚྭ་སྟོབས་ཆེ་བ། འཇམ་མགོན་གྲུབ་པའི་ཁྱུ་མཆོག་འཇམ་དབྱངས་མཐུ་སྟོབས་དབང་ཕྱུག་ཉིད་ཀྱི་གདུང་ཚ་ལ། སློབ་དཔོན་པདྨའི་སྐུ་སོ་གཅིག་འཇམ་དབྱངས་ཀྱི་སྐུ་བཅུ་དགུ། མཆོད་རྟེན་མཆོད་དགུ་མ་ཆེ་བ་དྲུག་ཅུ་རེ་བདུན། ཆུང་བ་བརྒྱ་དང་གཅིག ཚེ་དཔག་མེད་སོ་གཅིག་རྣམས་བཞུགས་ཤིང་། འཇམ་པའི་དབྱངས་དེ་ཉིད་ཀྱིས་སྐུ་ལ་རྒྱུན་རིང་བཞེས་པའི་གསོལ་སློག་བུབས་མ་ཉམས་པ། བདག་ཆེན་རིན་ཆེན་རྒྱལ་མཚན་གྱི་གསོལ་ཕོད་བུབས་མ་ཉམས་པ། ཡང་དག་པར་རྫོགས་པའི་སངས་རྒྱས་ཀྱི་འཕེལ་གདུང་། རྗེ་བཙུན་གོང་མ་ལྔ་སོགས་རྩ་བརྒྱུད་ཀྱི་བླ་མ་རྣམས་ཀྱི་གདུང་རུས། གདུང་ཐལ། ན་བཟའ་དུམ་བུ། དབུ་ལོ་སོགས་སྟོབས་ཆེ་བ། བྱིན་རླབས་ཀུན་འདུས་ཀྱི་ཚ་ཚ་བརྒྱ་རྩ་མ་གྲངས་མང་བ། འཇམ་པའི་དབྱངས་མཐུ་སྟོབས་དབང་ཕྱུག་དེ་ཉིད་ཀྱི་སྐུ་ཆོས་བུབས་མ་ཉམས་པ། སྤུར་སོལ། སྤུར་སྤོས། སྤུར་ཚྭ། སྤུར་རས་སོགས་སྟོབས་ཆེ་བ། བྲིས་ཐང་བྱིན་རླབས་ཅན་བཞུགས་པ་ལ། ཐེག་ཆེན་རིན་པོ་ཆེའི་བྲིས་སྐུ་ཏ་མིང་རྒྱལ་པོས་བཞེངས་པ་ཕྱག་ནས་མ། གཙོ་བོ་བིརྺ་པ་ལ། གྲུབ་ཐོབ་བརྒྱད་ཅུ་ཡོངས་རྫོགས་དང་། ཛམྦྷ་ལ། མི་གཡོ་བ། མགོན་པོ་ལྕམ་དྲལ་རྣམས་ཀྱིས་བསྐོར་བའི་དབུ་སྟེང་ན་རྡོ་རྗེ་འཆང་གཙོ་འཁོར་གསུམ། གཤེད་དམར་ཡབ་ཡུམ། ཕྱག་རྡོར། ཡི་དམ་ཁྲོ་བོའི་སྐུ་དང་བཅས་པ་སྦྱིན་བདག་ཆོས་རྒྱལ་འཕགས་པ་བཞུགས་པའི་འཕགས་པ་ཉིད་ཀྱི་ཕྱག་ནས་མ་བྱིན་རླབས་ཀྱི་གཟི་འོད་འབར་བ། ཀྱེ་རྡོར་འགྲེལ་པ་ལུགས་ཀྱི་དཀྱིལ་ཐང་རྒྱ་གར་མ་བསེ་སྟོན་ཀུན་རིག་གི་ཐུགས་དམ་མ་སྒོ་རུམ་སྒམ་ནག་ནས་སྤྱན་དྲངས་པའི་བྱིན་རླབས་ཅན་གཅིག ས་ལོ་ལ་བཀའ་དྲིན་ཆེ་བའི་བླ་མ་པཎ་ཆེན་མི་ཉག་རྡོ་རྗེའི་བྲིས་ཐང་སྨན་བླ་དོན་གྲུབ་པའི་ཕྱག་བྲིས་མ་ས་ལོ་ཡབ་སྲས་ཀྱི་ཕྱག་ནས་བཞུགས་པའི་གཙོ་བོ་ལ་མི་ཉག་རྡོ་རྗེ། སྟེང་དུ་རྗེ་བཙུན་གཡས་སུ་ཀྱེ་རྡོར། གཡོན་དུ་བདེ་མཆོག་ལཱུ་ཧི་པ། གཡས་འོག་ཏུ་མི་གཡོ་བ་དཀར་པོ། གཡོན་དུ་མི་གཡོ་བ་སྔོན་པོ། འོག་གཡས་གཡོན་དུ་གུར་མགོན་ལྕམ་དྲལ་རྣམས་ཀྱི་སྐུ་ཡོད་པའི་བྱིན་རླབས་ཅན་གཅིག ཡང་མཁས་གྲུབ་ཆོས་རིན་གྱི་ཐུགས་དམ་མ་འཇིགས་བྱེད་ལྷ་བཅུ་གསུམ་མའི་བྲིས་ཐང་གཙོ་འཁོར་ཡོངས་རྫོགས་བླ་མ་བརྒྱུད་པ་དང་བཅས་པའི་ལྷ་ཕྲན་ལ། གསང་འདུས། གུར་མགོན་ལྕམ་དྲལ། ཕྱག་དྲུག་ལྕམ་དྲལ། གཤེད་དམར། འཛམ་སེར་ནག འཇམ་དབྱངས། ཚེ་དཔག་མེད་སོགས་མང་དུ་ཡོད་པའི་བྱིན་རླབས་ཅན་གཅིག ཡང་འཇམ་དབྱངས་སང་རིན་དང་། བདག་ཆེན་རིན་ཆེན་རྒྱལ་མཚན་གྱི་ཕྱག་ནས་བཞུགས་པའི་གསེར་ཐང་། གཙོ་བོ་བདག་ཆེན་རིན་རྒྱལ་བ། དབུ་སྟེང་དུ་རྗེ་བཙུན་སངས་རྒྱས་རིན་ཆེན། དེའི་གཡས་སུ་འཇམ་དབྱངས་བསོད་ནམས་རྒྱལ་མཚན། གཡོན་དུ་འཇམ་དབྱངས་ཀུན་དགའ་བཀྲ་ཤིས། དཔུང་ཟུར་གཡས་སུ་འཇམ་དབྱངས། གཡོན་དུ་སྤྱན་རས་གཟིགས། འོག་ཟུར་གཡས་སུ་འཇམ་དབྱངས་ཀུན་དགའ་རྒྱལ་མཚན། གཡོན་དུ་འཇམ་དབྱངས་ཀུན་དགའ་བློ་གྲོས་དང་། རྗེ་ཡོན་ཏན་དཔལ་འབྱོར་རྣམས་ཡོད་པའི་བྱིན་རླབས་ཅན་གཅིག ཡང་སྔགས་འཆང་ཆེན་པོའི་བླ་མ་ཀུན་འདུས་ཀྱི་བྲིས་ཐང་སྔགས་འཆང་ཉིད་ཀྱི་ཕྱག་ནས་མང་དུ་བཞུགས་པའི་གཙོ་བོ་ལ་འཇམ་དབྱངས་ས་ལོ་ཆེན་པོ། དབུ་གཙུག་ན་འཇམ་དབྱངས་སངས་རིན། བིརྺ་པ། རྗེ་བཙུན། དེ་འོག་ན་ཡི་དམ་བདེ་ཀྱེ། ཕུར་པ། གུར་དྲག གཤེད་དམར་རྣམས་དང་། ས་ལོའི་གཡས་ན་བདག་ཆེན་ངག་པ། སྤྱན་སྔ་ངག་དབང་ཆོས་གྲགས། འཕགས་ཆེན་དཔལ་ལྡན་བཀྲ་ཤིས་གསུམ། གཡོན་དུ་འཇམ་དབྱངས་ནམ་མཁའ་སངས་རྒྱས། རྗེ་གྲོལ་མཆོག་ཞབས། མཁན་ཆེན་ལེགས་བློ་བ་གསུམ། ས་ལོའི་འོག་ན་ངོར་ཆེན་དཀོན་མཆོག་ལྷུན་གྲུབ། ངོར་པ་སངས་རྒྱས་སེང་གེ བདག་ཆེན་ཀུན་དགའ་བསམ་འགྲུབ། གཏེར་སྟོན་སྤྲུལ་སྐུ་གར་དབང་གནང་ཚེ་བ་དང་། འཕྲང་སྒོ་གཏེར་སྟོན་ཤེས་རབ་འོད་ཟེར་གཉིས། དེ་རྣམས་ཀྱི་འོག་ཏུ་སྦྱིན་བདག་སྔགས་འཆང་ཆོས་ཀྱི་རྒྱལ་པོ། འཇམ་དབྱངས་བསོད་ནམས་དབང་པོ། སྔགས་འཆང་གྲགས་པ་བློ་གྲོས་ཏེ་ཡབ་སྲས་གསུམ་རྒྱལ་ཡུམ་སྐུ་མཆེད་གཉིས་དང་བཅས་པ་ལ་སྐུ་འཁོར་མང་པོས་བསྐོར་བ་དང་། ཆོས་སྐྱོང་གུར་ལྕམ་དྲལ། བྲམ་གཟུགས། པུ་ཏྲ་དང་བཅས་པ་ཡོད་པའི་བྱིན་རླབས་ཅན་གཅིག འཇམ་དབྱངས་བསོད་ནམས་དབང་པོ་མཆེད་སྐུ་གཞོན་ནུའི་དུས་ཐུགས་དམ་གཏོར་བསྔོ་ཐོག་མ་རང་གནང་དུས་སྔགས་འཆང་ཆེན་པོས་གཞལ་བཀོད་ཕྱག་ནས་སོགས་མཛད་ནས་གནང་བའི་མགོན་པོའི་བྲིས་ཐང་བྱིན་རླབས་ཅན་གྱི་གཙོ་བོ་ལ་གུར་མགོན་ལྷ་བརྒྱད། བྲམ་གཟུགས། རྒྱུད་མགོན། འབྱུང་འདུལ། ཡི་དམ་བདེ་ཀྱེ། ཡང་ཕུར། གུར་དྲག གཞན་ཡང་དཀར་བདུད་ལྕམ་དྲལ། དུར་ཁྲོད་བདག་པོ། བྲན་བདུན་རྣམས་ཀྱིས་བསྐོར་བའི་དབུ་སྟེང་ན། ས་ལོ་དང་སྔགས་འཆང་ཆེན་པོ་རང་ཉིད་ཞལ་སྤྲོད་དུ་བཞུགས་པ་དང་། འོག་ཏུ་འཇམ་དབྱངས་སྐུ་མཆེད་སྐུ་འཁོར་དང་བཅས་པ་ཡོད་པའི་ཡེ་ཤེས་པ་བཞུགས་ངེས་གཅིག་རྣམས་བཞུགས་ཤིང་། འབུར་སྐུའི་རིགས་བཞུགས་པ་ལ། རྗེ་བཙུན་གྱི་སྐུ་འདྲ་ཕྱག་ནས་མ་རྐང་གང་ཙམ་རྗེ་བཙུན་གྱི་ཡུམ་གྱི་ཕྱི་རྟེན་ནས་བྱོན་པའི་བཟོ་རྒྱུན་རྙིང་མ་བྱིན་རླབས་ཅན་གཅིག ཆོས་རྗེ་གློ་བོ་མཁན་ཆེན་གྱི་སྐུ་འདྲ་རྗེ་དེ་ཉིད་ཀྱི་ཚེམས་བཞུགས་པའི་ངོ་མཚར་ཅན་གཅིག ཇོ་བོ་རྗེའི་སྐུ་འདྲ་ཤིང་སྐུ་རྒྱ་གར་མ་ཕྱག་ནས་འཁྲུལ་མེད་གཅིག ཐུབ་དབང་ཐོག་ཐུབ་མ་དང་། སློབ་དཔོན་གྱི་རྫ་སྐུ་གཏེར་མ་སློབ་དཔོན་ཉིད་ཀྱི་ཕྱག་ནས་བཞུགས་པ། ཐུགས་རྗེ་ཆེན་པོའི་སྐུ་ཧོར་སྐུ་དངུལ་ལས་གྲུབ་པ། སྒྲོལ་དཀར་ཚེ་བྱིན་མའི་དངུལ་སྐུ་བྱིན་རླབས་ཆེ་བ། ངོར་ཆེན་དཀོན་མཆོག་ལྷུན་གྲུབ་ཀྱི་སྐུ་འདྲ་ངོར་བྱང་འདྲེན་པས་བཞེངས་པ་ཕྱག་ནས་བརྒྱ་ཚར་བཞུགས་ངེས་གཅིག ཡང་ངོར་ཆེན་དེ་ཉིད་ཀྱི་ཕྱག་ནས་བཞུགས་པའི་གུར་གྱི་མགོན་པོའི་བསེ་འབག་གི་ཞལ་གདོང་ལ་དཔེ་བྱས་པའི་བྱིན་རླབས་ཅན་གཅིག ཡང་ངོར་ཆེན་དཀོན་མཆོག་ལྷུན་གྲུབ་ཀྱི་དངོས་སློབ་ཤྲཱི་བ་བློ་གྲོས་རྒྱལ་མཚན་གྱི་ཐུགས་དམ་མ་སྤུངས་སྐུ་ངོ་མཚར་ཅན་གྱི་གཙོ་བོ་སངས་རྒྱས་ཆོས་འཁོར་གྱི་ཕྱག་རྒྱ་མཛད་པ་ལ། སངས་རྒྱས་མི་འཁྲུགས་པ། འོད་དཔག་མེད། སྨན་བླ། ཀླུ་སྒྲུབ། སློབ་དཔོན་པདྨ། ཇོ་བོ་རྗེ། འཛམ་སེར་རྣམས་ཀྱིས་བསྐོར་བའི་དབུ་གཙུག་ཏུ་རིགས་བདག་རྡོ་རྗེ་སེམས་དཔས་མཚན་པ་དང་བཅས་པ་བཞུགས་ཤིང་། ཡང་གསུང་རབ་བཞུགས་པ་ལ། རྗེ་བཙུན་དང་འཕགས་པ་རིན་པོ་ཆེའི་བཀའ་འབུམ་ཐོར་བུ་བ་སྔོ་སྤོད་གསེར་མ་པོ་ཏི་གཅིག་དང་སྐྱ་སྤོད་གཅིག་རྣམས་བཞུགས་ཤིང་། ཡང་བརྒྱད་སྟོང་པ་སྔོ་སྤོད་གསེར་མ་བྱིན་རླབས་ཆེ་བ། ཡང་འཇམ་པའི་དབྱངས་མཐུ་སྟོབས་དབང་ཕྱུག་དེ་ཉིད་ཀྱི་སྐུ་འདྲ་ཆེ་བ་ལ། འཇམ་པའི་དབྱངས་དེ་ཉིད་ཞལ་བཞུགས་དུས་ངེད་རང་ལ་གནང་བའི་སྐུ་ཆོས་བུབས་མ་ཉམས་པ། རྒྱུན་པའི་ཕྱག་ཕྲེང་རག་ཤ་འཁྲུལ་མེད་རྗེ་རྡོ་རྗེ་འཆང་ཀུན་དགའ་བཟང་པོའི་སྤུར་རས་ལ་བཞེངས། རྡོ་རྗེ་འཆང་ཉིད་ཀྱི་བྲིས་སྐུ་སེམས་དཔའ་ཆེན་པོའི་ཕྱག་ནས་མའི་གོང་གཤམ་བསྒྲིལ་ཤིང་སོགས་གླིང་ཁ་མཁན་པོ་ན་རིམ་བཞིན་གྱི་སྐུ་དྲེག་འབྱར་མ། འཇམ་དབྱངས་བསོད་ནམས་དབང་པོའི་དབུ་ཞྭ་སྒོམ་ཞྭ་བུབས་མ་ཉམས་པ་རྣམས་བཞུགས་ཤིང་། སྐུ་དེ་ཉིད་དང་། འོད་དཔག་མེད། ལམ་འབྲས་བརྒྱུད་པའི་སྐུ་ཆུང་གྲ་སོགས་ཐམས་ཅད་ལ་སྟོད་གཟུངས། བར་གཟུངས། པད་གཟུངས་རྣམས་ཆ་ཚང་རེ་རེ། སངས་རྒྱས་ཀྱི་འཕེལ་གདུང་། བླ་མ་གོང་མའི་གདུང་ཚྭ། གདུང་རུས། དབུ་ལོ། ན་བཟའ། བདུད་རྩི་རིལ་བུ་ཁྲི་རྡོ། སྟོང་རྡོ། བརྒྱ་རྡོ་སོགས་གྲངས་མང་བ། རྟེན་འདམ་དཔེ་བྲལ་མའི་དུམ་བུ་སོགས་མདོར་ན་གདུང་རྟེན་དང་། སྐུ་ཆེ་ཆུང་དེ་ཐམས་ཅད་བྱིན་རླབས་ཀྱི་གར་བུ་ལུགས་སུ་བཞུགས་པ་ལ། ངེད་རང་བསྙེན་སོང་དཔོན་སློབ་རྡོ་རྗེ་འཛིན་པ་བཅུ་ཕྲག་གཉིས་ལྷག་ཙམ་གྱིས་ཡི་དམ་ཀྱེ་རྡོ་རྗེ་ལ་བརྟེན་པའི་རབ་ཏུ་གནས་པའི་ཆོ་ག་ཉིན་གང་ལ་སྨིན་རྒྱས་སུ་བགྱིས་ཏེ་བྱིན་རླབས་ཀྱི་གཟི་འོད་ཀྱི་དཔལ་འབར་བར་བསྟན་འགྲོའི་དོན་དུ་ཇི་སྲིད་བསྐལ་པ་གནས་ཀྱི་བར་དུ་བཞུགས་སུ་གསོལ་བ་འདི་ལ་བརྟེན་ནས་རྩ་བརྒྱུད་ཀྱི་བླ་མ་རྣམས་ཀྱི་དགོངས་པ་ཆོས་དབྱིངས་སུ་རྫོགས་ཤིང་། བདག་ཅག་རྣམས་ཀྱི་རྒྱུད་ལ་བྱིན་རླབས་ཞུགས་ནས་འདིའི་དོན་ཐམས་ཅད་ཡིད་བཞིན་དུ་འགྲུབ་པའི་རྒྱུར་གྱུར་ཅིག འདིར་འབད་དགེ་བས་བདག་གཞན་འགྲོ་ཀུན་གྱིས། །དུས་གསུམ་བསགས་པའི་སྡིག་སྒྲིབ་ཀུན་བྱང་ནས། །དུས་འདིར་ཚེ་རིང་ནད་མེད་བསམ་དོན་ཀུན། །འགྲུབ་ནས་ས་སྐྱའི་བསྟན་པ་ཆེར་རྒྱས་ཤིང་། །ཕྱི་མ་དཔོན་སློབ་ལྷན་ཅིག་དག་པའི་ཞིང་། །བདེ་བ་ཅན་དུ་སྐྱེས་ནས་གང་འདུལ་གྱི། །སྤྲུལ་པས་སྲིད་མཐའི་བར་དུ་བསྟན་པའི་རྒྱུན། །སྤྱི་དང་བྱེ་བྲག་ཐམས་ཅད་རྒྱས་བྱེད་ཤོག །དེ་ལ་བརྟེན་ནས་དཔལ་ལྡན་ས་སྐྱ་པའི། །ཆོས་དང་སྲིད་ཀྱི་འཕྲིན་ལས་རྒྱ་ཆེན་པོ། །འཛིན་མའི་ཁྱོན་འདི་མ་ལུས་ཁྱབ་གྱུར་ནས། །འགྲོ་ཀུན་བདེ་སྐྱིད་དཔལ་ལ་སྤྱོད་གྱུར་ཅིག །ཅེས་པའི་རྟེན་གྱི་གཟུང་བཞུགས་ཀྱི་དཀར་ཆག་ཉུང་ངུ་འདི་ཡང་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་ཡུད་ཙམ་ཞིག་ལ་བྲིས་པའི་ཡི་གེ་པ་ནི་ཤབ་སྟོད་པ་བཀྲ་ཤིས་དོན་གྲུབ་ཀྱིས་བགྱིས་སོ། །སརྦ་མངྒ་ལཾ།། ༈ །།གདན་ས་ཆེན་པོའི་བླ་མ་གོང་མ་རྣམས་ཀྱི་དུས་ཆེན་དཀྱིལ་འཁོར་སྒྲུབ་མཆོད་ཀྱི་སྐབས་བཤད་ལས་པ་རྣམས་ཀྱིས་ལེགས་བཤད་ཀྱི་ཡིག་ཆ་གང་གི་སྟེང་ནས་བཤད་པ་འབུལ་བའི་བསྟན་བཅོས་ཀྱི་ཐོ་ཡིག་མུན་སེལ་ཡར་ངོའི་ཟླ་བ་ཞེས་བྱ་བ་བཞུགས། ཨོཾ་སྭསྟི་སིདྡྷཾ། གདན་ས་ཆེན་པོ་འདི་ཉིད་ཀྱི་བླ་མ་གོང་མའི་དུས་ཆེན་དཀྱིལ་འཁོར་སྒྲུབ་མཆོད་རྣམས་ཀྱི་སྐབས། དཔོན་སློབ་རྣམས་གསོལ་བ་བཞེས་པའི་བར་ལ་བཤད་ལས་བྱེད་མི་རྣམས་ཀྱིས་བཤད་པ་གང་གི་སྟེང་ནས་འབུལ་བའི་ཡིག་ཆ་ཐོར་བཏབ་པ་ལ། ཐོག་མར་ཆོ་འཕྲུལ་ཟླ་བའི་སྒྲུབ་མཆོད་ཀྱི་དུས། ངེད་རང་གིས་བྱས་པའི་གསུང་ངག་ཆོས་འབྱུང་ཆེན་མོ་ལེགས་བཤད་འདུས་པའི་རྒྱ་མཚོ། ལམ་འབྲས་ཆོས་འབྱུང་ཚིགས་བཅད་མ། ཀྱཻ་རྡོར་ཡབ་ཡུམ་གྱི་སྒྲུབ་ཐབས་ཀྱི་རྣམ་བཤད་ཆེན་མོ་དགྱེས་རྡོར་ཆོས་ཀུན་གསལ་བའི་ཉིན་བྱེད། བདག་མེད་བསྟོད་པའི་གཞིབ་མཆན་ཁོག་ཕུབ་དང་བཅས་པ། ཡབ་རྐྱང་གི་སྒྲུབ་ཐབས་རྣམ་བཤད་འཇམ་དབྱངས་དགོངས་རྒྱན། གྲུབ་མཆོག་བསོད་ནམས་དབང་པོའི་རྣམ་ཐར་དགོས་འདོད་འབྱུང་བའི་ཆུ་གཏེར་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་གཉིས་པའི་སྒྲུབ་མཆོད་ཀྱི་དུས། ངེད་རང་གིས་བྱས་པའི་ངོར་རྫོང་གི་གྲུབ་མཐའི་ཤན་འབྱེད་ལུགས་གཉིས་གསལ་བའི་ཉིན་བྱེད། ཀྱཻ་རྡོར་རྩ་སྔགས་ཀྱི་རྣམ་བཤད་ཟབ་དོན་རྒྱས་པའི་ཉིན་བྱེད། ཚུལ་གསུམ་མཛེས་རྒྱན་དང་། ལྗོན་ཤིང་མཛེས་རྒྱན་གྱི་ཁོག་ཕུབ་གཉིས། རྩ་རྒྱུད་བརྟག་གཉིས་ཀྱི་ཁོག་ཕུབ་རྒྱུད་འགྲེལ་སྒོ་བརྒྱའི་ལྡེ་མིག ཀྱཻ་རྡོར་རྒྱུད་གསུམ་གྱི་དོན་འགྲེལ་ཟིན་བྲིས་རིན་ཆེན་གཏེར་མཛོད། དམ་ཚིག་གི་རྣམ་བཤད་རིག་སྔགས་ཀྱི་འདུལ་བ་རྣམ་པར་འབྱེད་པ་འཁྲུལ་སྤོང་མཛེས་རྒྱན། ས་སྐྱ་པའི་གསུང་རབ་ལ་འཇུག་ཚུལ་ཆོས་སྒོ་ཕྱོགས་བརྒྱར་རིང་དུ་ཕྱེ་བ་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཟླ་བ་གཉིས་པའི་མཇུག་གི་ཕུར་བཟློག་སྐབས། ངེད་རང་གིས་བྱས་པའི་བཟློག་གཞུང་གི་རྣམ་བཤད་བདུད་སྡེ་འཇོམས་པའི་ཡེ་ཤེས་ཀྱི་མེ་ཆེན་དང་། བསམ་ཡས་ཀྱི་གཙུག་ལག་ཁང་དང་བཀའ་སྲུང་གི་བྱོན་ཚུལ་ཆོས་སྐྱོང་དགྱེས་པའི་ཡིད་འཕྲོག་ལྷའི་རོལ་མོ་གཉིས་ཀྱི་སྟེང་ནས་ཟོར་ལས་པ་རྣམས་ཀྱིས་རིམ་པ་བཞིན་བཤད་པ་ཁོར་ཡུག་ཏུ་འབུལ། ཧོར་ཟླ་བཞི་པའི་སྒྲུབ་མཆོད་ཀྱི་སྐབས། ངེད་རང་གིས་བྱས་པའི་བདེ་མཆོག་གི་ཆོས་འབྱུང་བདེ་མཆོག་ཆོས་ཀུན་གསལ་བའི་ཉིན་བྱེད། འཁོར་ལོ་བདེ་མཆོག་ལཱུ་ནག་དྲིལ་གསུམ་གྱི་སྒྲུབ་ཐབས་ཀྱི་རྣམ་བཤད་རྣལ་འབྱོར་གསང་མཐའི་བསྟན་པ་རྒྱས་པའི་ཉིན་བྱེད། དུས་འཁོར་ཆོས་འབྱུང་ཆེན་མོ་ངོ་མཚར་དད་པའི་ཤིང་རྟ། དཔལ་དུས་ཀྱི་འཁོར་ལོའི་རྒྱུད་མན་ངག་འཆད་པ་ལ་ཉེ་བར་མཁོ་བའི་བསྟན་བཅོས་ཆེན་པོ་དུས་འཁོར་བསྟན་པའི་མཛེས་རྒྱན། ཡབ་རྗེ་ཆོས་ཀྱི་རྒྱལ་པོའི་རྣམ་ཐར་བྱིན་རླབས་ཆར་འབེབས་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་ལྔ་པའི་སྒྲུབ་མཆོད་དུས། རྗེ་མུས་ཆེན་གྱི་རྣམ་ཐར་ཆེན་མོ་སརྒ་གསུམ་པ། རྣལ་འབྱོར་མའི་བསྐྱེད་རིམ་གྱི་རྣམ་བཤད་མཁའ་སྤྱོད་ལམ་བཟང་གསལ་བའི་ཉིན་བྱེད། རྒྱལ་བའི་རྟོགས་བརྗོད་དཔག་བསམ་འཁྲི་ཤིང་གི་དོན་འགྲེལ་ཚོགས་གཉིས་བསམ་འཕེལ་ནོར་བུའི་ཕྲེང་མཛེས། རྣལ་འབྱོར་རྒྱུད་ཀྱི་ཆོས་འབྱུང་ཡོ་ག་ཆོས་ཀུན་གསལ་བའི་ཉིན་བྱེད། ཀུན་རིག་གི་ཆོ་གའི་རྣམ་བཤད་གཞན་ཕན་མཐའ་ཡས་ཀྱི་གཞུང་དོན་གསལ་བའི་སྒྲོན་མེ། གཞན་ཕན་མཐའ་ཡས་ཀྱི་ལུང་སྦྱོར་རིན་ཆེན་ཕྲེང་བ་སྟེ་ངེད་རང་གིས་བརྩམས་པའི་བསྟན་བཅོས་དེ་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་དྲུག་པའི་ཚེས་བཞིའི་དགེ་ཚའི་སྐབས་དང་། སྒྲུབ་མཆོད་ཀྱི་དུས། སྔགས་འཆང་ཆེན་པོས་མཛད་པའི་རབ་གནས་དངོས་གྲུབ་འབྱུང་བའི་རྣམ་བཤད་རབ་གནས་བསྟན་པ་རྒྱས་པའི་ཉིན་བྱེད། སྤྱི་རྣམ་ཆེན་མོ་མདོ་སྔགས་བསྟན་པ་རྒྱ་མཚོའི་སྒོ་འབྱེད། ངེད་རང་གིས་བརྩམས་པའི་བསྟན་བཅོས་དེ་གཉིས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་བདུན་པའི་སྒྲུབ་མཆོད་སྐབས། ངེད་རང་གིས་བརྩམས་པའི་རྡོ་རྗེ་ཕུར་པའི་སྒྲུབ་ཐབས་ཀྱི་རྣམ་བཤད་ཆེན་མོ་འཕྲིན་ལས་ཀྱི་པདྨོ་རབ་ཏུ་རྒྱས་པའི་ཉིན་བྱེད། རོལ་མོའི་བསྟན་བཅོས་ཀྱི་རྣམ་བཤད་སྙན་པའི་སྒྲ་དབྱངས་བློ་གསལ་ཡིད་འཕྲོག སྔགས་འཆང་ཆོས་ཀྱི་རྒྱལ་པོའི་རྣམ་ཐར་ཆེན་མོ་ངོ་མཚར་རྒྱ་མཚོ། མགོན་པོའི་ཆོས་འབྱུང་ཆེན་མོ་བསྟན་སྲུང་ཆོས་ཀུན་གསལ་བའི་ཉིན་བྱེད། ས་སྐྱ་པའི་གདུང་རབས་ཆེན་མོ་ངོ་མཚར་རིན་པོ་ཆེའི་བང་མཛོད་དགོས་འདོད་ཀུན་འབྱུང་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་དགུ་པའི་སྒྲུབ་མཆོད་ཀྱི་དུས། ངེད་རང་གིས་བརྩམས་པའི་གསང་འདུས་ཆོས་འབྱུང་གསང་འདུས་ཆོས་ཀུན་གསལ་བའི་ཉིན་བྱེད། སྔགས་འཆང་ཆེན་པོས་མཛད་པའི་གསང་འདུས་མི་བསྐྱོད་པའི་སྒྲུབ་ཐབས་ཀྱི་རྣམ་བཤད་ངེས་དོན་འཕྲིན་ལས་རྒྱ་མཚོའི་འབྱུང་གནས། གཤིན་རྗེ་གཤེད་སྐོར་གྱི་ཆོས་འབྱུང་འཇམ་དཔལ་ཆོས་ཀུན་གསལ་བའི་ཉིན་བྱེད། རྡོ་རྗེ་འཇིགས་བྱེད་ཀྱི་སྒྲུབ་ཐབས་རྣམ་བཤད་བདུད་སྡེ་འཇོམས་པའི་རྡོ་རྗེའི་མེ་འོད་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་བཅུ་པའི་མགོན་པོ་དྲུག་ཅུ་པའི་གཏོར་བཟློག་སྐབས་ཟོར་ལས་པ་སུ་ཡིན་དེས། ངེད་རང་གིས་བརྩམས་པའི་དྲུག་ཅུ་པའི་དྲིས་ལན་ལོག་རྟོག་འཇོམས་པའི་ལྷ་དབང་རྡོ་རྗེའི་སྟེང་ནས་རིམ་པ་བཞིན་དབུ་ཞབས་རྫོགས་པའི་བཤད་པ་ཁོར་ཡུག་ཏུ་འབུལ། ཧོར་ཟླ་བཅུ་གཅིག་པའི་དུས་མདོས་ཆེན་མོའི་མདོས་རྒྱག་གྲུབ་པའི་བཞུགས་གྲལ་སྐབས་དང་། བཀྲ་ཤིས་ལོ་གསར་ཆེན་མོའི་སྐབས་རྣམས་སུ། མགོན་པོའི་ཆོས་འབྱུང་། ས་སྐྱ་པའི་གདུང་རབས་སོགས་སྔར་སྨོས་པའི་ལེགས་བཤད་དེ་རྣམས་གང་རིགས་དང་། བྲིས་ཐང་གཙོ་བསྡུས་ཆེན་མོ། རྡོ་རྗེ་ཕྲེང་བ་ནས་བཤད་པ་སོགས་ཀྱི་དཀྱིལ་འཁོར་བདུན་ཅུ་རྩ་གསུམ་བཞུགས་པའི་བྲིས་ཐང་། རིག་འཛིན་བླ་མ་བརྒྱུད་པའི་ཁ་སྐོང་གི་བླ་མའི་སྐུ་བརྙན་སོགས་ངོ་མཚར་གསར་དུ་སྤེལ་བའི་དཀར་ཆག་སོ་སོ་ལ་ཡང་དཔྱོད་ལྡན་རྣམས་ཀྱིས་ལེགས་བཤད་ཀྱི་དགའ་སྟོན་དུ་སྤེལ་ན་རང་གཞན་ཀུན་ལ་བསོད་ནམས་ཀྱི་ཚོགས་དཔག་ཏུ་མེད་པ་བསྐྱེད་ཅིང་། བསྟན་པ་རིན་པོ་ཆེའི་ཞབས་འདེགས་སུ་འགྱུར་ཏེ་འཇིག་རྟེན་གྱི་ཁམས་འདིར་བཀྲ་ཤིས་དང་བདེ་ལེགས་ཀྱི་དཔལ་འབར་བར་འགྱུར་རོ། །ཞེས་པ་འདི་ཡང་རང་གིས་གསར་དུ་བརྩམས་པའི་ས་སྐྱ་པའི་ཡབ་ཆོས་རྡོ་རྗེ་ཕུར་པ། བདེ་ཀྱཻ་གསང་གསུམ། ཡོ་ག་ཆོས་སྐྱོང་དང་བཅས་པའི་བསྟན་པའི་རྒྱུན་ལ་ཕན་ངེས་ཀྱི་ལུགས་ཀྱི་བསྟན་བཅོས་ཆེན་པོ་དེ་རྣམས་ལ་བཤད་པའི་རྣམ་དབྱེ་ཤེས་པའི་ཕྱིར་དང་། བླ་མ་གོང་མ་རྣམས་ཀྱི་རྣམ་ཐར་ཐོས་པས་བཀའ་དྲིན་རྗེས་སུ་དྲན་པའི་དད་པ་དང་བྱིན་རླབས་འབྱུང་བའི་སླད་དུ། ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་རིགས་ཀྱི་བུ་ངག་དབང་བསོད་ནམས་དབང་ཕྱུག་སོགས་རང་དང་སྐལ་བ་མཉམ་པ་རྣམས་ལ་ཕན་པར་བསམས་ནས། བྱ་ལོ་ས་ག་ཟླ་བའི་དཀར་པོའི་ཕྱོགས་ཀྱི་ཚེས་ལ་བཞི་ཐོག་བླ་བྲང་དུ་སྦྱར་བ་འདིས་ཀྱང་བསམ་པ་ཐམས་ཅད་ཡིད་བཞིན་དུ་འགྲུབ་པར་གྱུར་ཅིག ཅེས་པའི་ཡི་གེ་པ་ནི་ཤབ་སྟོད་པ་བཀྲ་ཤིས་དོན་གྲུབ་བོ།། །།སརྦ་མངྒ་ལཾ།། ༈ །།དཔལ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་རང་ལོ་སོ་བརྒྱད་ཡན་ལ་མགོན་པོའི་བསྙེན་པ་སོང་ཐོ་བཞུགས། ཀྱེ་རྡོ་རྗེའི་གཞི་བསྙེན་དུས་ཡི་གེ་བདུན་མ་འབྲུ་འབུམ་ཁ་སྐོང་དང་བཅས་པ་དང་། བཞི་ཐོག་བླ་བྲང་གི་མཁའ་སྤྱོད་དུ་ཡི་གེ་བདུན་མ་འབྲུ་འབུམ་ཁ་སྐོང་དང་བཅས་པ། གླིང་དགའ་བདེ་བ་ཅན་གྱི་བླ་མ་གོང་མ་ན་རིམ་གྱིས་གཟིམ་ཆུང་མཛད་པའི་གཟིམ་ཁང་དེ་ཉིད་དུ་འབུམ་ཕྲག་བཞི་ཁ་སྐོང་དང་བཅས་པ། བདེ་མཆོག་ཕོ་བྲང་གི་སྔགས་འཆང་ཆེན་པོའི་གཟིམ་ཆུང་བདེ་བ་ཅན་དུ་ཡི་གེ་བདུན་མ་ཁྲི་ཕྲག་བདུན་ཁ་སྐོང་དང་བཅས་པ། ཡང་བདེ་མཆོག་ཕོ་བྲང་གི་གཙུག་ལག་ཁང་དུ་ཡི་གེ་བདུན་མ་འབྲུ་འབུམ་ཁ་སྐོང་དང་བཅས་པ། ཡང་བདེ་མཆོག་ཕོ་བྲང་གི་གསང་བའི་མགོན་ཁང་དུ་ཡི་གེ་བདུན་མ་ཁྲི་ཕྲག་བཞི་དང་། ཡང་དེ་ཉིད་དུ་ཁྲི་ཕྲག་བདུན་ཁ་སྐོང་དང་བཅས་པ། ཡང་བདེ་མཆོག་ཕོ་བྲང་གི་མགོན་ཁང་ཆེན་མོར་ཡི་གེ་བདུན་མ་འབུམ་ཕྲག་བཅུ་བཞི་ཁ་སྐོང་དང་བཅས་པ། མགོན་པོའི་སྦྱིན་སྲེག་བྱས་དུས་ཁྲི་ཕྲག་བདུན་ཁ་སྐོང་དང་བཅས་པ་རྣམས་སོ། །་་་་་འདི་ཡན་ལ་ཡི་གེ་བདུན་མ་འབུམ་ཕྲག་བཞི་བཅུ་དང་ཁྲི་ཚོ་ལྔ་སོང་འདུག ལུག་མོ་ཤིང་མགོན་རྡོ་མགོན་སོགས་ཀྱི་དྲུང་དུ་ཤ་ས་ན་བཞི་ཁྲི་ཁ་སྐོང་དང་བཅས་པ་སོང་། ཡང་རིག་འཛིན་ཕོ་བྲང་དུ་ཡི་གེ་བདུན་མ་འབུམ་ཕྲག་གཅིག་དང་ཁྲི་ཚོ་གཅིག་ཁ་སྐོང་དང་བཅས་པ་དང་། ཡང་གནས་དེ་ཉིད་དུ་ཡི་གེ་བདུན་མ་འབུམ་ཕྲག་བརྒྱད་དང་ཁྲི་ཚོ་བཞི་ཁ་སྐོང་དང་བཅས་པ་སོང་། གཞི་བསྙེན་བྱས་དུས་ཀྱི་མགོན་པོའི་བསྙེན་པ་ནས་བཟུང་སྟེ། རང་ལོ་སུམ་ཅུ་ཡན་ལ་མགོན་པོའི་ཡི་གེ་བདུན་མ་ས་ཡ་ལྔ་སྟེ། འབུམ་ཕྲག་ལྔ་བཅུ་ཐམས་པ་ཁ་་་་་་མགོན་པོའི་བསྙེན་ཚད་ལ། རབ་འབུམ་ཕྲག་བརྒྱའམ་ལྔ་བཅུ། འབྲིང་ཉི་ཤུ་རྩ་གཅིག་གམ་རྩ་བཞི། ཐ་མ་བདུན་དང་ཁ་སྐོང་བ་དང་བརྒྱད་བཟླས་པར་གསུངས་པའི་བསྙེན་ཚད་རབ་ཚད་གཅིག་ཡིན་ནོ། །ཡང་རིག་འཛིན་ཕོ་བྲང་དང་མགོན་ཁང་གོང་འོག་ཏུ་ཤ་ས་ན་བཞི་ཁྲི་ཁ་སྐོང་དང་བཅས་པ་སོང་། ཡང་ཤིང་མགོན་རྡོ་མགོན་དྲུང་རིག་འཛིན་ཕོ་བྲང་དུ་འབུམ་ཕྲག་གཅིག་ཁ་སྐོང་དང་བཅས་པ་སོང་། སྐོང་དང་བཅས་པ་སོང་། ཡང་བཞི་ཐོག་བླ་བྲང་གི་ཡང་རྩེར་ཡི་གེ་བདུན་མ་འབུམ་ཕྲག་གཅིག་་་་་་ད་ལྟ་ཡན་ལ་འབུམ་ཕྲག་ལྔ་བཅུ་ང་གཅིག་སོང་། ཁ་སྐོང་དང་བཅས་པ་སོང་། ཡང་སྒོ་རུམ་དུ་འབུམ་ཕྲག་གཅིག་དང་། རིག་འཛིན་ཕོ་བྲང་དུ་འབུམ་ཕྲག་གཅིག་སོང་། ཡང་བཞི་ཐོག་རྩེར་འབུམ་ཕྲག་བཅུ་སྟེ་བརྒྱད་ཅུ་གྱ་གཅིག་སོང་། ཡང་འབུམ་ཕྲག་བཅུ་སྟེ་དགུ་བཅུ་གོ་གཅིག་སོང་། ཡང་འབུམ་ཕྲག་བཅུ་སྟེ་བརྒྱ་སོང་བས། མགོན་པོའི་ཡི་གེ་བདུན་མ་ལ་རང་ལོ་སོ་བརྒྱད་ཡན་ལ་བྱེ་བསྙེན་ཐེངས་གཅིག་སོང་ཞིང་། ད་དུང་བྱེ་བསྙེན་ལག་ཏུ་ལོང་པར་ཤོག འདིར་སྨྲས་པ། སྤྲང་པོ་ཆོས་མེད་ངག་དབང་ཀུན་བསོད་ངས། །རྟག་ཏུ་རྟོག་འགྱུ་ངན་པའི་རྒྱུན་བཅད་དེ། །འཁྲུལ་ངོ་སྣང་བའི་སྣོད་བཅུད་སྣ་ཚོགས་འདི། །དཔལ་ལྡན་གུར་གྱི་མགོན་པོ་ནག་པོ་ཆེའི། །སྲུང་འཁོར་རྟེན་དང་བརྟེན་པར་གསལ་བཏབ་སྟེ། །ངོ་བོ་ཉིད་གསུམ་མན་ངག་ལ་བརྟེན་ནས། །སེམས་ཀྱི་རང་ཞལ་བལྟས་པའི་འཆར་སྒོ་ལ། །ཤིས་བརྗོད་ཡུལ་ལས་འདས་པའི་རང་རིག་འདི། །བཟུང་ན་མི་སྡོད་གྱ་གྱུ་རྒྱུག་རྒྱུག་པ། །བཏང་ཚེ་མི་འགྲོ་ལམ་ལམ་ཁོར་ཁོར་པ། །བཞག་ན་མི་སྡོད་བུན་བུན་ལོང་ལོང་ཅན། །བརྟགས་ན་མི་རྙེད་སྲིབ་སྲིབ་ཡལ་མ་ཡུལ། །ཚུལ་འདི་དང་པོའི་ལས་ཅན་འཆར་སྒོར་གདའ། །ཡུན་དུ་བསྒོམས་པས་སྣང་ཕྱོགས་སྟོང་ཕྱོགས་གཉིས། །མཐའ་རུ་ཕྱིན་ནས་ཟུང་འཇུག་ཉམས་མྱོང་སྟེ། །སྔོན་དུས་གྲུབ་ཆེན་བུདྡྷ་ཤྲཱི་དང་། །དེང་དུས་ཁོ་བོའི་བླ་མ་མུས་པ་རྗེ། །འབྲེལ་ཚད་དོན་ལྡན་སངས་རྒྱས་རྒྱལ་མཚན་ལྟར། །དཔེ་ཡི་ཡེ་ཤེས་མྱུར་དུ་སྐྱེ་བར་སྨོན། །སརྦ་མངྒ་ལཾ།། ༈ །།ངམ་རིང་ཆོས་སྡེར་མང་ཇ་གསེར་འགྱེད་གནང་དུས་ཀྱི་བསྔོ་ཡིག ཨོཾ་སྭསྟི་སིདྡྷྃ། ཐུབ་པའི་བསྟན་འཛིན་རྒྱ་བོད་མཛེས་བྱེད་པའི། །མཁས་གྲུབ་དབང་པོ་རིམ་པར་བྱོན་རྣམས་དང་། །ཁྱད་པར་གངས་ལྗོངས་ཡོངས་རྫོགས་བསྟན་པའི་བདག །ས་སྐྱའི་བླ་ཆེན་བརྒྱུད་པར་བཅས་རྣམས་རྒྱལ། །གཞན་ཡང་སྙིགས་དུས་བསྟན་པའི་ཉི་མ་ཆེ། །སྔགས་འཆང་ཆོས་ཀྱི་རྒྱལ་པོ་ཡབ་སྲས་དང་། །མཆོག་དང་ཐུན་མོང་དངོས་གྲུབ་ཀུན་སྩོལ་བའི། །མུས་ཆེན་འཁོར་ལོ་སྡོམ་པས་བདག་སྐྱོངས་ཤིག །ཅེས་མཆོད་པར་བརྗོད་ནས། དཔལ་ངམ་རིང་དགའ་ལྡན་བྱམས་པའི་གླིང་གི་ཆོས་སྡེ་ཆེན་པོ་འདི་ཉིད་དུ། ས་སྐྱ་པ་ཤཱཀྱའི་དགེ་བསྙེན་པཎྜི་ཏ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་མང་ཇ་ཟུང་འབྲེལ་ཉུང་ཇ་དང་བཅས་པ་དགེ་འདུན་ཉི་ཤུ་རྩ་བཞི་རེ་ལ་གསེར་ཞོ་རེ། རྣམ་གཞག་སོ་སོ་དང་བཅས་པ་སྒྲུབ་པའི་དགོས་པ། སྤྱིར་རྒྱལ་བའི་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་དུ་གནས་པ་དང་། སྐྱེ་འགྲོ་མཐའ་དག་བདེ་སྐྱིད་ཀྱི་དཔལ་ཕུན་སུམ་ཚོགས་པ་ལ་ལོངས་སྤྱོད་པའི་ཕྱིར་དང་། ཕན་བདེའི་རྩ་ལག་བླ་མ་དགེ་བའི་བཤེས་གཉེན་སྤྱི་དང་བྱེ་བྲག་རྣམས་ཞབས་པད་བསྐལ་བརྒྱའི་བར་དུ་བརྟན་ཞིང་། ཁྱད་པར་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་དཔོན་སློབ་རྣམས་ཚེ་མཐར་ཕྱིན་ཞིང་བསམ་དོན་ཀུན་འགྲུབ་སྟེ། སྤྱི་དང་བྱེ་བྲག་གི་བསྟན་པ་ཡར་ངོའི་ཟླ་བ་ལྟར་འཕེལ་ཞིང་རྒྱས་པ་དང་། ཕྱི་མ་དཔོན་སློབ་ལྷན་ཅིག་བདེ་བ་ཅན་དུ་སྐྱེས་ནས། སླར་ཡང་གང་ལ་གང་འདུལ་གྱི་སྤྲུལ་པས་བསྟན་པ་སྲིད་མཐའི་བར་དུ་སྤེལ་བ་སོགས་བསམ་པའི་དོན་ཡིད་ལ་རེ་བ་ཐམས་ཅད་དེ་ཁོ་ན་ལྟར་འགྲུབ་བྱེད་བསྔོ་སྨོན་ཤིས་བརྗོད་ཀྱིས་བརྒྱན་པ་ཞུ། བསྔོ་ཡིག་འདི་ནང་གི་དོན་རྣམས་ཡིད་བཞིན་དུ་འགྲུབ་པར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག ཕྱོགས་དུས་ཀུན་ཏུ་དགེ་བར་གྱུར་ཅིག། ༈ །།རྡོ་ཕྲེང་སོགས་དཀྱིལ་ཐང་ཉེར་གཅིག་བཞེངས་པའི་དཀར་ཆག་བཞུགས། ཨོཾ་སྭསྟི་སིདྡྷྃ། ཤིང་མོ་བྱ་ལོ་དཔལ་ས་སྐྱར་རྡོ་རྗེ་ཕྲེང་བ་ཀྲི་ཡའི་ཁ་སྐོང་དང་བཅས་པ། སྦྱོང་དཀྱིལ་བཅུ་གཉིས་ཀྱཻ་རྡོར་བཀའ་བབས་བཞི། གུར་མགོན་སོགས་ཀྱི་དཀྱིལ་ཐང་ཉི་ཤུ་རྩ་གཅིག་གི་དཀྱིལ་འཁོར་ཆེན་པོ་བདུན་ཅུ་དོན་གསུམ་ལ་སོ་སོའི་བླ་མ་བརྒྱུད་པས་བསྐོར་བ་དང་། དེ་དག་གི་ལྷ་མགྲོན་དུ་གོང་མ་ལྔ། སྔགས་འཆང་ཡབ་སྲས་གསུམ། རྗེ་མུས་ཆེན། མཁན་ཆེན་ངག་དབང་ཆོས་གྲགས་རྣམས་ཉེར་གཅིག ཐུབ་པའི་སྐུ་ཉིས་བརྒྱ་དང་བདུན་ཅུ་དོན་གཅིག འོད་དཔག་མེད་ཀྱི་སྐུ་ཉེས་བརྒྱ་དང་སུམ་ཅུ་སོ་བདུན། གནས་བཅུ་ཚར་བཅུ་གཅིག རྣལ་འབྱོར་མ་དགུ་བཅུ་གོ་བདུན། བདེ་བ་ཅན་གྱི་ཞིང་བཀོད་བརྒྱ་དང་དྲུག་ཅུ་རེ་བདུན། ཚེ་དཔག་མེད་དམར་པོ་ཉི་ཤུ་རྩ་ལྔ། གཞན་ཚེ་ལྷའི་རིགས་བཅུ་བཞི་སྟེ་སུམ་ཅུ་སོ་དགུ་སོགས་ཡོད་པའི་བྲིས་ཐང་ཁྱད་པར་ཅན་འདི་ཐམས་ཅད་ལ་གོང་གཤམ་འཇའ་རིས་རྣམས་ཇུས་གསེར་མ་དམར་སེར་སྔོ་གསུམ། སྨན་ཚེ། ཚོན་སི་སོགས་ཀྱི་ཞལ་ཁེབ་སུམ་བརྩེགས། བསྒྲིལ་ཤིང་གི་ཏོག་ཐམས་ཅད་ཙནྡན་དམར་པོ་འབའ་ཞིག་ལ་བྱས་པའི་དཀྱིལ་ཐང་ཉི་ཤུ་རྩ་གཅིག་པོ་འདི་རྣམས་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་བསམ་པ་དག་ཅིང་སྦྱོར་བ་གུས་པའི་སྒོ་ནས་བཞེངས་པ་འདིའི་མཐུས། བདག་ཅག་དཔོན་སློབ་དུས་འདིར་ཚེ་རིང་། ནད་མེད། དབང་པོ་གསལ་བ་སོགས་བསམ་དོན་ཐམས་ཅད་ཡིད་བཞིན་དུ་འགྲུབ་པ་དང་། ཕྱི་མ་དཔོན་སློབ་ཐམས་ཅད་ལྷན་ཅིག་དག་པའི་ཞིང་མཆོག་བདེ་བ་ཅན་དུ་པདྨོ་ལས་བརྫུས་ཏེ་སྐྱེས་ནས། རྒྱལ་བ་འོད་དཔག་མེད་ལ་ཆོས་ཉན་ཏེ་ས་ལམ་རྣམས་སྐད་ཅིག་གིས་བགྲོད་ནས། སླར་ཡང་གང་འདུལ་གྱི་སྤྲུལ་པས་སྤྱི་བྱེ་བྲག་གི་བསྟན་པ་དཀར་འབྱམས་སུ་བྱ་ནུས་པའི་མཐུ་དང་ལྡན་པའི་རྒྱུར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག སརྦ་མངྒ་ལཾ།། ༈ །།དཔལ་རྡོ་རྗེ་ནག་པོ་ཆེན་པོ་ཞལ་བཞི་པའི་མན་ངག་ཟབ་མོ་རྣམས་ཀྱི་སྙན་བརྒྱུད་ཕྱག་བཞེས་མ་རྣམས་མ་སྦས་གསལ་བར་བསྟན་པའི་ཡང་གསང་ཧ་ལ་ནག་པོའི་བེའུ་བུམ་གྱི་དཀར་ཆག་བླ་མ་དང་ཞིང་སྐྱོང་དགྱེས་པའི་མཆོད་རྫས་ཞེས་བྱ་བ་བཞུགས། ན་མོ་གུ་རུ་བཛྲ་དྷ་ར་ཡེ། བཱ་ལ་ཧ་རནྟྲ་ན་མཿཤྲཱི་མཧཱ་ཀཱ་ལ་ཙ་ཏུརྨུ་ཁ་ཡེ་ཨ་བྷིཀྵ་པྲ་ཎ་ན་མཿ དངོས་གྲུབ་ཀུན་འབྱུང་རྩ་བརྒྱུད་བླ་མ་དང་། །ཡི་དམ་ཞི་ཁྲོ་རྡོ་རྗེའི་ཆོས་སྐྱོང་ཚོགས། །ཁྱད་པར་སྟོབས་འཕྲོག་ནག་པོ་ཞལ་བཞི་པར། །གུས་པས་འདུད་དོ་བདག་ཅག་དཔོན་སློབ་རྣམས། །ལུས་དང་གྲིབ་མའི་ཚུལ་གྱིས་འགྲོགས་མཛོད་ལ། །དུས་འདིར་ཚེ་རིང་ནད་མེད་བསམ་དོན་འགྲུབ། །བསྟན་པ་ཆེར་རྒྱས་བསམ་པ་མཐར་ཕྱིན་ནས། །ཕྱི་མ་ཐོགས་མེད་བདེ་བ་ཅན་བགྲོད་མཛོད། །ཅེས་མཆོད་པར་བརྗོད་ཅིང་འཕྲིན་ལས་འཆོལ་བའི་ཚིག་སྔོན་དུ་བཏང་ནས། འདིར་ཞིང་སྐྱོང་གཟི་ལྡན་དབང་ཕྱུག་དཔལ་སྟོབས་འཕྲོག་ནག་པོ་ཞལ་བཞི་པའི་མན་ངག་ཟབ་མོ་རྣམས་ཀྱི་ཉིང་ཁུ་ཡང་གསང་ཧ་ལ་ནག་པོའི་བེའུ་བུམ་གྱི་དཀར་ཆག་བྲི་བར་བྱའོ། །དེ་ལ་ཡང་སྤྱིར་ཆོས་སྐྱོང་འདི་ཉིད་ཀྱི་རྗེས་གནང་དང་། ཁྲིད་དང་། མན་ངག་ཟབ་མོའི་ཚོགས་རྒྱ་གར་ནས་བོད་དུ་འགྱུར་ཞིང་རྒྱུན་མ་ཆད་པ་ཡོད་དོ་ཅོག་ཕལ་ཆེ་བ་ཞིག ཀུན་སྤངས་ཆོས་ཀྱི་ཉི་མ་གཙོ་བོར་གྱུར་པའི་མཁས་གྲུབ་ཀྱི་བླ་མ་ལྔ་ཕྲག་གཅིག་དང་གཉིས་ཀྱིས་ལྷག་པའི་དྲུང་དུ། མཁས་པའི་དབང་པོ་རྡོ་རྗེ་འཆང་ཆེན་པོ་ཚར་པ་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོ་ཞེས་མཚན་ཡོངས་སུ་གྲགས་པའི་བོད་ཡུལ་བསྟན་པའི་མངའ་བདག་རྗེ་བཙུན་ས་སྐྱ་པའི་སྙན་བརྒྱུད་གསེར་ཆོས་ཟབ་མོ་རྣམས་ཀྱི་བཀའ་བསྡུ་བ་པོ་ཉིད་ཀྱིས་ལེགས་པར་གསན་ཞིང་། དེ་དག་གི་ཆོས་སྐོར་རྣམས་ཕྱོགས་གཅིག་ཏུ་བསྒྲིགས་པར་མཛད་པའི་དཀར་ཆག་གསུང་རྒྱུན་པདྨའི་སྲད་བུར་བརྒྱུས་པའི་ཟབ་དོན་ནོར་བུའི་དོ་ཤལ་ཞེས་བྱ་བ་མཛད་མོད་ཀྱང་། དེ་དག་ནི་ཆོས་སྣའི་རྐང་གྲངས་ཙམ་བཀོད་པར་མཛད་པ་ཡིན་པས་ལག་ལེན་གྱི་གནད་རྣམས་བརྒྱུད་ལྡན་བླ་མའི་སྙན་བརྒྱུད་ཁོ་ན་ལ་ལྟོས་དགོས་པར་གསུངས་པ་ཡིན་ཏེ། དཀར་ཆག་དེ་ཉིད་ལས། འདི་དག་ནི་ཆ་ཤས་སམ་རྐང་གྲངས་ཙམ་ཡི་གེར་བཀོད་པ་ཡིན་གྱི། ཐུན་མོང་མ་ཡིན་པའི་གནད་ཕལ་ཆེར་བརྒྱུད་པའི་མན་ངག་དང་ལྡན་པའི་བླ་མའི་སྙན་བརྒྱུད་ལ་ལྟོས་པ་ཁོ་ནར་སྣང་བས། མན་ངག་དང་བྲལ་བ་དང་ལུང་མེད་ཀྱང་དཔེ་ཙམ་ལ་བརྟེན་ནས་གཟུ་ལུམ་དུ་སྤྱོད་པ་རྣམས་ནི་མུན་ཁུང་ན་མདའ་འཕེན་པ་དང་། བྱིས་པ་གྲི་ཁར་རྩེ་བ་དང་མཚུངས་པས་ཤེས་ལྡན་དག་བག་ཡོད་པར་བྱོས་ཤིག ཅེས་གསུངས་པས་སོ། །དེས་ན་ཟབ་པ་ལས་ཀྱང་ཆེས་ཟབ་ཅིང་། དཀོན་པ་ལས་ཀྱང་ཆེས་དཀོན་པའི་མན་ངག་ཟབ་མོའི་ལག་ལེན་རྣམས་བསྟན་པ་དང་རྗེས་འཇུག་གི་བུ་སློབ་སྐལ་ལྡན་རྣམས་ལ་དགོངས་ནས་སྙན་བརྒྱུད་རྣམས་བཀླགས་ཆོག་གི་ཚུལ་གྱིས་གསལ་བར་བསྟན་པའི་ཧ་ལ་ནག་པོའི་བེའུ་བུམ་ཞེས་བྱ་བའི་རབ་ཏུ་ཟབ་པའི་མན་ངག་གི་མ་ཡིག་བུ་ཡིག་འདི་རྣམས། རྡོ་རྗེ་འཆང་ཆེན་པོ་ཚར་པ་ཆོས་རྗེ་ཉིད་ཀྱིས་མཛད་ནས་སྐལ་ལྡན་རྣམས་ལ་སྤེལ་བར་དགོངས་ཀྱང་། འདིའི་ཆོས་སྐོར་རྣམས་ལ་ཤིན་ཏུ་དམ་པར་མཛད་པ་ནས། མན་ངག་འདིའི་མ་ཡིག་གི་ལུང་ཙམ་ཞལ་སློབ་འགའ་ཞིག་གིས་གསན་མོད་ཀྱང་། བེའུ་བུམ་ཡོངས་སུ་རྫོགས་པའི་ལུང་ནི་ཚར་ཆེན་ཆོས་ཀྱི་རྒྱལ་པོ་རང་ཉིད་ཀྱི་ཡིག་མཁན་སྦས་པའི་རྣལ་འབྱོར་བྱམས་པ་དོན་འགྲུབ་རྒྱལ་མཚན་ཁོ་ན་ལས། གཞན་ཞལ་སློབ་སུས་ཀྱང་མ་གསན་པར་བརྟེན། དུས་ཕྱིས་བདག་ཅག་གི་འདྲེན་པ་དམ་པ་ཉམས་དང་རྟོགས་པའི་མངའ་བདག་གྲུབ་པ་མཆོག་གི་དེད་དཔོན་ཆོས་ཀྱི་རྗེ་དབང་ཕྱུག་རབ་བརྟན་ཉིད་ཀྱིས་དཀའ་བ་ཆེར་མཛད་དེ། མང་མཁར་ཐུབ་བསྟན་དགེ་འཕེལ་གྱི་དགོན་པར་གསེར་སོགས་ཟང་ཟིང་གི་དངོས་པོ་བསམ་གྱིས་མི་ཁྱབ་པ་ཡོན་དུ་འབུལ་བར་མཛད་ནས། སྦས་པའི་རྣལ་འབྱོར་དེ་ཉིད་ཀྱི་དྲུང་དུ་བེའུ་བུམ་ཡོངས་སུ་རྫོགས་པ་གསན་པར་མཛད་ནས། རྗེ་དེ་ཉིད་ཀྱི་ཞལ་སློབ་དོན་གཉེར་ཅན་འགའ་ལ་མན་ངག་འདིའི་མ་ཡིག་ཙམ་གྱི་ལུང་གནང་བ་སོགས་ཤིན་ཏུ་དམ་པར་མཛད་ཅེས་གསུངས་ནའང་། ཁོ་བོ་ཅག་གིས་འདིའི་ཆོས་སྐོར་རྣམས་ཡོངས་སུ་རྫོགས་པ་སྩོལ་དགོས་པའི་གསོལ་བ་བཏབ་པའི་ཚེ། རྗེ་ཉིད་ཀྱི་གསུང་ལས། སྔོན་ཆོས་རྒྱལ་འཕགས་པས་དམ་པ་ཀུན་དགའ་གྲགས་ལ་མགོན་པོའི་ཆོས་སྐོར་གནང་བའི་ཚེ། ངེད་རང་གི་རིགས་བརྒྱུད་གཅིག་ལ་འཕྲོད་པར་གྱིས་ཤིག ཅེས་གསུངས་པ་དང་། བདག་ཆེན་རྡོ་རྗེ་འཆང་གིས་རྗེ་རྡོ་རིང་པ་ལ་ཡང་དེ་དང་འདྲ་བ་གསུངས་འདུག་པ་སོགས། བླ་མ་གོང་མ་རྣམས་ཀྱི་དགོངས་པའི་གཏད་མཚམས་དེ་བཞིན་ཡིན་འདུག་ཀྱང་། བར་སྐབས་ཀྱི་གདུང་བརྒྱུད་རྣམས་ལ་ཆོས་སྐྱོང་གི་མན་ངག་ཐུན་མོང་དང་ཐུན་མོང་མ་ཡིན་པ་རྣམས་ཡོངས་སུ་རྫོགས་པ་ཞིག་བཞུགས་པ་དཀའ་བར་འདུག་ཀྱང་། ཁྱེད་རང་ལ་ཆོས་སྐྱོང་གི་ཆོས་སྐོར་ཡོངས་སུ་རྫོགས་པ་མ་ལུས་པའི་བཀའ་བབ་ཅིང་གསན་ཐུབ་འདུག་པ་དང་། ལྷག་པར་ད་ལན་གྱི་མན་ངག་ཟབ་མོའི་བེའུ་བུམ་གྱི་ལུང་འདི་ཉིད་ཡོངས་སུ་རྫོགས་པར་ཐོབ་པ་ངེད་རང་མ་གཏོགས་དེང་སང་གི་དུས་ན་གཞན་སུ་ཡང་མེད་ཅིང་། སློབ་མ་གཞན་རྣམས་ལ་འདིའི་སྐོར་རགས་རིམ་མ་གཏོགས་སྦྱིན་པ་མེད་ཀྱང་། ད་ལམ་ནི་ཆོས་བདག་པོའི་དཔེར་འདུག་པས་ཡོངས་སུ་རྫོགས་པ་ཞིག་ཅིས་ཀྱང་འབུལ་བས། མན་ངག་ཧ་ལ་ནག་པོའི་བེའུ་བུམ་འདི་ལ་དཀར་ཆག་ཅིག་ཀྱང་གྱིས་ཤིག་ཅེས་དགྱེས་པའི་གསུང་དུ་མ་དང་བཅས་ཐུགས་རྗེ་ཆེན་པོས་ལེགས་པར་སྩལ་བའི་ཚེ། རྟེན་འབྲེལ་ལེགས་ཆ་ཡིད་ཆེས་ཅན་བྱུང་བ་ཡིན་པས། དེས་ན་ཡོངས་འཛིན་མཆོག་གི་བཀའ་དྲིན་བསབ་པའི་ཕྱིར་འདིའི་དཀར་ཆག་འབྲི་བ་ལ་དོན་གསུམ་སྟེ། ཐོག་མར་ཧ་ལ་ནག་པོའི་མ་ཡིག་བུ་ཡིག་གི་སྐོར། ཚར་ཆེན་ཆོས་ཀྱི་རྒྱལ་པོས་མཛད་པའི་ཆོས་སྐྱོང་འདིའི་ཆོས་སྐོར་གྱི་དཀར་ཆག་ཟབ་དོན་ནོར་བུའི་དོ་ཤལ་ནས་ཡང་ཟབ་སྙིང་པོ་བསྡུས་པའི་སྐོར། དེ་ལས་འཕྲོས་པའི་མན་ངག་གི་སྐོར་དང་གསུམ་ལས། ཐོག་མར་ཧ་ལ་ནག་པོའི་སྐོར་ལ་བེའུ་བུམ་གྱི་མ་ཡིག་དཔལ་མགོན་ཞིང་སྐྱོང་ནག་པོ་ཆེན་པོ་དགྲ་བོའི་སྟོབས་འཕྲོག་གདོང་བཞི་པའི་ཐུན་མོང་མ་ཡིན་པའི་སྒྲུབ་ཐབས་ཧ་ལ་ནག་པོའི་བེའུ་བུམ་ཞེས་བྱ་བའི་རྩ་བའི་ཡི་གེ་ཆེན་མོ། དེའི་བུ་ཡིག་གི་སྐོར་ལ། རང་བསྲུང་ཕྲ་མོ་ཡིད་བཞིན་གྱི་འཁོར་ལོའི་མན་ངག་གི་ཡི་གེ འཁོར་ལོ་བྲི་བའི་མན་ངག་གི་ཡི་གེ སྲུང་བའི་འཁོར་ལོའི་མན་ངག་གི་ཡི་གེ བསྙེན་པའི་སྔོན་འགྲོ་རྣམ་གསུམ་གྱི་མན་ངག་གི་ཡི་གེ ཞལ་གདམས་སྤུ་གྲི་སོ་འདེབས་ཀྱི་མན་ངག་གི་ཡི་གེ གནད་ལ་དབབ་པ་རྣམ་པ་བཞིའི་ཡི་གེ རིག་སྔགས་གོ་ལྡོག་གི་མན་ངག་གི་ཡི་གེ སྔགས་དག་པར་བྱ་བའི་མན་ངག་གི་ཡི་གེ ཤི་ས་བསྟན་པའི་གནད་ལྔའི་མན་ངག་གི་ཡི་གེ་རྣམས་བཞུགས་སོ། །འདིར་སྨྲས་པ། བརྒྱུད་ལྡན་བླ་མའི་སྙན་བརྒྱུད་ཡིད་བཞིན་ནོར། །རྩོད་བྲལ་གསུང་གི་སྲད་བུར་བརྒྱུས་པ་ཡི། །ཧ་ལ་ནག་པོའི་བེའུ་བུམ་ཞེས་བྱ་བའི། །ནོར་བུའི་ཕྲེང་འདི་ཁོ་བོའི་སྐལ་བས་རྙེད། །བར་སྐབས་ཀྱི་ཚིགས་སུ་བཅད་པའོ། །གཉིས་པ་ཚར་ཆེན་ཆོས་ཀྱི་རྒྱལ་པོས་མཛད་པའི་ཆོས་སྐྱོང་འདིའི་ཆོས་སྐོར་གྱི་དཀར་ཆག་ཟབ་དོན་ནོར་བུའི་དོ་ཤལ་ནས་ཡང་ཟབ་སྙིང་པོ་བསྡུས་པའི་སྐོར་ལ། དཔལ་མགོན་གདོང་བཞི་པའི་གསང་སྒྲུབ་ཀྱི་བརྒྱུད་པའི་གསོལ་འདེབས་ཀྱི་ཡི་གེ དཔལ་མགོན་གདོང་བཞི་པའི་གསང་སྒྲུབ་ཀྱི་ཁྲིད་ཡིག་ཟུང་འཇུག་རྣམ་པར་རོལ་པ་བདུད་སྡེ་འཇོམས་པའི་ཤན་པ་ཆེན་པོ་ཞེས་བྱ་བའི་ཡི་གེ་གཉིས་བཞུགས་སོ། །འདིར་སྨྲས་པ། ཐོག་མར་རྗེས་སུ་གནང་བས་རྒྱུད་སྦྱངས་ནས། །ཟབ་ཁྲིད་བསྒོམ་ལ་བརྩོན་པས་གསང་རྟེན་མཆོག །ཡང་ཡང་དྲན་པས་སྟོབས་འཕྲོག་དབང་པོ་ཡིས། །འབྲལ་མེད་སྐྱོང་བའི་གནད་ཟབ་འདི་ངོ་མཚར། །བར་སྐབས་ཀྱི་ཚིགས་སུ་བཅད་པའོ། །གསུམ་པ་དེ་ལས་འཕྲོས་པའི་མན་ངག་གི་སྐོར་ལ། གསང་སྒྲུབ་ཀྱི་རྗེས་གནང་གི་ཡི་གེ གསང་ཁྲིད་ཀྱི་སྔོན་འགྲོའི་ཡི་གེ གསང་སྒྲུབ་ཀྱི་ལས་སྦྱོར་གྱི་ཡི་གེ ཆེས་ཟབ་ཡང་གསང་སྙིང་ཁ་ཆོས་ཀྱི་འཁོར་ལོའི་ལས་སྦྱོར་གྱི་ཡི་གེ དཔལ་ཙ་ཏུརྨུ་ཁའི་གསང་སྒྲུབ་ཀྱི་རིམ་པ་གསལ་བར་བྱེད་པ་སྙིང་གི་ཡང་ཐིག ལྷ་མོ་ནག་མོའི་གནད་དབབ་ཀྱི་ཡི་གེ ཆོས་སྐྱོང་འདིའི་མན་ངག་ཟབ་མོ་ཉམས་སུ་ལེན་པ་ལ་ཉེ་བར་མཁོ་བའི་དཔལ་མགོན་གདོང་བཞི་པའི་བླ་རྡོའི་མན་ངག་ཅེས་བྱ་བའི་ཡི་གེ ཞིང་སྐྱོང་དབང་པོའི་རྣལ་འབྱོར་པ་ལ་ཉེ་བར་མཁོ་བའི་མན་ངག་ཟབ་མོ་སྲུང་འཁོར་ཚེ་སྒྲུབ་ཀྱི་ཡི་གེ་ཚན་པ་ལྔ། ཆོས་སྐྱོང་འདིའི་སྒོ་ནས་ཤྭ་ལྡོག་གངྒཱ་ཡང་གྱེན་ལ་ལྡོག་ངེས་པར་གསུངས་པའི་དཔལ་མགོན་གདོང་བཞི་པའི་ཤྭ་ལྡོག་གི་མན་ངག་གི་ཡི་གེ དཔལ་མགོན་ཞལ་བཞི་པའི་ཐེབ་བཟློག་རྩི་ཚུལ་གྱི་ཡི་གེ་ཁྱད་པར་ཅན་རྣམས་བཞུགས་སོ། །དེ་ལྟར་གོང་དུ་བསྟན་པའི་མན་ངག་གི་ཡི་གེའི་རིགས་གཞན་ཐམས་ཅད་ནི་ཚར་ཆེན་ཆོས་ཀྱི་རྒྱལ་པོས་མཛད་པ་ཡིན་ལ། ཐེབ་བཟློག་རྩི་ཚུལ་གྱི་མན་ངག་གི་ཡི་གེ་འདི་ནི་བདག་ཅག་གི་འདྲེན་པ་དམ་པ་ཆོས་ཀྱི་རྗེ་དབང་ཕྱུག་རབ་བརྟན་གྱི་ཞལ་སྔ་ནས་མཛད་པ་ཡིན་ནོ། །འདིར་སྨྲས་པ། ཞིང་སྐྱོང་ཟིལ་ལྡན་དབང་ཕྱུག་བསྒྲུབ་པ་ལ། །ཉེ་བར་མཁོ་བའི་བླ་རྡོའི་མན་ངག་དང་། །མཐུ་རྩལ་ངོམ་བྱེད་ཤྭ་བཟློག་ལག་ལེན་དང་། །མེད་ཐབས་མེད་པའི་ཐེབ་བཟློག་རྩི་ཚུལ་གྱི། །ཟབ་གནད་འདི་རྣམས་ཤེས་པ་བླ་མའི་དྲིན། །བར་སྐབས་ཀྱི་ཚིགས་སུ་བཅད་པའོ། །དེ་རྣམས་ཀྱིས་དཔལ་ནག་པོ་ཆེན་པོ་ཞལ་བཞི་པའི་མན་ངག་ཟབ་མོ་རྣམས་ཀྱི་སྙན་བརྒྱུད་ཕྱག་བཞེས་མ་རྣམས་མ་སྦས་པ་གསལ་བར་བསྟན་པའི་ཡང་གསང་ཧ་ལ་ནག་པོའི་བེའུ་བུམ་གྱི་དཀར་ཆག་བླ་མ་དང་ཞིང་སྐྱོང་དགྱེས་པའི་མཆོད་རྫས་ཞེས་བྱ་བ་ཡོངས་སུ་རྫོགས་པ་མ་ལུས་པ་བསྟན་ཟིན་ཏོ། །འདིར་སྨྲས་པ། འཁྲུལ་ཟད་ས་སྐྱའི་རྗེ་བཙུན་མཆོག་རྣམས་ལ། །བསྟན་བསྲུང་དབང་པོ་དུ་མའི་བཀའ་བབས་ཀྱང་། །དེ་རྣམས་ཀུན་གྱི་ནང་ནས་རབ་གཉན་པ། །སྟོབས་འཕྲོག་ཟིལ་ལྡན་དབང་ཕྱུག་འདི་ཉིད་ཡིན། །གང་དེའི་མན་ངག་སྙིང་ཐིག་དཀར་ཆག་འདི། །ས་སྐྱར་གནས་པའི་སྔགས་འཆང་རྡོ་རྗེ་འཛིན། །ངག་དབང་ཀུན་དགའ་བསོད་ནམས་ཞེས་བྱ་བས། །བསམ་པ་དག་ཅིང་སྦྱོར་བ་གུས་པས་སྦྱར། །སྔོན་ཚེ་བསྐལ་བཟང་དུས་ཀྱི་སྐྱེ་བོ་རྣམས། །ཆོས་དང་བླ་མ་འཚོལ་བས་རྟག་ཏུ་བྲེལ། །དེང་སང་དུས་ཀྱི་སྐྱེ་བོ་ཕལ་ཆེ་བ། །ཟས་ནོར་ལོངས་སྤྱོད་བསྒྲུབ་པས་ཆེར་གཡེངས་ནས། །གལ་ཆུང་དམ་པ་ཆོས་ཀྱི་བྱ་བ་ལ། །བབས་ཕྱིར་ཆོས་དང་བླ་མའི་དོན་གཉེར་བྲལ། །འདི་འདྲ་མཐོང་ཚེ་བསྟན་པ་རིན་ཆེན་འདི། །ད་ནི་འཕེལ་བའི་ཐབས་ཤིག་ཇི་ལྟར་བྱ། །འོན་ཀྱང་རང་ཉིད་སྐྱེས་སྦྱངས་བློ་གསལ་ཞིང་། །རྡོ་རྗེ་འཆང་དངོས་བླ་མས་རྗེས་བཟུང་བས། །བདེ་སྐྱིད་རྩ་བ་སངས་རྒྱས་བསྟན་པ་འདི། །འཕེལ་བར་བྱེད་པའི་ནུས་པ་ཅུང་ཟད་ཐོབ། །དེ་ཕྱིར་བདག་ཅག་དཔོན་སློབ་འཁོར་ཚོགས་ཀྱི། །ལྷག་བསམ་རྣམ་དག་མ་ལུས་མཐར་ཕྱིན་ནས། །སྤྱི་དང་བྱེ་བྲག་བསྟན་པ་རིན་ཆེན་འདི། །ཡར་ངོའི་ཟླ་བ་བཞིན་དུ་སྤེལ་བར་སེམས། །ཚུལ་འདི་དགོངས་ལ་ས་སྐྱའི་རྗེ་བཙུན་གྱིས། །བཀའ་བསྒོ་དམ་བཞག་མཛད་པའི་བསྟན་བསྲུང་རྣམས། །བདག་ཅག་དཔོན་སློབ་བུ་སྡུག་ལྟར་སྐྱོངས་ལ། །སྔར་བཞིན་ཡིད་ལ་རེ་བ་ཀུན་འགྲུབ་མཛོད། །འདི་སྦྱར་དགེ་བས་གྲུབ་མཆོག་བླ་མ་དང་། །མཐུ་ལྡན་གདོང་བཞི་གཉན་པོ་རབ་མཉེས་ནས། །ས་སྐྱའི་སྡེ་དང་བསྟན་པ་གདུང་བརྒྱུད་སོགས། །ཡིད་ལ་རེ་བ་བཞིན་དུ་རྒྱས་གྱུར་ཅིག །རང་སེམས་བླ་མ་ཆོས་སྐྱོང་དབྱེར་མེད་ཀྱི། །གནས་ལུགས་ངང་དེ་ཡང་ཡང་དྲན་པའི་མཐུས། །བདག་དང་སློབ་མ་རྒྱུ་སྦྱོར་སྦྱིན་བདག་སོགས། །གཏན་དུ་བར་ཆད་གཡུལ་ལས་རྒྱལ་བར་ཤོག །ཅེས་སྟོབས་འཕྲོག་ཟིལ་ལྡན་དབང་ཕྱུག་ཞལ་བཞི་པའི་མན་ངག་ཟབ་མོ་ཧ་ལ་ནག་པོའི་བེའུ་བུམ་གྱི་དཀར་ཆག་འདི་ཡང་། རིགས་ལྡན་ཆོས་ཀྱི་རྒྱལ་པོ་འཇམ་པའི་དབྱངས་སྐུ་མཆེད་དང་། རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་ལ་སོགས་ཏེ་ཡོངས་འཛིན་བསླུ་བ་མེད་པ་དུ་མའི་གསུང་གི་བདུད་རྩིས་ཤེས་རྒྱུད་ཚིམ་པའི་སྐལ་བ་བཟང་པོ་ཅན། དཔལ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་སྙན་བརྒྱུད་གདམས་པའི་རྒྱ་མཚོ་ཉམས་དང་རྟོགས་པའི་མངའ་བདག་གྲུབ་པ་མཆོག་གི་དེད་དཔོན་ཆོས་ཀྱི་དབང་ཕྱུག་རབ་བརྟན་གྱི་ཞལ་སྔ་ནས་མན་ངག་ཟབ་མོའི་བེའུ་བུམ་འདི་ཉིད་ཡོངས་རྫོགས་ཀྱི་བཀའ་དྲིན་མནོས་པའི་ཚེ། བེའུ་བུམ་འདི་ལ་དཀར་ཆག་ཅིག་གྱིས་ཤིག་པའི་བཀའ་སྩལ་སྤྱི་བོའི་རྒྱན་དུ་བླངས་ཏེ། མེ་ཕོ་སྟག་གི་ལོ་གསར་དུ་ཤར་བའི་དཀར་ཕྱོགས་གཟའ་སྐར་བཟང་པོ་འཛོམས་པའི་ཚེས་བཅུ་གཅིག་གི་ཉིན་བོད་ཀྱི་རྡོ་རྗེ་གདན་དཔལ་ས་སྐྱའི་ཆོས་གྲྭ་ཆེན་པོ་བཞི་ཐོག་བླ་བྲང་དུ་ལེགས་པར་སྦྱར་བའི་ཡི་གེ་པ་ནི་གདོང་དགའ་བ་གསོ་བ་རིག་པ་དང་ཡི་གེའི་འདུ་བྱེད་ལ་མཁས་པ་བསམ་པ་དོན་ཆེན་གྱིས་བགྱིས་སོ། །འདི་བགྱིས་དགེ་བས་བདག་ཅག་དཔོན་སློབ་རྣམས་ཀྱི་འདི་དང་ཕྱི་མའི་བསམ་དོན་ཡིད་ལ་རེ་བ་འདི་རྣམས་དཔལ་སྟོབས་འཕྲོག་དབང་པོ་བྲམ་ཟེའི་གཟུགས་ཅན་གྱིས་ཐོགས་མེད་བདེ་བླག་ཏུ་བསྒྲུབ་པར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག བཀྲ་ཤིས་དང་བདེ་ལེགས་ཀྱི་དཔལ་འབར་བར་གྱུར་ཅིག། །།སརྦ་མངྒ་ལཾ།། ༈ །།རབ་འབྱམས་སྨྲ་བ་བསོད་ནམས་འོད་ཟེར་གྱི་རུས་པ་ལ་ས་ཚྭ་བཏབ་པའི་ཐོ་བཞུགས། ཨོཾ་སྭསྟི་སིདྡྷྃ། ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་རང་དང་ཉེ་བར་གནས་པ་རབ་འབྱམས་སྨྲ་བ་དགེ་སློང་རྡོ་རྗེ་འཛིན་པ་བསོད་ནམས་འོད་ཟེར་གྱི་རུས་བུ་ལ་ས་ཚྭ་བཏབ་པའི་གྲངས་ལ། འཇམ་དབྱངས་བཅུ་བདུན། ཚེ་དཔག་མེད་བརྒྱ་དང་བདུན། གོང་མ་ལྔ་ཚར་ལྔ སྔགས་འཆང་ཡབ་སྲས་གསུམ་རྗེ་མུས་ཆེན་དང་བཅས་པ་ཚར་ལྔ། མི་འཁྲུགས་པ་ལྔ་བཅུ། འོད་དཔག་མེད་བརྒྱ་དང་བཅུ་རྣམས་གཟུངས་དང་བཅས་པ། ངེད་རང་གི་ལག་བསྟར་ནས་བཏབ་པའི་དགེ་བས། བདག་ཅག་དཔོན་སློབ་ཀྱི་འདི་ཕྱིའི་དོན་ཐམས་ཅད་ཡིད་བཞིན་དུ་འགྲུབ་ནས། ས་སྐྱ་པའི་བསྟན་པ་དཀར་འབྱམས་སུ་བྱ་ནུས་པའི་མཐུ་དང་ལྡན་པར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག། ༈ །།སྔགས་འཆང་ཆོས་ཀྱི་རྒྱལ་པོའི་སྐུ་འདྲ་དགོས་འདོད་ཀུན་འབྱུང་ལ་གཟུངས་བཞུགས་ཕུལ་བའི་དཀར་ཆག་དོན་གཉིས་ལྷུན་གྲུབ་བཞུགས། ཨོཾ་སྭསྟི་སིདྡྷྃ། དཔལ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་རང་ལོ་ལྔ་བཅུ་ང་བརྒྱད་པ་རྒྱལ་བ་ཞེས་པ་ཤིང་ཕོ་རྟ་ལོ་བླ་མ་ལྷ་ཁང་གསར་དུ་བཞེངས་པའི་རྟེན་གྱི་གཙོ་བོ་ལ། རིག་འཛིན་ལྷ་ཁང་ནས་སྔགས་འཆང་ཆོས་ཀྱི་རྒྱལ་པོའི་སྐུ་འདྲ་ཡིད་བཞིན་ནོར་བུ་སྤྱན་དྲངས་པའི་ཚབ་ཏུ་ལེགས་པར་བཞེངས་པའི་སྔགས་འཆང་ཆེན་པོའི་སྐུ་འདྲ་དགོས་འདོད་ཀུན་འབྱུང་གི་གཟུངས་རྫོངས་བཞུགས་པ་ལ། ཐོག་མར་ཡང་དག་པར་རྫོགས་པའི་སངས་རྒྱས་ཀྱི་འཕེལ་གདུང་། བླ་མ་གོང་མ་རྣམས་ཀྱི་དམ་རྫས་ཀུན་འདུས་ཀྱི་ཐུམ་ཆེ་བ། སྔགས་འཆང་ཆོས་ཀྱི་རྒྱལ་པོའི་དམ་རྫས་སྟོང་རྡོ། སིལ་མའི་ཐུམ། འཇམ་དབྱངས་བསོད་ནམས་དབང་པོའི་དམ་རྫས་འབུམ་རྡོ། བརྒྱ་རྡོ། སིལ་མའི་ཐུམ། ཡབ་རྗེ་ཆོས་ཀྱི་རྒྱལ་པོའི་དམ་རྫས་འབུམ་རྡོ། སྟོང་རྡོ། བརྒྱ་རྡོ་གསུམ། བཅུ་རྡོ་ལྔ། ངེད་རང་གི་དམ་རྫས་ཁྲི་རྡོ། སྟོང་རྡོ། བརྒྱ་རྡོ། བཅུ་རྡོ་སོགས་སྟོབས་ཆེ་བ། བླ་མ་གོང་མའི་དབུ་ལོ་ཀུན་འདུས། ན་བཟའ་ཀུན་འདུས། སྤུར་རུས་ཀུན་འདུས་རྣམས་ཐུམ་ཆེ་བ་རེ་རེ། སྔགས་འཆང་ཆོས་ཀྱི་རྒྱལ་པོའི་རྒྱུན་བཞེས་ཀྱི་སྦུགས་ར་དྲི་བཟང་ཅན། ས་ལོ་ཆེན་པོ་དང་། སྔགས་འཆང་ཉིད་ཐུན་མོང་གི་དབུ་དོམ། སྔགས་འཆང་ཆེན་པོ་ཟུག་རྒྱབ་མཛད་སྐབས་སྐུ་ལ་བཞེས་པའི་སྐུ་བེམ་རྡོ་བེམ་དུ་གྲགས་པ་བུབས་ལ་ཉེ་བ། ཡང་སྔགས་འཆང་ཉིད་ཀྱི་སྐུ་གཟན་སྔོན་པོ་བུབས་ལ་ཉེ་བ་ཞིག་དང་། ཞབས་རྒྱན། ཨང་ཐུང་། རྒྱུན་གྱི་བླ་མཆོད་སྐབས་གནང་བའི་གོས་ཟུང་དྲི་བཟང་ཅན། ཡང་སྔགས་འཆང་ཆེན་པོ་གཙོ་བོར་གྱུར་པ་དང་། གྲུབ་མཆོག་བསོད་ནམས་དབང་པོ་ཐུན་མོང་གི་སྐུ་བེམ་སྐྱེར་ཁ་ཕྱི་ནང་སྦྲགས་པ་བཅད་སྐུད་དང་བཅས་པ་བུབས་མ་ཉམས་པ། འཇམ་དབྱངས་བསོད་ནམས་དབང་པོའི་གསོལ་ཕྱིས་དམར་པོ་བུབས་མ་ཉམས་པ། རྗེ་མུས་ཆེན་གྱི་སྐུ་བེམ་ཕྱི་ནང་སྦྲགས་པ་བུབས་མ་ཉམས་པ། སྔགས་འཆང་ཆེན་པོའི་སྐུ་འདྲ་རྒྱལ་རྩེ་ནས་བདག་པོ་མ་ཆེན་གྱིས་བཞེངས་པའི་ཤངས་མཚལ་མར་གྲགས་པ། སྔགས་འཆང་ཉིད་ཀྱི་ཕྱག་ནས་སྟོང་ཚར་བཞུགས་ངེས་པ། བླ་མ་གོང་མ་རྣམས་ཀྱི་བྱིན་རླབས་ཀྱི་རིགས་ཡོད་དོ་ཅོག རྟེན་འདམ་དཔེ་བྲལ་མ་སོགས་ཐམས་ཅད་འདུས་པའི་འཇིམ་པ་ལ་ངེད་རང་ནས་ས་ཚ་བཏབ་པ་བརྒྱ་རྩ་མ་གཅིག ངོར་པ་རྡོ་རྗེ་འཆང་། སེམས་དཔའ་ཆེན་པོ། དཀོན་མཆོག་འཕེལ་བ། ལྷ་མཆོག་སེང་གེ ཚར་ཆེན། ཏ་ར་བ་བསོད་ནམས་ཆོས་འཕེལ་སོགས་ཀྱི་གདུང་ཚ་སྟོབས་ཆེ་བ་བཞུགས་ཤིང་། བྲིས་ཐང་བཞུགས་པ་ལ། ཉེ་གནས་ཀུན་ཚེ་བས་བཞེངས་པའི་ས་ལོ་ཆེན་པོ་གཙོ་བོ་ལ་སྔགས་འཆང་ཆེན་པོ་སྐུ་ཆོས་གནང་སྐབས། འཕགས་ཆེན་དཔལ་ལྡན་བཀྲ་ཤིས། སྔགས་འཆང་ཆེན་པོ་དང་། ཉེ་གནས་ཀུན་ཚེ་བ་གཉིས་སྒྲུབ་ཁང་གཅིག་ཏུ་བཞུགས་ནས་ཐུགས་དམ་གཏོར་མ་ལྷན་དུ་གནང་བའི་ཚུལ་སོགས་ངོ་མཚར་ཅན་གྱི་བཀོད་པ་དང་བཅས་པ་ཚན་པ་གཉིས། རྗེ་བཙུན་རིན་པོ་ཆེ། འོད་དཔག་མེད། རྣལ་འབྱོར་མ། འཇམ་དབྱངས། སྤྱན་རས་གཟིགས་ཁར་ས་པ་ཎི། གུར་གྱི་མགོན་པོ་སོགས་ཀྱི་ལྷ་ཕྲན་གྱིས་བསྐོར་བ་སྔགས་འཆང་ཉིད་ཀྱི་ཕྱག་ནས་བརྒྱ་ཚར་བཞུགས་པ། དགེ་སློང་རིན་ཆེན་རྣམ་གྲོལ་གྱིས་བཞེངས་པའི་སྔགས་འཆང་ཆེན་པོ་དང་། བདག་ཆེན་ཀུན་དགའ་བསམ་འགྲུབ་པ་གཙོ་བོར་བཞུགས་པ་ལ། སྟེང་གི་ཆ་ལ་བདེ་བ་ཅན་གྱི་ཞིང་བཀོད་ལྷ་ཚོགས་དང་བཅས་པ། སྟོན་པ་ཐུབ་པའི་དབང་པོ། ཚེ་དཔག་མེད། བྱམས་པ། ལམ་འབྲས་ཉེ་བརྒྱུད། གུར་གྱི་མགོན་པོ། ལྷ་མོ། ཞལ་རྣམས་ཀྱིས་བསྐོར་བ་སྔགས་འཆང་ཉིད་ཀྱི་ཕྱག་ནས་བརྒྱ་ཚར་བཞུགས་པ། ཡང་སྔགས་འཆང་ཆེན་པོའི་ཞལ་བཀོད་མའི་སྐུ་ཐང་དགུའི་གཅིག་གི་གཙོ་བོ་ལ། འཁོན་དཀོན་མཆོག་རྒྱལ་པོ། སྟེང་གི་ཆ་ལ་ས་ལོ་ཆེན་པོ་དང་། སྔགས་འཆང་ཆེན་པོ་འབྲལ་མེད་ཀྱི་ཚུལ་དུ་བཞུགས་པ། འོག་ན་གུར་གྱི་མགོན་པོ། ལྷ་མོ། གཅིག་གི་གཙོ་བོ་ལ་ས་ཆེན། སྒྲོལ་དཀར། ས་ལོ་ཆེན་པོ་དང་སྔགས་འཆང་ཉིད་འབྲལ་མེད་ཀྱི་ཚུལ། གཅིག་གི་གཙོ་བོ་ལ་སློབ་དཔོན་རིན་པོ་ཆེ། ས་ལོ་སྔགས་འཆང་འབྲལ་མེད་ཚུལ། གཅིག་གི་གཙོ་བོ་ལ་རྗེ་བཙུན་རིན་པོ་ཆེ། ས་ལོ་དང་སྔགས་འཆང་ཉིད་འབྲལ་མེད་ཚུལ། གཅིག་གི་གཙོ་བོ་ལ་ས་པཎྜི་ཏ་ཀུན་དགའ་རྒྱལ་མཚན། ས་ལོ་ཙཱ་བ་དང་སྔགས་འཆང་ཆེན་པོ་འབྲལ་མེད་ཚུལ། གཅིག་གི་གཙོ་བོ་ལ་ཆོས་ཀྱི་རྒྱལ་པོ་འཕགས་པ་རིན་པོ་ཆེ། ས་ལོ་ཆེན་པོ་དང་སྔགས་འཆང་ཉིད་འབྲལ་མེད་ཚུལ། གཅིག་གི་གཙོ་བོ་ལ་བླ་མ་དམ་པ། སྟེང་ན་ས་ལོ། དེའི་འོག་ཐད་ན་སྔགས་འཆང་ཆེན་པོ། གུར་མགོན། ལྷ་མོ། གཅིག་གི་གཙོ་བོ་ལ་ཐེག་ཆེན་རིན་པོ་ཆེ། ས་ལོ་ཆེན་པོ་དང་སྔགས་འཆང་ཉིད་འབྲལ་མེད་ཀྱི་ཚུལ་དུ་བཞུགས་པ་དང་། གཤེད་དམར། གཅིག་གི་གཙོ་བོ་ལ་ས་ལོ་ཐམས་ཅད་མཁྱེན་པ། སྐུ་མདུན་ན་སྔགས་འཆང་ཆེན་པོ། དམར་པོ་སྐོར་གསུམ་རྣམས་ཀྱིས་བསྐོར་བ་སྔགས་འཆང་ཆེན་པོའི་ཕྱག་ནས་བརྒྱ་ཚར་མ། འཇམ་དབྱངས་བསོད་ནམས་དབང་པོ་ལ་དབུ་ཐོག་ན་སྔགས་འཆང་ཆེན་པོ། དེའི་འོག་ཐད་ན་རྗེ་བཙུན་རིན་པོ་ཆེ། འོག་ཕྱོགས་ན་པུ་ཏྲ་ཆེན་པོ་རྣམས་བཞུགས་པ་རྗེ་དེ་ཉིད་རང་གི་ཕྱག་ནས་བརྒྱ་ཚར་མ། ཡང་སྔགས་འཆང་ཆེན་པོའི་སྤུར་གྱི་ཞལ་གདོང་གི་དར་ལ་ཡབ་རྗེ་ཉིད་ཀྱིས་ཞལ་བཀོད་མཛད་པའི་སྔགས་འཆང་ཆེན་པོའི་འདྲ་སྐུ་སྒྲེས་ཤ་ཅན་སྦུགས་ར་བསྣམས་པའི་སྟེང་ན་ས་ལོ་ཆེན་པོ། སྐུ་མདུན་ན་ཡབ་རྗེ་ཉིད་དང་བཅས་པའི་བྲིས་ཐང་ལ་ཡབ་རྗེ་ཉིད་ཀྱི་ཕྱག་ནས་བརྒྱ་ཚར་བཞུགས་པ། སྒོ་རུམ་སྒམ་ནག་ནས་སྤྱན་དྲངས་པའི་ཀྱེ་རྡོ་རྗེ་མན་ངག་ལུགས་དུར་ཁྲོད་བརྒྱད་ཀྱིས་བསྐོར་བའི་སྟེང་ན་འཁོན་དཀོན་མཆོག་རྒྱལ་པོ་དང་། ས་སྐྱ་པ་ཆེན་པོ། འོག་ན་གུར་གྱི་མགོན་པོ་དང་ལྷ་མོ་རྣམས་བཞུགས་པའི་རྗེ་བཙུན་སྐུ་མཆེད་ཀྱི་ཕྱག་ནས་མ་འཁྲུལ་མེད། བལ་རིས་ཀྱི་བདེ་མཆོག་གཙོ་བོ་ལ། སྟེང་གི་ཆ་ལ་རྒྱལ་བ་རིགས་ལྔ། མཐའ་སྐོར་ལ་བདེ་མཆོག་ལྷ་ཚོགས་དུ་མས་བསྐོར་བ་ཇོ་བོ་ནཱ་རོ་ཏ་པའི་ཐུགས་དམ་མ་ཡིན་སྙམ་པའི་ངོ་མཚར་ཅན། རྒྱལ་རྩེ་དཔལ་འཁོར་ཆོས་སྡེའི་མཁན་པོའི་ལག་ནས་ངེད་རང་དུ་བྱུང་བ། གུར་གྱི་མགོན་པོ་ལྷ་བརྒྱད་བྲམ་གཟུགས་དང་བཅས་པའི་སྟེང་གི་ཆ་ལ་མགོན་པོ་བརྒྱུད་པ་བཞུགས་པའི་བྲིས་ཐང་ལ། སྔགས་འཆང་ཆེན་པོའི་ཕྱག་ནས་བཞུགས་པ། ངེད་རང་དབུས་ལ་ཕྱིན་སྐབས་ཞལ་བཞི་པའི་སྐུ་ཐང་ལྔ་ཙམ་བྱུང་བའི་ནང་གི་དཔལ་ལྡན་བླ་མ་དམ་པའི་གཟིགས་སྣང་ཐུགས་དམ་མ་རས་གཞི་ལ་ཆོས་རྗེ་ཉིད་ཀྱི་ཤངས་མཚལ་བྱུགས་པར་མཛད་པའི་གཉན་མགོན་དངོས་དང་ཁྱད་པར་མ་མཆིས་པའི་ཞལ་བཞི་པ་གཙོ་འཁོར་ལྔའི་བྲིས་ཐང་བྱིན་རླབས་ཅན་སྙེ་ཐང་ཆོས་རྫོང་ནས་ངེད་རང་གི་ལག་ཏུ་བྱུང་བ། སྤྱན་སྔ་ངག་དབང་ཆོས་གྲགས་ལ་ཇོ་བོ་རྗེ་ཡབ་སྲས། བཀའ་གདམས་ལྷ་བཞི། ས་ཆེན་དང་སྔགས་འཆང་ཆེན་པོ། བཀའ་གདམས་པའི་བླ་མ་དྲུག་རྣམས་ཀྱིས་བསྐོར་བ་རྗེ་དེ་ཉིད་རང་གི་ཕྱག་ནས་མ། གློ་བོ་མཁན་ཆེན་གཙོ་བོ་ལ། དཀར་པོ་རྣམ་གསུམ། རྣལ་འབྱོར་དབང་ཕྱུག རྡོ་རྗེ་འཆང་། སྟོན་པ་ཐུབ་པའི་དབང་པོ། འོད་དཔག་མེད། རྡོ་རྗེ་སེམས་དཔའ་རྣམས་ཀྱིས་བསྐོར་བ་རྗེ་དེ་ཉིད་རང་གི་ཕྱག་ནས་མ། ཚར་ཆེན་ཆོས་ཀྱི་རྒྱལ་པོ་ལ། སྟེང་ན་རྡོ་རིང་ཀུན་སྤངས་པ། ལམ་འབྲས་ཉེ་བརྒྱུད། ཀྱེ་རྡོ་རྗེ། རྣལ་འབྱོར་མ། འཇིགས་བྱེད། ཚེ་དཔག་མེད། ཀུ་རུ་ཀུལླེ། ཛམ་དམར། བག་གདོང་ལྕམ་དྲལ་སོགས་ཀྱིས་བསྐོར་བ་རྗེ་བཙུན་ཚར་ཆེན་རང་གི་ཕྱག་ནས་མ། རྡོ་རིང་ཀུན་སྤངས་པའི་དབོན་པོ་ཀུན་དགའ་རྒྱལ་མཚན་ལ། སྟོན་པ་ཐུབ་པའི་དབང་པོ། འོད་དཔག་མེད། ཀྱེ་རྡོར། བདེ་མཆོག རྗེ་བཙུན་གོང་མ་ལྔ། ལམ་ཟབ་བརྒྱུད་པ། ཚེ་དཔག་མེད། དམར་པོ་སྐོར་གསུམ་སོགས་ཀྱིས་བསྐོར་བ་རྗེ་དེ་ཉིད་རང་གི་ཕྱག་ནས་མ། རྗེ་འགྱུར་མེད་བདེ་ཆེན་ལ་ཚེ་དཔག་མེད་གྲུབ་རྒྱལ་ལུགས་ཀྱི་བརྒྱུད་པས་བསྐོར་བ་རྗེ་དེ་ཉིད་རང་གི་ཕྱག་ནས་མ། ཆོས་རྗེ་ས་སྐྱ་པཎྜྀ་ཏ་ཆེན་པོ་ལ་བླ་མ་དུ་མ། ཀྱེ་རྡོར། གཤེད་དམར། འཇིགས་བྱེད། ལས་གཤིན། འཇམ་དབྱངས་དཀར་པོ། མི་གཡོ་བ་དཀར་པོ། དམར་པོ་སྐོར་གསུམ། གུར་ཞལ་གཉིས། འདོད་ཁམས་དབང་ཕྱུག རྣམ་ཐོས་སྲས། འཇམ་སེར་རྣམས་ཀྱིས་བསྐོར་བ་དངོས་གྲུབ་དཔལ་འབར་བའི་ཕྱག་ནས་མ། ཚེ་དཔག་མེད་ཀྱི་སྐུ་ཆེ་བ་ལ་ཆུང་བ་བཅུས་བསྐོར་བ། ཡང་ཚེ་དཔག་མེད་བརྒྱ་ཚར་བཞུགས་པའི་བྲིས་ཐང་སོགས་བཞུགས་ཤིང་། གསུང་རབ་བཞུགས་པ་ལ་འཕགས་པ་འོད་དཔག་མེད་ཀྱི་བཀོད་པ་ཐེག་པ་ཆེན་པོའི་མདོ། རྡོ་རྗེ་གཅོད་པ་ཕན་ཡོན་དང་བཅས་པའི་མདོ། ཡང་རྡོ་རྗེ་གཅོད་པའི་མདོ་སོགས་མདོ་སྣ་མང་བ། ས་ལོ་ཆེན་པོའི་ཕྱག་རིས་འཁྲུལ་མེད་ཀྱི་བདེ་མཆོག་ནག་པོ་ལུགས་ཀྱི་མངོན་རྟོགས་དང་དབང་ཆོག་གཉིས། གུར་དྲག་གི་གཞུང་། སྔགས་འཆང་ཆེན་པོའི་གསུང་རྩོམ་བདེ་མཆོག་དབང་ཆོག་དང་། གུར་དྲག་དབང་ཆོག་སོགས་ཕྱག་རིས་མའི་དཔེ་ཆེ་ཆུང་འདྲེས་པ་སྤོད་ཁ་ལོང་བ། སྔགས་འཆང་ཆེན་པོའི་རྣམ་ཐར་ཆེན་མོའི་རྩོམ་གཞི་ངེད་རང་གིས་ལག་བྲིས་མང་དུ་བགྱིས་པའི་གླེགས་བམ། སྔགས་འཆང་ཆེན་པོ། འཇམ་དབྱངས་བསོད་ནམས་དབང་པོ། སྔགས་འཆང་གྲགས་པ་བློ་གྲོས་ཡབ་སྲས་གསུམ་ཞལ་ངོ་ནང་ཕན་ཚུན་དུ་ཐུགས་དམ་བཀའ་ཤོག་གནང་བ་དང་། ཞུ་ཡིག་ཕུལ་བ་སོགས་ཕྱག་བྲིས་མ་འཁྲུལ་མེད་སྒམ་ཆུང་གང་ལྷག་ཙམ། འཇམ་དབྱངས་བསོད་ནམས་དབང་པོ་དང་། ཡབ་རྗེ་ཆོས་ཀྱི་རྒྱལ་པོས་ངེད་རང་དུ་གནང་བའི་གསུང་ཤོག་ཕྱག་བྲིས་མ་དྲིལ་ཆེ་བ་གཉིས། གྲུབ་མཆོག་བསོད་ནམས་དབང་པོས། ཡུམ་དཀར་མོ་ལགས་ལ་གནང་བའི་གསུང་ཤོག་ཕྱག་བྲིས་མ་དྲིལ་ཆེ་བ་གཅིག ཡང་རྗེ་མུས་ཆེན་དང་། མཁན་ཆེན་ཐམས་ཅད་མཁྱེན་པས་ངེད་རང་དུ་གནང་བའི་གསུང་ཤོག་གི་རིགས་གྲངས་མང་བ། གཞན་ཡང་རྒྱུད་སྡེ་ནས་ཇི་ལྟར་བཤད་པ་ལྟར་གྱི་དབུ་གཟུངས། བར་གཟུངས། པད་གཟུངས་རྣམས་བཞུགས་ཆེ་བ། གནོད་སྦྱིན་འཁོར་ལོའི་མཐའ་རྟེན་དང་བཅས་པའི་བྱིན་རླབས་ཀྱི་གར་བུ་ལུགས་སུ་བཞུགས་པ་ལ་ངེད་རང་བསྙེན་སོང་རྡོ་རྗེ་འཛིན་པ་དཔོན་སློབ་བཅུ་ཕྲག་གསུམ་ཙམ་གྱིས་རབ་ཏུ་གནས་པ་སྨིན་རྒྱས་སུ་བགྱིས་ཏེ་སྔགས་འཆང་ཆོས་ཀྱི་རྒྱལ་པོའི་དངུལ་གདུང་ཆེན་མོའི་དྲུང་དུ་བཞུགས་སུ་གསོལ་བ་འདི་འཕྲལ་དང་ཡུན་དུ་དགེ་ལེགས་སུ་གྱུར་ཅིག རྣམ་དཀར་ལས་འདིས་མཚོན་པའི་དུས་གསུམ་དུ། །བསགས་པའི་དགེ་བས་བདག་ཅག་དཔོན་སློབ་རྣམས། །དུས་འདིར་ཚེ་རིང་ནད་མེད་བསམ་དོན་འགྲུབ། །ཕྱི་མ་བླ་མ་ཡི་དམ་བཀའ་སྲུང་གིས། །ཐོགས་མེད་དག་པའི་ཞིང་དུ་སྐྱེལ་མཛད་ནས། །ཞིང་དེར་རང་དོན་སྤངས་རྟོགས་མཐར་ཕྱིན་ཏེ། །སྤྲུལ་པས་སྤྱི་དང་བྱེ་བྲག་ས་སྐྱ་པའི། །བསྟན་པ་དཀར་འབྱམས་བྱེད་པའི་མཐུ་ལྡན་ཤོག །སརྦ་མངྒ་ལཾ།། ༈ །།སྔགས་འཆང་ཆོས་ཀྱི་རྒྱལ་པོའི་སྐུ་འདྲ་དགོས་འདོད་ཀུན་འབྱུང་ལ་གཟུངས་གཞུག་ཕུལ་བའི་དཀར་ཆག་དོན་གཉིས་ལྷུན་གྲུབ་བཞུགས། །ཨོཾ་སྭསྟི་སིདྡྷཾ། དཔལ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་རང་ལོ་ལྔ་བཅུ་ང་བརྒྱད་པ་རྒྱལ་བ་ཞེས་པ་ཤིང་ཕོ་རྟ་ལོ་བླ་མ་ལྷ་ཁང་གསར་དུ་བཞེངས་པའི་རྟེན་གྱི་གཙོ་བོ་ལ་རིག་འཛིན་ལྷ་ཁང་ནས་སྔགས་འཆང་ཆོས་ཀྱི་རྒྱལ་པོའི་སྐུ་འདྲ་ཡིད་བཞིན་ནོར་བུ་སྤྱན་དྲངས་པའི་སྐུ་ཚབ་ཏུ་ལེགས་པར་བཞེངས་པའི་སྔགས་འཆང་ཆེན་པོའི་སྐུ་འདྲ་དགོས་འདོད་ཀུན་འབྱུང་གི་གཟུངས་རྫོངས་བཞུགས་པ་ལ། ཐོག་མར་ཡང་དག་པར་རྫོགས་པའི་སངས་རྒྱས་ཀྱི་འཕེལ་གདུང་། བླ་མ་གོང་མ་རྣམས་ཀྱི་དམ་རྫས་ཀུན་འདུས་ཀྱི་ཐུམ་ཆེ་བ། སྔགས་འཆང་ཆོས་ཀྱི་རྒྱལ་པོའི་དམ་རྫས་སྟོང་རྡོ། སིལ་མའི་ཐུམ། འཇམ་དབྱངས་བསོད་ནམས་དབང་པོའི་དམ་རྫས་འབུམ་རྡོ། བརྒྱ་རྡོ། སིལ་མའི་ཐུམ། ཡབ་རྗེ་ཆོས་ཀྱི་རྒྱལ་པོའི་དམ་རྫས་འབུམ་རྡོ། སྟོང་རྡོ། བརྒྱ་རྡོ་གསུམ། བཅུ་རྡོ་ལྔ། ངེད་རང་གི་དམ་རྫས་ཁྲི་རྡོ། སྟོང་རྡོ། བརྒྱ་རྡོ། བཅུ་རྡོ་སོགས་སྟོབས་ཆེ་བ། བླ་མ་གོང་མའི་དབུ་ལོ་ཀུན་འདུས། ན་བཟའ་ཀུན་འདུས། སྤུར་རུས་ཀུན་འདུས་རྣམས་ཀྱི་ཐུམ་ཆེ་བ་རེ་རེ། སྔགས་འཆང་ཆོས་ཀྱི་རྒྱལ་པོའི་རྒྱུན་བཞེས་ཀྱི་སྦུག་ར་དྲི་བཟང་ཅན། ས་ལོ་ཆེན་པོ་དང་སྔགས་འཆང་ཉིད་ཐུན་མོང་གི་དབུ་དོམ། སྔགས་འཆང་ཆེན་པོ་ཟུག་རྒྱབ་མཛད་སྐབས་སྐུ་ལ་བཞེས་པའི་སྐུ་བེམ་རྡོ་བེམ་དུ་གྲགས་པ་བུབ་ལ་ཉེ་བ། ཡང་སྔགས་འཆང་ཉིད་ཀྱི་སྐུ་གཟན་སྔོན་པོ་བུབ་ལ་ཉེ་བ་ཞིག་དང་། ཞབས་རྒྱན། ཨང་ཐུང་། རྒྱུན་གྱི་བླ་མཆོད་སྐབས་གནང་བའི་གོས་ཟུང་དྲི་བཟང་ཅན། ཡང་སྔགས་འཆང་ཆེན་པོ་གཙོ་བོར་གྱུར་པ་དང་། གྲུབ་མཆོག་བསོད་ནམས་དབང་པོ་ཐུན་མོང་གི་སྐུ་བེམ་སྐྱེར་ཁ་ཕྱི་ནང་སྦྲགས་པ་བཅད་སྐུད་དང་བཅས་པ་བུབ་མ་ཉམས་པ། འཇམ་དབྱངས་བསོད་ནམས་དབང་པོའི་གསོལ་ཕྱིང་དམར་པོ་བུབ་མ་ཉམས་པ། རྗེ་མུས་ཆེན་གྱི་སྐུ་བེམ་ཕྱི་ནང་སྦྲགས་པ་བུབ་མ་ཉམས་པ། སྔགས་འཆང་ཆེན་པོའི་སྐུ་འདྲ་རྒྱལ་རྩེ་ནས་བདག་པོ་མ་ཆེན་གྱིས་བཞེངས་པའི་ཤངས་མཚལ་མར་གྲགས་པ། སྔགས་འཆང་ཉིད་ཀྱི་ཕྱག་ནས་སྟོང་ཚར་བཞུགས་ངེས་པ། བླ་མ་གོང་མ་རྣམས་ཀྱི་བྱིན་རླབས་ཀྱི་རིགས་ཡོད་དོ་ཅོག རྟེན་འདམ་དཔེ་བྲལ་མ་སོགས་ཐམས་ཅད་འདུས་པའི་འཇིམ་པ་ལ་ངེད་རང་ནས་ཚ་ཚ་བཏབ་པ་བརྒྱ་རྩ་མ་གཅིག ངོར་པ་རྡོ་རྗེ་འཆང་། སེམས་དཔའ་ཆེན་པོ། དཀོན་མཆོག་འཕེལ་བ། ལྷ་མཆོག་སེང་གེ ཚར་ཆེན། རྟ་ར་བ་བསོད་ནམས་ཆོས་འཕེལ་སོགས་ཀྱི་གདུང་ཚ་སྟོབས་ཆེ་བ་བཞུགས་ཤིང་། བྲིས་ཐང་བཞུགས་པ་ལ། ཉེ་གནས་ཀུན་ཚེ་བས་བཞེངས་པའི་ས་ལོ་ཆེན་པོ་གཙོ་བོ་ལ། སྔགས་འཆང་ཆེན་པོ་སྐུ་ཆོས་གནང་སྐབས། འཕགས་ཆེན་དཔལ་ལྡན་བཀྲ་ཤིས། སྔགས་འཆང་ཆེན་པོ་དང་། ཉེ་གནས་ཀུན་ཚེ་བ་གཉིས་སྒྲུབ་ཁང་གཅིག་ཏུ་བཞུགས་ནས་ཐུགས་དམ་གཏོར་མ་ལྷན་དུ་གནང་བའི་ཚུལ་སོགས་ངོ་མཚར་ཅན་གྱི་བཀོད་པ་དང་བཅས་པ་ཚན་པ་གཉིས། རྗེ་བཙུན་རིན་པོ་ཆེ། འོད་དཔག་མེད། རྣལ་འབྱོར་མ། འཇམ་དབྱངས། སྤྱན་རས་གཟིགས་ཁར་ས་པ་ཎི། གུར་གྱི་མགོན་པོ་སོགས་ཀྱི་ལྷ་ཕྲན་གྱིས་བསྐོར་བ་སྔགས་འཆང་ཉིད་ཀྱི་ཕྱག་ནས་བརྒྱ་ཚར་བཞུགས་པ། དགེ་སློང་རིན་ཆེན་རྣམ་གྲོལ་གྱིས་བཞེངས་པའི་སྔགས་འཆང་ཆེན་པོ་དང་། བདག་ཆེན་ཀུན་དགའ་བསམ་འགྲུབ་པ་གཙོ་བོར་བཞུགས་པ་ལ་སྟེང་གི་ཆ་ལ་བདེ་བ་ཅན་གྱི་ཞིང་བཀོད་ལྷ་ཚོགས་དང་བཅས་པ། སྟོན་པ་ཐུབ་པའི་དབང་པོ། ཚེ་དཔག་མེད། བྱམས་པ། ལམ་འབྲས་ཉེ་བརྒྱུད། གུར་གྱི་མགོན་པོ། ལྷ་མོ། ཞལ་རྣམས་ཀྱིས་བསྐོར་བ་སྔགས་འཆང་ཉིད་ཀྱི་ཕྱག་ནས་བརྒྱ་ཚར་བཞུགས་པ། ཡང་སྔགས་འཆང་ཆེན་པོའི་ཞལ་བཀོད་མའི་སྐུ་ཐང་དགུའི་གཅིག་གི་གཙོ་བོ་ལ་འཁོན་དཀོན་མཆོག་རྒྱལ་པོ། སྟེང་གི་ཆ་ལ་ས་ལོ་ཆེན་པོ་དང་སྔགས་འཆང་ཆེན་པོ་འབྲལ་མེད་ཀྱི་ཚུལ་དུ་བཞུགས་པ། འོག་ན་གུར་གྱི་མགོན་པོ། ལྷ་མོ། གཅིག་གི་གཙོ་བོ་ལ་ས་ཆེན། སྒྲོལ་དཀར། ས་ལོ་ཆེན་པོ་དང་སྔགས་འཆང་ཉིད་འབྲལ་མེད་ཀྱི་ཚུལ། གཅིག་གི་གཙོ་བོ་ལ་སློབ་དཔོན་རིན་པོ་ཆེ། ས་ལོ་སྔགས་འཆང་འབྲལ་མེད་ཚུལ། གཅིག་གི་གཙོ་བོ་ལ་རྗེ་བཙུན་རིན་པོ་ཆེ། ས་ལོ་དང་སྔགས་འཆང་ཉིད་འབྲལ་མེད་ཚུལ། གཅིག་གི་གཙོ་བོ་ལ་ས་པཎྜི་ཏ་ཀུན་དགའ་རྒྱལ་མཚན། ས་ལོ་ཙཱ་བ་དང་སྔགས་འཆང་ཆེན་པོ་འབྲལ་མེད་ཚུལ། གཅིག་གི་གཙོ་བོ་ལ་ཆོས་ཀྱི་རྒྱལ་པོ་འཕགས་པ་རིན་པོ་ཆེ། ས་ལོ་ཆེན་པོ་དང་སྔགས་འཆང་ཉིད་འབྲལ་མེད་ཚུལ། གཅིག་གི་གཙོ་བོ་ལ་བླ་མ་དམ་པ། སྟེང་ན་ས་ལོ། དེའི་འོག་ཐད་ན་སྔགས་འཆང་ཆེན་པོ། གུར་མགོན། ལྷ་མོ། གཅིག་གི་གཙོ་བོ་ལ་ཐེག་ཆེན་རིན་པོ་ཆེ། ས་ལོ་ཆེན་པོ་དང་སྔགས་འཆང་ཉིད་འབྲལ་མེད་ཀྱི་ཚུལ་དུ་བཞུགས་པ་དང་། གཤེད་དམར། གཅིག་གི་གཙོ་བོ་ལ་ས་ལོ་ཐམས་ཅད་མཁྱེན་པ། སྐུ་མདུན་ན་སྔགས་འཆང་ཆེན་པོ། དམར་པོ་སྐོར་གསུམ་རྣམས་ཀྱིས་བསྐོར་བ་སྔགས་འཆང་ཆེན་པོའི་ཕྱག་ནས་བརྒྱ་ཚར་མ། འཇམ་དབྱངས་བསོད་ནམས་དབང་པོ་ལ་དབུ་ཐོག་ན་སྔགས་འཆང་ཆེན་པོ། དེའི་འོག་ཐད་ན་རྗེ་བཙུན་རིན་པོ་ཆེ། འོག་ཕྱོགས་ན་པུ་ཏྲ་ཆེན་པོ་རྣམས་བཞུགས་པ་རྗེ་དེ་ཉིད་རང་གི་ཕྱག་ནས་བརྒྱ་ཚར་མ། ཡང་སྔགས་འཆང་ཆེན་པོའི་སྤུར་གྱི་ཞལ་གདོང་གི་དར་ལ་ཡབ་རྗེ་ཉིད་ཀྱིས་ཞལ་བཀོད་མཛད་པའི་སྔགས་འཆང་ཆེན་པོའི་འདྲ་སྐུ་བགྲེས་ཤ་ཅན་སྦུག་ར་བསྣམས་པའི་སྟེང་ན་ས་ལོ་ཆེན་པོ། སྐུ་མདུན་ན་ཡབ་རྗེ་ཉིད་དང་བཅས་པའི་བྲིས་ཐང་ལ་ཡབ་རྗེ་ཉིད་ཀྱི་ཕྱག་ནས་བརྒྱ་ཚར་བཞུགས་པ། སྒོ་རུམ་སྒམ་ནག་ནས་སྤྱན་དྲངས་པའི་ཀྱཻ་རྡོ་རྗེ་མན་ངག་ལུགས་དུར་ཁྲོད་བརྒྱད་ཀྱིས་བསྐོར་བའི་སྟེང་ན་འཁོན་དཀོན་མཆོག་རྒྱལ་པོ་དང་ས་སྐྱ་པ་ཆེན་པོ། འོག་ན་གུར་གྱི་མགོན་པོ་དང་ལྷ་མོ་རྣམས་བཞུགས་པ་རྗེ་བཙུན་སྐུ་མཆེད་ཀྱི་ཕྱག་ནས་མ་འཁྲུལ་མེད། བལ་རིས་ཀྱི་བདེ་མཆོག་གཙོ་བོ་ལ་སྟེང་གི་ཆ་ལ་རྒྱལ་བ་རིགས་ལྔ། མཐའ་སྐོར་ལ་བདེ་མཆོག་ལྷ་ཚོགས་དུ་མས་བསྐོར་བ་ཇོ་བོ་ནཱ་རོ་ཏ་པའི་ཐུགས་དམ་མ་ཡིན་སྙམ་པའི་ངོ་མཚར་ཅན། རྒྱལ་རྩེ་དཔལ་འཁོར་ཆོས་སྡེའི་མཁན་པོའི་ལག་ནས་ངེད་རང་དུ་བྱུང་བ་གུར་གྱི་མགོན་པོ་ལྷ་བརྒྱ་བྲམ་གཟུགས་དང་བཅས་པའི་སྟེང་གི་ཆ་ལ་མགོན་པོ་བརྒྱུད་པ་བཞུགས་པའི་བྲིས་ཐང་ལ་སྔགས་འཆང་ཆེན་པོའི་ཕྱག་ནས་བཞུགས་པ། ངེད་རང་དབུས་ལ་ཕྱིན་སྐབས་ཞལ་བཞི་པའི་སྐུ་ཐང་ལྔ་ཙམ་བྱུང་བའི་ནང་གི་དཔལ་ལྡན་བླ་མ་དམ་པའི་གཟིགས་སྣང་ཐུགས་དམ་མ་རས་གཞི་ལ་ཆོས་རྗེ་ཉིད་ཀྱི་ཤངས་མཚལ་བྱུགས་པར་མཛད་པའི་གཉན་མགོན་དངོས་དང་ཁྱད་པར་མ་མཆིས་པའི་ཞལ་བཞི་པ་གཙོ་འཁོར་ལྔའི་བྲིས་ཐང་བྱིན་རླབས་ཅན་སྙེ་ཐང་ཆོས་རྫོང་ནས་ངེད་རང་གི་ལག་ཏུ་བྱུང་བ། སྤྱན་སྔ་ངག་དབང་ཆོས་གྲགས་ལ་ཇོ་བོ་རྗེ་ཡབ་སྲས་བཀའ་གདམས་ལྷ་བཞི། ས་ཆེན་དང་སྔགས་འཆང་ཆེན་པོ། བཀའ་གདམས་པའི་བླ་མ་དྲུག་རྣམས་ཀྱིས་བསྐོར་བ་རྗེ་དེ་ཉིད་རང་གི་ཕྱག་ནས་མ། གློ་བོ་མཁན་ཆེན་གཙོ་བོ་ལ། དཀར་པོ་རྣམ་གསུམ། རྣལ་འབྱོར་དབང་ཕྱུག རྡོ་རྗེ་འཆང་། སྟོན་པ་ཐུབ་པའི་དབང་པོ། འོད་དཔག་མེད། རྡོ་རྗེ་སེམས་དཔའ་རྣམས་ཀྱིས་བསྐོར་བ་རྗེ་དེ་ཉིད་རང་གི་ཕྱག་ནས་མ། ཚར་ཆེན་ཆོས་ཀྱི་རྒྱལ་པོ་ལ། སྟེང་ན་རྡོ་རིང་ཀུན་སྤངས་པ། ལམ་འབྲས་ཉེ་བརྒྱུད་ཀྱཻ་རྡོ་རྗེ། རྣལ་འབྱོར་མ། འཇིགས་བྱེད། ཚེ་དཔག་མེད། ཀུ་རུ་ཀུལླེ། ཛམ་དམར། བེག་གདོང་ལྕམ་དྲལ་སོགས་ཀྱིས་བསྐོར་བ་རྗེ་ཚར་ཆེན་རང་གི་ཕྱག་ནས་མ། རྡོ་རིང་ཀུན་སྤངས་པའི་དབོན་པོ་ཀུན་དགའ་རྒྱལ་མཚན་ལ་སྟོན་པ་ཐུབ་པའི་དབང་པོ། འོག་དཔག་མེད། ཀྱཻ་རྡོར། བདེ་མཆོག རྗེ་བཙུན་གོང་མ་ལྔ། ལམ་ཟབ་བརྒྱུད་པ། ཚེ་དཔག་མེད། དམར་པོ་སྐོར་གསུམ་སོགས་ཀྱིས་བསྐོར་བ་རྗེ་དེ་རང་གི་ཕྱག་ནས་མ། རྗེ་འགྱུར་མེད་བདེ་ཆེན་ལ་ཚེ་དཔག་མེད་གྲུབ་རྒྱལ་ལུགས་ཀྱི་བརྒྱུད་པས་བསྐོར་བ་རྗེ་དེ་ཉིད་རང་གི་ཕྱག་ནས་མ། ཆོས་རྗེ་ས་སྐྱ་པཎྜི་ཏ་ཆེན་པོ་ལ་བླ་མ་དུ་མ། ཀྱཻ་རྡོར། གཤེད་དམར། འཇིགས་བྱེད། ལས་གཤིན། འཇམ་དབྱངས་དཀར་པོ། མི་གཡོ་བ། དཀར་པོ། དམར་པོ་སྐོར་གསུམ། གུར་ཞལ་གཉིས། འདོད་ཁམས་དབང་ཕྱུག རྣམ་ཐོས་སྲས། ཛམ་སེར་རྣམས་ཀྱིས་བསྐོར་བ་དངོས་གྲུབ་དཔལ་འབར་བའི་ཕྱག་ནས་མ། ཚེ་དཔག་མེད་ཀྱི་སྐུ་ཆེ་བ་ལ་ཆུང་ངུ་བཅུས་བསྐོར་བ། ཡང་ཚེ་དཔག་མེད་བརྒྱ་ཚར་བཞུགས་པའི་བྲིས་ཐང་སོགས་བཞུགས་ཤིང་། གསུང་རབ་བཞུགས་པ་ལ། འཕགས་པ་འོད་དཔག་མེད་ཀྱི་བཀོད་པ་ཐེག་པ་ཆེན་པོའི་མདོ། རྡོ་རྗེ་གཅོད་པ་ཕན་ཡོན་དང་བཅས་པའི་མདོ། ཡང་རྡོ་རྗེ་གཅོད་པའི་མདོ་སོགས་མདོ་སྣ་མང་བ། ས་ལོ་ཆེན་པོའི་ཕྱག་བྲིས་འཁྲུལ་མེད་ཀྱི་བདེ་མཆོག་ནག་པོ་ལུགས་ཀྱི་མངོན་རྟོགས་དང་། དབང་ཆོག་གཉིས། གུར་དྲག་གི་གཞུང་། སྔགས་འཆང་ཆེན་པོའི་གསུང་རྩོམ་བདེ་མཆོག་དབང་ཆོག་དང་། གུར་དྲག་དབང་ཆོག་སོགས་ཕྱག་བྲིས་མའི་དཔེ་ཆེ་ཆུང་འདྲེས་པ་པོད་ཁ་ལོང་བ། སྔགས་འཆང་ཆེན་པོའི་རྣམ་ཐར་ཆེན་མོའི་རྩོམ་གཞི་ངེད་རང་གི་ལག་བྲིས་མང་དུ་བགྱིས་པའི་གླེགས་བམ། སྔགས་འཆང་ཆེན་པོ། འཇམ་དབྱངས་བསོད་ནམས་དབང་པོ། སྔགས་འཆང་གྲགས་པ་བློ་གྲོས་ཏེ་ཡབ་སྲས་གསུམ་ཞལ་ངོ་ནང་ཕན་ཚུན་དུ་ཐུགས་དམ་བཀའ་ཤོག་གནང་བ་དང་ཞུ་ཡིག་ཕུལ་བ་སོགས་ཕྱག་བྲིས་མ་འཁྲུལ་མེད་སྒམ་ཆུང་གང་ལྷག་ཙམ། འཇམ་དབྱངས་བསོད་ནམས་དབང་པོ་དང་། ཡབ་རྗེ་ཆོས་ཀྱི་རྒྱལ་པོས་ངེད་རང་དུ་གནང་བའི་གསུང་ཤོག་ཕྱག་བྲིས་མ་དྲིལ་ཆེ་བ་གཉིས། གྲུབ་མཆོག་བསོད་ནམས་དབང་པོས། ཡུམ་དཀར་མོ་ལགས་ལ་གནང་བའི་གསུང་ཤོག་ཕྱག་བྲིས་མ་དྲིལ་ཆེ་བ་གཅིག ཡང་རྗེ་མུས་ཆེན་དང་། མཁན་ཆེན་ཐམས་ཅད་མཁྱེན་པས་ངེད་རང་དུ་གནང་བའི་གསུང་ཤོག་གི་རིགས་གྲངས་མང་བ། གཞན་ཡང་རྒྱུད་སྡེ་ནས་ཇི་ལྟར་བཤད་པ་ལྟར་གྱི་དབུ་གཟུངས། བར་གཟུངས། པད་གཟུངས་རྣམས་བཞུགས་ཆེ་བ། གནོད་སྦྱིན་འཁོར་ལོའི་མཐའ་རྟེན་དང་བཅས་པའི་བྱིན་རླབས་ཀྱི་གར་བུ་ལུགས་སུ་བཞུགས་པ་ལ། ངེད་རང་བསྙེན་སོང་རྡོ་རྗེ་འཛིན་པ་དཔོན་སློབ་བཅུ་ཕྲག་གསུམ་ཙམ་གྱིས་རབ་ཏུ་གནས་པ་སྨིན་རྒྱས་སུ་བགྱིས་ཏེ་སྔགས་འཆང་ཆོས་ཀྱི་རྒྱལ་པོའི་དངུལ་གདུང་ཆེན་མོའི་དྲུང་དུ་བཞུགས་སུ་གསོལ་བ་འདི་ཕྲལ་དང་ཡུན་དུ་དགེ་ལེགས་སུ་གྱུར་ཅིག རྣམ་དཀར་ལས་འདིས་མཚོན་པའི་དུས་གསུམ་དུ། །བསགས་པའི་དགེ་བས་བདག་ཅག་དཔོན་སློབ་རྣམས། །དུས་འདིར་ཚེ་རིང་ནད་མེད་བསམ་དོན་འགྲུབ། །ཕྱི་མ་བླ་མ་ཡི་དམ་བཀའ་བསྲུང་གིས། །ཐོགས་མེད་དག་པའི་ཞིང་དུ་བསྐྱེལ་མཛད་ནས། །ཞིང་དེར་རང་དོན་སྤངས་རྟོགས་མཐར་ཕྱིན་ཏེ། །སྤྲུལ་པས་སྤྱི་དང་བྱེ་བྲག་ས་སྐྱ་པའི། །བསྟན་པ་དཀར་འཇམ་བྱེད་པའི་མཐུ་ལྡན་ཤོག། །།སརྦ་མངྒ་ལཾ།། །།གསང་སྔགས་བདེ་ཆེན་གླིང་དུ་བྲིས་ཐང་བྲབ་མང་བ་དགེ་རྒྱུན་ལ་སྦྱར་བའི་ཐོ་བཞུགས། །ཨོཾ་བདེ་ལེགས་སུ་གྱུར་ཅིག གསང་སྔགས་བདེ་ཆེན་གླིང་གི་དགེ་འདུན་པ་རྣམས་ཀྱིས་ངེས་དགོས། ངེད་རང་གིས་སྨན་བླའི་སྐབས་དགེ་རྒྱུན་དུ་སྦྱར་བའི་སྐུ་ཐང་དེ་རྣམས་ཀྱི་ཁ་སྐོང་དུ། མགོན་པོའི་བྲིས་ཐང་ཆེ་ལེགས། ཚོགས་བདག་དཀར་པོའི་བྲིས་ཐང་ཆེ་ལེགས། དཔལ་མགོན་བྲམ་ཟེའི་གཟུགས་ཅན་གྱི་བྲིས་ཐང་བྱིན་རླབས་ཅན་ཆེ་ལེགས་རྣམས་དང་། གཞན་ཡང་ཡི་དམ་ཆོས་སྐྱོང་སོགས་ཀྱི་བྲིས་ཐང་ཚོན་ཁྲ་མ་བཅུ་བྲབས་འདི་རྣམས་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་གྱིས་དགེ་བ་རྒྱུན་ཆགས་ཀྱི་ཐེབས་སུ་བསྟན་པ་ནམ་གནས་ཀྱི་བར་དུ་སྦྱར་བའི་དགོས་པ། ཟླ་རེ་བཞིན་དགུ་གཏོར་གྱི་སྐབས་སུ། ས་སྐྱའི་རྗེ་བཙུན་བསླུ་མེད་མཆོག་རྣམས་དང་། །ཞེས་སོགས་ཀྱི་ཕྲིན་བཅོལ་ཚར་གསུམ་རེ་དང་། བཟང་པོ་སྤྱོད་པ། བདག་གི་དུས་གསུམ་མ། ས་སྐྱའི་རྗེ་བཙུན་མ་རྣམས་ཚར་རེ་ཆག་མེད་མཛད་དགོས་རྒྱུ་ཡིན་པའི་དོ་དམ་རྐང་ལེན་དབུ་བྱེད་དང་། ཆོས་ཁྲིམས་སུ་བྱེད་ཀྱིས་བྱེད་དགོས་ཡིན་པ་སོ་སོ་ནས་ངེས་པའི་སྤང་བླང་འཚལ། ཞེས་དཔལ་ས་སྐྱའི་བཞི་ཐོག་བླ་བྲང་ནས་བྲིས།། ༈ །།དངོས་གྲུབ་གླིང་གི་མགོན་ཁང་གི་འཕྲིན་བཅོལ་གྱི་ཡི་གེ་བཞུགས་པས་ཕྲིན་ལས་རྒྱས་པར་གྱུར་ཅིག །ཨོཾ་སྭསྟི་སིདྡྷྃ། མགོན་ཁང་དངོས་གྲུབ་གླིང་འདི་ཉིད་དཔལ་ལྡན་ས་སྐྱ་པའི་ཡབ་ཆོས་ལྷད་མེད་ཡང་ཕུར་གཉིས་ཀྱི་སྲུང་མ་ཆོས་སྐྱོང་དཀར་མོ་ཉི་ཟླ་དང་། བདུད་རྒྱལ་ཐོད་འཕྲེང་ཅན་མངོན་སུམ་དུ་བཞུགས་པའི་གནས་མཆོག་ཁྱད་པར་ཅན་ཡིན་པས་ན། བླ་མ་གོང་མ་རྣམས་ཀྱི་སྐུ་རིང་ལ་འཁོན་རོག་གི་ཐུགས་དམ་འཁྲུལ་མེད་དཀར་མོ་ཉི་ཟླའི་བྲིས་འབུར་གྱི་སྐུ། སྤྱན་གཟིགས་གཏོར་ཚོགས་དང་བཅས་བཞུགས་པ་ལ། དུས་ཕྱིས་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དབང་རིན་ཆེན་གྱིས་དཀར་མོ་ཉི་ཟླའི་བྲིས་ཐང་གསར་བཞེངས་མཛད་དེ། དེ་དང་དུས་མཉམ་དུ་ཁོ་བོ་ཅག་གི་ཡབ་རྗེ་ཆོས་ཀྱི་རྒྱལ་པོ་དེ་སྐུ་གཞོན་ནུའི་དུས་སུ་སྔགས་འཆང་ཆོས་ཀྱི་རྒྱལ་པོའི་བཀའ་བཞིན་ཕྱག་བཟོ་འདྲེས་མེད་གནང་བའི་ཐུགས་དམ་གཏོར་མ་ངོ་མཚར་ཅན་གྱི་གཟི་འོད་འབར་བ་འདི་ཉིད་འཛུགས་པར་མཛད་ཅིང་། དེ་རྗེས་སྔགས་འཆང་གྲགས་པའི་མཚན་ཅན་དེ་ཉིད་ཀྱིས་ཀྱང་མགོན་ཁང་གི་ལོགས་བྲིས་སོགས་ཞལ་བཀོད་ཕུལ་དུ་ཕྱིན་པ་མཛད་པ་དེ་དག་གི་ཞབས་འདེགས་དམིགས་ནས། དཀར་མོ་ཉི་ཟླའི་བྲིས་ཐང་རྙིང་མ་ཚོན་འཚོགས་མ་འཁོན་རོག་གི་ཐུགས་དམ་འཁྲུལ་མེད་རི་མོ་ངོ་མཚར་ཅན་བྱིན་རླབས་ཤིན་ཏུ་ཆེ་བ་འདི་ཉིད་དང་། གཞན་ཡང་ཕུར་སྲུང་བཅུ་གཉིས། རྡོ་རྗེ་ཕུར་པའི་དཀྱིལ་འཁོར་གྱི་སྒོ་མ་བཞི་དང་བཅས་པའི་བྲིས་ཐང་ལྔ་པོ་འདི། འཁོན་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས། བསྟན་པ་ཇི་སྲིད་གནས་ཀྱི་བར་དུ་མགོན་ཁང་དངོས་གྲུབ་གླིང་འདིར་བཞུགས་སུ་གསོལ་བ་ཡིན་པས། དོན་མ་གོ་འདྲས་བྲིས་ཐང་འདི་རྣམས་ཕྱི་འཁྱར་བྱས་པ་བྱུང་ན། དཀར་བདུད་ལྕམ་དྲལ་ཕུར་སྲུང་བཅུ་གཉིས་དང་བཅས་པས་ཚར་གཅོད་པའི་འཕྲིན་ལས་མཛོད་ཅིག །སརྦ་མངྒ་ལཾ། ཀལྱཱ་ན་ཝརྡྷནྟུ།། ༈ །དབུ་རྩེར་གསེར་འཕན་ཕུལ་བའི་དཀར་ཆག་བཞུགས། ཨོཾ་སྭསྟི་སིདྡྷྃ། བོད་ཀྱི་རྡོ་རྗེ་གདན་དཔལ་ས་སྐྱའི་གཙུག་ལག་ཁང་གི་གཙོ་བོ་དབུ་རྩེ་གསར་རྙིང་ན་བཞུགས་པའི་གསོལ་བ་བཏབ་ན་མཆོག་ཐུན་མོང་གི་དངོས་གྲུབ་བདེ་བླག་ཏུ་སྩོལ་བ་གདོན་མི་ཟ་བའི་ཡིད་ཆེས་ཅན་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་མཆོག་བགྲང་བ་ལས་འདས་པའི་དྲུང་དུ་མཆོད་རྫས་ཡིད་འཕྲོག་རིན་ཆེན་གསེར་གྱི་ལྷེབ་མོ་ལེབ་ཐགས་སུ་བྱས་པ་ལྟ་བུའི་གོས་འཕན་ངོ་མཚར་ཅན་བཅུ་ཕྲག་གསུམ་དང་། ལྔ་ཕྲག་གཅིག་གིས་ལྷག་པ་འདིས་གཙོས་པའི་མཆོད་རྫས་ཀྱི་བྱེ་བྲག་བསམ་གྱིས་མི་ཁྱབ་པ་འདི་དག དཔལ་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་དད་གུས་ཆེན་པོས་ཀུན་ནས་བསླངས་ཏེ་འབུལ་ལ། བདག་གི་དུས་གསུམ་དགེ་བ་འདི་ཡི་མཐུས། །བདག་ཅག་དཔོན་སློབ་དུས་འདིར་ཚེ་རིང་ཞིང་། །བསམ་དོན་ཐམས་ཅད་ཡིད་བཞིན་འགྲུབ་པ་དང་། །ཕྱི་མ་བདེ་བ་ཅན་དུ་སྐྱེ་བར་ཤོག །བསམ་དོན་ཐམས་ཅད་ཡིད་བཞིན་འགྲུབ་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་མ་གྱུར་ཅིག །སརྦ་མངྒ་ལཾ།། ༈ བདེ་མཆོག་ཕོ་བྲང་གི་གཙུག་ལག་ཁང་མགོན་ཁང་དང་བཅས་པ་ཞིག་གསོ་བྱས་པའི་དཀར་ཆག་བཞུགས། ན་མོ་གུ་རུ་བཛྲ་དྷ་ར་ཤྲཱི་དྷརྨ་སྭ་མི་ཡེ་ན་མཿ རྡོ་རྗེ་འཆང་དངོས་མི་ཡི་གཟུགས་འཛིན་པའི། །ས་སྐྱའི་བླ་ཆེན་ཀུན་དགའ་སྙིང་པོ་དང་། །དེ་སྲས་མཁའ་སྤྱོད་དབང་པོ་བསོད་ནམས་རྩེ། །དཔལ་ལྡན་གྲགས་པའི་མཚན་རྣམས་ཕྱག་གི་གནས། །ཐུབ་དབང་གཉིས་པ་ས་སྐྱ་པཎ་ཆེན་དང་། །འཛམ་གླིང་བསྟན་པའི་མངའ་བདག་འཕགས་པའི་ཞབས། །ཁྱད་པར་བསྟན་པའི་ཉི་མ་སྔགས་འཆང་རྗེ། །ཀུན་དགའ་རིན་ཆེན་རྣམ་ཐར་བསམ་བཞིན་དད། །གང་གི་ཐུགས་སྲས་བསོད་ནམས་དབང་པོ་དང་། །སྔགས་འཆང་རྒྱལ་བའི་རྒྱལ་ཚབ་གྲགས་པའི་མཚན། །རིགས་ཀུན་ཁྱབ་བདག་མུས་པ་ཆེན་པོ་ལ། །གསོལ་བ་འདེབས་སོ་བྱང་ཆུབ་བར་དུ་སྐྱོབས། །ཞེས་མཆོད་པར་བརྗོད་ནས། འདིར་བོད་ཀྱི་རྡོ་རྗེ་གདན་དཔལ་ས་སྐྱའི་ཆོས་གྲྭ་ཆེན་པོའི་གནས་མཆོག་ཆུ་མིག་རྫིང་ཁའི་བླ་བྲང་བདེ་མཆོག་ཕོ་བྲང་འདི་ཉིད་སྔོན་སློབ་དཔོན་རིན་པོ་ཆེ་བསོད་ནམས་རྩེ་མོ་བདེ་བ་ཅན་དུ་གཤེགས་པའི་གཟིམ་ཁང་གི་ཤུལ་དུ། ས་ལོ་འཇམ་པའི་རྡོ་རྗེའི་བཀའ་བཞིན། སྔགས་འཆང་བསྟན་པའི་གསལ་བྱེད་ཆེན་པོ་ངག་དབང་ཀུན་དགའ་རིན་ཆེན་གྱིས་ཐུགས་དགོངས་རྣམ་པར་དག་པའི་སྒོ་ནས་གཙུག་ལག་ཁང་སྐྱེད་མོས་ཚལ་དང་བཅས་པ་སྔོན་མེད་གསར་དུ་བསྐྲུན་པར་མཛད་དེ། ལྷ་མིའི་བསོད་ནམས་ཀྱི་ཞིང་གཞན་ལས་ངོ་མཚར་ཆེ་བར་བཞུགས་པ་ལས། དུས་ཕྱིས་ལོ་མང་ལོན་པ་དང་། མེ་ཏོག་ར་བའི་ཉེར་མཁོའི་ཆུ་རྣམས་བཞུ་འཁྱགས་ཀྱི་དབང་ལས། ལྷ་ཁང་མགོན་ཁང་སོགས་ཤིན་ཏུ་ཉེན་པས་ཉམས་གསོའི་ཞབས་ཏོག་མི་བྱེད་ཀ་མེད་ཤར་བ་ནས། ས་སྐྱ་པ་ཤཱཀྱའི་དགེ་བསྙེན་པཎྜི་ཏ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། རྩ་བརྒྱུད་ཀྱི་བླ་མ་སྤྱི་དང་། ཁྱད་པར་སྔགས་འཆང་ཆོས་ཀྱི་རྒྱལ་པོ་ཡབ་སྲས་རྣམས་ཀྱི་དགོངས་པ་རྫོགས་པའི་ཕྱིར་ལྷག་བསམ་རྣམ་པར་དག་པས་ཀུན་ནས་བླང་སྟེ། ལྷ་ཁང་སྟེང་འོག་གི་ལོགས་ཀྱི་བྲིས་སྐུ་རྣམས་ལ་ཨརྒའི་ཆོ་ག་བླ་མའི་གསུང་རབ་ནས་འབྱུང་བ་བཞིན་བགྱིས་ཏེ། གཙུག་ལག་ཁང་གི་འགྲམ་རྩ་བ་ནས་བསླངས་ཏེ། བརྟན་ཞིང་བརྗིད་ཆགས་པ། ལྷུན་པོ་ལྟ་བུར་བགྱིས་པའི་བླ་མ་ལྷ་ཁང་དུ་བྲིས་སྐུ་སྔར་ཡོད་རྣམས་མ་ཉམས་པའི་སྟེང་། ཁ་སྐོང་གི་བླ་མའི་སྐུ་མང་པོ་དང་། བདེ་བ་ཅན་གྱི་ཞིང་བཀོད་སོགས་གསར་དུ་བཞེངས་ཏེ། བླ་མའི་སྐུ་བྲིས་འབུར་སྡོམ་པའི། ས་སྐྱ་པའི་ཡབ་ཆོས་བདེ་ཀྱཻ་གཉིས་ཀྱི་ཆོས་སྐོར་ཡོངས་རྫོགས་ཀྱི་བླ་མ་བརྒྱུད་པ་ཆ་ཚང་བ་བར་མ་ཆད་པ་བཞུགས་པར་བྱས་ཤིང་། མགོན་ཁང་དུ་ཡང་སྔར་ཀྱི་ལོགས་བྲིས་ཀྱི་སྐུ་རགས་བསྡུས་ཡོད་པ་རྣམས་ཉམས་མེད་ཀྱི་སྟེང་དུ། གུར་གྱི་མགོན་པོ། འདོད་ཁམས་ལྷ་མོ་གཙོ་འཁོར་ཡོངས་རྫོགས། ཞིང་སྐྱོང་བྲམ་ཟེའི་གཟུགས་ཅན་ཡུམ་ཆེན་བཞི་དང་བཅས་པ་དང་། མགོན་པོ་རང་གི་ཆོས་སྐོར་ཡོངས་རྫོགས་ཀྱི་བླ་མ་བརྒྱུད་པ་ཐམས་ཅད་ཀྱི་བྲིས་སྐུ་གསར་དུ་བཞེངས་ཏེ། ངེད་རང་རྡོ་རྗེ་འཛིན་པ་དཔོན་སློབ་རྣམས་ཀྱིས་རབ་ཏུ་གནས་པའི་ཆོ་ག་ཚུལ་བཞིན་དུ་བགྱིས་ཏེ། འགྲོ་བ་ལྷ་མི་ཀུན་གྱི་བསོད་ནམས་ཀྱི་ཞིང་མཆོག་ཏུ་གྱུར་པ་འདི་ནི། རྒྱ་གར་ལུགས་ལ་ཡུ་བཱ་ཞེས་བྱ་ཞིང་། རྒྱ་ནག་ལུགས་ལ་ཤིང་མོ་ཕག་གི་ལོ་གཙུག་ལག་ཁང་གི་འགྲམས་བཏིང་པ་ནས་བཟུང་འཕགས་པའི་ཡུལ་དུ་དྷཱ་རཿཞེས་གྲགས་ཤིང་། རྒྱ་ནག་པའི་མེ་ཕོ་བྱི་བའི་ལོའི་སྨིན་དྲུག་གི་ཟླ་བའི་དཀར་པོའི་ཕྱོགས་ཀྱི་ཚེས་བཅུ་ལ་གེགས་མེད་དུ་གྲུབ་པ་འདིས་འཕྲལ་དང་ཡུན་དུ་བདེ་ལེགས་སུ་གྱུར་ཅིག ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་ཅག་དཔོན་སློབ་དུས་འདིར་ཚེ་རིང་ཞིང་། །ཤིན་ཏུ་ལུས་བརྟས་དབང་པོ་རབ་གསལ་བས། །སྔར་བཞིན་ས་སྐྱའི་ཆོས་སྲིད་རྒྱས་བྱེད་ཤོག །རིགས་བརྒྱུད་གཙང་མ་ལོ་ཟླ་མ་འགྱངས་པར། །མྱུར་དུ་འབྱུང་ཞིང་དེ་དག་བརྒྱུད་བཅས་ཀྱིས། །སྔགས་འཆང་ཡབ་སྲས་བསྟན་པའི་རྒྱུན་འདི་ཉིད། །ལེགས་པར་འཛིན་ཞིང་གོང་ནས་གོང་འཕེལ་ཤོག །ཆོས་མེད་བདག་དང་བདག་ལ་ཡིད་གཏད་པའི། །གདུལ་བྱར་བཅས་རྣམས་ཕྱི་མ་ལྷན་ཅིག་པར། །ཞིང་མཆོག་བདེ་བ་ཅན་དུ་ལེགས་སྐྱེ་ཞིང་། །བསམ་ཡས་སྤྲུལ་པས་སྲིད་མཐར་བསྟན་འཛིན་ཤོག །ཤུ་བྷྃ་མསྟུ་སརྦ་ཛ་ག་ཏྃ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།